
AGANSOCHENGANI 


Agilsakni niksenggipa kusikrangchi sea-jotanirangko Achikkuchi 
segiminrang baksa tosusaate nigenchimode banggija bilsirangonisa sena 
a bachengaha ine nikgen. Da alona dipet bang gija kitaprangkosan chapa 
kaengpitti. Achikkuo bang a dingtang dingtang miksonganirango, 
manderangni nangnikengggipa aro nichakenggipa seanirango ki taprang 
dongchongmotna nangengaha. Anchingna skang, Hnglish Missionary-rang 
aro Achik pagitcham-magitchamrang anchingna ka sabee ki taprangko see 
donangaha. Anching da ororoni chadainbcrang uamangko mittelna 
nangchongmota. A chikkuo seanirangna ontisa changa-sapaniko 
on gilpaengon ian tingtotsa chi gita ong-angpachina ine anga ia ki tapko 
see nienga indiba ki taprangko bang atnamangmang seaiode uarang 
jakkaltogipa ong-skajawachim; gisikna namgipa cha-aniko on gipa 
ki taprangkosa an chingna nanga. 

Ki tap segipa mande seng begipa, uibegipa aro ki tap seatangni 
ku-sikko jojrangpile ma sigipa ong chongmotna nanga; ian niam ine anga 
nikmanaha. Unbaksana, Pa. Hubert K Sangmani “Niksenggipa 
mikronrangrui agre sakgipinni nama gunko mkna aliua ongja " ingipa 
agananikoba gisik ra ate, an tango chu onggijanirangko anga 
nikatmancngachim. Indonga chanchianirangchi dongbokengon, golpoko 
poraiman gipa ripengrang iako ki tapni bimangona ra bachina angna 
didianiko on aha. Ma. Viola Sonatchi B. Sangma (Upper Chandmari, Tura) 
ia golpoko che em che em poraie nic gamchatbcgipa namdapatanirangko 
dakaha aro ku pattibeaha. 

“ Mangsunduk Tarigipa Paningsa" ia songadamni janggi 
tangbewalo pangchake segipa golpoko ki tapni bimango ong katatna 
man ahanina Nokgipa Isolko mittela. Ma. Viola Sonatchi B. Sangmani 
ku pattian baksa namdapate Agandapaniko see oivahanina. Directorate of 
Printing and Stationery-ni Assistant Director Pa. E.D.R.Tariangni kusi 
ong chakaniko separakahanina aro nambegipa cholko bikote print ka*atna 
dakchakahanina, Mendima Mondolini Pamong angni pagipa Pa. Perkins K. 
Sangmani aro angni jikgipa Ma. Poppylinda M. Mominni dontonggijan 
didiahanina, dingtang dingtang chol-ramarangchi ripengrangni 
dakchakahanina dingtangmancha man gope anga iano nambegipa cholko 
ra-emittelenga. 

Ia ki tap, janggi tanganina tikkelenggipa sakantina, duk ba 
a sclrangko niksrapgija chagrongon Isolo ka donge warachakchina aro 
Kristian sakantini mingnama gunrangko bikongkatchina didiatani aro 
ka dongatani ong china ine angni miksonge seani ong a. Unbaksana, saoba 

indake separakna chanchie dongengode ian indakgipa manderangna chenge 
mesokani ong a. 

Kupattianirang baksa Achikkuo katta jakkalanirangko aro 
bananrangko man a dipet daororona krae donna jotton ka-aha. 
Gualanirangko gitap gitap nikroroanga. Namdapatna nangkuenggiparangko 
agan-skie on pachina poraisoenggipa sakantikon mol-mola. 

Saniba baksa golpo aro bimung donanirang apsane dukniko 
ong atode kema kapachina aro saoba ia golpoko poraie maiba namgniko 
man pahaode uan angni duk chakani bite ong china. 


Shillong the 30 ,h August 2008 Wilbert h D. Marak 

AGANDAPANI 


‘Mangsunduk Tarigipa Paningsa’ Ian ku-akmao golpo 
seani bitnang ong-a. la ki-tapko segipa, Wilberth D. Marak, kangalgipa 
Kristian ong-kugijagipa paningsa, onbegipa mistrini kamko ka-e janggi 
tanggiparang maikai Kristian toromona ka-sinbee an-pilaha aro maikai 
dingtangggipa janggi tangbewalko chagrongahachim, iani gimin 
rongtale janapaha. 

Songadamo mandeni songsaro janggi tangani bewal 
(cha-bewal, robewal...) aro uni ramramgipa bebe raanirang, uianirang, 
kenanirang aro uni songsul-noksulrang baksa duk suko bakrimanirang 
-uarangko janapanirangko nikna man-a. 

Poraisoenggipani gisikko an-saoatna, obosta ong-anirango, 
agangrikao aro talatanirangko dakanio katta jakkalanirangchi 
kadingatani cholrangko jakkalaha. 

larang baksana, pante-me-tra ka sagrik-mikchagrikani 
obostarangkoba on-chapjolaha. 

Indake ua mandeni salanti janggi tanganio ga-chate, uni 
miksonge parakatna skani, mande toromo kakket ong-e bebera-e 
tangode, neng-begipa aro nangbemiting sal somoio dingtang dingtang 
bimango dakchakanirang nabaa aro indake tikkelanichi ongipa janggi 
tangani gadangoni salchroako man-e, chukalgipa kusi ong-gipa tangani 
gadang aro salrangna ka-dongsoani dongchongmota ine ong-a. 

Wilberth D. Marak, ia ki-tapna agreba bang-a golporangko 
aro poedorangko see bang-a magazine-rangna on-gilgiparangoni saksa 
ong-a. Uni joton ka-bee seani kamrang gipin manderangni gisikkoba 
sena-jotna gita didiani ong-china. 

Bang-bata aro namnambata seanirang uni kolomoni 
ong-katdapkugen ine ka-dongsoani gnang aro ua, uarango chu sokgipa 
ong-e, A-chikni sea-jotani a-bao on-gilaniko dakangchina angni 
kakketgipa skanirang uni kamrango aro uni janggi tanganini 
chu-sokgnina ong-china. 


V.S.B.Sangma 
Upper Chandmary, Tura. 

FOREWORD 


I happen to read the English translation of 
‘MANGSUNDUK TARIGIPA PANINGSA', a maiden attempt 
of folktale writer, Shri Wilberth D. Marak, a young and promising 
short story writer in Ciaro, and found that through this folktale, the 
writer is trying to express his mind as if it is a real happening in life. 

1 am convinced that those who happen to read this folktale 
will definitely find it interesting and will capture them into the realm 
of folklore. 


Dated Shillong, 
September 24th, 2008. 


E.D.R.Tariang 
Asst. Director 
Printing & Stationery 
Meghalaya - Shillong. 

MANGSUNDUK TARIGIPA 
PANINGSA 

I 

“Baba, bol rabana agananggiparanga basakosa 
ra bagen? Bolde bonangnasiengaha,” Bhabesh pagipao 
singengachim. Pagipa antangni renda on e rinokatgimin 
doktako mikron samsako mikchipa gnang nakreng nakreng 
dake suk ongbee nie depanteni sing akodc knajaenga gita, 
11mm..,?’' ine gambregijasa singatskaengachim. 

“Da o ge sa ba ge gni tariatahaode bolde bon aignok 
inesa. Mijao bol ra bana agananggiparanga basako ra bagen 
manga?” Pagipani arate aganchakengana depante rakbate 
agane singattaiaha. Attam ka sinangahaon kam dontongani 
somoi ongaha ina gita salgimik gobrangbrang-galbrangbrang 
dake kam ka-e kangsisi-kangdangdang dongenggipa 
bosturangko chimongroroe Bhabesh aganchakako senge 
pagipachiko niatcngachim. 

“Hmm. . ine agantaie pagipa an tangni pangpil-pangwe 
nienggipa doktako a ao dalgape donaha. “Ra bagen inede 
knalonan aganangachim. Ra baama rabajama. Tangkakoba 
adhakode raangsojok.” Pagipa an tangni sepango donggipa 
turiko rinrambrake gonggonge chadengaha aro depanteni kam 
kagipa ostrorangko chimongengako nike agandapataha, “De, 
baba, na a ia bosturangko tarie donatbohane. Angara ia da sio 
gojalo datmangipa bataliko wil-e tarie donatsrangkuna.” 

Salo kam ka ani bosturang - koratrang, turirang, 
batalirang, rendarang, ro a-kan dika dal a-chona rusisi- 
rosasa bri-bawe dake dongenggipa gojalrang aro uaranggita 
jerangan uamangni janggi tanganio nangchongmotgipa 

ostrorang ong-achim depante uarang pilakkon dakrongbaenga 
gita dandake donronggipa biapo tiktak tarie donataha. 
Kamrangko nitodapatkuna ua renda on ani dandaka gita 
dongenggipa bolklaprangko aro bol ratani bol 
biginchirangkoba etroke chimonge donataha. Ian rongtalatani 
kamsan ong aija indiba salgimik kam ka-e neng aniko, kam 
kachakram biapni rongtalaniko nike, neng-e kam ka-gipa 
mandeni gisikna ansaoatanikoba on-engachim. 

Uamang paningsani kam ka-chakram bangbang donggipa 
kuturiara kul-tiktik chonbea aro tong saora bolklap aro dokta 
namgijarangchi datkapkape tarigipa chongipa kuturisasan 
dongaigipa uamangni nok. Indiba chel-aoni niato galchipgimin 
nok busru dake nikaioba aro chongipa noksan ong-aioba 
uan nokningode rongtalbea. An tangtangni bang gijagipa 
ba-ra-kancharangko name tem-e gate dona. Chonchongipa 
song chak-ritchakani bosturang je on tisa dongpara pilakkon 
name rongtale nate nitoe tarie dona, larang pilakkon Bhabesh 
bi sasan ongaiengpittioba salanti ka rongengachim. 

Uamangni nokni mikkangora, bang e chel ja haida ja ku 
sotchetmangsan ong aigen, dal begipa gilja nok. Walni somoio 
bijoli delmrumrusan ching aia, teng an teng sokjaengora 
inditan chi indikdik ong beachim. Salode, ba attamoba gilja 
ka-arangode mandeara awen-jawen bang-pret indiba 
walahaon olakkiram torom nokara maiaba kenna nanggipa 
nok gitasa nikmanpilachim. Mande sigiminni mangisiko gilja 
noko ra nape a kolchi ra na skang nokningo done 
bi chakrongani gimin walahaode me mangrangsa gilja 
ka-skaengsusu gita chanchiatmanpilachim. Gilja nokni 
sepango rikgipa nanga lekkarangko sechakram aro giljani 
dilgiparangni tom -ram nokni kutturisao tutimronggipa giljani 
doktori, indake walni somoio mamungsaloba saksan 
naprongjachim. Gilja nokni pilak kelki aro do-garangko 

salgimikan obanggale donronganian niam gita ong-achim aro 
uarangko walahaosan chiprongachim. 

Gilja nokni adita chel-ao, haida ja-ku dal-dale ga-e toe 
niode ja-ku ritchasasotbongamang ong-gen, sigimin 
manderangni tue neng-takchakram gopramrang, riting- riting 
tarigimin chisolrang baksa gnang. Walo jajong teng-ode 
bokkrokro dake nikata. Ia gopramrango pangnajolna tusie 
dongenggipa sogimin ba sogija mangisiranga bang-batan 
Bhabesh aro uni pagipani tarigimin mangsundukrango 
tusichakengachim. 

Ia gopramrangan uamang paningsani grapchakram 
biapba ong-achim. Bhabesh ma-gipa ru-utgija bilsirangna 
skang an-tangni ka-sogipa saksakamkam depante aro 
segipako jringjrotna watange ia biapon tusie neng-takenga. 
Jensalo gisikni jrimanirang baksa sigipana chanchiate 
ka saanirang aro tangmitingo daka kamrangko gisik ra-ata 
uamang paningsa uni gopramo ja sku dipane bamgope 
graprongachim. Janggi tangna chol dakanio namkalgipa 
biaprangchi reange gipin kamko ka na man-oba, ia gopram 
baksa stitgrike ka-saanian uamang paningsako ua biapko 
watna ka-pakatachim. 

Darang sigimin mandeni gopramni kosako bimung, 
atchiani aro siani tarikrang baksa ‘Tom-tome Neng-takbo ’ 
ine segimin chisolrang gnang. Indiba Bhabesh ma-gipa sagini 
goprammangmangosan indake segimin aro chisol 
dongpajachim. Sianggipa Kristian mande ong-osan uni gopram 
kosako chisol songdoa, Kristian ong-jaode dongja, Bhabeshni 
nokdanga Kristian nokdang ong-jachim indiba giljani ning-on 
kam ka-gipa chong-motan, mangsunduk taritimgipani jikgipa 
ong-ani giminsa uko ia gopramo gopani ong-aha. Bhabesh 
bi*sa ong-e ma-sipaja aro ma-gipa sagini gopram kosako 
chisol dongjani gimin chanchironga indiba bi-sara maiko 

ma-sipae? Changsa changgnirang Bhabesh an -tang ma-gipani 
siani gimin aro uni gopram kosako chisol dongjani gimin 
pagipao sing-parachim indiba pagipara maikoba-majakoba 
aganjole chong-mot kattakode talbregija aganaiani gimin 
mamungkoba ua uichipjaha. 

Gilja barini do-gacholmong, gari re-gipa ramasamon 
donga. Bachiba re-na gari gadona nangode do-gacholmongko 
oarin gadona man-aia. Gari ramaoni dakdobagipa ramajean 
gilja nokni rama cholmong ong-achim; a-a chuting dakani gimin 
on-tisa a-ding daka. Ua dakdobagipa ramacholmongkoa gilja 
nok soknasio jang-ke taria aro ramani samtangtangchi bol 
ge-dregipao bijoli teng-ataba, bijoli chuongjani gimin aro 
bol bijakrangan teng-enggipa bijoliko pindappilagita dakaiani 
gimin delmrumrusan teng-aia. Jajong teng-jaode ramakon re-na 
nikja, ga-am-ga-diksa re-na nangaia. 

Wal andalbejok, pilakchin jripjrang chi-indikdiksan 
ong-aiaha. “Bhabesh, Bhabesh," ine ehanggni okamako gilja 
nokona dakbagipa ia ramadingdingoniko knasocngachim. 
Paningsan aue miksue mi cha engachim. Indita walo sawa 
maina okambacnga Bhabesh mamungkoba chanchigija mi 
cha-cngakon dongale do gaeholko ong-katange ku chakataha. 
Uan darangni ku-rangba ong-ja, gilja nokona re-bahao 
okamronggipa gilja nokni doktorisachim. Doktori salo 
kamrang dongode salgimik ka-e, noktango cha-man- 
ringmanesa tusinasan re-barongaiachim. 

“Mai dakenga Bhabesh?" doktori sing-roro re-baroro 
dakaha. 

“Mi cha-enga, re-babo Mama," Bhabesh nigame 
chadenge okamataha. 

Pagipa, doktorini re-baengako uisoe, an-tangtangni rate 
galgimin bolrangoniko chue tarigipa am-pokko, palang 

nokkimaoniko saloke dokpronge donsoaha. 

Doktori paningsani mi cha-ao jripjrip asongora, 
asongtonikjae golpo ka-na abachenge aganaha, “Angaba ian, 
da-omangmangsan cha-e re-baenga. Mai bijak song-chima?” 

“Bijakde maiako, ching bijakde! Bhabeshni kam, mai 
bijak kambekon ake ra-bara. Ukon song ataia angaba, sijaon 
ong-aha,” chajoljole Bhabesh pagipa aganchakaha. 

"Anga chanchia,” doktori golpoko dingtangate, “Angni 
dorgastoni giminba ia antide chanchignokkon,” ine aganaha. 

Mi cha-aon asongtime golpo ka-engora 
cha tonikjahakon, paningsan ta rake cha-e matchotataha. 
Pagipa merim nasiako ga-belman-na sikjae asonge 
cha-chakramoni biap damgipinona am-pokko jitange 
asongaha. Bhabesh uarangko sel achi ka sine etroke galataha 
arc cha-chakanirangko soreao chimonge nok sepango 
donggipa chiakolchi su srangna ra-angaha. 

“Na-ade uko aganen siangaignok,” jaksuani chi 
ran-gijarangko an-tang ja sku aro ja patterango ripakjoljole 
Bhabesh pagipa aganchakaha. "Na-ara da-ode dorgasto seon 
gopramrangna kena ingija olakkiram gilja noknan kena inen 
sesrangbo. Mainasa gopramrangnara kenpila? Sigiparangba 
gimikan Kristianrarasaba,’’ doktoriko chonnikagnang 
jongkaejole ua inaha. 

“Angaba...’' doktori aganna am engachim, unon 
Bhabesh su-sranggimin cha-chakanirangko soreao chipe 
kang-kareo de-c napbaoa do gacholo nangtingate 
gam-atchangaha. 

Bhabesh tarie donatahaon jripjrip dakaha aro doktori 
agantaiaha, "...Angaba kensrangade ong-ja ong-ade. Indiba 
da-ogita walarangode on-tisade kensikaia. Jajong teng-ode 

angade ua gopramrangchipakkode niatsrangja! Bokkrokro 
nikatode an-skite misila angade!” 

Doktorini gopramrangna kenana Bhabeshmang 
paningsade ka-dingronga. Re bahaode attamantin an tangko 
kamoniko neng-takatchina dorgasto galaha ineba agansimaia. 
Apsan kattakon agansime dongaiani gimin ia doktorini 
aganakoa basakobade knatimnan sikpilja. Giljani 
dilgiparangba changsamang chanchie bao uko neng-takna 
on-a, uni bimchipana aro nama kamrangna mittelpilesan 
bilsiantin kamtango donpilrongaia. 

“Naara angnade sigimin manderangde Jisu baksa dongna 
re-anga inesa agansimaiachimba Mama,” Bhabesh asongpae 
knatimaoni aganataha. “Gopramode mamungan dongjaha. 
Da-ora maina gopramrangna kena ine agansimtaengjok?” 

Doktori bang e ma-sipajaoba an tangni je on-tisa 
masiparako gisepode uamang paningsana Kristianrangni aro 
Kristian toromni gimin agane onrongpara aro an-tang saksan 
kakketde uamangko Kristian ong-atnaba sikpabeachim. Bi-sa 
Bhabeshde knatimna namnika aro sing e skie ra ronga indiba 
pagipakode manbaani pal uade doktoriko pangnan 
balekesa, jongkaesa ba jegrikesa ropilrongaiachim. 

“Simanoba me-mangde dongaiakonde,” doktori 
aganchakna jotton ka-engachim, “Janggisa Salgichide 
reangaianajokona. . 

Indake golpoe golpoen walde batbarikrikbaaha. Da-o 
tusiani somoi ong-pilengjok, gilja nokkode tekkuja. Doktori 
rimronga gita Bhabeshko rime aganaha, “Bhabesh, hai 
angmung dikdiksa. Gilja nokni kelki do garangko chipe 
re-basrangkuna.” 

“Hai Mama ka-pong!” ine bal-ekjole Bhabeshba re-na 
chakataha. 

Kristian bisa ongpajani gimin giljachi re-na ba gilja 
ka arango nape nina on-ama on-ja uipajani gimin, salo ba 
attamo gilja ka arango Bhabesh dogacholo chadenge ba 
kelkirango nauesan nie dongrongaiachim. Gilja nokningo 
Kristian ong gijarangde ramram napna man-ja inesan 
uibataiakon, ua gilja nokningomancha napade doktorimungsa 
da-ogita walo doga kelkirangko chipe donasan 
naprongaiachim. Iana.ua bilongen kusi ongronga, 
mongsongde Kristianranga giljao maikae olakkironga uko 
nikronge; pulpito gadoe do gacholmongchiko niaton arara 
asongchakanirango maidake asonge Kristianranga 
olakkiachim uko chanchie, antangara Sastro skienga dake 
rorongna mananian uni gilja nokningona napna man ani 
kuside. Doktori indake dakana uko mamungba inrongja, 
batesa uni indake baleke roanichi an tang kenako chelatna 
man-ani gimin uade kusisa ong ronga. Je asongchakanion 
mangsundukko gatchake gilja ka-ronga uko dangtape “Iasae 
Mama,” ine mesokode doktori uko dokna am-e rikomronga 
aro doktorini dokna rikomoba, an tangara asongchakani 
kosakrango gakangkange kate jokaiani gimin pangnan uko 
jongkaie kenate rona namnikskabeachim. 

■ f rtrftflWs i? < i 

n 

Gilja nokni do ga aro kelkirangko chipe re-bapilahaora 
tusiani somoi ong engahani gimin Bhabesh aro doktori sakgnian 
biaptangtangchi tuna reangaiaha. Pagipade tusina ine palang 
kosako ba-rarangko andapsoengaha. Bhabesh doktorimung 
gilja nokoni re-bapilengon gisik kusi ong*e maikoba 
ringringjoljole pagipamung tupana napbaaha. Paningsan apsan 
palango tue ba-rarangko salgrike roe aro depanteko gipake 

kal-grike rokuaiengachim. Skangode, Bhabesh pagipara kam 
ka-ani neng-a namkala ine kam ka-mano ba da-ogita walarango 
cha-ue chu ringrongachim. Giljani dilgiparang uni indaka kamko 
uie, giljani ning-on kam ka-gipa ong-e indakgipa kragija cha-a- 
ringanirangkode dakna kraja ine uko agansimaiachim. Depanteba 
uni chu ringako namnikja, basakoba grape donge chu pekgipa 
pagipamungturimjachim. Giljani dilgiparangni changni chang agan- 
ku-pattiako man-e aro depanteni duk ongako ninaba sikjoljae, 
gisepo cha-ue ringoba, ua da ode chu gimikan watsrangaha. 
Pagipani chu watahaon depante kusi ongsrangaha aro walo tusina 
abachengon indake katchabee kal-grike tusirongachim. 

Neng-begipa paningsa salo kam kabeahani gimin suk ong-e 
tusibeengachim. Balrorokari ong-ani gimin a-palo balwa sipsipari 
balenga. Walba andalbea, chonchongipa askirang teng-ana agre 
salgio jajong teng-jaenga. Askirangni on-tisa teng-supaengara wal 
andalgipakon teng-susokjaenga. Gilja nokni sambarango aro gilja 
barini bolrangni bijakranga a-aosa dandaka gita dongenga aro 
uarangkoa a-dimu gnang balenggipa balwarang uchina-ichina 
balpakangc kal-grike roengachim. Gopramrangchipakko knana 
man-engara bari rikam rikam sepango wage gegiparangni balwa 
baksa dakrik-kal-grike roani ku rangrang. Wa aska wa a 
natdudetgrike gam-atani ku-rangrangkoa memangrangni ma-amc 
agana gita knaman enga. Wal andalmitmato gopramrang riting 
riting dongako nikatjaenga; memangranga unan kusi ong-skaenga 
ina gita, tom-dake golpoe rosu rosu nikatman-enga. Mikka 
waarango gopramna a-kol cho-giparang nape chakna ba 
basakobade gilja nokna agreba unon gopna skang manggisiko 
done gilja ka-rongaia, jekon ‘Manggisirangni Gilja Nok’ inc 
mingkalakronga, ua bangbang nokoba me-mangrang asonge rosu 
rosu, golpo ka-engsusu nikatman-engachim. Chisolrangni kosako 
sikrepgimin aro sikrepgija bibalni malaranga balwa jechi balenga 
bikpil-bawil dake tang-jujetenggenchim. Gopdaldal gopramni 

a-kiranga balwa kite balpakangani gimin gopram kosakode rinok 
rinok reppia gita dakpilenggenchim. Sigimin mande gopramoni 
ong-katbana man-ode, gopramtangko nosto ka-engana, haida gilja 
nok gam-chakpile balenggipa bal wako indatnaba dongachim. 
Darangniba ina-saia man-agri ka-saninggijagipa balwa indake 
gopramrangko balkitkite kaji am-e roengachim. 

Gilja nokni dalgipa aro knasenggipa ghorini agana gita da-o 
walni gni baji ong-engaha. Indita waltingengo neng-takna nanggipa 
pilak ianggi gnanggiparangan srik-ritik tusitokbeengachim. 
Bhabeshmang paningsaba tusibeenga. Uochachan gam-bee do-ga 
doktika, okama aro kcne chrikani ku-rangchi tusimepekenggipa 
paningsa de-mesaako man-aha. Bhabesh pagipa mikrakbaaha. 
Indita walni somoio sana mai a-sel ongaha? Ua an-tangara a-sel 
ong-gipa mandena mai dakchakaniko on-na man-gen 
chanchisrappiljaengoba, pakmao sikee donenggipa ro begipa 
tonualko, an-tangni jakmine tarigipa chukoponiko salokaha. 
1 usibeenggipa depantekode mamungba uiatgijan ua do-gachol 
sepangona dongdip dongdip dake ka-sne gam-atgija re-baaha. 

Kete donenggipa do-gaona re-bae knatimeora, “Bhabesh 
pagipa. Bhabesh pagipa, ta rake! Bakbak do-ga oatbo!” ine 
kurang balsipsipgipa balwa baksa brine tang-baengachim. Ua 
okamenggipa ku-ranga inditan kengokgipa kurang ong-ahani 
gimin knatimmangmangede sani ku-rang uipiljaengachim. Bhabesh 
pagipa pangnaba inditana kena ra-bitjaoba, da-o indita waltingo 
saksan indake okamako knaengora on-tisade kcnsika 
dongengachim. Do-ga oatani ja-mano an-tangna maian ong-bagen, 
chanchigijan ua do-gako obanggalataha. Da-o nibo, uan darangba 
ong-ja, doktorisachim! Kengokahani gimin ja-a jakranga 
til-tilengachim, kniranga bil-si-bil-dak, ku-chil simtektek aro 
grapsi-mikosi dakengora da-nang ia doktorina nion 
ka-sachakmanpilengachim! 

“Bhabesh pagipa, Bhabesh pagipa... !*’ kenbeaha ba 

neng-beaha gita ua katappo katappo rang- site aganaha. “Knalon 
anga dorgasto, knalon...” 

“Knalo knalon, dorgasto dorgasto ! Mai ong-a...mai 
ong-jok?” Jajrengchaka gnang Bhabesh pagipa rang-date 
singaha. 

“Me-mang kal-aka!” doktori chrikdataha. “Anga 
Bhabeshmung gilja nokoni re-bapilaonin tusina man-jaenga! Ua 
Manggisirangni Gilja Noko inditan me-mang bang-a! Angko 
walgimik kal-akenga!” 

“Nokningchi napbabo!” Bhabesh pagipaba chrikdatskae 
doktorini jakgitoko rim e nokningchina salpinapataha. “Baoni 
me-mangsa nang-ko kal-akengjok?” an-tangni tusina skenggipa 
mikronrangko repreproroe uachonikjole singaha. 

Doktori an-tangna kakketde pangnana bate un walo 
kenbatenga indiba Bhabesh pagipade uni indakronga kamna nike 
okkapilgiminsajok! Doktorini kenengana mamungba gisik nanggija 
ua dal e ku-ange rake ajamaha aro una asongchina am pok on e, 
tarikrokkrakgipa tebil kosako dongipa lemko ching-bate 
saldoaha. 

Doktori am-poko asongaha aro an-tangni kenana Bhabesh 
pagipani mamungba gisik nanggija aro bebe ra-gija dake palango 
jripjrip asonge dongengako aiao inmane niate dongskaengachim. 
An-tangko me-mang kal-akbebeaha ine Bhabesh pagipako bebe 
ra-atna ua gisik nangbee, agana tong-sa tong-sao ku-chi minok 
minoke aganengachim. 

“Bhabesh pagipa, na-a knajaesa, indakpile gam-ata! Knaode 
na-aba kenjagoktelgen! Inghing, knalon anga dorgasto setaigen, 
setaichong-motgen! Giljani kamko ka-oba sawa janggi sipilede 
ka-gen, darangba ka-jawa! Aiao sakoba me-mangna 
kengijagipako am-skachinaha.” 

Doktori inditan kenrakgipa onga; Bhabesh pagipa pil-sara 
uni kapong dakana ka-dingna ska aro mingsa dakera 
ka sachakeba nikmanpilengachim. Kena ingipade kenbebea 
da-nang, sawa sani ka-donggipa gisikko ra-srona ame! 

“De, de. Da-ode kal aktaijawahaba. Re-ange tusieaiboha. 
Chingan dongaiengora mainasa kenengjok,” ine agane ua 
doktoriko malmokaha. An-tangba tusina skakon amchakjaengani 
gimin tusipiltaina chol ra-e ua kenenggipa doktoriko jako lem 
ra-dengdenge uni turamona dilange donaha. 

Doktoriko me-mang kal-aktaijawaha ine ka-dongatna ua 
adita merong aro besual bitchrirangkoba ra-angjole uni kuturio 
sate donbaaha. Unbaksana doktori an-tangba me-mangde 
silchinade kena ine manderangni agan-golpoako bebe ra-e atte 
mangsakoba kodambite tuaha. Sal-wakoba kuturi gimikko 
dokbikbakani ja-mano ua kodambite tuaha. 

Bhabesh pagipani wate re-angmano ua adita 
ka-dongkalaniko mane tusina jotton ka e nitaiaha. Satgimin 
merong aro besual bitchri, kodambite tuenggipa sal-wa aro atte 
- uarangan uni ka-dongpaenggipaja-pangrang! Tugrange dongora 
rokom rokom chanchianirang nabara - an-tangni bebe ra-e 
ka-dongdraa dakengana ua an-tangkon inditan ka-pong Kristian 
ine sole chanchiengachim. An-tangni je on tisa ka- donga 
dongparako chimongtoke ua tusina jotton ka-engachim indiba 
me mangna kene chanchianian uko nengrae tusina 
man-atjaengachim. 

Ka-dongkalanirang gisiko nabahaoa ua an-tangkon inditan 
kapong, bika do-kimil ine chonike an-tangan an-tangni kamna 
wagam chikkrotpile ka-o nanga dakengachim. Ja-manoa aditana 
tuarin Kristianni bewalode kenani salo a-sakni ong-gramaia 
bosturango ba bimangrango bebe ra-ania kraa ong-ja ine 
ka-dongdraa dake chanchie, an-tangni kodambite tuenggipa 

sal-wa aro atteko salokbrote ua gobrangata dakaha. Uni palo, 
“Kenani somoio nape chakramara Isolan ong a,” ine gisiko 
aganroroe tua sepango donggipa tebiloniko antangni Sastro 
chongipako rimambrakataha indiba uni Sastro chonggipa ine 
rimamgipara uni bakki nanggiparangko see dongipa bohisachim 
aro ukon ua kodame tuskaaha. Ia bakki bohiara inditan uko 
ka-dongataha, ua kelkimangkoba oe gopramchipakko naue niatna 
pa atpilahachim. An tangni pilak kenanirangko ua bakki bohio 
galgopahaora adita mikchipangon mikgil grep grep dakangaha 
aro tusiangatangkon uisraprikjaha. 

Kam ka gipa mandeni tusiade tusibebea da nang; kuturi 
gipino mangsunduk tarina ratonge ba rasric donenggipa batam 
ba doktarang gitan Bhabeshmang paningsaba suk ong bcc 
hinggok-hingpel rapile tusibecngachim. Uamangni salanti kam 
ka-enggipa ja arang, jakrang, mikronrang aro mongsongbate 
taningrang baditan salgimik chanchipac kam ka para ru uten 
chanchia gri neng-takaniko nangbeenga indiba uarangko doktorini 
kenrakgipa gisikara maiko masipae? Suk ongbee tusibeenggipa 
paningsa doktorini do-ga dokdeldele de mesaanichi mikrakatako 
man taiaha. Rebataiomango inen do gakode ketgija 
chippengmangmange donaia. Ianpakode doktori wal kusi 
nangtiptipe gisimpilenggipa lemko radcngdenge adita ba-rarang 
aro bosta kinggnimang gipaktomtomc rabae, dokdeldelana oa 
gita dongenggipa do-gacholko ga-bate napbasrangaha. 

“Bhabesh pagipa, knalo dorgaslo seode anga rakbatc 
segen! Angko kamoniko ra-galjaodc ua gopramrang pilakkon 
cho-gale manggisirangko so-e galskaehina! Giljani dilgiparangba 
dilgiparang chong-mot! Maina gilja nok sambao gopram tarie 
mc-mang jildamna nanga!” paningsani turam palangni sepango 
ontisa biap donggipao bosta andaproroe doktori mitmitroroe 
aganengachim. 

Bhabeshba mikrakpae uni tuna biap tariengako gitok 

,'iiechae niatengachim. “Xang-ko mc-mang kalaktaia Mama?" 
Bhabesh sing-ataha. 

"Memangjaode maia?" doktori bccntangko ba-ra pindapna 
^alkringroroe aganchakataha. 

Doktorini kenana dongoba dongtonapjae Bhabcsh pagipaba 
aganroroe chakataha. “Hai hai nisrangna nang-ko kal-akgipa 
me-mangko. Bachini maia gambara?” 

“Bachinigen. asol biapchini," bara pingrua ning-aoni doktori 
^aganchakataha. “Salo naina dakoba walode kal-aktclaia 
jmc mangrangde. Isolbamainakal-akaia inc uicba dakna nanga 
mc mangrangkoa, kengipadc kena! An-tang jak suk ong-ana 
tarioba..." aro badita ntan-a ua indaken bel belangkuaha. 

Doktorini indake bcl bele dongcngon Bhabeshmang 
paningsade lem ra e ong-katangaha. Doktoridc ja-mansa jripjrip 
dakana ba ra pingruako kinggilake niora an tangde kuturio 
saksansajok! Kuturio an-tang saksan ong-ako uiora ua bakan 
chakatprakaha. Saksan maiko dakon namgnok ine niwilwalora 
Bhabesh pagipani saloke dongengipa tonualko ua nikataha. 
Chakate ong-katc niatorn uamang paningsade giljanok ki-sangko 
badeangpile gopramchipakan mikkange re angtokengako ua 
nikataha. 

Kuturio saksan dongna pa jaengora, Bhabesh pagipani 
; rogipa tonualko ra-cn uaba uamang paningsako jarikangpaaha. 
Katang-re-ang rikangoa gopram sokna skangan re sogipa 
paningsako ua srapeaha. Doktorini rang-sita ta rakade 
katbaaninma ma kenesama minggnian brinengani gimin ka-tappo 
katappo dakpilengachim. 

“iachin, iadingdingan gam bara. Indiba knabatade aiwa 
nokonisa," tonualko ro-atc ua Manggisirangni Gija Nokchipakko 
mesokatengachi m . 

Da-ode ka-donggiparang re-bae an-tangko kal-akgipa 
me-mangrangko tik ka-gnok ina gita ua kadongdraa 
dakpaengachim. Ripeng donge ka dongdraa dake 
mesokpaengoba uni ka-tongo kenanide bretna am-pila gitan 
dakaiengachim. Walni somoio gopramrangona, chong-motan 
doktorini bebe ra-a gita me-mangrangni songdongramona 
re-baania bi-sarangni mesam kal-a gita kal-ake-bal-eke roani 
ong-ja! Doktori kenjaenga gita dake paningsamungan apsan 
apsan re-paengachim indiba basakoba apsan re-aonin paningsani 
ki-sangchi ja rika gita re-enga, basakobara jangchio aro 
basakobara skangskang dila gita re skaenga: Doktori 
gopramrangko re-angengon tom-toman re-na man-jaengachim 
indiba jeneteneba an-tangni kenatbatenggipa nokonan uaba 
ja-rike ja-riken sokangpaaha. 

Ia biapon maiaba dal a a-sel ong-chakram ina gita uamang 
sakgittaman ua biapko re wenwene che-em che-em niroroaha. 
Pilakchin jripjrang dakenga aro uamang an tangtangba 
mamungkon agangrikjaenga. Jong-dol mikoatanan, kenenggipa 
gisikde til ik dakengachim. Teng-enggipa lemona gukrangni 
bilgakani ‘tek’ ine gam-ora ka-tong rongchu su-enggipa dokdoride 
basakoba Bhabeshko, ba basakobara pagipako rim-skapna gitik, 
gipakna gitik dakmanengachim. 

Da nang, doktorini kenengako kena minggijan 
seng-mitchibarabarani balgipa balwa ua noktopni kosako be-gopc 
dongenggipa wa ge kambeko salrurue gam-attaiaha. Noktop 
kosakni tinrang “krang krang krang” ine gam-on doktoride 
damgipin a-gilsakosajok! Jokruraenggipa an-chirangantipangaha 
gita uato-tro ong-e kenjagokaha. Gam-ani tapan Bhabeshko ba 
pagipako rim-skapna ine chabingbangora, gopdaldale 
mangrakkugijagipa gopramni chisolkosa ua gipakkota gita 
dakeaha! A-arangba a-kakujani gimin rakpakuja, doktorini 
rim-skape gipakeora ua chisolba mande baksan gitilchapangaha. 

Kenakon batatkuna ina gita chisolo sikee dongipa malaba uni 
gitoko sikkroka gita napkrokangaha! 

Bhabcsh pagipade gisik nangbce gamako knatime donge 
noktopni nokking kosakonikosa lem de-dodoe niengani gimin 
doktorini indake obosta ongakode niatnan gualengachim. 
Bhabeshni rake kadingana niatosa pagipaba nikatmanaha. Jako 
tonual rae, gitoko chisolni malako gana gnang, amang mnong 
mnong doktorini ku-simtektek wakeng-ku-keng dake 
chadengengako nikatora Bhabesh pagipaba ka-dingna skakon 
amchakjaha. Da-nang doktorini kenani kam uamang paningsani 
kadingani aselsa ongsrangaiaha! 

Ka-dinga tipangahaon mikchi jo-olbaarangko ripakroroe 
Bhabesh pagipa aganaha, “Nibo doktori, nibo,” doktori mesoka 
gita noktop nokkingoniko nidoataha. “Ua wa ge ge gipako 
nikakonba? Salo nang den e galjani. Balwa rako rako ua kambe 
bcgopgipasa nokkingni tinko etroka gitadakengani gimin gamenga.” 

Doktori antangni kenako mamung pangchakagri kenanisan 
ine ma sie aro paningsani ka dingstekako mane jripjrip 
chadengesan dongaiaha. Uan gisiko ong gija dake chanchie 
kenanisan ong aia, me mang ine gisiko bimang rike chanchianiara 
chanchigramanisan ong-aia ine antangba uipaahaora doktori 
antangnan kratchamanpilengachim. 

Doktorini kena gisikba dokpronge gala gala 
namangsrangaha. Beanbebe Bhabesh pagipani agana tapan balwa 
balbataie uni mikkangon memang ongja ine mesokna noktopni 
pingipa tin gam-taiaha. 

“Mama!” Bhabesh chrike okamaha. “Me-mangko 
nikahama?” 

Doktori mamungkoba aganchakgija gitoko sikkrokagita 
dake gane dongenggipa malako aktete galataha. 

“Hai hai hai. lndakanan memang ine kenengama,” Bhabesh 
pagipa repilna monge aganaha. “Angan dasionin bebe rajaenga 
inora. Dao rebae nijaode, niboching, iakon me mang me mang 
ine agane dongkuaigenchim. Da o nikahakonba, me mang 
asolko?” 

Doktori mungkoba aganchakgija jripjrip sodrudru dakc 
paningsako jarike rebapilaha. Pring ongnasiahaoba pangsange 
seng-srangkujani gimin sakgittaman turamtangtangona re-angpile 
tusitaina abachengtaiaha. 


III 

Bhabesh pagipa saksa changbegipa aro jeko tarioba 
jakminbegipa mistri onga. La sigipana mangsundukrangko 
tarigipa mistrisan ongaija, gilja nokna nanggipa asongchakanirang, 
tebilrang, dogarang, kelkirang aro uarangko tarian baksa songni 
nokni manderangni tarina on arangkoba tariataia. Indake 
ka-chapani giininsan aditajanggi tangao cholipacnga, ongjaode 
mangsundukrangosan pangchakaiode basakoba mande saenga 
inon sao on-somana gita chanchimana. 

Pagipani kam ka-a bewalrangko ja rikcn depanteba pilak 
kamrangojakmine changbaengachim. Bhabesh skianirangna aro 
kamrangna gisiko nangbca aro pilak kamon pagipako dakchaka. 
Pagipa mai rokomni mande depantcan uni jagring ong-a. 
Pagipakon ra-rok-ra-tok ong-jaoba baditabaonade depanteba 
sokrikpara ba basakobara badcangpila. Gojalrangko 
rinokatgimin bolo maikae simsake datna nanga, dala-chona aro 
ro a-kan dika hisape maidaka bolo gitchonge ba sronge bolni 
ba a ritchara ba biap cha bangako niroke nape ba napsranggija 
datna nanga; tarigimin bostuni bakrangko maikae mcliate 

tekrimna nanga; rongrangko on-engon maidaka bolko natgale 
gale badiarongni ja-mano badiako on-ode ching-bate, nambate 
aro nitobate nika; gongbinga bolko maikae srongata aro 
srongakora maikae gongbingatskaa; maidaka bostuko tarina 
badia bolko jakkala; nitoatanirangko maidake konga - 
uarangdake pilakkon mistrini man-rikgimin changa- 
sapanirangkode bi-sasan ong-engoba uni daksokani kride 
Bhabeshba changbapaengaha. Pilak jakmine aro nitoe 
tarianirangan jakkalani ostrorang badita mata, nama inditasa kam 
ka-gipa mandeni kam ka-anio ka-srokbata. Batali wilani, 
rendarangko okrurae-tekrurae on timani, korat wagamrangni 
gonggeako niroke srongatani, retirangni aro turi geantini 
bipongrangko nirokani aro tekrimao mangrakatna datgipa wa-ani 
gojalrangko sol e taritimani aro nirokani kamrangde bi-sa 
Bhabeshni kaman ongrongbataha. 

Tarigimin mangsunduk aro chisolrangni pala palnanggijanide 
songo ba ua songjolo mande siaosan pangchaka. Hospitalrango 
maiba ong-ronggija a-selrang ong-ode tarigimin bosturangan 
palnangtoke basakobade walsrip-salsrip tarina nangaona sokpila 
aro indake tarina nangode kamrang bang-bate cha na-ringnan 
guala gita dakpila. Indiba indaka a-selrang ong-jaode songo-noko 
sirongbewal gitasan gisep gisep siaiode tangka man-aba komia 
aro kamrangba komia; ka-sne tarie rooba ong-aia. Mandeni a-sel 
ong-gniko, signi-bon-gniko uisonaman-ja, pangnan tarie dongimin 
bosturangde dongsimna nangaia. Dingtang dingtang bimangrango 
aro mandeni dal-a-chona, mila-ram-a ba changroa-chakandikani 
krisa tarie dona nangani gimin ua bimangrangni mangsundukrang 
aro chisolrangde bon changna man-ja, uan kamde salantian 
dongsimaia. Nanggitika somoio man-aiani gimin manderangba 
uipila aro indake je somoioba man na amaiani giminan nanggipa 
manderangnide uamang paningsani ripeng ong-ania bon-changja. 

Bhabeshmang paningsani sianggipa mandena ka-sabeaniko 

aro chasongna watgrikaniko mesokna, nitogipa... ba 
agansrangode agansrangna man-a, gun gnanggipa mangsundukko 
tarina changa ine knae, ua songo salsa salgnina rona rebagipa 
mande saksa unsalo uamangona re baaha. Ua mandeara 
chelkalgipa songonisa antangni nokgimikko rimbite, chasongna 
nikrikgijaoni ma drang-bakdilko grong-namsrangrikna 
re-baparachim. Jikkim-debana skangonin ia songni mandean 
ong-ani gimin Bhabesh pagipakode ua namen masia. Sesoa 
rasongan indakanasa sesoa ongode sawa uko chel ate 
dingtangatna ama, uni sakgni dedrangoni, dalbatgipara depante, 
bandildil silbapaenggipa demechik maikoba chamanako pa-sike 
ok kite siaha! Dedrang sakantinan maapani ka sanio komiani 
ba batteani dongja indiba ua sianggipa bi-sara dongatok dedrang 
sakgnioni chonbatgipa aro uan siangsrangahani gimin una 
kapakania bilongbatengachim. 

“Anga indaka ka namgijagipa a sel chagrongchinade 
miksonge rimdilbajachim!” ua mande Bhabeshmangni kam 
ka ramo chadenge mikchi jingjang jingjang aganengachim. 
“Magipade sianggipana ka paktinge sibokenga, haida da o 
reangpile mai obostako nikegen!” 

“Mandede indakaia Skigipa,” Bhabesh pagipa antangko 
onatbee dakchakna skaniko mesoke aganchakaha. “Angade 
indaka obostao maiko dakchakna ampae! Angni dakchakna 
amparade uasan - mingsasan! Ma gipani indita obosta 
namjaengora an- tang re bajaoba ong aiachimba, sakoba 
aganateoba ong aiachim.” Bhabesh pagipa re bagipa mandena 
asongchinaone aganengachim. 

“Ong ja,” re bagipa mande aganaha, “Anga an tangan 
nangona rebae molmolna ska, maidaka bimango tarinasia uko 
knachengna ska,” ua mande uasan ua kamna mongsonggipa ong-a 
ine agane talataha. 

“Nangni namnikode, Skigipa.” Bhabesh pagipa intaiaha, 
“Timi natokni bimango tarigen.” 

“Bilongen namgen !” ua kusi onge namnikpaaha. 

Bhabeshba agangrikako knatime dongpaengachim. Renasiako 
uie ua nangnasigipa bostu aro ostrorangko, biap gipinchi re-o 
jakkalronggipa dokra dalgipao sikaha. Doktoriba somoi tiktako 
nabadike Bhabeshko dakchakepaaha. Dokrian doktori - Bhabeshni 
rikabaako dokrao chipsoe mitu-mitu knabregija aganjoljolengachim, 
“Tarigimin mangsundukrangan bangpret ! Uarangoni gesako 
raangonbaditanama! Namnikja dakasa! Uaja chokchijang jot 
dake tarigipan nitopret, bisasajokona uan nama tiktak namaignok.” 
Bhabesh uni inengana kadingsmitsmit dake nitate 
chadengengachim. Indake mitu-mitu suk onge inmanoa doktori 
jinmani knaao aganaha, “Skigipa, na a mamung namgija 
chanchijaode, giljani tik kagimin gita tarie dongimin mangsunduk 
aro chisolrangko brenaba manaigen.” 

Re bagipa mande doktorini agana kattana kunamen 
aganchakaha, “Mittela. Indiba angara bolrangba dongani gimin 
aro Bhabesh pagipaba ru ute somoi nangjawa inani gimin 
aganenggipa bimango tariako namnikbatengachim.” 

“Ru ute nangjawaba,” Bhabesh pagipaba agandapataha, 
“Bisani mangsundukanjokona, chonesan tarina nangaigen.” 

Doktori nama dake mangsunduk tariatna re bagipako nidoe, 
“Daalon kam gimikko matchotatna miksongengama, Skigipa?” 
ine kattako dingtangate singskataiaha. 

Ia uni sing-aniara nampinike gisik gnange sing ani ong-achim 
maina salgipinosa manggisiko gopani ongode uamang paningsani 
mangsunduk tariaba ka-singen aro walchipaiahaode nokona 
re-bapilgija haida uamangba siaon waltujolaigen. Walo an tangni 
saksan ong nasiengako uiatsochina gitasan uni kong keng-dareng 
name sing-a dakengara ongengachim. 

Rebagipa uni sing-ana gisik gnangen aganchakaha, “Oe 
da-alon, mangsunduk taria badita ta-raka ukosa niaignok. 
Mangsunduk taria man-ingora mangisiko songtangona raangna 
miksongengachim. Je biapo atchia unon tue nengtakpachina!” 

Doktori uni aganchakana kusi ong-beani katta ina gita 
katchabee mittelaha. Da-nang ua mandede doktori maina kusi 
ongbeaha ukode ma-sipajaha! Ukode doktori aro Bhabeshmang 
paningsasan ma-siaijok. Bhabesh pagipade uni kusi ong-ani gimin 
ma-sie kuchimit ka-dingman-engachim. Doktoride doktori bebe! 
An- tang kenrakakode bachi donugen! Manggisiko songchi 
ra-angnasiani katta unide kusinin! Bhabeshmang paningsaba 
attamon re-bapilgen, walo saksan ong-jawa aro ia giljani gopramo 
gopani ong-jaenga, maina gopramo gopeode uni kenanide 
a-brigita chudorongachim! 

Bakbakan uamang somoirangko gimatgijan re-chakatangaha 
aro manggisi dongram nokona uamangni sokede mande 
bang-soengjok. Giljani kontakoba dokajokona songni manderang 
pilakan kobor man-gilgilange dongsotokengaha. Sokangarin 
uamangba kamrangko sikdak-bakdak a-bachengataijok. Songni 
me-aparangba pilaknin kam ine ka-bilbale on-atora adita 
somoirang ka-aton, sigipani pagipani agana bimangon nitobegipa 
mangsundukko tariman aijok. Songni me-chikmarangba bilsa 
ka dinge, agan-bal eke, bilsara saoba re badape grapgipa 
me-chikmana grapchakroroe sikroroe malarangba ong-manjok. 

Pagipaba re-nasa re-na skel-bakkel dakaiaha aro 
mangsunduk, chisol ba malarang pilakan tiktak matchotaiahaora 
re-nasan bangki dongaiaha. Hospitalni manggisi salna 
jakkalronggipa gariba re-bajok. Da o songni manderang pilakan 
apsan tom-grutaie, timi na-tokni bimangni mangsunduko nidoe 
tuenggipa me-chik bi-sako salam ka rikan pal mikkang 
niriktokengachim. Sakbri sakbongame-aparang ia me-chik bi-sani 
manggisiko ka-sariri gariona de-tomataha. Manggisini ma gipa 

adita somoirangna sibokahani gimin mangselbrea ong-kuja aro 
ka-paktinge grapanin mikron gitchak gitchak dake dita aro ku-rang 
dele, an-tangtangni rasong gri duk ong-ani somoio songni 
manderangni dakchakahanina, gitok delako minggijan grape 
grape agane mittelengachim. Pagipade manggisiko 
ra-chakatangna gilja kan dike ka-pilna gitikosa jinmako 
nappretprete re-baaha. Dukni salo an-tangna dakchakaha ine 
Bhabcsh pagipana mangsunduk tariani damko onora jechakaiani 
gimin on-najotton kaaora ru-utasa ru utangpiljok indiba uko 
raatnan man-chipjaha. 

Gilja kamanahaon gari re ehakatangaha indiba songni 
manderang nokchakgipa noko rorikkuaha. 

“Bisa bilongen namachim," saksa me apa golpogipa 
jinmaoni aganengachim, “Gitikgitak onge ni kaiaha angade ! ' 1 

Nokchakgipani me-apa duk man-bee aganchakaha, “Mai 
ka gen! Rasongan indakaonasa donsoaiaha iamangkode!” 

“Ok kitako pa-sikaiasaha na a,” saksa aganpaaha, “la 
biapon sianinkon! Pagipani songkon gisik ra-china dakangaha 
iade. An-tangtangba changsaba rebaja-nabajajokona.” 

“Jekani re-bapajok, indaka obostakosa man e 
ra angsrangjok," golpoko jaktuatgija saksa tap inataha. 

“Mai bajimango sokegensai?” 

"Gari sala ta-raka ta-rakjaosa pangchakaia,” noknokgipa 
aganchakaha. “An-ching ramram bus - o re-ode konta 
dokmangsan nangaia. Da-ode manggisi salangengasa jokona 
ka sinesa re-angaigen. Nokgipani ka-saachi mamung a-scl 
nanggija sokangpaode waltingarangosa nok man eaignok.” 
Indake golpoe mitamrangde re-angtokengaha aro mitama 
maikoba pa-sike agane attamo re-bataina agane 
donangtokengachim . 

Mande sio pilak ong-ako Bhabeshba da-osa nikenga ong-ja, 
unaba ong-rongbewalan ong-engachim. Manderangni grapa, 
ka-dinga, bel-bela, gojal datani turini gam-a ba renda onani 
gamarang pilakan uamangni janggi tanganio nangchapgipa 
nikmangimin-nimangimin obostarangan ong-a. Mande sakantini 
sio indaken ong-tcla, darangan sina atchia; mande, gipin ba 
an-tangni signina tarie dongsona nanggipa ong-a ine chanchianian 
Bhabesh pagipade basakobade sigipana ka-sachake nikoba. 
ongrongbewal a-gilsakni niam gitasan nikpilaiaha. Je mandean 
indakadukko cha-tota, karini su-uako uisoaia gitasan chanchisoe, 
ritchcnge ra-na man-ode nambata indiba je mandean, cha-tote 
nikuja, kari ingipakon dangtape nikuja ingipa gita, unsalo uni 
dukko darangba aganna man-jawa; dikdikprakon mande uko 
chanchina nanga aro tarisamsoe dongna nanga, jedakode ua a-sel 
ong-gitikoba an-tangan an-tangko ka-dimeatna man-gen. Ua 
detangnaba indake an-tangni chanchianirangko skie 
on-rongachim. 

Ia obostakon nikronge uamang paningsani ka tongde goka 
ong-gimin gitasan ong-pilaijok. Ia kaman uamang paningsani 
okkode okgape rakkipaenga. Bi-sa Bhabesh an tangtangni 
ka enggipa kamara badita nama aro namja ning-tue uipajae 
nambeesan nikpaaia. Ia kamo changpae pagipako 
ja-chongriknasa uade gisik nangbeesa skipabeenga aro changsao 
pagipa gita ba una bateba dal-gipa changbegipa mistri ong-gen 
ine chanchisopaenga. Changsao an-tangara dal-ahaon uan 
mangsunduk tarigipa mistri ong-gen ine uni janggi tanggnina 
mikkangchina chanchisamsoani. 

Songni manderang re-sringsrangange a-sel ong-chakram 
noko mande eng-angaha. Bhabesh ja-su-jaksuna skangan 
an tangtangni ra-bagipa kam ka-ani ostrorangko name niame 
dokrao chipe dontaiaha. Re na tariman-ahaora ua golpo ka-e 
roenggipa pagipako re-na mong-eaha. 

“De Bhabesh pagipa, mittlbeahane," noknokgipa uamang 
paningsani re-na chakaton salam ka-e aganengachim. “Nasongsa 
duk chakbejok da-nang! Mamungba gisik duk man-panabe, iara 
ua sigipani pagipani aro mondolini nangna minge onenggipa,” 
ine agane ua adita tangkarangko salamani rim-kepenggipa 
jakoniko Bhabesh pagipani jakona watate on aha. 

“Aiao... maikaesa..." ra-na jechake ua inengachim, 
“lade angni dakchakpaasaba, ianan langka ra-ode angara 
maichisa dakchakpagnok?’' 

“Dachakanba dakchakbejok! Iadc mamungba ong-ja 
da-nang! Nang-ni ra-na jechakanan sigipani pagipa angnasa 
suk ong-gija agananga. Knapilode duk ong-begensai," 
noknokgipa mol-molengachim. 

“Aiao! De de ong-aiaba. Mittela. Na-songaraaganpaoba 
indakcsa chanchiaia,” Bhabesh pagipa sikbregija tangkako 
ra chakaha aro joljolan re chakataha. 

Attam salniangaha. Paningsan on draani gimin mikode 
sigipaon cha-baachim indiba siao mi cha-adc niamnasan 
cha-aiani gimin oko-ka-o nangeja ina gita dakaia, Bhabesh 
mcattamko song-taiaha. Noko ka spa kamrangkode somoi 
dongkuengoba pagipaba unsalode ka-taijaha, au-miksuesan 
dongaiaha. 

Song-a-chanani kamko pangnan me-chikrangsan 
dakrongbata ine bebe ra-a indiba uamangni nokdangora sawa 
me-chik dongpae? Pilak kamrangkon an-tangtangan 
ka-rongaiani gimin paningsani gisepo badia kam me-asani 
badia me chikni mamung baseani dongpiljaha. Kam ka-a 
neng-ahaode beben me-asa ong-ede song-e-chane cha-nade 
arata, iarangnan ua Bhabesh ma gipani ja-manbajik kimtaina 
chanchie nijokchim. Indiba jikgipa sagina ua badita 
ka-saachim aro ua siangon badita uni gisikko su-tingachim. 

ua apsan obostan ong-taina nangode, apsan dukkon 
man-taigen ine chanchianian jik ra-taina chanchianide be-jaha. 
Changsao somoi re-baon uni ka-sara depante Bhabesh dal-e 
uko nirok-sandigen, aldu-mittange siataigen ine chanchie 
bi-sako ka-saao dal-ate ka-saako man- skanasa chanchianian 
uni jik ra-taina chanchie niako bnekatsranggiminchim. 




IV 

Songo saoba mande sion noktango sianggipa mandenaba 
chanchiani nabae ka-pake duk ong-anirang sokbataia. Haida 
songo mande sianinkon Bhabesh un attamode ma-gipa sagiko 
gisik raatbeengachim. Ua mi cha-mane neng-takmitingo 
ma-gipani gisim aro gipokchi ka-gipa photo gitchamko 
pagipao bi-e niaha. Ma-gipani gopramo uni saksan roana 
pagipa mamungba inrongja aro iara bi sani dakronggimalsa 
ong-pilengachim. 

Attam simsimangaoni da o waltingangpilengahaoba 
Bhabesh nokona rebakujachim. Depante noko dongjani 
gimin aro walo antangba saksan mikkrangkrang ongbeengani 
gimin pagipa uko gisikode sandibeengachim. Haida siachin 
ripengska bisarangmung roangsrangahakon ineba pil-sara 
chanchiatenga indiba jechi rc-nanangoba bi-sa Bhabeshde 
pangnan pagipao sing e watosan re-rongaia, skatangde 
jechiba re-angrongja ukoba pagipa gisik ra-atengachim. 
Re-baronggipa doktoriba da-awaldc waltingbaenga, ua 
doktorikoba nisomanenga, mai a-selrang ong-e re-baronga 
somoio sokbapajaenga, ukoba ua chanchiate roengachim. 

Indake chanchie roenga tiktakon, Bhabesh pagipani 
saksan ong-aniko chel-atna ina gita doktori re-babebeengaha. 


24 



MANGSUNDUK TARIGIPA PANINGSA 


Ua kusian gapchipari, ‘Na-a Sana Kena Aganboching 
Angna ’ ingipa giljani gitko kusmite rebaengachim. Kusmita 
bon oa katta minge minge, katta man-gijakoa, “Him... 
him. ..ha ha...” ine ring-joljole ua Bhabeshmang 
nokchipaknan re baengachim. Ring-a tipahaoa ua okamronga 
gita a-wak a wak Bhabeshko okambataiengjok. 

“Re-babora,” ine Bhabesh pagipa uko okamataha. 
“Bhabeshde dongja, bachin reangabae,” doktorini napaoa ua 
agansoaha. 

“Bachi re anggen, sigipachi roangakon,” am-pok on-soao 
asongjole doktori inengachim. 

“Haida,” ine Bhabesh pagipa seng-sotesan aganchakaha. 

“Anga chanchia, angni giminba ia antiode chanchignokkon,” 
golpoko abachenge doktori aganaha. “Seora katta ke-en man-ja, 
angade seao ke-atna ine gopramoni me-mang kal-aka inen 
dorgastoode seaijokai!” 

“Tol-e segipana, nang Isolba nang na ka-sachakjawa! Haida 
mc mang bebean kal aksrangarok nang-ko!” kendila gnang 
Bhabesh pagipa aganchakaha. “De na ara me-mang ong-ja inen 
an-tangan ma siahaba, maina dorgastorarako agane sal 
siengjok?” 

“Aha. . . ! Angasa ma-siaba! Haida kal-akbebeoba uamangde 
bebe ra-jawa. Gipin gilja nokni doktori ong-nade anga kusi 
ong-aigenchim aro chasongnan kae dongaigenchim; ianora gilja 
nok sepangbekbekon gopram dongen namjade,” doktori 
aganaha. 

“Na-ade ukorarasa moina saru dake aganen dongaigen,” 
golpoko dingtangate, “Daorangde sokangenggnokmasae?” ine 
Bhabesh pagipa sing-aha. 

“Ing. . . manggisi ra-angenggiparangko aganenga?” doktorini 

sing-skacngon Bhabesh pagipa, “Hi-ing,” ine gakguengachim. 

“Daode sokangenggnokkon. Mai baji ong-engaha daora?" 
ghori sikee donako amenga gita pakmachiko nigito-nikrek dake 
doktori sing-aha. 

“Angoba ghoriara dongja. Radio busru donggipanaba betari 
ra-an dongja. Tangka man-ara gri. On-tisa man-paakoa 
an-tangtang cha-nasama, radioko aldunasama,” Bhabesh pagipa 
aganon doktoriba dingtangangenggipa golpoo jak on-pac 
aganaha. 

"Radio dongora namparachim oe. Ghori dongjaoba somoiko 
ma-sipara aro a-gilsako ong-anga obostarangkoba ma sipara. 
knapara." 

Mc-apa sakgnini golpo ka enganirang da-o kachenggipaoni 
dinglangangsrangaha. Radioni gimin golpo ka-an 
roangsrangengjok; Bhabesh pagipaba. kamoniko 
neng-takatchina doktorini aganako knatimnan sikpiljae ukon 
namnikbate agankuaienga. 

“Basakoba ka-dinganirangkoba agana. Maikode knana 
man-ja radio dongode. Da-o tangka dongkalosa maiamancha 
nosto ong-a tariatsranggnok. Betari rana tnan-gijakosa pa sikaia 
na-a, radio manchaba namjaengjok. Ru-utaba ru-utengaha. 
Bhabesh ma-gipa sagian saa-ding-a dongkuja. Unonisahara. 
Indiba, da-omangba, gam ade gam-aicnga. Ku-rangsa 
rongtalbreja.” 

“Angaba ra pana inachim na-a," doktori golpokc 
jaktuatgijan aganpaengachim. “Ching buchumaba gong-ja. 
tangkaba dongjolja. Tangka dongode ban ra na on-a on-ja, made 
manijachim angade. Nokdang gc-sa ong ede, indakarangba 
dongna nanga nangade. Nama.” 

“Songo-noko an-ching gita dongpaigiparangde maiko nikpae 

knapae? Jilao donggiparangsa mikrontangon je a-sel ong-akoba 
nikenga.” Bhabesh pagipaba gisik nangen agancngachim. 
"Gitkoba knatimronga angade. Ban gilja nok sepang ban mamung, 
git knatoarang nabaode rakprete watataia angade. Git knatimroro 
kam ka-roro dakora a-baba tangkala.” 

“Radiokoba oe na-a angade, chanchion uipilja! Balwa gita 
tang-bagipa ku-rang manchasade iade mo?” doktori chanchiniako 
naate sing-cngachim. 

‘’Balwa gita... oe balwa gitankon,” Bhabesh pagipaba 
uiatang gita aganchakaha. “Bangbangkon tangbaengajokona. 
Radioko kulie niode mamungan dongja gitasan. Chumbuk aro 
bo ret-bo tet dakgipa, maiaba bite dakdamgiparangsan. Ia 
chumbukni bilan aiao inmananidc iara. Silko sepango done nibo 
na-a, salopangaia. Raken chaskape dongaiaba. Iachumbuksa 
chel ao aganako salope rabae. radioko gam atengakon aro. Ma 
mai dakenma, angaba ma-siara ma-sipaja.” 

Golpo kate-katean walde waltingangpilengjok. Golpo 
ka dame donga dakoba somoisa re-angaiengjok. Doktori 
sikbregija golpo ka-roroe do-gacholchikosa gisik nangbate 
niatenganina. Bhabesh pagipaba pangnan depanteko rimbite uni 
gilja nokni doga kelkirangko chiprongako uie, “Bachin re-anga 
ia bi-saba daalde,” ine agadapataha. 

“Oe na-a,” doktori nangnika somoio ong-a kattako 
aganahanina gisik nange aganaha. “Angara Bhabesh re-bahaode 
chipe donatsrangna inengachim. Darangan dongaming 
dongjaengo,” dakchakaniko am-jole ua aganengachim. 

Doktorini kenakode uade uirok uitok! Bhabeshkomanchan 
songsoe uni re-baningjaenganina doktorini simbraakoba uade 
uiaienga. 

“Hai anga re-genba,” Bhabesh pagipa nengrae ku-chaken 
aganaha. “Re-bama re-bajama ia bi-sade. Bachin re-anga, jechi 

re-angoba aganede re-angpaosa.” 

“Angara kenade ongja,” doktori aganmikengachim, “Indiba 
sakgni chipilbalatora bon-ingkala inesa sengsopaachim na-a.” 

Sakgnian gilja nokchina rena chakataha aro Bhabesh pagipako, 
me-apamanchachako rimangna nangahanina doktori an-tangni 
kenrakakode dondape bisa Bhabeshkosa walo roramana saianga 
dakroroe maikoba majakoba pasikanga dakaha. 

Me-apa sakgnian golpo ka-roroe reangen da-o gilja nokning 
manchaona sokangahaoba bon-an bon-kujaenga. Antang Kristian 
ong-jaomangoba, gilja nokkode dal-e ra-e Bhabesh pagipaba 
gilja nokningode ong-aong-ja kattarangko aganrongja; Kristianni 
pilak dakbewal aro niamrangko manipae namnikanikosan 
mesokrongaia. Indake uni mesokakora doktoride an-tangni agane 
on-anan nom-ange Kristian ong atna man-baengaha gitasa 
nikronga. Da-ogita napasan ongja, dingtang dingtang nanganirang 
dongon ua gilja nokningo napronga. Uni indake gilja nokningo 
napon doktori uko namnikbea aro Kristian ong-na mikbokgni 
kattarangkoba aganronga. Gilja nokode Isol donga ine mande 
ra-e uaba knatimesan dongrongaia aro a-palosa ong aiblok- 
ong-jaiblok agane bonatrongaia. 

Doktori an-tangni changa gita giljani bakrangko agane 
on-engachim. Sastro skigipa aro gilja ka-dilgipa maikae pulpito 
gadoe aganpraka, git ring-gipa dol bano asonga, Gitelni 
Meattamko badia tebilo donchake maikae dakronga ba maina 
mania, bi-sarang bano asonga, mande jinmara bano asonga — 
uarangko mesokroroe doktori una agancngachim. Bhabesh 
pagipaba doktorini ja-man ja-man ja-rike jripjrip aganako 
knatimroropaengachim. Bebegitaba Bhabesh pagipaba 
uarangkode skangonin ma-sipaachim. Pulpito donggipa aro 
jinmani asongchakani, Gitelni Meattamko donchake manigipa 
tebil - pilakkon uamang paningsan tariora agane on-na nanggijan 
uaba ma-sipaengachim. 

Gilja nokningo mamungkoba ro e aganchakna sikjae 
Bhabesh pagipaba, “Hi-ing, ha-a,” inesan aganchakengachim. 

Kelkirang aro pulpitoni apalonajoljol ongkatna dongipa 
do-ga ge gniko chipmanon doktori chadengdike una 
agaengachim, “Kristian ong-aniara inditan nama, mandena 
kadonganiko ona aro Jisusan pilak namgijaoniko chelchakna 
ama ine nikon anchingni balrangko Uan ritchengata. Kristian 
ong-ahaode mamungnaba jajrengani aro kena nanganian 
dongjaha. Pilakkon Jisuosa aro Pagipa Isolosa pangchakna 
nangaia.” 

Doktorini aganani bewal - a paloba aro gilja nokningoba 
indaken aganrongaia. Ia da-o aganade Isolni katta, indiba nanga 
nangjakoba gilja nokning mamung hisapgijan aganramataia. A-pal 
ong-ode indake doktorini Sastro skiana ua namkalen 
aganchakgnokchim! Haida ua an-tangni me mangna 
kensimaiakode jamanggitikahakon! Da-o indake an-tang 
aganenga gita Isolon Jisuon bebe ra-ode aro pilak jajrenga aro 
kenanirangko Uo pangchaken namatna man aiode, indide uni 
kensimaiara mainasa? Me-mang aro Jisua baditan dingtanggrika! 
Indakode ua an-tangan bebe ra-kuja aro pilak baljrimarangko 
an-tangan ra-bitaienga, Jisuode pangchakkuja! Haida ua doktori 
gita dakgipa Kristianrang ia a gilsako baditan bang-enggen! 
An-tangan bebera-ani dongjaengoba ua an-tangni kenrakakode 
nampnike gipinna Sastro skienga! 

Toromde nama gunrangan gapa indiba uko manigiparangsa 
namja ine chanchia dongpae Bhabesh pagipa una mamungkoba 
aganchakgija jripjrip chadengrime knatimesan dongpaengachim. 

Delmrue teng-enggipa bijolirangko kimitbarore, gilja 
nokmikkangni dalgipa do-garangchipakna mikkange repilna ine 
uamang re-baaha. Doktori saksanan bel-belbarorokue, 
“Basakosa na-ara Kristian ong-manchagen?” ine sing-gakataha. 

Doktorina ian sing-rongbewalsan ong-aia, mamung mikkang- 
ki-sang chanchigija katta jokbarasan indiba Bhabesh pagipakode 
indakgipa sing-ania dongsikatbeengachim. lade gilja nok, uni 
ma-sipaagita Isol jeko chanchia, aganapilakkon knaa, ma-sia. 
Kristian toromko namnika aro ong-e nike namnika - uasan. 
Da-ona dipet Kristian ong-na chanchiaba dongkuja, tariaba 
dongkuja. Ukoa da-oa maikae, “Basakoba,” “Da-o name 
ma-sisrangahao” ba “Ong-jawa" inera gitikgitak aganchakna 
man-gnok! Doktorina ian ramram sing-anisan ong-oba unade 
rakbegipa aganchakani ong-skaengachim. Doktori uko indaken 
basakobarangba sing-manaha aro apalo ong-ede jedakeba 
aganrongrete jokrongaia indiba da-oa gilja noko ongengani gimin 
aganna katta ke-jaenga: Mikkangtango dandodo dongenggipa 
kam gita ua nikmanpilengachim! Marnungkoba aganchakjaengoba 
ia sing ani uni be en-bimang aro gisikkode kamengaha. 
Changgipin golpo kaon aro sing taion da-o gita gilja nokningode 
ong-ae-ongjae agane sing-taijachina ba agantaijachina benge 
dongen ine ua chanchie dongengachim. Rc-baroroen da-o 
dogacholmongona sokbajok, kelki dogarangkoba chipmanjok. 
Nokmikkangni do-ga ge-gniko chipe tala teknasanjok, Bhabesh 
pagipa uni sing-ana mamung gisik nangja dake mesokc, “Hai 
ong ahakonba?” ine sing-mike ong katbaaiaha. 

“Golpoaiengode walgimikba bonjawa,’' ine aganmike ua 
nokchipakna mikkange joljol re-angaiaha aro doktoriba 
marnungkoba agantaigijan turamtangchi re-angaiaha. 

Da-o noko saksan ong-e tusina biap ra-on rokom rokom 
chanchianirang nabae mikgil sikjaenga gita ua daknikengachim. 
Chanchigija doktorini sing-granga uni gisikko inditan su-tingbeaha. 
Darang toroman torom, mai toromni niamrangde namgija donga. 
Toromtangtangkode pilakan name nikaia. Indiba uko manigipa 
toromirangsa namja. Krtistian - Jisuko manigipa torom nama; 
Kristianrang an-tangtangsa manina dongimin niamrangko 

manijaesa aro jarikjaesa namgija ong-ata, toromska torom 
mitchigrikanirangko ong katata - gisiko bilding-bildang 
chanchianirang indake pangpil-chupil nabaengoraua tusinan 
mankujaengachim. 

Indake chanchie tugitilesa dongaiengpitti, haida tuchengaoni 
baditan ru-utaha ma-siade ma-sija, doktori da-simangmang 
Isolosan pangchakc kadongchina sakgipinna skigipa, ka-suang- 
oksuang dake kene katbataiaha. 

“Anga knalonin ia biapko gatapetaijawaha. Norokan 
kamchina. mc-konchekba tinaichina!” Doktoti kenan gape 
mikchete aganengachim. “Danielko chikgijagipa singhoba angko 
chikchina, Lotko ga akdapgijagipa gondokba angko ga akdape 
kamchina! Knalon angni dorgastoni gimin chanchina nanggen, 
angko kamoniko ra-galna nangchongmotgen!” 

“Mai ong taiaha?” Bhabesh pagipa tuaoni chakate do-ga 
ona rc baroroe sing atengachim. 

“Mai ong-gen! Nibo, da-oba asol biapon mande grapakon 
knataienga. Da al mande siajokona bal ektaiengaha ia 
me mangrangde!” gopramo grapa ku rangko knae doktori 
aganaha. 

“Anganba aganaba, tol e dorgasto see me-mang bebe 
kal aksrangode ine.” Skang intalan tusina sikjaengora 
Bhabesh pagipaba nengrae chakaten do-ga oataha. “Togianan 
kal-akbebeaha nang-kode!” 

“Saksan tunade kenengaha angade,” doktori am-pok 
on-ao asonge aganengachim. “Bhabeshara dongja, nang-mung 
sakgni tusrangainaha. Re angtaie tuenan pa atjaengaha.” 

“Me apagonggong sakgni tua dakbora,” Bhabesh pagipa 
ka-dinge aganchakaha. “De tunaka ong-ora ba rarangko 
ra-eaibora.” 

“Ba ra ra-egnikosa! Re-angnan kenengaha!” doktori 
jechake aganchakengachim. 

“Hai hai re-e nitaina,” Bhabesh pagipa re-na chakate 
inaha. 

“Gopramchin?” doktori mikgilko kringate sing-aha. 

“Maibasa gam-taienggen. Mijako nibora. Nang memang 
ina dakara wa ge kambesaba. Da-oba me mang 
ong-jamangja, maikobasa knataienggen na-de, hai hai,” 
Bhabesh pagipa aganrore re-chakatdilaha. 

“Wa ge kambede grapna changjawae, Bhabesh pagipa!” 
doktori rena sikjaoba ja-rikangpae aganroroangengachim. 
“Ukode angan dene galahachimba.” 

Sakgnian gopramona soken re-angtaiaha. Bhabesh pagipa 
riting dake gopgipa gopramrangni gisepgriko rama dakgipao 
chadenge gisik nange knatimdilaha. Niwilwale dongengora 
bakan, “Baba!” ine okamani ku-rang tang baaha. 

Ku-rangko knaarin, “Baba Bhabesh,” ine pagipa 
okamaha aro beanbebe ma-gipani gopramo asongenggipa 
Bhabesh katbae pagipako gipakeaha aro ka-siksike grapchae 
dongeaha. 

“Hai baba, nokchi re boha,” pagipa depanteko 
kang kareona de-tome ku dimaha. “Angade nang-ko 
da-sionin am-beenga.” 

Doktori da-oba chonika man-taina kene paningsako nitatesan 
jripjrip ja-rike re-bapaengachim. Bhabesh mamungkoba agangija 
grapa tipange pagipani ka-bako tom-tom napkote re-baaha. 

“Nibo, nang Mama nang-ni grapako knae kenbeengaha. Na-a 
Mamako kenatgipa! Mamao kema bi-bo,” pagipa aganaha. 

Bhabesh, pagipani kang-kareo ja-a olwe olwe dake 

asonge, “Kema Mama,” ine aganaha. 

“Kema! Nang-ko kema ka-na? Na a me-mang bisa!” 
doktori da-osa ka-dingsmit dake agane kal-akjole uni olwe 
olwe dakenggipa ja-ao rime salonate roaha. Indake doktorini 
,'salatmiting tiktako Bhabesh pagipa depanteko de-toma gnang 
.gopram ge-sako ga-batna dakengora ja-gitote ga-skekaha 
aro depanteni aro antangni jrimako ra-rikna man-jae 
turomromagita ga-aksrangaha. Iachi doktoriba, paningsani 
ga-akangengmitingoba Bhabeshni ja-ao rim-enggipa antangni 
jakko watatna guale, uamang paningsani gaaka jaman, 
salwatana ga aka gita, tang-brangange ga akpaaha. Bi sa 
Bhabesh doktorini indake ga akana ka-dingaha - ua 
grapengachim; doktoriba ka-dongbeen ka-dingpaaha - ua 
kenengachim aro Bhabesh pagipaba depanteko man-pile 
walgmikan suk ong-e tusina man-gnok - ua tusina 
sikjaengachim. 


V 

Pilak mandenan a-gilsakara apala, mande jechi skauchin 
re-na man-a indiba chonbegipa Bhabeshna uni a-gilsakara 
chonachim. Gilja nok barini badita apala uan uni a-gilsakni 
dal-anide ong-paaiachim. Gisepo banoba mande siao 
pagipamung mangsunduk tarina re-angakon sagal nalsako bate 
chel-bee re anga gita bi-sani re manpaade ong-aiachim. 
Songoni bi-saskarangmungba roriman bang-breja, uni 
rorimbatgipa ripengara me-mangna kenrakgipa giljani 
doktorisanchim. Basakoba giljao maiba manianirang ong-on 
mande bang-ronga, chonchongipa ripengrang gilja nokona 
re baon rorimna man-ronga; ua manianirangan unaba kusi 

ongbatani salrang ongachim. Giljani dilgiparang talate onani 
gimin Robibar salmangmangode pagipa uko kam kadiljaha, 
unigimin unsalode gipin Kristian bi-sarang gitan uaba rona 
man paaha. Apalchi re jojoange rona on jaoba gilja barini 
ning aode jechiba roramna manskaani gimin bi-sa Bhabesh 
Robibar salna kusi ong-rongachim. 

Bhabeshni kusi ong-gnina ina gitan unsalo giljao maiba 
dal-a maniani gnangchim. Pangnana bate manderang nambata 
ganding-chindingrangko gane rebaaha aro ramram 
tom-anirangona bate mande bang-batachim. Bi-sa Bhabesh 
unsalo maina mande bang baenga, mai maniani donga, maina 
mania mamungkoba masipajaengachim. Manderangni aro 
bisaskarangni katchabee rebaenganina kusi ongchake mai 
maniani donga ine ua re pakangenggiparango sanoba sing na 
jotton kae niroroengachim. Indiba ua bi sani chanchianiko 
darangba masipajaha, darangan giljao asongna biap man-jana 
kenesa sket-bakket re angtokaienga. Bhabesh gisiko duk 
man-a gnang, “Sawa chongipa Kristian ong gijagipa bi sa 
baksa agangrikna namnikgen,’' ine chanchie manderangni 
re-angakosan suk ong-e nirike dongengachim. Bi saskarangba 
an tangtangni gital namnama ganding-chindingrangkosa 
ganbae, nigrike sing grike roenga; Bhabesh gita chola 
busruko ganaigipakode haida darang bi-saan 
agangrikjawakonchim. Darangba ukode niatja aro 
an tangtangsa gisik nangbee agangrike roaienga. Gnigipa 
konta dokatahaoa rebaenggipa manderang ta-rakbate rebae 
gilja nokchina napangaha, a palode darangba dongjajok. 

Gilja ka engako gisik on e nien ua doktorini an tangko 
okamakode knapiljaengachim. 

“Bhabesh,” ine sepango chrikdattaiosa ua anpile niaha. “Hai 
daalde ang baksa giljachi.” 

Bhabesh changsaba giljachi re-kujani gimin aro haida 
pagipaba namnikama namnikjawama uijani gimin, sko nongnenge 
rena jechakani chinko dakaiha aro doktorini wate re-anga 
ja-manora nokona re-bapilaiaha. 

Nokona re-baora pagipade tusibeenga. Kal-grike ba 
agangrike ronaba darangba ripeng gri. Pagipamung tusipanaba 
aratenga aro salo tusiani bewal dongjani gimin bi-sa tusinade 
gong-chongmotjaengachim. Indakode mai dakgnok - Bhabesh 
an-tangni chimonge dona bol ratgalani chong-dikrangko gisik ra-e, 
kam ka-ram biapo kal-ake rona bikotbaaha. An-tangni nikronga 
gita, ua bol chong-dikrangko chona dal-a basee, badiaba 
chongipako mande sia gita tuate salario saniba grapa gita sninge, 
an-tangan ku-rang dingtang dingtang dake grapa dakenga. A-kol 
cho-a matchotmana dakahaora jinmakon au grapata dake gilja 
ka-a dakaha. Unikode gopa dakaijok — indake saksanan suk 
ong-e kal-ake roe ua somoini re-angakode uipiljaengachim. 
Dikdiksani gisepon darangni dakchaka grian mande saksani siako 
pujuataha, grapaha, mangsunduk tariaha, gopaha- pilak kamkon 
saksanan ka-na amaiaha! 

Gilja jokahaon, manderang re-anggiparangde 
re-angtokengaha, mitama gilja nokni barendao chadenge ba 
asonge agan-kadinge rotokengkua. Giljani dilgiparang aro mitam 
me-apa me-chikmaranga saksa sakgipinko agane salam 
ka-tokenga. Pante me-traranga jinma dipjro dipjro dingtang 
dingtang sul brine ring-e rotokenga. Guiter i/oktime on-gipaba 
on-gipa, rokrek-rokchek dakpile doke on-enga! Bi-saranga 
da-osa jakgitel ong-aha, bel-belna man-aha ina gita, gilja nok 
gam-grangpile katwenwene, rikomroroe, chrike kal-grikenga. 

Salam gri ka bon-ahaora baditaba sak mande jinma - giljani 
dilgiparang, me-apa me-chikmarang aro doktori uamangni 
nokchipaknan mikkange re-baengako bi-sa Bhabesh nikataha. 
Bewal chel-kuaiengode ua an-tangni kal-ramo asongchong-kome 

donge nisoaiaha, indiba sepangbatbaengora an*tangtang 
nokonamanchan re - baenga ine masie bakan ua tusienggipa 
pagipako de-mesaeaha. Tusiaoni mikron nauna marringja ina gita 
mikronrangko reprcproroe sokbagipa mande jinmana je 
asongchakani am pok chugiparang dongpara ua asongna 
on soaha. Re-bagipa gimikna asongna tikkujaengora doktori 
antangan reangc gilja nokni asongchakanirangkoba de-dapeaha. 

“Tusie rosranga. N'asimang asongsrangkubone, anga 
miksubrakesrangkuna,” inc aganc ua an-tangde chiakolchi 
re-angchengaha. 

Chi baltinsa saldoari ua miksubrakaha aro mikkangni chiko 
sosigipa jakpachin ripakroroc rebae jinmamung asongepaaha. 
“Ah... Da-aldc maisa... Rama brangbaa ina gita! Mainaba 
rcbachimengama?” Bhabesh pagipa abachengate sing-aha. 

“Bhabesh pagipa," sokbagiparangoni saksa aganchake uni 
a-bachengatenggipa kattako joradapataha, “Nibo, indita bilsi 
dongpae na-aba ia songnin songpanggipa saksa ong aha. Pilak 
kamon chinga nang koba songni me-aparangoni saksa ine chana 
aro namnikode ia jz.il j ani saksa ineba chanpana skaehim. Indiba 
uade nang osa pangchakaia, darangba darangni gisikko drana 
amja. Toromni giminde name uichengosa nambata.’" 

Bhabesh pagipa uamangni miksonge re baaniko aro da - o 
aganengakoba uijaengani gimin, an tangko Kristian ong china 
ropna re bataiaha inc chanchie doktoriko ka dingsike mikglik 
dake niataha. 

“Angaba aganpa beengachimba nang koa," doktori 
nitatskac aganaha. 

Doktorini indake agandapaton ua uamangni re - baani 
mangsongako chu gimik ma sisranga gita ong engachim. Gisiko 
mamung miksongani dongkujaengora sing*mangmangana 
aganchakaiora mai torom ra ani namgni ine chanchienga gita ua 
jripjrip dongchaaha. 

“Angara. . Bhabesh pagipa aganchakna man-ingjae jajajiji 
dakengachim. “Angade Kristian ong-nade mamung tarisoani 
dongkuja. Angna chanchina somoi nangkugen. Ja-mano anga 
jekoba aganchakaignok. Da-o ta-rakede nangchongmotara 
ong-kujaengakonba?” 

“Da-o ong-kujaenga. . . Na-ade ma-sisretengahane Bhabesh 
pagipa,” saksa aganskaaha. “Chingara nang-ko Kristian ong-china 
aganade re-bajaengachim. Aganna nanga kattaona sokkujaengani 
giminsa na-a indake chanchisretenga. Torom ra-chinade angade 
ba chingoni saksaba drae aganjawa, dasio aganangimin gita uade 
nang-osapangchakaia.” Indine agane on-tisa dondikani ja-mano 
ua a-bachengtaiaha, “Hai da-ode katta bichongona re-banaha, 
mo? Iaba malmokani katta ine na-a chanchisretpanabene, chingni 
da-alo na-simangona miksonge re-baenganide, na-a 
namnikpaaiode Bhabeshko poraiatna bi-nasa rebapaengachim 
- bi-sako mikkangchi mande ong-atpana inesa. Na-aba name 
chanchie nipabo Bhabesh pagipa, da-ororode poraia-skia 
dongjaode mande mai kamna cholie? An-chingde an-chingni 
somoikode jedakeba re-atengjok indiba an-chingara pagipa ong-e 
dedrangni mikkangchi janggi tanggnini gimin chanchina 
nanggiparang ong-chongmota.” 

Kattako rongtalate aro ka-sine dongdiproroe aganenggipa 
mandeni kattarangko ua gisik nangbee knatime chekrike 
niengachim. Indake saksani ja-man saksa agan-talatdaproroe 
mainaba gita uni rakenggipa ka-tongkode jrongatnasienga gita 
ong-pilengachim. Indake rakgipa kamna an tango mamung 
chanchisoani ba tarisoani dongjani gimin ua aganchakna mamung 
kattakoba man-ingjaengachim. Chanchibewalao 
chanchiatgenchimode uamang ong-gijakode aganjaenga - 
ong-aan. Indiba indaka dal-a kamko chu-sokatna an-tangara sawa 
ramram aro kangal mangsunduk taritimgipa mistrisan! Uarangko 
chanchiwilwalen ua kim-kimgipa aganchakaniko ku-pretnade 
ka-dongjaengachim. 

Saksa tap saksa tap aganen aganen agangiparangde aganna 
nangakode aganman-tokjok. Da-ode ong-akoba ong-jakoba 
aganchakna uni palsanjok. Uko bik iko bik chanchidamani 
ja-mano aganchakani katta mingsa uona nabaaha, jekon ua 
rakbegipa sing-anina aganchakenga gita rang-spee ra-change 
aganchakcngachim. 

“Nasimangan ong e nike namnikahaode angade 
namnikpaaia. Aro namniknaba nangpaaigen.” 

“Bhabesh pagipa,” saksa uni aganchakana suk ong-bregija 
talatdape aganengachim. “Namniknan nangaigen inede ong-ja. 
Chinga jekon aganaha ukon dakna nangchongmotaigen inede 
chinga miksongjaenga. Chingni giljani ning-on kam ka-engani gimin 
Kristian toromko ra-atna miksonge iako dakengaba ong-ja ba 
nang-ko bengskaengaba ong-ja. Torom ranara sawa sako drana 
ama? Man-ja. Uade an tangtangni ska aro namnikaosa. Indiba 
chingni namgipa chanchianiko Isolba uia. Uasanmangmang.” 

Uni agana tapan saksa intaiaha, “Chinga uia Bhabesh pagipa, 
depante dongjahaode na-a saksan ong-begnok. Aro degipako 
watatna an-ching ma-a-panade ka pakbeani. Indiba degipani 
mikkangchi mande ong-angpae janggi langanian darangna bateba 
dal-bata. Iasan ong-ja, chinga nang na gipin daksamsoanirangba 
bang-en dongengkua...'" maikoba miksonge aganangkuna 
dakengoa sakgipin uko aganangjachina chin dakataha. Maikon 
aganangkuna am-achim, mainan bengataha ma roc aganasama; 
aganenggipa mandeba gisiko saaniko mcsokgija kadingsmite 
dontongaiaha. Doktoriba sko de krang dake niate, haida 
beng-atnan am-paengachimma, aganenggipani agana dontongora 
uaba donpilaiaha. 

“Bhabeshko okamate sing-e nina, nokgipara namnikama 
namnikjawama, maiko agana, knatimsrangkande,” bon-kamao 
Bhabesh pagipa chanchianio namnikpae aganaha. “Angni cholgri- 
apgri kangalakoba na simangan nikaenga. Na simangan 

kang-kare kae ra-engode angade namnikbea inesan. Angade 
da-alba mistrian, knalba ianba ian apsan, a-a pa-chap kangal 
mistrian ong-aikugen! Indaka cholko man-ana agrede mai 
dongkua! Depanteko skul re-ata poraiata ingipakode angade 
jumangmangbanikjawachim!” Bhabesh pagipani namnikpae 
aganchakanina, miksonge re-baenggipa giljani manderang kusi 
ong-chake namnikenga ina gita pilakan ro-e rang-spetokengachim. 

Bhabesh noksamo donge an-tangni gimin mande jinmani 
agangrikengako aro pagipani namnikchake aganarangko 
knatimengachim. Okamate singe niora bi-sani gisik, knsi ong-bee 
aganchakaha. Lekka-pora ingipakon uipakugijagipa bi-sa, 
an-tangko giljaan poraiatnasienga inora mai kusi ong-gijani katta? 
Aro uaba, uamangni agan-talatengani gita, ianoni chel-gipa 
songjinmaosa! Paningsanan duk ong-gni kattara uko pagipamung 
dongatjawaha, dingtang donge poraiatanisa. Skulni hostelon 
dongani, hostelni niamrangko manie dongna nanganin bi-sani 
dakgni onggen aro chuttini somoirangona agre ua nokona rebana 
man-jawa. Indiba pilakkon namnike bi-sa kusi ong been 
ku-chakaha. 

Ian dipet paningsan kusi ong-e ku-chakahani gimin giljani 
dilgiparang aro re bagipa pilak meapa-mechikmarang kusi 
ong-bee an-tangtangni namamiksonganio paningsani jakrimpaani 
gimin mitteltokbeha. Kusi ong-ani chin gitauamang doktoriko 
cha rite ra-bachina aganataha aro adita kadongani kattarangko 
agan-golpodapangkuaha. 

“Cha ra-bajok,” doktori tarigimin chako ra bae 
aganengachim. “Cha-chapnasa mamungan dongja, chararasa 
ong-aignok.” 

“Mijao mondoli kam ka-ani gitchagipa cha-ani dongaba,” 
saksa aganataha. 

“De de doktori ra-esrangbo,” saksa ge-etate inaha. “Chara 

kasinsrapjawaba. lade kusi ong-rime ringanisaba, chaani griara 
maikaesa ringpagnok ! ” 

Doktori cha anirangko ra-e re-bapilaha aro sualna skang 
saksa chadenge I solo bi-engachim: Isol uamangni nama 
miksonganio dile dakchakaha; namgipa chanchianirangko 
naataha; Bhabeshmang paningsana biaha, wate re-angenggipa 
depantena aro dongriknasigipa pagipanaba; mikkangchi 
Bhabeshni poraignirangna; pilak dukrangko chakchfkna amgipa 
ong-china bi-anio man-gopachim. Gitalgipa janggi tanganiko 
man-asiengani gimin bisa Bhabesh biani kattarangko gisik 
nangbee knatimrikengachim aro mikchipe dongpaengora 
an-tangkoba Kristian bi-sa gita chanchiman-paengachim. 

“Da-ode,” saksa aganskaengachim, “Mamungnaba duk 
man-anian dongja. Nokgipani skaosa pilakan chusokaignok.” 
Jinmaan uni aganako ja-rike “Hiing, hoe,” intokengachim aro 
saksa sakgni indake apsan miksonganio agandaptokengachim. 

Cha ringmantokahaoa re-pilna chakattokaha, uamang 
paningsaba mittele salam ka-grike watgrikaniko dake bon-ataha. 

Bhabeshni janggi tangani gadang tangdonasiengaha. Iarang 
da-o ong-banasion bi-sana kusini salrangan rebanasienga indiba 
pagipasa detangko watatna nangnasiengani gimin chanchiate duk 
manengachim. A-gilsako janggi tange dongjahaoba uni gisikode 
jikgipaba tangenga; uni kasagipa magipa jekon ua gopramo asonge 
agangrikronga, ukoba watangna nanggnok. Je miksonganion ua 
detangko gisik nangbee tariengachim. mistrini kamrangkoba da-ode 
skina chol ong-jawaha. Uni changbaenggipa kamrang indinsa 
ong-aignok, magnasa gisik nanggramataignok. Poraianira 
mikkangchina janggi tanganio namgni ong-naba gnang indiba 
mingsagitara uni skie changbaenggipa kamrangko nisiatani kamba 
ong-skaa ine Bhabesh pagipa chanchibeengachim. Indiba jeba 
ong-bo, iarangde gisikni chanchiani ropanirangsan, poraianian 
detangna maiba dingtangani kamko mikkangchi ong-atskamaba gnang 

aro Bhabesh pilak jatni dukko chatote dalbagipabisaongani gimin 
jeoba chakchikna amaigen ine chanchidape indake duk 
ong atanirangmangmangna ua antangko amna on-gija gisikko 
kimkimate detangni namgnina mikkangchi dakangnan chanchiaha. 




VI 

Dolgnini agangrikanian nangrimgrike mingsa miksonganion 
boneaha. Dakna nanggni kamranga re-na tarianisanjok. Biap 
gipinchi songreen nikpakuja, maikon dakna, bako ra-na bako 
dona nanga Bhabesh mamungkon ma-sipajaengachim. Nokoni 
ong-katangnasienga, gisiko ukosan tikkit tikkit chanchimane mai 
dakgipa jila, maidakgipa noko dongena nanggen, mai jatni 
manderang onggen ukosan bi-sani gisikode rikki-rikkot nikate 
dongaiengachim. 

A-palchi re o gane re-na krakalgipa chola ba rarangko 
chimonge niora Bhabeshni gana - chinanirangde bang-jabea. 
Kam ka-o gangipa chola ba-rarangkoa maiko ra-chru, jilao 
ganeode bi-amgipa gitasa niksrangaignok; boke su-oba 
gitchamde gitchamaignok, barasa grinpilaignok! 
Cham-kuakgimin sendilna agre ja-o gandapna namkala ja-kopba 
gri. Antango je dongpara pilakkon su-srange rongtalate ua re-gni 
salna tari-tilonge dongsoaha. 

Ian uni ka-sara patangko watchengani somoi ong-nasiengani 
gimin mairongpile uakapaknikbeengachim. Uamangni nokdango 
mande dongan sakgnisan, depante wate reangahaon an-tangara 
baditan saksan ong gen pagipakoba chanchibeenga gita nika. 
Depantenasan ian watchengani somoi ong-ja, pagipanaba ian 
depanteko watatchengani somoi ong-enga. Indibajebaong bo 
pilakko nigope, ian namgninasa: Bhabeshni wate re-angan salo 

ding tan g man cha gisikko rakate mikchi jokbagmko champengger 
ine uni gisiko chanchianian una on'tisa kusi ong - aniko oivenga. 

“Baba, anga chitti sena changahaon nang-na seatgen," 
Bhabesh kam ka-enggipa pagipani janggilo dandane 
aganengachim. 

“Angara maidake poraisogen baba?” pagipa sing-skaaha. 

“Mai Baba, nangna Mama doktori poraie onaigen,” bisa 
pagipani mikkangchipak re-bae, mikkanggrike asongchong-kome 
aganengachim. 

“De baba, naa sena changarin angna seatbone, angaba 
seatskagen,” pagipa kalakjole aganaha. 

“Na a seatgen. Baba?” bi sa pagipani kal-akengako 
ma-sichakjae singskaengachim. 

“Mama doktori,” pagipa nengrae talate inaha, “Anga agane 
on aigen. Mama doktori seatgen. Ongaigenkonba?” 

Bi sa pagipako gipake ka dingsmitaha. “Na aba sena 
poraina changodc namgenchimmo Baba?” 

Bi-sani gisik, janapgiminko nikna, man ingna ba jol 
sokningna skaiani gimin, ua ontisa salrangnasan sengna nangaioba 
ukon ru utbee nikaha. Sengna nanga, ru uta ingipakode 
Bhabeshba mande bi sa ong pae aratnikbea. Da alanma. 
knalanma ine dongtojae sal re atmano da - o re - gni sal 
sokbabebeaha. Jensalo ia kusi ong - e sengsoenggipa sal. 
sokbasrangahaora paningsanin grapgrikani somoisan ongaialja. 

Bhabesh ka-sagipa pagipako watangna nangahaora maikon 
ning tue chanchipaenggen, grapwakwakaha. Bhabeshkoj 
rimdilangnasigipa giljani dilgipa saksa paningsakon name agan 
molmolbeengachim. Indiba uni katta suuara katongo buenggip 
bu suko oke galani pal batesa sikpinapate sa dikata git 

rakatengipa pagipani ka-longkoba bnekatsrangnasia gita 
dakengachim. Pagipa an-tangni ka-tongko manchisogimin gita 
rakatahaoba, depanteni gipake grapon ching-chetgipa mikchirang 
mikkolo gapa amchakjae, uni perang joljol jo-olbaaha. 

Garide re-baengjok, giljani dilgipade pagipako rim-skape 
grapenggipa Bhabeshko mol-molon manjaenga. Somoi tiktako 
doktoriba re-baha, uaba Bhabhesko mol -mole nipaaha, indiba 
man-ja! Garide neng-take sengpilengjok, gario songrebagipa 
manderangba nitattokenga, mol -mole niora man-ja; doktori aro 
giljani dilgipa re-ani somoi ong-telengahako ma-sie, gipakkote 
grape donggipa Bhabeshko saltetaha. Bhabesh a-wak a-wak 
grape krenge chake dongaiaha. Iachi pagipaba mamungkon agane 
nijaenga, batesa bi-sachuri dake grapdilenga. Dal-gimin mande 
sakgnini bilko bi-sa krengchakoba ampajaha, uko de-tome ra-ange 
gario gatataiaha. Banoba dokgake galna rim-angenga ina gita 
Bhabesh grapwakwakangaha indiba gari uamang paningsana 
grapgrike rona somoi on damjaha. Doktori graprikenggipa 
pagipako doktoptope jakpa ripripataha aro unon gari 
re-chakataha. Bhabeshni gadoanggipa gari badita uni niksokaona 
dongengkua, pagipa kasiksike nie dongrikaha aro niksokaoni 
gimangahaon doktori uko rim kepe nokona dile rimbaaha. 

Giljani dilgipa bi sani duk man-beako ma-sie namnamgipa 
golporangko ka-dile kusi ongate songredilangaha. Songjinmao 
donggipa Kristian toromni chalaienggipa skul ge-sa, je skulon 
hostelni rakgipa aro manina nangchongmotgipa niamrang donga, 
tik ka-gimin gita ua skulan Bhabeshni re-nasienggipa skul 
ong-achim — skulni nitoani, dal-ani, hostel ge-gni (me-asaaro 
me-chikrangni dingtang donga), bi-sa bang-ani, indake bangani 
gimin aganange ua Bhabeshko kusi ong-dilangaha. Ramarango 
gital nika-nianirangchi bi-sani noktangna, aro mongsongbate 
pagipana ka-pakanirangde gimaroroangskaaha. 

Salgimik neng-bee songreani ja-mano, attam simsim-samsam 

dakangaha, miksonge re baenggipa biapona da o uamang 

sokeaha. 

“Sokbajok Bhabesh,” re-dilbagipa niwilwale re-enggipa 
bi-sako nitate aganengachim. Skul nokni bari dal-a aro ukora 
chubegipa pakmachi, rajani dongram ina gita duule kapenga. 
Dogacholmongkora chugipa aro dalgipa silgrakni dapgimik 
dakgipa do-gachi champenga. Una agrede a-palo chadenge 
niataiode mamungkoba nikatja gita dakaia. Dogacholmong 
sepangona sokangoa uano chongipa do-gaba oa gnang donga, 
ia do-ga chongipa gitan uamang ningchina napangaha. 

Kadulgipa pakmani ningachi napangora, nibo, dal-begipa 
nokrangan gapchipa! Salgini tong-sako aktonge galonata gita 
a-gilsako chimcham gaake dongenga! Dandorere dal gipa skul 
nok baksana, baditan chochonkalgipa nokrangba bang-pret! 
Indiba nikjagrak mandeni nina mikron salopbatgipade, ua 
srongdimdim riting dake gcgimin bolrangmung apsan chudogipa 
skul nokan. Bijolirangni teng ako nikemangmangde ua chudogipa 
nokko badita gadang rikaha channa manjawa gita bi-sa Bhabesh 
chanchicngachim. 

“Iara nokanmasae?” inesan Bhabesh sing engachim. “Ian 
nang niba skul nok ong gen,” ine bi sa aganchakaniko man aha. 

Nokrangni gisepgriko ramarangko gongge-gongdang 
re angani ja mano uamang, gringgrang dal gipa nokni sikdikdik 
dakgipa kuturi ge saona napangaha. Kuturi maikae sikdikdik 
daka indaken saksa mikkiin-rasong gnangbegipa, gro gipeng 
rogipa dalgipa mande uano jripjrip asonge dongsoengachim. 

Mande napbaani do-ga gam-ora ua mikglik dake nisoaha. 

“Ian na-simangni aganenggipa bisa?” ganenggipa chosmako 
ka-machi tang-onate, chosmani kosakjoljol niate ua sing-soaha. 
Ia mandeko da-osa Bhabcshde nikehengpaenga, indiba ia 
dalgapgap dal gipa mandeni ku ranga inditan bil gnang ine nika; 

pipin matburing gita ki me chaode ja a ningachi sikate bame 
Inesokgenchim ine bisani gisikde chanchiman-pilengachim. 
King-soenggipa mandena maiko aganchakgen ine an-tangko 
rimdilbagipa mandechiko mikolap mikolap dake ua 
lidoengachim. 

“Oe, ia bi saan,'" ine agachakaniara ongachirn. On-soa 
ichokkirango asonge da-o uamang tebilko jangchi done 
inikkanggrikc golpo ka-na biap ra aha. Ia mandeni ku-ranga, 
nande claiming dal-mingan inditan imbika, kurangmangmangnan, 
gogragipa bolchubalni balwana tangpronga gita bi sani gisikde 
lilik tilik tangprongnaamcnga gita kensopilengachim. Bhabesh 
kena gapcn niehaona pa jaenga gita napkote dongengachim, ia 
kenna nanganian gapgipa mandean ia dal begipa skulni Skotong. 
C'hatro-chatrirang pilakan una rajana gita bama, uko nika aro 
gronga changantian. agana mingantian "Skigipa” ine mingchina 
Bhabesh agan-talatako man -aha. Indine aganako knaoa ua 
rang spena skaha. indiba kenan ka chi ka-sne. knagija aro 
kan-dikbeesan rangspeaha. 

“Nang-ko mai minga, mande bi-sa?" Bhabcshni nichaogija 
dongengfina, tebilo donggipa goolko koldoe uni kudipeo sudike 
saldoe ua sing aha. Uni indakc sing ania bi sako kenbatataha. 

"Bhabesh minga Skigipa,” Bhabesh ku-chi minoke ra-chenge 
til-tila ku-rangchi aganchakaha. Unikoa ua skulni Skotong, ua 
skulni gimin talate gisik ra-na ampilgi ja ro e aganaha; hostelni 
niamrang aro dongani bewalrangni giminba ua gisep gisep 
neng-takroroe ra-e agantingkuaha. I ’a niam aro bewalranga badita 
nama aro namja, raka ba nom a, janggi tangaon eha-tote 
nimanpa-kujani gimin bi sani gisik pilakkon kinatimesan 
dongaiengachim. Mai bewalo ia rimbagipa bi-sako poraiatani 
ong-gen uarangni giminba ua me-apa sakgni golpo ka-angkuaha. 

Pilakko tiktak agangrikani ja-manoa skulni Skotong maikoba 
sikdepe gam-ataha, unon pulisni gandingni rongni gandingko 

gangipa mande saksa kuturiona napbaaha aro joljolan 
Bhabeshkode ua mande baksan watataiaha. 

“Bhabesh, mamungnabajajrengnabe. Isol nang baksa gnang 
inesan chanchiaibo. Daode na a ia mande baksa nang'ni kutunona 
re-angbo aro au-miksue nengtakbo. Intango mi cha-ramo apsan 
grongtaina. Anga da-al walode ianon dongkugen, knalo 
reangnasio grongangtaigen...” rimdilbagipa indine bakroe agane 
Bhabeshkode ua mande baksan watataiaha aro antangde 
kuturion dongrikkue skulni Skotong baksa golpo ka-rikkuaha. 

Hostelona sokangoa, ia ‘hostel’ minggipara uni gisiko 
chanchienggipa hosteloni bilongen dingtangachim. Ma-ani 
atchiaonin ua indakgipa rodronggipa kuturiko nikkuja! Kuturi 
gimikon gadang bri bri dakgipa palangrangan gapchipa. Uarangko 
ritingbri, riting riting dake dona. Ritingrangni gisepgrikoa rama. 
Ua ritingrangni gisepgriko rama dakgipakon re ange, palang 
ge-sani kosakbatgipa gadango uni turamara ong a ine ua nikeaha. 

Jensalo mande gital bisa, hostelona rc bataiaha ine uiora, 
bisarang pilakan ong nasipile uko chagrime nitokaha. Bhabesh 
bi sarangni an tangko tom dake nion pil-satai kentaiaha indiba 
bi sarang uni kenengako ma sie darangba kenatgni ba duk ong-gni 
kattarangko aganjaha. 

Bisarangoni saksa, haida ua bi sarangoni ian chonbatgipa 
ong aigenkon, Bhabeshmung tosusaode ua ma apako wate 
hostelon dongna krakuja, “Nibo angni pensil kan dikaha, 
skangode indake ro aehim,” ine jakko chin dake una aganaha. 
“Angode noksaba banga. Cha-ani ra on iakode indin manaia," 
ine ua bi-sa chonchongipa noksarangko mesoke agankuaha. 

“Bi sarang pilakan knatokbo,” hostel kuturiona rimdilbagipa 
mande Bhabeshni pakkreo jak done agangrangataha. “Ian 
na simangni gital ripeng. Uni bimunga Bhabesh, knaama 
bi sarang? Mai minga?” Bi sarang ku rang apsan ong-e 
“Bhabesh!” ine kuturi gam grangpile intokaha. 

“Savva sawa uni ripeng onggen?” ine sing taioa, “Anga, 
anga”, ine bi-sarang grau grau intaiaha, indine bi-sarangko kusi 
ong-atmano, tom-dakaoni darang bi-saba re-angpilkujaon ua 
antangde walnam on-ange kuturiko wate re-angpilaha. Bhabesh 
jinmani jangchio chadenge da-o mai ong-bagen ina gita nitate 
dongengachim. 

Hostelo janggi tanganio uni skanggipa dakna nanggnia uan 
- auani. Ba-rarangko katome ra-bagipaoniko gansrena ine engon 
tomdake dongenggipa bi-sarang jinmaan nigruengachim. 
Bhabeshni bikotna skangan uamangsa kingsani ja-man kingsa 
bikotrurue jinma de-dcngdenge nitokaha. Jinmaan re-anggrue una 
auani kuturiko mesokc onetokaha. Uamangoni sakbri sakbonga 
auani kuturichi napange maikae chiko jokata, tipata una el-e 
mesokaha, auani aro ba-ra suani sabonko mesoke biaptango 
donpilchina aro dogako maikae chipe auna nanga pilakkon 
mesoke done antangtangde biaptangtangonare-bapiltokaha. 

Auani ja-manoa una mi cha-ani somoi ong-aha. Hostelni 
bisarangni cha-ehakgipa kuturio, uko rimdilbagipa giljani dilgipa 
aro skulni Skotongde asonge dongsoe Bhabeshkosan 
sengsoengachim. Bhabesh re bahaoa skulni Skotong an tangan 
Isolo bi-e chaaniko chadilaha. 

“Ian nang-ni cha ram kuturi ong gen Bhabesh,” giljani dilgipa 
una talataha. 

“Somoi gita cha-rongna nanggen, somoi gita tusina nanggen,” 
skulni Skotongba una talatdape on aha. 

Bhabeshna ia attamonin pilakan gital ong-na 
abachengaha. Bi-sani gisiksan ong-aiengoba ia gadangni 
janggi tanganiona an-tangni sokdoaniko chanchion, changsao 
pagipani golpo agangipa man e cha-gipa raja gita, an-tangba 
ua rajani depantenasa krapilaiaha gita ua nikmanpilengachim. 
Hostelo dongchenganio uni namnikehengenggipara uni tusiani 

palangan; jang'kcrangko maldoesa ua tusina nangachim! 
Tuchakani - tuaton tang - ona tang’doa dake nikmanpilachim! 
Indakgipa rokomni tuchakani dongcnggen inemangba 
chanchian dongja, dao uno tumancnga! Inditan tutobegipa 
biap, sakgipinni aldu-mittangaon ua dongtobcenga! Walantian 
pagipamung sakgnisan turongaigipa. da o saksan palango 
indibajinma baksa tuchcngani wall 

“Walnam, Bhabesh.” ine uni palangni ka mao tugipa bi sa 
sakgittam inataha. Bhabcsh mi cha mane jinmani ja mansatusie 
gisiko chanchianian gape tue dongengachim. 

"Walnam,” ine uaba gisiko ehanchianirangko begruate 
inatskaaha. 

“Na-a mai klaso poraigen Bhabesh?” saksa 
singatkuengachim. 

"Shh... !” saksa aganpenge beng atskaha. “Tusiani somoi 
ongengaha. Tango matron knaode... An ching knalo bang e 
golpo kagen.” 

Pilakkan jripjrip tuangtoktaiaha. Bhabesh songrebiumi gimin 
neng beaha aro mamungkoba ro e chanehie rodamna man-gijan 
tusiangaiaha. 

Pring seng ahaoa ua jinmani ja mansa mikrakaha. 
Ja manehake ehakatani gimin ua kratcha sika gnang tusien 
dongkuaha. Mikrakbaarin ua mijal attam knagipa apsan 
jikjakanirangko knana ka donga gnang tue dongkuengachim, 
indiba jripmittipsa. kuturiode darangba gri. Chakatc re-jipjange 
niora bi sarang pilakan ge gipin kuturiosa paltangtang tebil 
ehokkio poraitokbeenga. 

Bhabesh kuturiona re bapile miksuman ahaora dandaksa 
ki-taprang unaba sokbaaha. Sokbagimin ki taprangko 
ra chake ua badalbikbike niaha mitamde sea aro noksa 
donggipa aro mitamara bigil rakgipa bangbang bokaigipa 

ekkarang. ki-taprang. 

Seako poraina changpajaoba, noksarangkode nina 
changpaa ina gita. saksan jripjrip komtote nibeengora, 
•Bhabcsh," ina okameana ua to-tro ong-pilaha. 

"Naa iano kusi ong-aigenma?” giljani dilgipa uko 
doktope sing-eaha. 

"Ong-aigen,” inc Bhabcsh uko nidoe kusi ong bcc 
aganchakcngachim. 

“Nama,” ua a-bachcngangtaiaha, “Da-ode na a gital 
unggi tangnasicngaha. Iano na a pilakkon man-gen eha-a- 
lingani. tua-bamani. kal ani aro gisep gisep ehona-retna 
kamrangkoba ka ehapna nanggen. Indiba nang-ni ripeng 
dakna nangbatgniranga iarang," Bhabeshni ki-taprangko 
mesoke ua inengachim. "Nang babana na a kusi ong-enga ine 
anga agancgcn. Aganeboma?” 

Bhabcsh gakguaha aro badalenggipa ki tapko kipe jape 
donatpile chadengaha. 

"Angade re-angaignok , na a name dongaibo." 
ekgrikaniko dakna jak snile uaaganaha. Bhabeshba uni jakko 
rim kepe sal am ka paaha. 

"Anga ba saoba, giljani dilgiparangoni jeba, nang-ko 
grongeronggen. ehanchirimanio anga agancgcn aro nang 
babakoba rimbana jetton ka-gen.” re chakatna ja-ku ga jite 
ua inengachim. 

"Babakoba rimbagen? Babako rimbaode namachim!” 
Bhabcsh re angna vvaljaenga gita uko sing-kuaha. 

"Namachim.” re na gitto dongdiptaic ua aganaha. “Indiba 
giljani manderanga maiko chanchia... Atcha. anga rc-gnok, 
hai angko aiwanona re dilatkande.” Indine agane ua 
do-gacholmongona Bhabeshkoba rimbaaha. 

Do-gacholmongona sokoa Bhabeshkode uanon 
dongrikchina agane ua an-tangde reangaiaha. Nirika dipet 
Bhabesh uko nie dongrikaha aro uni reangmanoa an-tangni biap 
gipino saksan agittal ong-ako ma-sibate duk ong-a gnang kutunona 
re-bapilaha. 

Kutturiona jobrokbrok dake rebapile asonge dongon 
dikdiksani ja-manoa pringni cha ringani somoi ong-aha ine uko 
okameaha. Attamo uamangni mi charam kutunona reangoa, bisa 
pilakan poraimane, uanosa pringni chako chaanirang baksajikjak 
jikjak cha-enga, ringenga. Saoba git ring enga, saoba chrikenga. 
kal grikenga aro saobara chamos doktengtengc a bokenga - 
chengcheng-bengbengknapilengachim! 

Bhabesh napange jripjrip asonge dongeaha. Jinmani 
ki sangchisa kuturini bon kamgipa noksiko asongengani gimin 
darangba uko nikatjaengachim. 

Apsan palangni ka rnao tugipa bi sa uni kratcha-bee 
asongengako nikatc jakjipc chrikataha. "Bhabesh! Re babo. 
iachina re babo. I la eha ra ebo aro eha anikoba." 

Bi-sarang Bhabeshko nipilataha. "An-tangtangsa ra-ena 
nanga Bhabesh,” saksa una aganatengachim. 

Bhabesh kratcha-bee mikkangehina rc bac cha aro 
cha anirangko sualtimgipa mandeoniko ra-eaha. 

"Da alde an ching ripeng gital Bhabeshni bimungo cha 
ringgcn,” saksa darangni bel belana bate chrike aganaha, unon 
bi-sarang jinma chriktaiora naehil bretna am-pila gita 
gam-engachim. 




VII 

Mande bimang dal ahani gimin Bhabesh a-bachenggipa 
klaso dongna krajabeachim. Dalkalgipa klaso donskanara 
sena porainamangmangan changsrangkuja aro uni uianian 
chu ongskakuja. Indiba skulni Skotong name chanchibewalen 
dakaha; man-engbo manjaengbo uko dal kalgipa klason 
donaha aro skulni jamano dingtangmancha skianiko on-skae 
rake jotton ka atbeaha. Bhabesh skie raanio uininggijagipa 
bi-sa ong-jaha. Gisik kusi ong-cn aro skani gnang poraiani 
gimin ua man-inggipa bisa ong-baaha. 

I lostelo donggipa chatro-chatrirang skulo poraia skiasan 
ongaigija, skulna skang ba ja-man ka-giscpna nanggipa 
kamrangba gnangchim. Poraibckbekanichi mandcni 
taningrangko goka ehangata gita daka, be en ding ate kam 
ka-atosa ba kal grikosa gisik pang sangbaskaa. Indaken ua 
hi-sarangnaba ua kamranga gisik an-saoatanirangko on a aro 
kalgrikroroe ka-ora batesa ka na kusi ong ronga. 

Ua kamrangoni mongsongbatgipara me su bari dakani, 
uarangna chi ruani aro nirokani. Barigimikkon chatro-chatri 
sakantinan bak bak dake sualman aha aro paltangtangni barian 
an-tangtangni simsakani ning o ong-a. Una agrcba skul nokni 
dal begipa guarcko rong nongani kamba ua bi-sarangni 
kaman. Ian bakrobegipa guare ong-a aro uko rong nongani 
salsanon bon a amgipa kam ong-ja. Chonchongipa me-a aro 
me chik bi-sarang bakrime ka-on ia guare bewaldc kam 
ra-chaka indiba an saoatanikoba on-ronga. 

Bi-sarang dakgrik-kal grikroroe kam ka-beengachim. 
Pilakan an-tangni changa gita ka-e, chrikroro-a-bokroro kusi 
ong-tokbeengachim. Bhabesh jang-ke kosako gadoe chun 
bringimin baltinko ra-bachina chrikatengachim. Me-chik 
bi-sarangni hostelo dongenggipa Mini baltin ge-sao bringimin 
chun baltinko de-dengdenge katdimdime ra-angengachim. 

“Baosa?" ine Bhahesh ehrikatengkua. 

"‘Iakae, ha,” ine Mini katbaani gimin ta rake rangsite 
aganaha aro Bhabeshni gadoenggipa jangkepango doncaha. 

"Radobabo,” Bhabesh jang ke kosakoni nione uko 
ge-etengachim. 

“Na an ong onbae ra-doangbo." Mini nidoe aganehakataha. 

Bisa sakgnian jcgrikchac dongaha saksara ongonbachina 
aganenga, sakgipinara gadobachina aganskaenga. Indake 
jcgrikchac dongani jamanoa, jangkcni jangchio gronggrikna 
tik ka-ao bon-eaha. Darangnaba mikkang nitcani donggija. tiktak 
jangchio gronggrikani. Bhabesh jang ke jangchiona ong onbana 
nanggen aro Miniba baltinko ra donge jangchi tiklako una on-ena 
nanggen. Ian sakgnini namnike ra chakginiin niain. 

Me chik bi sasan ong-aioba Miniba chubcgipa jang keko 
gadoangna kenja; jaksainsachi chun bringimin baltinko 
de dengdenge aro jaksamgipinehia jang kerangko 
rim dodororoangc ua gadoangaha. lachi Bhabeshde tong saona 
ong-onsobae, Minini sokbaengakosa nisoc ga akchina jang keko 
moruruc jongkaic roskaenga. Jcnsalo Mini gadoen gadoen 
sepangaha Bhabesh dororoe katskaaha. Badila chue gadoanga 
inditan an-sengbeesa nikskaaa. Mini Bhabeshni gadororoe 
katako pa-sikasan, an-tangba ong-onpilnan sikjaenga; gadoangen 
gadoangen ua Bhabeshni ga chake rong on enggipa jang keonan 
sokangpilaha. Bhabesh da ode gadororoe katna biap dongjaha, 
Minini ra-dobaenggipa baltinko ra ehaknan nangtelaignok aro 
Miniba iana batede chubate gadoangna nangjawajok. jang-kean 
bonpiljok. 

Da-o Mini soksrange baltinko uni jako on asanjok. 
Bon-chotgipa jang keni teko sakgnini jrimara badeaha, a-ao 
su-chalenggipajang-ke tangjitataha aro a-mangkitwakagitadake 
ga-aksolsolaha. Bi-sa sakgnian chringchrap jang-ke baksa 

gaakonbaaha. Gaakonbamitingo bi-sa sakgnini chrika, jangke 
gaakonani gamaaro baltinba changatang gita gama- gimik brine 
gam -ora bilongen knasengpilengachim. Chun bringimin chi 
tang-sisraaha aro gaakongipa bisarangko rusolsola gitaba dakaha. 

“Na-a namengama Mini?" gaakdapgipa jangke ning-aoni 
Bhabesh sing-atengachim, chun nasidapoba ran-kujani gimin 
kobokade kobokkuja indiba skoode chun tin-dak dakgipa skatani 
gimin Bhabeshni sko koboksru dakaha aro chola-ba-rarangba 
chotchruchru sosiahachim. 

Mini Bhabeshni ga-akchakram biaponi adita chel aosa 
ga-akskaha. Bhabeshni sing-ana ua mamungkoba 
agachakningjaha aro chakatna amjaenga dake mesokaha. 

Antangni kosako gaakdapgipa jang-keko de-tome gale 
Minini ga-ake dongenggipa biapona ua rebaaha aro tuchipkope 
dongenggipa ripengtangko salchroe niaha. A-sel ong-ana ma-ate 
saknabeaha gita, bi-sachurian bisachuri Mini ku-angbrake 
grapaha. Bhabesh an-tang mamung sakna man-jaoba Mini 
maikoba bilongbee sakna man-aha ine kenbeaha. Salchroe nioba 
ku wel-dangwel, ku-lingbrake grape chakatna amgija gopjop 
dake uni tupilaiahanina Bhabesh kenbataha. Bhabesh 
kenbeengaha ine uiora Mini batesa rakbatroroe, “Ja-a be-aha, 
ja-a be-aha!” ine chobaia gita chrike-chrike grapangkuaha. 

Indakg ipa ramram a-sel ong-anio chanchisogija gitik-giiak 
ripengtang Miniko ja-a be-atanina ua jajrengbeaha aro maiko 
dakon namgnok uipiljaha. Kam ka-rimska chonchongipa 
ripengrangba tom-grubatokaha aro Minini tuchikope dongengako 
j inm aan asongchong-kome nitokengachim. Skulni skigiparang 
kobor man-e sokbana skangan maikobade dakna nanggnok ine 
chanchie ua Miniko ka-sne malmoke agane ba-tomsrangaha. 

J anggilchip ak mikron chaode da-nang Bhabesh an-tangni 
janggil kosako Minini ka-dingroroe grapa dakengako 

nikpagnokchim! Bisasan ongaioba ua me-asa ma-ate, dingtang 
dingtang balnamani kattarangko agane Minini grapako tipatna 
jotton kaengachim. Baosa Mini grapa tipa balesa jaarangko 
ruek-ruek nom ate uachrikwakwakangengachim! “Amjaengaha! 
Amjaengaha!” ineba ua gagitcke graproroaba dakangengachim! 
Bi-saska ripengrangba jajrengchake kisang ki-sang jru jru 
ja-rikangtokaha. 

Ba-toma gnang bachin reon nambatgen 
chanchiroroangengon, ua Minini dongchakram me-chikrangni 
hostelchipakan mikkange re-angha. Ong anggimin a-selko 
Skigiparangna taiate aganna miksoenge ua Miniko ka-sariri uni 
turamona soken ba tomangaha. Gipin bisarangde turamonade 
napangpajaha aro Bhabeshni ong-katbaakosa nisoe 
dongsotokaiaha. Palangtangona sokon Mini antangan romtombet 
dake tuangaha. 

“Mini, na a tue dongsonade man aigenkonba?” Bhabesh 
sing-cngachim. Mini mamungkobaaganchakjahaaro biaptangona 
sokon rakbataha gita mesokaha. 

“Anga da-on re-bapilgen,” ine agane dakna nanggni kamna 
ua re-chakatnasiengachim. Janggilatan janggilatsrapkuja, Minini 
ka-dingako ua knaman a gita dakaha aro bebean Mini 
ka-dingbeenga! An-tangko dal-en togiaha ine uiahaora ua palang 
sepango gonggonge Minini ka-dinggekgekako nikuake dongaha. 

“Na-a Mini! Angko indakpile togiaha!” Krenge agane ua 
Minini kniko jaksamgnichi ri me bil amasrek saldokdokaha. 
Krengoba jokja, chake dongaiora saa amchakja dakon Mini 
graptaiaha. Indiba ianpakde Bhabesh uko mol-molani pal 
pakmachipaksa sikpakataha. 

“Togigiparangna mamung ka-sachakani dongja!” ine 
aganwate ua ong katangaha. A-palo sengsoenggipa 
ripengskarangde mamungkoba uipajaha aro Bhabeshni ka-onange 

ong-katangakosa nirike dongtokaiaha. 

Maiko agane ka-dingna bal-ekna man-gen bisarangde ukosa 
am-kolama. Da-o skulode bi-sa jinma jinma tope da-nang 
Bhabeshkode take rotokengaha. “Minini doktor” ineba 
saobarangdc Bhabeshko nikon chriktokenga. “Mini Bhabesh” 
ine badiaba nangbregijagipa pakmarango ba subuchakramrango 
itachi bachokchi see donaba gappilaiengjok. Ripengtangrangni 
indake bal-ekon Bhabesh mamungkoba aganchakna ampiljae 
chake dongpilaiaha. Iachi Miniba mamungkoba chanchichenggija 
indaka dake, da-ode ripengtangrangni indake bal-ckanan grappile 
chake dongenga. Klason mamungan dongpiljaha, pilakchin Mini 
aro Bhabeshni kattararachck! 

“Rongtalanian skanggipa nasimangni dakna nanggni,” 
Skigipa klasko rana skang a bachengaha. “Mini! Bhabesh!” ine 
okamteako knaon gimikan jripjrang uamangchikosa miksonge 
nitokaiaha. “Baltinsachi ra-babo aro Mini, na-ara barasuri,” bi-sa 
sakgniko nipilrurae Skigipa ge-etengachim. 

Bi-sa sakgni kcna aro kratchaan gape chamatgimin kam - 
chi aro ba-rasuriko ra ena ongkatangaha aro aditani ja-mano 
ra-bae klasona re-bapilaha. Maina raatea, maiko dakatnasia 
mamungkoba ma-sijae Skigipani tebil sepango chadenge uamang 
dongeaha. Klasni gipin bi saranga ia tamasako nina senge 
dongskaengachim . 

“Da-o bano bano Mini aro Bhabesh donga, ia chi aro 
ba-rasurichi auatbo. Mitam Bhabesha pakmarango aro mitam 
Minia su-budamrango; uamang pilakko name auate rongtalatbo.” 
Skigipani agana changprakon bi-sarang grau grau 
ka-dinggrimtokengachim. 

Skigipani ge-etaniko manien bi-sa sakgni klasoni 
ong katangaha. An-tangtangko dosi ong-atanina beben 
a ganchakanir ang bang-en gnang; uamangde semikmikgiparang 

ong-ja, sakg ip inrang sa, indiba pilak matnanganiko olgope bi*sa 
sakgni kamtangko ka-angaha. 

“Bhabesh, na-ara iarangkode chingade seja ine aganchakna 
nangachimba,” Mini ripakroroe aganengachim. 

“Iarang pilakan nangni a-sel,” Bhabesh Minichiko niatgija 
aganchakaha. “Darangkoba matnangani dongja- Skigipakoba, 
ripengrangkoba. Na-atogijaode darangan balekjawachim . . . ” 

“De de,” Mini uni aganako den sotgale aganaha, “Na-a 
‘Mini* ine seararako ripakbo, anga ‘Bhabesh’ ine seararako 
ripakskagen.” Bhabesh mamungkoba aganchaktaij aha aro Minini 
ina gitan Minini bimungrarakosan ripakangaiaha aro apsan dake 
Miniba Bhabeshni bimungrarako ripakangskaha. 

Indaka kamrangko ka-na Bhabeshnade mamungba 
nengnikani dongjasrang; noko rakbegipa mistrini kam rang baksa 
ia kamko tosusaatode iade maimangmang indiba kratchaa gnang 
ka-na nangani gimin ian gisikko sa-dikatani kam ong-engachim. 
Be-enni gita haida neng-janaba donga indiba gisiknade 
neng-begipa kam an! 

Minikode mamungba chanchiani gri ka-a gitan nikaienga. 
Neng-o neng-osan rang-spee Bhabeshni ripakako nie 
dongskaenga. Ka-o ka-oba ia nidik-nisi dakgipa kama 
matchotningjaenga; ka-siksake Mini grapjoljole ripakengachim. 
Bhabeshkoba ka-onangbeesa kaenga gita nika, skango Miniko 
grapana ba-tomgipara baosa uni da-o ging ete grapako 
knaengoba nikatja, knaja dake ripakaienga! 

Jeneteneba ka-e ia ninanggijagipa kam matchotangaha. 
Pegitchak-mikgitchak kam ka-e neng-gipa bi-sa sakgniba klasona 
re bapilaha. Chakchikgija aro darangkoba matnanggijan, 
sakgipinrangni semikmikarangsa ine uieba jechaka gri gisik nange 
ripakgalahanina Skigipa ua bi-sa sakgniko mittelaha. Indiba 
mittelmangmangaiachi ia kratcha-gnini kam on-tisaba riteheng ade 

ritchengbatjahachim. 

KJas matchotahaon Bhabesh an-tangni ki-taprangko janggilo 
kegipa dokrao chipe kee rebapilengachim. Mini ramao dongsoe, 
“Bhabesh,” ine okamrikengachim. “Nangko ok saagita nika?” 

“Jrip, na-a Mini!” Bhabesh dokrako a-ao done indataha. 
“Kema bijaskal anga nangko ripeng ine chanjawa.” 

“De indakode! Angni atchu dalgipa Bhabesh!” Mini chonike 
inskaaha aro kema bi-ani pal Bhabeshko ka-o nangdapate 
maikoba majakobasa agane roskaha. 

“Kema inbo!” Bhabesh rangdatkuaha. 

“Kema, kema, kema...” Mini indamdamaha aro uchiko 
niattaigija ilingilap-chringchrap ramadingding hostelona 
katangaiaha. 

An-tango badita guala donga ba dongja, kamtangna maikae 
kema bi-na nanga, me-chik bi-sa Mini ning tue rajaha. Indiba 
Bhabesh, Minina batede chanchina changbataha gitan, 
chanchirakgipa bi-sa ong-e indakgipa rokomni sastiko man-e 
chanchianin bon-jaengachim. Haida ian uni dos gale chanchia gita 
Minini gualani ong-jaengnaba donga maina ua an-tangan ong-gija 
dake uko baltin ra-dobaataha. Unbaksana jang-keko morurue 
roaha aro an-tangni a-selan jang-keba ga-akaha. Unasa haida Mini 
bal-eke tol-mikachi a-jak sokskaaha. Mande bi-sani chanchiania 
da-o walo tuosa chanchiani ongkatengachim. 

Guala dostangko kema bi-grikna ba kema watgrikna ua 
bi-sarangni uianirang chu-ongpakuja. Jekon dosi on-e chanchia, 
ukosanmangmang, mamung jakra jakasi, nipile-niketchie 
chanchianide gri. Saksara sakgipinko aro sakgipinara saksako 
dosi on-grikaia. Da-o saksan chanchiate roengora ua an-tangni 
wate donbagipa pagipa jean depanteni dakchaka gri saksan renda 
salenggen, rim-timgipa gri mangsundukrangko tekrimnabaditan 

man-dikenggen, song'a-chananio saksan song-enggen aro 
tusinasio antangko gipake tusinagitik dakmanenggen— Bhabesh 
ua mangsunduk tarigipa mistri patangko unwaloba gisik 
ra attaiengachim. lano nokoni chel-e dongengoba mamung 
dakeba ua ma - gipa sagini gopramko bachi sko bachi ja-chok 
done gopa gualatjaenga. 

Bhabeshni tuenggipa ka-magipapalangni ripengtang tusiaoni 
mikrake chakataha aro bijoliko ching-ataha. “Bhabesh! Na-a 
da-onan tusikuja?” grapenggiparipengtangko ua sing-ataha. 

“Tusikuja; anga maibadake angni sigipa ma gipako gisik 
ra-beenga,” Bhabesh aganchakaha. 

“Angni Bababa ang chonmitingon siahana. Indiba angade 
chanchija,' aganroroe ua su-buchakram kuturichipak re-angaha 
aro rebapile tusitaieaha. 

“Angni ianona sokbana manania Isolni kasachakani giminsa 
ongaha,” Bhabesh aganengachim. “Angade nasimangni Kristoni 
gimin uipaaha aro anga dal ahaon napbole Kristian ong gnok. 
Babakosa uija, ong ama ong jawama. Indiba angni sigimin 
magipakode jedakeba Kristian ongatna manjawaha. 

“Nasonga Kristian ong-ja?” ripengtang singatengachim. 

“Ong ja. Babakode anga Kristian ong china agangen,” 
Bhabesh aganchakaha. “Indiba angni ma gipade? Uni 
goprammangmangoba Kristoni chin chisol dongja! Chisolan 
dongja ripeng !” Bhabesh gam-angko ra-rike ka-siksike 
graptaiaha. Ripengtang an tangni changa gita Bhabeshko 
kadimeatna jotton kaaha. Bhabesh antangbajotton ka*enga 
indiba katongo nangchakegipa chanchianirang uko ka-dimena 
man atjaengachim aro ripengtangni aganpaa magnasan 
ongaiengachim. 

“Bhabesh, nang na mingsa chol!” ripengtang jol dake 
agantaiaha. 

“Mai chol? Mai dakani ?” Bhabesh da-o on-tisa 
dingtangkalbae aiao inmana gnang sing-skaengachim. 

“Miniko gisik raenga?” 

Bhabesh aganchakgija gakgue nionate dongengachim. 

“Angade Miniko nitoe nika aro naaba nitoa,” ripengtang 
kal-ake inaha. “Na-aba pante sokahaode silgnok aro Miniba 
me-tra sokahaode silgnok. Na aba Miniko nitoe nikama?” 

Bhabesh ripengtangni indake balekatoa gisik dingtangbaaha 
aro grapade tipangsrangaha. “Angade Minikode namnikja, tolna 
nala. Naasa Miniko nitonikenga.” 

“Anga?” 

“Oe naa .” 

“Tusiboha, Miniko nitonikgipa,” ripengtang uni grapa 
tipahani gimin tusina a-bachengtaiaha. 

“Na asa Miniko nitonikgipa,” Bhabeshba aganchakatkue 
tusina a-bachengaha. Adita jripjrip dongani ja-manora sakgnian 
uisraprikgijan tusiangtokaha. 




VIII 

“Na-an chipebo, angade chipejawa. Ong-jaode na-aba 
re-bo,” j ikgipa j echakbee aganengachim. 

“Oho...! Ma-kringan me-mangna kengipa jatsama 
na-simang!” Segipa jikgipani kenana chonike roe tuaoni 
chakataha. “Bi-sakoba de-tombo. Ong-jaode bi-sakoba me-mang 
kal-akgen. Me-mangara ban chona, ban dal-a ma-sigen!” 

J ikgipa tuenggipa bi-sako gipake de-tomaha aro jiksesan 

gilja nokni kelki aro dogarangko chipe dona re-angaha. Ia apsan 
gilja nokni do-ga aro kelkirang jekon adita bilsirangna skang 
me-mangna kenpong doktori Bhabeshko rimbite chiprongachim, 
da-o Bhabesh pagipa aro uni jikgipani kam ong-rongskaengaha. 

Doktorini nokdango uni ma-gri-pagri saksakamkam nogipa 
Tasa minggipa dongachim. Ua kratcha-rakgipa aro kan-damdam 
dakgipa me-chikara jora-ripeng ra-ani somoirang badenangnang 
dakaonan adatang bochitangon dongkuaiengachim. Me-asa 
ingipako nikon ki-sing gitok dake napkote dongaigipa me-chikko 
darang pantean joratangtangna seon nikchangaha. Pilak duk- 
sukko janape segipa am-e on-china saoba-sajaba me-apa 
me-chikmarangni agan-skie onpaoba, adatangba maikoba- 
majakoba pa-sike bon-aia: Basakobara poraiatkunasiengana, 
segipakon rana sikkujaengana ba basakobara banoba maiba 
sika-koaniko skie rakunasiengana; indake adatangni pa-sike 
agananirangba bang-pret. Me-chikde sakgisimba ong-ja, 
sakgipokba ong-ja, sakchigrik daka inen aganna man-gen. Indita 
daknangbea ong-pajaoba, nokdang-ba-ku dakahaon segipana 
ka-sagen, bamgen aro kusi ong-gipa nokdangko rikgen ine 
mesokgipa gunrangde uo bang-en gnang. Giljani dilgiparangba 
sawa segipa ra-jaenga, sawa jik kimjaenga uko sanditimenga gita 
daknikpila - unsalo doktorini nokona jinma re-baaha. Nokoni 
darangba uamangni indake mangsonge re-baako uisojaha, bebeko 
agansrangode nokni padot doktorimangmangba uijachim. 

Doktori noktangona sokbagipa manderangna 
asongchakanirangko on-soaha. Asongate noknokgipa maina 
re-bara maina dobara sing-an sing-srapkuja, uamangoni saksa 
katta sakwelwele ro e aganchengaha. Maikon nama dake 
aganengjok doktori an-tangni uisokasrek chanchirikoba 
mamungkon uirikjaha. 

“Mai bal jrima, sani gimin chanchina, sako a gilsakni 
seng ako nikatna? Angade nang-ni aganani ki-sang skokon 

ma-sijaenga!” doktori ku-wang-nawang aiao inmane aganchake 
sing-aha. 

Dilgiparangni saksani ja-man saksa agan-talatdaproroengon 
doktori da-osa mitip-mitap dakgipa gisikko dokponge galata gita 
uibaaha. “Chanchianikode name nika,” doktori gakguroroe 
chanchiengachim, “Tasana segipa, Bhabesh pagipana jikgipa, 
Bhabeshko poraiatna.” Ja-mano indakc chanchie dongengako 
parake doktori kusi ong-bee aganchakaha. “Indakode nama. 
Biakoba giljaan ka-e on-ode, Tasaba segipa man-ahaode, 
Bhabesh pagipaba jikgipa man-ahaode, Kristian ong-ahaode - 
iarangde Isolni dakgnisa! Angaba gopramgrimo tusina 
nangjawajok, uamang j iksesaan nirokatna man-aignok -- angade 
namniksrangaia! ” 

Tasaba sokgiparangna nokningo cha ritroroe pilak 
agananirangkon ka-tong rongchu su-pile knatime dongengachim. 

“Cha minkujama Tasa? Manderangde re-angpilna 
amengjok,” ine bochitangni babilsio nape sing-eosa tusiaoni 
mikraka gita Tasa to-tro ong-e nichaoaha. “Him, namaiahaba! 
Chingaba da-ode am pok gojal nagengao asongpa jawajok. 
Bhabesh pagipaan chokki tarinaba changpret. Bolkosa 
on-ataignok,” ine agane bochitangba kaprangko su-galjoljole 
balekengachim. 

Da-nang me-tra Tasa baditan kratcha-pabeengachim, uko 
minggijan cha minahaoa bochitang sa-rao asongenggipa jinmana 
ukon cha ra-atangaha. Guk rim-na timenga ina gita ja-kurangko 
gam-atgija aro cha kaprangko il-lengatgija Tasa cha ra-baaha. 
Agangrika katta gimikkon knarikpahani gimin da-nang Tasa 
baditan kratcha-a gnang cha sualpaengachim! 

Cha ringna Isolo bi-manesa nokgipanade agangen ine 
darangan mamungkoba agangija sualanga chako ra-rike jripjripsan 
nie dongrikaienga, doktorian doktori adatang inchaknap 

abachengata dakaha. '‘Angade namnikaijok Tasa! Bhabesh 
pagipa dakakodc na ade sie atchisni atchioba manjawajok. 
Bhabesh pagipadingdingkode maiko jenaka na*ra! Kamno 
kamba; kadongano kadongakoba, kena-sin-a gri! Gopramkon 
walo lem nate niaigipasa. . . !” 

“Naaba da nang doktoriba,” mechikmarangoni saksa 
somoi ong-kujaengo uni aganana namnikchakjae aganenga 
jangchio aganpengaha, “An tang bika dokimil maatari! Bhabesh 
pagipaba kenjaoba, kadongoba, sin-ade sin-paenggen.” 

“Ongja uade katta ke-atnasa aganpaengaba, mo doktori,” 
ine saksa aganatskaon jinma jinma ka-dingtokengachim. 

“Na-aba gopramni chisolkon gipakena pa-aiaba doktori," 
saksa aganatkuaha, “Malakon gane rona pa-aiana! Bhabesh 
pagipade nanggita indaknade paskajawanesa.” 

Doktori jinmani aro nogipaTasani mikkango aganchakna 
katta meliako man jae, sana cha tikaha tikkuja ukosa 
sandiatjoljola dakaiaha. Tasa indita kratchaako chakchikpreteba 
cha sualman aha aro babilsichi napangpilaha. Aro uni sualanga 
chako ringna saksa Isolo bi aha. 

Ia indake pilak katta minchengmanesa uamang Bhabeshko 
poraiatna bi-chengaha. Bhabeshko poraiatna man bebeaha aro 
indake mingsani ja mano mingsa dake jaksi nodeo rim na 
man ahaora, rim keproroe jakgitokoba rim aha. Jakgitoko 
rim ahaora Bhabesh pagipa krengbeoba jokjaha. Indakesa 
skango Bhabeshko poraiatna sing na re angmitingo, giljani 
dilgiparangoni saksani aganengakoa ia kattaona nadike 
aganatmana kenesa somoi ong'kujao agananiara nama ong'jawa 
ine sakgipin uko bengatskaaha. 

Depante Bhabeshni watangahaora ua saksan ong*beaha. 
Be eno sal rakdapaha aro ka tongmangba sikrepaha. Bolni 
bijakrangko dingbegipa salnan gaaktoka gita nikmanaha aro 

ka-sinako man na bol salakimo asongon balwa-aja nangjaha. 
Cheksirangni konggrang gita napprote sal ja-dil uno ga-akdapaha. 
Jikgipani samsi chapripgimin gopramba uko ka-dimeatjaha, 
batesa chanchiate ka-a be-ataha. Uni kam ka-arangba salsabatbat 
salsa tik ong-roroangjaengachim. Saksan sikdikdik walarango 
dongmitingo doktori re-baoba agan-golpoan bang-jaenga aro 
maikoba donnue dona gita parakede aganrongbrejaengachim. 
Gilja nokkoba saksanan chiprongenga aro aganronga katta - 
doktorini kamko ka-angjawaha ba dorgasto rake segen ineba 
aganjaengaha. Haida uaba maian ongangsrangaha! Ma aganatang 
gita Jisuo ba Isolo bebera-en me-mangnade kenpaj aengahama? 

Pilakan dingtang ong-aha. Giljani dilgiparang jembongbate 
uona re-baaha. Knana skoba sikjaoba uamangni agane on-rongen 
da-ode ua an-tangkon napbolgimin gisik dingtang ong-gimin 
Kristian gitasa nikmanpilsrangengjok. Uamang baksa gisep gisep 
giljarangchi ba saniba noko bi-ani giljarangchi rimana re e 
rorongpaora maibadake gisikon Kristian ong-e nina skani gisik 
nabaaha. Bakbakan napbole Kristian ong-srangna chanchianisan 
nababataiaha aro uasanmangmang una namgipa kusi ong-gipa 
janggi tangani cholko on-a man-aignok gita nikmanpilengachim. 
Indake kasne ka-sne biap on-roroe da-o ua chu-gimikan Kristoko 
napna biap on-aha. 

Tasa jechakeba jechakjaeba jokjaha aro adatang aro 
bochitangni jetako mane kratcha-ako kratcha-a minggija pringo 
attamo una kam dangdike on-a re-barongengaha. Da-sinin saksan 
ong-e song-e-chane cha-na arataiengora Bhabesh pagipaba 
namnikjolaiaha. 

Tasa bang-ede ku-sik aganrongbreja, kratcha-esama ma 
maiba chanchiani dongesama, ukoa Tasana agre sakgipinde sawa 
ma-sipae? Kratcha-rakgipa me-chik baksa ku*sa-ku*gni 
agangrikrongora ua an-tangan an-tangni gisik nom-angko 
ma-sirikpilenga. Indiba indake pagol dake chanchipanara ua 

antangara meapa, bi-sa saksani pagipasa. Tasa da-nang uoni 
adita tangtangan dingtanggrik — metrasan. Namaska-namjaska 
amgrikpana inoba pante ajrakkon man-pakuaigen. Tasa una 
dakchaknasan re baaha, namakon dakenga. Uko indake 
chanchiskanara baditan namgijani aro dal batgipa, giljani 
dilgiparang knahaoa namgija bimungko man-e a-rikgalasa 
man-sranggnok, ukoba niksoenga. An-tangni namnikenga gitan 
Tasaba namikchakode rana-dongnade maina kena indiba 
chanchisoa sretahaode ? Uanba uan namgija bimung aro uko 
depante Bhabeshba masipahaode? Ian uni daldroenggipa 
depant ena dake mesokani? 

Beben iarangko chanchiari donpilna ba rapilna man-a indiba 
me chikni mikron nia inditan muni donga, ku rangan milsi pia aro 
kam mingantian ja-ga saa; Bhabesh pagipa Tasana 
kasanapsrangaha! Kamenggipa nokko kimitchengjaode ua 
te gipinkoba kamgen: Ka saani kattako ra bitchaoba haida ua 
bachibasa sokangchanggen. Ua Tasana ka sae chanchianiko 
ra bitchana amjaha. Uni janggi tangani a songo Tasa Rani sason 
ka ahaon jikgipa sagina uni chanchiani komiroroangaha aro 
changsao jikgipa sagini kosako jik kimtaijawa ine uni dongipa 
niamko pe kninge galsrangaha! Tasa Rani gital niamko on skaaha 
aro ua niamkon Bhabesh pagipa maninan nangaha. Ua Tasakon 
an tangni janggi tangani salrango dakchakgipa ong-kamchina 
seoksrangaha! 

Unpringode Tasa una kam ka e on-na re bajaha. Gisikon 
Tasakosa nisoman aiani gisik - ua salsamangba nikgijan dongna 
man jaengahachim. Tasade nokon dongaienggen, uamangni 
nokona am ange ninaba niksoarin doktoriba maikon 
drtanchisopagen. Sal an salgipino roara gn. Mande ong - e chanchie 
kratcha-gnide bang en gnang indiba uni til ik til ik il lengenggipa 
ja arangan Tasa bano donga uona re bitdilangaha. 

Noko sokgiparang dongani gimin sokangronga somoio Tasa 

reangna man-pajaengachim. Inditaba ru-utade ongkuja, Bhabesh 
pagipa antangsa nikna sikprete nisoaiani gimin ruutnikaienga. 

Bhabesh pagipa badita man-a ta-raken re-babeenga, Tasa 
uko ramaoniko niksoarin antangkon sandibaenga ine chanchie, 
nokni adita dongkuenggipa kamrangko bochitango dongope 
rebaaiaha. 

“Indaken gisik naramram rorambaesa sokbaia Tasa,” 
Bhabesh pagipa aganmikengachim. 

“Noko kam matchotaha, hai” Tasa gilja nokchin re pilna 
aganaha. 

Maikoba-majakoba kusa-kugni agangrikjoljole re-baen 
da o gilja barini dogacholmongona sokbaaha. Unon Bhabesh 
pagipa rang spec galchenge Tasako re-engaoni on-tisa 
dongdipchina aganaha. 

“Angko namgija inabe Tasa,” Bhabesh pagipa pa ang- 
pa jang dake aganna a bachengaha. “Na an uia, anga me apa, 
bi-sa saksani pagipa. Anga darang baksa tosusaon mamungchin 
ongpaja. . . ” unikode kattaan bonchangaijok. 

Tasa uni agana bon chongdikahaora kratcha-a gnang 
ka-dingsmite nidoe, do-gacholmongni sepango ro-dronge tarigipa 
asongchakanio asonge aganchina uchipakna jaksi otataha. 
Sepanggrike asongjaoba sakgnian apsan asongchakanio asonge 
ua abachengtaiaha. 

“Anga me-apa...” 

“Ukode aganman-ahaba,” Tasa a-chiko nione ka dinge 
aganpengengachim. 

“Bi-sa saksani pagipa. . . ” uni aganna mangsongako uisoe 
Tasa katta matchotgijan ka-dingtaiaha. 

Da-osa pante bi-sa, me chikni mikkango ian skanggipa 

ka saako parakchcngcnga ina gita ua aganon katta 
tang-atjaengachim. Uni ortoara, tango timing-timangaganmano 
Tasa nanrsnikjaode! Kattade jangangaignok, unikode uan 
chanchisogimin gita mingsani jaman minggipin ong-angaignok. 
Ia chanchianirangan uni srongsrong aganc parakgniko su change 
rakkiengachim. Tasade me-chikan mechik ma-ate 
knatimmangmangesan dongaienga aro beben lasani dakgnide uan 
danang! 

Bhabcsh pagipa mc-chikchi ka dingstekako man-a ine 
chanchienkon aditana jripjrip dongaha aro gusukremc rae 
abachengtaiaha. 

“Bi-sa saksani pagipa..." 

"Ukoba da si skangan aganman-aha," Tasa ku dipeko 
ja-skuo gate kolgaka go ol bi sako a ao su dikdike 
aganpengtaiaha. Tasa uni miksongo aganna am engako aganna 
skangan uisomanaha ina gita. uni ku pretna pa jaenganasa 
ka-dingtime, go-ol bi sachisa senongnonge roaiengachim. 

Bhabesh pagipa uko nitatataha indiba Tasa bamgopesan 
dongengani gimin nikskajaengachim. Antangni aganasiako Tasa 
uisoaha ine uaba uiskaaha. Je ong ode ong-srangchina ua 
wagamrangko rake chike gam ate. lasani asongenga sepangona 
jitchipe. uni nionenggipa skoni knirangko jaksamgnichi 
rimehambue kimkim aganaha. 

“Ia gilja nokni bari aro Isolni nokmikkangon anga aganenga 
Tasa! Angni nang na ka-sana skako Isol ma-sia! Oe , anga 
nang-na ka sara! Ian aganjok !" 

Tasa uni indakgipa agananiko ba bcwalko namnikja gita uni 
rinrenggipa jakoni biltetaha. Aro Bhabesh pagipani watahaora 
ua mamungkoba aganchakgija aro nipil-nichamanggijan joljol 
katangaiaha. Bao ua Bhabesh pagipani nokchi rc kua, bao una 
kam dangdike on-kua! 

Bhabesh pagipa saksanan asonge dongkue uni ramadingding 
katangako nikuake dongrikaha. Aganna nangakode aganmanjok 
ma aganna nanggijakosa aganmanjok, Bhabesh pagipani agilsak 
iindalpilengachim ! 

Salgipno Tasa salgimikan rebasrangjaha. Bhabesh pagipa 
niamnasan kam karam kuturio asongengachim aro gisiko maikode 
chanchijaenga, tonvtoman ong jaengachim. An-tangan an-tangni 
gisikko sason gri watbrakanisa, uajangbagni kattarangna scngna 
nanganisanjok. 

Indiba ua iarangna jajrcngchipchipe dongna nangjaha. Giljani 
dilgiparang aro doktorimang jiksesa Tasako rimbite unsalo 
rebaaha, mamung namgi jako sai-ina ong ja, bia ka-ani tarikko 
tik ka jolnasan uamang tom-baachim. Ua Isolni nikanio 
ong akosan dakaha aro Uan una ka-sachakaha. A-gilsako saksan 
dongania baditan duk-skimani - Tasa uni segipako man-aha aro 
Bhabesh pagipa gital janggi tanganina gital jikgipako man-aha! 

Bhabesh pagipa manchia sal sokon napolaha aro unsalon 
uamang Isolni aro bang begipa kusi ong chakenggipa Kristian 
jinmani mikkango bia ka aha. Darangba uko balek-cttalao jik 
ra-namangmang Kristian pila ine aganna ke-jaha maina uni 
ka-tongo napchenggipara Kristosa aro uni ja-mansa Tasa 
napskaaha ine darangan uitokachim. Uni giljarangchi re ronga 
aro Kristian ong-na skani gisik dongaha ine nikosa, manchigimino 
pangchake Tasa uni nokona re-barongaha aro Tasa uni ka-tongko 
cha-uaha. Indiba Bhabesh pagipa iarangko mamungdaken 
ma sipajaha aro Tasako an-tangan an tang man-aha inesa 
kasabeaha. 

Bhabesh kan-dikbeesan chuttirang man-aiani gimin nokona 
re bana chol man rongja indiba giljani dilgiparang grongna 
re-angrongenga aro ia kusini kattako uaba bia ka na skangan 
man-soaha. Ripengtangrangmung gilja reango, “la somoio Baba 


67 



MANGSUNDUK TARIGIPA PANINGSA 


Mama doktorini nogipa Tasa baksa bia ka^enga. Anga uamangna 
kusi ong-chaka, bi-chakaniko dakatbo,’’ ine ua unsalo giljako 
dilenggipanaaganaha. Bhabeshni agana gitan uamangni giljaoba 
chel-ao bia ka - enggipa Bhabesh pagipamangna bixhakaniko 
dakatbebeaha. 




Giljani dilgiparangni niam dingtangatgiminara doktorini 
on-gipa dorgastoni a sel. Kenrakgipa doktoriko ua giljana 
tutimatjaha, attamprangon gilja nokkoba chipchina aganaha 
indiba nogipa aro boningtangko nisie aro kenakoba pa-sikjole, 
gilja nokni do-ga kelkirangko chipaniba uamang jiksesani kam 
gitan ongbataiaha. 

Tasara adatangan adatangsrak andalana aro me mangna 
kenrakgipa; segipa dongjaode haida gilja nokmikkangon gitile 
sisu sisusa! Indiba segipa una ka sara aro uni kenrakako ma-sie 
walahaode pilakchin ongkatrongja. Uamang jiksesani 
ka-sagrikaniko kastitna Nokgipa uamangna demechik saksako 
pattiaha jekon pagipa somoisanaba nikgija dongna man-jachim. 

Gilja nokko chipe done rebapiloa tusianagre mamung kam 
grijokchim indiba bisa tusiskajaha. Tusigipa bisako mikgilakatoa 
ua tusiningtaijaha. Ma-gipa pagipa mikkang uibae bi-sara ja-a- 
jak dokbakbake ka dinge roaienga. Pagipa bilsade demechikmung 
kal grike rokuaha, bi saba kusi ong e “Hinggik hinggak’' ine 
ka-dingwakwakaienga. Kal-grike roora bi sadc kusisa 
ongskabeenga, iachi pagipani tusina skade ongaiengjok! 

“Tudilboha Tasa nang bi-sako,” tusina ska amchakjae 
pagipa inengachim indiba Tasade seng-an seng-a tusie raejumang 
jumangsa, “Ing” inatengachim. Demesaoba mikrakjadakaijok. 

Bisa tusiteljaengni gimin pagipa uko ba-e apalo rejipjange 

rodilsrangaha. Waltongsa ong-pilonan tusijaengani gimin 
mandikade ongaiengjok! 

Tasa mikrakbaa tongsa tusia tongsa dake paningsakon 
dangbrike niataha. Chakate dangbikbaktae nioba dongja! Kuturio 
an-tang saksan ong-ako ma sibaora ua bakan chakatprakaha. 
Kenan gape segipako ka-sine okamchenge nioba ku-chakja, una 
jamano rakbatroroe okamsrangoba dongja! Kengipade kena 
bebe! Tasa lemko ching-e saldoe demechikko aro segipako grape 
grape okamaha. 

Noksamon jripjrip demechikko ba-e dongenggipa segipa 
uni grapana ka-dingataha. 

“Tusiani ian bite!” aganroroe paningsan a-paloni 
pin chrutchrut nabaaha. “Degipako segipako gale tusiangtaibo. 
Chingade roramangtaiagen mo ama?” demechikmung 
agangrikroroe pagipa debrako engataha. 

IX 

Balwa sin-chrikchrik balenga aro sin-karini balgipa 
balwara chiktotpile sin-atengachim. Aram simdikdik dake 
salgio merabaon mikka wanasia gita nikaiengachim. Aditani 
ja-manora aram granggrang dakange sal bretbret 
ding baskaaha. Tasa demechikni chonchongipa ba-ra- 
cholarangko bikote ramataha. Sal ding kalbaengana da-on 
bi-sako auatna namgnok ine ua balbilsio chi ding-atengachim. 
Wa al sikani ong-katbagipa wal-ku a-palona dimik dimik 
chadoe, ka-sindikdik balsipsipenggipa balwa baksa 
balbringaha. 

“Cha ritengama, oi kna, Tasa?” ine gilja nokmikkango 

demechikmung kam ka-enggipa segipa sing-atengachim. 

“Bao anga nonoko auatnasa chi ding-atenga,” Tasa 
anganchakataha. “Ontisa kam kaahaode chararakosama naaba! 
Dao ritatna.’.’ 

Gilja nokmikkango, rama dilgniko maekate damgittam 
mikbongabongamang apale pui ge-ani bari dongachim. Tasa pul 
gee ronade gongbea aro adatang doktorini galchipgipa gimikkon 
ua pul bari tarie nitodapataha. Segipaba uni kamko namnikani 
gimin, jksesani simsakbeanichi giljani barirango pulrang 
silsilbeengaha. Name simsake ge gimin pulranga nitobee 
balchichatokengachim. 

Ua balenggipa bibalrangko nitodapatkuna Tasani demechik 
jean ku sik man bae uko bik iko bik singbetbete 
agandekdalengaha, pagipamung gisik nange kam ka a 
dakpaengachim. Tasa bisako nitoe tariatronga aro giljrengsime 
donrongachim. Unsaloba chola prok gipokko ganata aro 
kosakora chola ding-gipako gandapatachim aro ja aora 
magipamn sikgipa muja; mujade aao re-jojoani gimin amangrara 
mitchibeahachim. Pagipa gisik nangbee pulrangna bakrimenga 
aro samsi chagiparangko pikjoljole kam apchakjaengani gimin 
demechik an-tang baksa rebapaakode gualpilengachim. Bisa 
antangko nirikgipagri saksan pul bario suk ong*e rejojoe roe 
gitchake balenggipa golap bibalko akaha. Bisani chonchongipa 
aro mikbokrakgipa mikron gitchakgipa bibalkosan nikaiaha, uni 
jako bu-su bu osa ua grapaiaha. Demechikni grapako knaosa 
gisik ragitike pagipade chabaaiaha. 

“Daoa mai ongaha?” Tasa babilsioni ch rikate ngachim 

Bu*su bu*a! ine bi-sa ma-gipani ku rangko knae 
karangchake grape aganataha. 

“Lisha, na-auno mai dakenga? Reba. Auna nanggnok naa,” 
soreao chi dinga detombajoljole magipa i natah a. 

Ma gipako ‘Tasa’ mingani gimin demechikkoba magipani 
bimungchin marape ‘Lasa’ ine pagipa bimung donachim. Bhabesh 
pagipa pangnan jikgipako bimung mingesa okamrongaia, 
basakobade jikgipakon okamama demechikkon okamama uijae 
kuchakdimana aro bisa dalsrangahaode man-dikbatgen ine 
magipasa ‘Lisha’ ine mingjitaha. Bi-sa dao bimungtangko ‘Lisha’ 
ine minge okamon kuchakbarongaha. 

“Ma nonoko rimbaboha, naaba rebaboha. Cha minaha,” 
Tasa sa*rao kang kare rim jangjange chadenge paningsakon 
okame dongengachim. 

“Anga aujawa,” ine Lisha aao asongbleke grapaha. 

“Hai, hai ama,” pagipa demechikko a-oniko koldona ame 
togiroroe aganengachim, “Angaba augen, aiba augen aro nonoba 
augen,” 

“Aujawa, aujawa...” ine denggu dake grape Lisha a ao 
turomromaha. Skooni ja-aonan aro chola gimikon 
a • mangrar asaj ok . Pagipade changsaba demechikko doktepa- 
ra-tepa ba ina-saia dongpaja aro da-oba turoromako kadinge 
nie roesan pul ja pango skatakosa koldoaiaha. A-mang 
nangarangkode ua dokpronge galaha aro ma gipani 
okamatengana re na ine demechikko ba tomaha. 

A-ao turomrome denggu dake grapako nikate ma-gipa 
Lishako krengroroe dokna ine gangsi-gangjap chabaengachim. 
Indiba pagipa dokna man jana gita wilwile chakdilaiaha aro 
katwenwendile, katdimdimbae ma gipana skangan sa raona 
sokbaaha. Lisha an-tangko kabgrikdilenga gita nike magipani 
antangko dokna man-jaenganasa kadingskaengachim. 

“Cholarangko okatbo, na an pagipa*an a mang 
kal-akdilgipade. Niboching, chola gimikan a-mangrarasaha,” Tasa 
chi ding-ao ka-sinko rudaproroe inengachim. “Nibora, sko 
gimikan a- mangrar asahaba,” demechikko jako saldengdenge 

rimbae behbelroroe magipa auatengachim. Pagipade babilsichi 
napange tarie dongimin chako rue ringskaaha. 

Aram gripgrip dakbataiaha aro bakbakan mikka wagen gita 
nikengachim. Sin kario mikka waode ramram sin-ananabate 
sinbatronga, pagipa so-e asongna adita chengsi-chenggang 
am bolrangko ambae doneaha. An-tangni renda on-e galgipa 
bolchemkoba ua bostao chipe chilbae donaha. 

Aditani ja-manoa mikka wabebeaha aro balwa balsipsipe 
bilongen sinbatengachim. Tasa sinbeengani gimin auatdaldalgimin 
bi-satangko ba-ra chindile kopaha aro pagipara nokning gimik 
dingbro dingbro waal soaha. 

Sinkario mikka waani sal - golpo ka e rooba rotoja asonge 
dongaioba an-sengja, walsamo asonge dongora tusinasa 
sikbaaha; pagipa, ma gipa aro demechik sakgittaman tusina 
palango biap ra srangaha. Mikka balsatoba tugipachipakde 
nangeja, nokningo wa al sikani gimin wal ku simil simil dakon 
pagipa aro ma gipade demcchikni tusina skangan tusiangtokaha. 

Lisha da o jekoba kal e rona saksan ong aha. Ua turam 
palangoni maapani uirikgijan ongone waenggipa mikkako nina 
do-gacholona ong katbaaha. Nokking soneoni ringrot ringrot 
mikka bitchi jo olako nikora bi sa una mikbokbeaha. 
Tingtotenggipa chiko ua jakpatango jo oldapate roe uko 
chasrake ringeba roaha, mikba miksuaha aro sko simeba roaha. 
Kni sosiahaon, ma gipani aurongata gita, ua skoo sabon 
nongnongaha. Tingtotenggipa mikka chi uni skoko 
ausokatjaengora skooni sabon mikronchi jo olange mikron 
jroengachim. Jroako namatna bi sa miksue miksuesan 
chakengachim. 

Ma apade demechikni indake roengakode mamungkoba 
ma sijaesa suk ong-e tusikuaienga. Indake suk ong-e chi 
kal akmanoa bi sa mok ra bae tingtotenggipa chiko sachakaha 
aro ma*gipani dakronga gita, pul bariona rcange uano waenggipa 

mikka bitchirangmung kal-grikroroe pulrangna chi rua 
dakengachim. Sakoni tipchanggija mikkarangba Lisha baksa 
kal-grike rona kusi ong-beenga gitan bi-sa sin-a sinkujana kingking 
jime waaha. 

Mikka chrekchrek waengmitingon sochichripchrip saksa 
bilsi re-anggimin budepa gilja barini do-gacholmongko oe 
re-baengachim. Lishani pulgrimo sin a chake indake kal e 
roengako ua budepasa nikechengaha. Nikari bakan budepa 
bi-sako de-tome nokona ra-angaha aro tusibeenggipa ma-gipa 
pagipako de-mesaeaha. Mikrakbae chakate nioara demechikni 
obostade, sin-aamchakjaen ku-chil simpilengjok! 

Re-bagipa budepade ganbita ba-ra-cholarang sosiahani gimin 
uar angko angroroe sin-beahani gimin walsamon asongjolaiaha. 
Tasa demechikko su-srangjoljole mikka bitchio roana matnange 
saiengachim aro pagipara simsakja-nirokja ine ma-gipako 
inskaenga, re-bae walsamo asongenggipa budepara jiksesakon 
saienga; darangkoba matnanggija mamungkoba aganpagijagipade 
Lishasan aro uara atchingpetpete sana abachengskaaha. 

“Da-sionin re-bana inachim angara,” budepa an-tangni 
re-baaniko talatna abachenge aganaha. “Mikka wana am-ana 
nisengen nisengen ru-utsrangjok. la mikka waakoba angade, 
tipangningpaaigenkon inesa. Nangara nangchongmota inesa, 
mikka chaksimen re-baaijok. Ia nangni chitti,” kebitenggipa 
jolonggaoniko, mikka wadapoba sosijana gita^ plastic-o chipe 
katottengaoniko bikote ua tapminikgipa chitti kingsako 
Bhabesh pagipana on-aha. Da-alo uamangona re-bagipa ia 
budepara songona sokbagimin chittirangko sualtimgipa mande 
ong-achim; re-baronga ba robaronga dongjaoba da-al chitti 
on-na nangani gimin ua re-baaha. 

Atchiaonin Bhabesh pagipa chitti ingipakon man-pakuja, 
an-tangni chitti inon ua kusi ong-beaha. Bhabesh baksa re-angna 

skang bon-kamgipa salo kam ka-mitingo, ‘Anga chitti sena 
changahaon nang-na seatgen’ ine depanteni aganako ua gisik 
ra-atengachim. Depanteni chittian ine chanchie ua mairongpile 
kattarangko knana skengachim! Ua sena poraina changaha! 
Depanteni jakchi pagipana segipa skanggipa chitti! 

Chittiko kuligijan kosako segipa jekon ua an-tangde gongge- 
gongdang chin daka gitasan nikpaaiachim ukomangmang 
nitatchae, poraina changa ina gita ua jadasike chanchiari 
dongengachim. Tasa sakamenggipa demechikko gipake re-bae 
wal-samo segipani sepango asongpae bi-sako ja-pingo rimaha 
aro segipani jakoni chittiko ra-e niaha. 

“De naan alamala mikron nikpara, poraiat. Baba Bhabeshni 
chitti iade!”jikgipachiko bik, chitti rabagipabudepachiko bik 
nie ua bi-sa dake kusi ong-bee aganengachim. 

“Bhabeshba dal pilenggnok danang! Nokonaba 
re-bamangjakon, changsaba nikja?” budepa sing-aha. 

“Re-bajaoe, ian chitti seatchenggipa. Re-baade ja-manni 
kattasajok! Angna chitti seatgen ine agananga. Seatbebejokai!” 
Bhabesh pagipa aganengachim. “Re-anggiparango katta 
watatenga gitade, chuttian man-jana aro jekani salsa salgni 
manpaoba hostelni kamrangan bang-ana aro a-paloba ua maiba. . . 
computer ingipako skie ra-engani gimin jokjana.” 

“Anggitani taningde jronggen, indake poraina nangode 
budepa agankuaha. “Skuloba, a-paloba..., amchakjawa angade!’ 

Tasa chittiko ra-e kulininggija bikpil-pangpil niesar 
dongengachim. 

“De, maikosa nidamenga? Kulie poraiatboha,” segip* 
sengnapgija aganaha. 

Re-angchengaoni da-onan changsamangba Bhabesh 
re-bakuja aro Tasakoba pagipako bia ka-aonin gronga 

dongkuja. Pagipako se kimana Bhabesh an tangko baditan 
namnikjaenggen ba namnikaienggenchima Tasa mamungkon 
ma sikuja. Gisiko indake chanchiari chittiko porainan 
sikjaenga indiba segipara poraina changpaja aro poraie 
onjaode maikon chanchigen, ua sikbregija poraina badalaha. 
Aro beben uara Bhabeshni chittianchim. 

“Poraiatna indide,” gusukreme Tasa abachengaha. 

“Ka-sara Baba, Ai aro nono chongipa, 

“Anga jekon ku-chake re-baaha, uko 
da-o chusokatenga. Anga da-ode sena aro 
poraina changaha. Skigiparang jotton 
ka-atbeahani gimin anga ta-raken ia gadangona 
sokengaha. Chuttirang man oba bang-gijasan 
man-aia aro ua somoirango angna bangbegipa 
kamrang dongskaa. 

“An-chingni giljaan angna dakchakenga 
ine da-osa anga ma-sia, ja bon ahaon korosnaba 
tangka watatenga. Chu ongbea ong-jaoba uan 
angna bilongen dakchakbeenga. 

“Baba, nang-ni Kristian ong-ahani gimin 
anga kusi ong-chaka. Angaba bakbakan napbole 
Kristian ong-gnok. Angaba iano gilja nokrango 
olakkirongenga aro chinga pringatin hosteloba 
gilja ka-rongenga. 

“Somoi man ahaon Ai aro nono 
chongipako anga bakbakan grongna re anggen. 
Tasara angko ‘ Ai’ ine okamna on-ama on-jawa? 

Anga Tasako ‘Ai’ ine okamna skengachim. 
Nonoko mai minga? Angni salamko aganbo. 

“Mama Doktorina, Aina, Nonona aro 
Baba nang-na Kristoni bimungo salam. 

“Na-simangni depante/adatang, 

“Bhabesh” 

Chittiko poraiman-on pilakan jripjrip dongtokaha. Tasa 
chittiko temtaie jakkipe dongchaaha. Uni chanchigimin gita. 
Bhabesh uko mamung ineba ka-o nangja. An-tangni raaa inen 
chanenga aro ‘Ai’ ine okampana sing-atenga. Beben Tasa uni 
‘Ai’-an ong aijok. Okamanara maisa ong-pagnok indiba 
chittio gita Bhabesh una kasabebegenma - Tasa saenggipa 
demechikko gipake chanchie chadengengachim. 

Depanteni seata chittiko man e pagipa kusi 
ong-pretengachim. Katchabee meapagrogro Bhabesh 
pagipani kusi ong-bee mikchirang jo-olbaako nikoara chittiko 
ra-bagipa budepaba kusi ong-chakpae dongnuagnang mikchi 
ripakengachim. Mikchirang jokbaoa budepani gingkoloni 
gingba jokbaaha. 

“Aiao ia sordiba,” budepa ging ete aganmikengachim. 
Gipinni kusi ong-ana grapchakgipa budepa, “Aiao, da-on 
mikkaba namkalenga,” ine pa-sike joljol chakate re-angaha. 

“De mittelbeane,” Bhabesh pagipa re-angenggipa 
budepako aganrikaha. 

Tasa be en ding-e sakamenggipa demechikko ja pingo 
rime, “Dada nang-na salam on-atengana, nono Lisha,” ine 
ka-sariri ku-dime aganengachim. Indiba Lisha sakambeengani 
gimin jripjrip tusiesan dongaiengachim. 

Pagipa demechikni pe aro mikkingrango rim-tape. 

• Be enba ding-beengade nonoa,” ine aganengachim. 
Ma gipara demechikni knirangko rim-ile ka-sabee an-tangni 
ku dipeko uni peo nangate dongengachim. 

“Maidakesa indake sasrangengahabae ia bi-sara,’' 
magipa aganaha. “Sko saama saja nono?” 

Lisha mikchipe maamaoni sko ringrengaha aro chikosa 
ringna bi-aha. Magipa ding-ate donenggipa chiko rue spo spoe 
kasinataha aro jaksichi sikbroke nie ka-sinaha ine nikora kanaha. 

“Tasa,” adita jripjrip dongaoni segipa aganaha, “Nonode 
sakambeenga. Anga ong katange nina; maiko dakon namgen 
boning doktorichi re-angchenga. Anga maibakae walbaomangora, 
nang bochiko daon watatsogen.” 

“Bochiko tarake watatskabo,” Tasa aganrikaha. 

Siangenggipa waalko sikdoe done ba-ra chingopgopari ua 
ong-katangaha. Nokode ma-ningsasanjok. Sko ding beengani 
gimin, a palo sin beengoba ma gipa Lishani skoo ba rasurio chi 
ka-sin tape tape ka sinatengachim. Bi-sara basakoba naue aro 
basakoba mikchipe ma-gipako nidoe gisep gisep ma-amengachim. 


X 

Tasa ma-amenggipa demechikko gipake ba-ra chingopdile 
nokmikkango saniba re-barako nisororoe re-jipjange 
dongengachim. Ma-gipani mumue toptope tusiatna jotton 
ka-engon Lisha ro-e ro-e rang-site ma-amengachim aro basakoba 
doktoptopon bi-sani ma amara aksotagita aksoktagita, “Aaa... 
aaa...” ine gam-engachim. 

Tasa detangko nokningo dongdilaha aro da o mande 

mikkang ma-sijajok, andalengaha. Me-mang-me-te roramaniba 
somoi ong-engjok. Noko saksan mikkutengteng, segipaba 
daonan re-bapilkuja. Bochitangkoba aganenan gualsrangama ma 
aganeoba uan gualskaama, bochitangba re-bakuja. Lishaba 
on-tisamang komiangani pal, saasa sabatrorobaenga. Darang 
gipinba dongpajae Tasa jajrengbeenga aro indita mikdik-mikdak 
andalengo noko saksan ong-enganina kenaba kenbeengachim. 
Lemkode name ripake so-e ching-e saldoaha aro a-palo 
andalbeengoba kuturigimikode teng-suenga. Segipani sike 
donanggipa chu dapni wa-alba gijel gijel ching-e dongenga. 
Apalode balwa balsipsipbeenga aro sin-batbeenga. Salgio 
aramde dongjaha, salgi rongtalbea indiba gisik sukan donggija 
noko saksan saako gipake dongenggipa me-chikma Tasa, roto- 
dongtogija an-senggijanisan ong-engachim. 

Gilja barini do-gacholmongoni gilja nokona dakbagipa 
ramadingdingoniko mande bel-belbaengani ku-rangko knasoa gita 
dakaha. Segipaan ba adatang bochitangmangan re-baengaha ine 
kusi ong-e ka- donga gnang Tasa sko de-dange nisoengachim. 
Wal-samo asonge dongaoni ua chakataha aro bakbakan mande 
dongpae saksan ong-jawaha ine ka-dongbee bel-bele 
re-baenggiparangko nisoaha. Kuraxig knaako hisapede uamang 
sokbana krabeaha indiba nisobeoba darangkoba niksojani gimin 
ua chippenge donenggipa do-gako oaha. A-palode darangba gri. 
ramao bel-belbaenggiparangba gri, skang gitan apsan chi-indikdik, 
jripjrip! Tasa aiao inmanaha aro uni sko kosakni kni chadenga 
gita an-skit, sin-jrim dakengachim aro jakpong tango an-chirippu 
nakatakoba nikengachim. Indimangba Tasa indita kenako ra-biten 
ka dongdrae, me chikni ku-rang dake knaman ani gimin 
bochitangan re-bae bachiba reangchange ruutengasakon ine 
chanchie, “Bochi!” ine rake okame niaha. Ku rangba inditan 
gam-ahani gimin, “Bochi! Bochi! Bochi!...” ine dal-begipa gilia 
noksa uni ku-rangko ra-chakskaaha. 

Sikdikdikbegipa aro do-ga kelkirang obanggale dongenggipa 
gilja nok indake gamchakon Tasa kenbatbaaha. An-tang knagipa 
kuranga mandeni kurang ong-ja ine ma-sibaora bakan uni 
gisikrang malarang gnang ba gri songdoe dongenggipa 
chisolrangko chanchiataha. Gopramrang! Mande sigiminrang! 
Mangsunduk ning-o, sko bikrok guasu chengbrabra tue 
dongenggen! Aro uarangoni saksade uni segipaninjikgipa- 
Bhabesh ma-gipa sagi ! Ua wagam chekjrajra wakuchengcheng 
sochamgimin bimang memangsan pil-enggnok! Segipatangko 
kimanina ua memang baditan Tasako kao nangenggen! Memang 
ong-oba baditan setangnade sanalenggen, amitenggen; 
bimangchongchong re-bae Tasako kni bite su-kimkimna ske 
chinge dongenggen! Memangni gisiko indake a-jak sokna skani 
gisik dongode da-on namgipa chol, namgipa somoi maina uni 
bobil Tasa noko saksanchim. Ma da-sio ua mechikni ku rang 
dake knagipara ua memang me-chikbebeanma! Tasa sigimin gita 
tol-rotrot wal-samo asonge gisikchi indake chanchie 
dongengachim. Lisha saa namkale mikselbae bel-bele roode 
indake chanchie kenanirangde namkalpagen ine morekreke 
de-mesae nioba uaba, “Ai” ine changsa okamesan tuangpilaiaha. 
Je a-sel ong-ode ong-aichinajok ine ua walni andalao detangko 
ba-e adatang bochitangmangni nokona re-srangnan chanchiaha. 

Walni andalao bil cham nate nike re na man-a gita ua segipani 
dandake donanggipa adita wa-sreprangko waalo sikdapataha 
aro uarangba kuturigimik jasengpile darerip darerip chingengaha. 
Ua bi-sako mikkangchi done namekae ketket ba-aha aro ba-aoni 
nagalenggipa ja arangkoba man-chape sin-jana gita ba-rako 
namedake bil-tinge chindilaha. Bil-cham nate re-chakatna 
dakengon “Tasa!” ine me chikni ku rang do-gacholo gam-aha. 
Jakoni bil-chamko galbrake, ua to-tro ong-e chrikaha. 

“Namkalangja?” bochitang napbasranggija do-gacholo 
rim-pakkrange naue sing-engachim. 

Tasa kena amchakjae “Senggnangde re-bapabo,” ine grape 
aganengachim. “Angade redilangnasa ampilengahachim.” 

“Re-banan am-achim,” bochitang napbajoljole aganaha, “Lisha 
pagipade sokangarin aganachim danang. Ia bi-sarangni mi cha-na 
denggu dakana on-bachengora, maikoba-majakoba daken daken 
ru-utbasrangaha,” a-selko talate aganroroe ua babitbagipa bi-sako 
debraoniko engate wal-samo asongataha. “Boningsan doktorchi 
reangsrangengana. Haidareangari grongaongoderimbajolgenkon. 
Mibacha-angkujana, songade songjok?” 

“Song kuja,” Tasa grapa tipdaldale ku rang se-ene 
aganchakaha. 

“Cha-chimbo, cha-chimbo. Lisha pagipakoba indake 
walbanaba donga inen angan cha angbo inachim. Noko saa 
donganan cha-jakon. Sket-bakketba dakangtokaiaha. Boningsan 
cha-angtoksrangjaha. Da o re bapile cha eskaichinaha. Bi sasa 
jokona gisep-gipuode saaigen, mi-chi nima dakora maikaesa 
cholignok nasonga,” indine belbelroro-aganroro dake bochitang 
song na-channaa bachengaha. “Anga song atna, bi sarangnatuna 
tariatska.” 

Bochitangni agana gitan Tasa sakame tusienggipa 
demechikko name ba-ra andapchenge tuataha aro dingna gitan 
gombolrangkoba tem gni dake tem e ritchaen pinataha. 
Bochitangni bi-sa sakgninara, palangni ja chokchibara biap 
gitchagipao ba-ra andape tuatskaha. Bi-sarangko tuatmanoa ua 
an-tangba maikoba-majakoba golpo ka-joljole song-a-chanao 
bochigipako dakchakaha. Ta-rak ta rak song-e-chane 
segipatangtangni sokbana skangan mi bijakde minsoaha indiba 
Tasa indita golpororoe bochigipamung kam ka-oba maibakaeba 
srangbrang an-tangni knagipa ku-rangni giminde aganna 
j amangsrangaha. 

Doktorona re-angora noko dongsoja; bachiba sakgipin 

sagipachi re-angsoahani gimin re-bapilako sengsoesa rimbaora 
doktorna rikanggipa uamang boningsaba aditan waltingbaaha. 
Saksani ja-man saksa, noksani ja-man noksa kobor 
man-gilgilange, nokode songoni manderangba aditan 
dongsodiltokengaha. Bi-sani saade bilongbatangroroenga indiba 
jeko daknaba uamangni rebapilakosa dongsoenggipa 
manderangba jajrengchaka gnang nisotokaiengjok aro re-bapilora 
doktorko man-baani gimin nampilaijok. 

Doktor walsamangba noko name tusie neng-takpana man-an 
gri indiba uan uni karongbewal ong-ani giminsa gitchiani kam 
gitan nikpiljajok. Ia doktor ong-esa indakeba songni nokni 
manderangko dakchakpaenga. Poraie-skie bida gnang doktor 
ka engade ong paja indiba songo-noko saa ding-ako 
indakcmangmangba nirokgipa darangba dongjaon aro pilak 
kamkon doktor asol gitan ka-on pilakan uko ‘Doktor’ inen minge 
jakkalbatokaha. Haida doktor bebean indake ka-arok ka-jarok, 
an- tang changa-sapa aro uiattokkon jakkale sagipakoba 
bimchipen sana, namba namata indiba sagipa gimikko 
namattoknade uaba Isolara ong pajani gimin beben uni sangipa 
gimikan namtokaiade ong-ja. 

Walba waltingbatroroangaha aro Lishani saaba batrorobaha. 
Doktorko niksoon sagipaba bewalde namangaia ina gitan adita 
bi jirangko su e aro samrangko kanate niora Lisha mikselbakalaha. 
Ku-sikba aganbaaha aro chi ringna bi-aha. Ma-gipa chu-dapo 
ding ate donenggipa chiko bo om bo om dake kanatora ua moksa 
chikode tingkrang ringataiaha. Aditani ja-manora saamae- 
sajamae, tuaoni chakataha aro agane-ka dinge kusi ong been 
rotaiaha. Mikoba cha rongbewalan cha-aha aro uamang 
boningsaba cha-angkujani gimin sakgittam damsan cha-aha. 
Pagipana, mamagipana sagipa bi-saan mi sae on-aba dakpilaha. 
Mikjapsani gisepo gita indita be en ding-petpete saenggipa 
bi-sako namatani gimin unwalo dongpaenggipa manderang, 

mittino ba mitama mikkangomanchan doktorko mitteltokbeaha. 

“Sagipani nampilasa da-nang,” doktor aganchakpaengachi m. 
“Angaba jadu-montro man-ade ong-paja, iade samni bilsan.” 

Cha dake on-ako ringmanoa doktor re-chakate aganaha. 
“Namangaignok. Maibadake sablong-ding-blong daktaiora, 
reangtaiaibo. Pringode anga antangba rebataigen.” 

“Mitteljok Doktor,” ine boningsan agandimaha. Sakgnioni 
Bhabesh pagipa, boningtang doktorina aganchina chol onon doktori, 
“Waltingbeengaha, panterang dilatchina,” ine aganaha. Saaona 
re-bapagipa baditaba sak panterang uni agana gita aro doktor 
antangba namnikpaani gimin uko bil-cham nate dilatangaha. 

Doktorko dilatanggipa panterangan sokbapil-kuja, Lisha 
jedake ta-rake namangaha indake ta-raken sabataiaha. Ianpako 
ua bi-sa bilongbatangaha aro ruek ruek nomangtaiaha. Ua ong-ae- 
ong-jae bel belbanaba a-bachengaha aro gisep gisep 
mikgipokrara niaha. Saana dongtimpaenggipa songni manderang 
maiko dakon namgen uipilgija darangan nomangenggipa 
bi-sakosa nitate dongtokaiaha. Basakoba mikrakbaora krenga 
aro tusiangoaja-ajakrang sala, bi-sa janggitangnatikkele neng-bee 
rang-sitengachim. 

Sagipako indake nie dongaiode ong-jawa, nokoni 
manderangde sagipani sepangosa dongdule rim-tataiengjok, 
mamungkon dakdapna changpiljaengjok; meaparang bakbakan 
tom-dake chanchie doktorna mande rikatangtaiaha. 

Meaparangoni saksa, “Doktorna mande rikatangenga,” ine 
saako dongdule nie dongenggipa mande jinmana aganengachim. 

Tasa da-osa attamprango an-tangni knagipa ku-rangko gisik 
ra-baaha indiba darangnaba aganade agansranggija sabeenggipa 
demechikko gipake donge chanchibeengachim, “Rikatangni 
mamung gamchatani dongjaha,” Tasa aganaha. 

“Maikosa indina dakenga ia bi-sara!” doktori nogipako 
rangdataha. “Na-asa doktorna bate uibatama? Doktoma bate 
uibatode mainasa sangija rim-tate dongaienga?” 

Tasa mamungkoba aganchakjaha aro grapesan demechikko 
nitate dongaiaha. Pagipaba demechikni skopongo asonge 
mikjappilgija nie dongengachim. Da-o ja-a jakrang salade 
namkalanga gita daktaiaha aro bi-sako on-tisa neng-takna 
man-enga gita nika, Lisha tom-tom tue dongengachim. 

“Ai!” mikchrao nie Lisha okamaha. Ma-gipa bakan 
demechikni okamana bamgope ku-chakaha. “Baba!” ineba ua 
okamtaiaha aro an-tangko nione dongenggipa pagipani jakrangko 
dangtape bi-sa maikoba aganna am a gita dakaha. 

“Iakae anga, ama,” pagipa demechikni nomgipa perango 
ka-sariri dangtape okamana ku-chakengachim. 

“Bhabesh re-baaha?” Lisha nigitoe tue dongaoni sing-ataha. 

“Dongja ama,” pagipa aganchakengachim. 

Bhabeshni bimungko minge uni am-ana dongpaenggipa 
manderang aro nokoni manderangba aiao inmanpilengachim. 
Lisha changsaba Bhabeshko nikkuja, uikuja, grongkuja aro 
darangba una agana dongkuja. Da-sio ma-gipaani chitti poraioba 
ua sabeengachim aro chitti poraiamangmangko knatimrikera 
chonbegipa bi-sani gisika indita ta-rake uirikaigenma! Chitti 
poraimane Bhabeshni on-atenga salamko beben ma-gipa una 
aganachim aro Lisha uko sabeomangba haida knariknaba gnang 
indiba bi-sa indake gisik ra-e dongkamna man-a ine sawa 
bebera-genchim! 

“Bhabesh re-bana nangachim,” Lisha ma-ama gnang 
aganbataiaha. Knaenggipa pilakan aiao inmane nitate donge 
agankunasienggipa kattana senge dongtokengachim. “Angko 
niena nangachim. Da-onagre basako niktaikugen na-ara? Indita 

anga sengaha, changsamangba grongeja. Da-ode angaba 
re-pilpagnok. Nang-ni nangnikgipakode anga man-bajok.” 

Indine aganman-oa bi-sa an-pile tutaiaha. Ma-gipa uko 
rim-dree an-pilna dakchakaha aro bel-belenggipa demechikko 
de-mesae niaha indiba jripjrip. 

“Pangnan angna chisol dongja insimaia ia bi-sara,” Lisha 
aganna a-bachengtaiaha. “Nibo, da-ode ango chisol dongaha. 
Anga ia chisolnasa re-baaha aro uan nang-ko kusi ong-atgnok.” 

Lisha da-o bilakbapile ku rang srangen aganengachim. 
Darangba uni aganani miksonganiko ma-sijaha. Dongpae 
knaenggipa mitamde ong-rongbewal ong-jaengaha inesa saksa 
sakgipinchiko mikwang-pewang nigrike dongtokaiengachim. 
Lishaba bel-belade bel-belenga indiba name mikasale aganengade 
ong-ja, okame niode mamungkon ma-sija aro ku-chakjachim. 
Indiba mitam me-aparanga sko dinganisa indake ongae-ong-jae 
kattajokbaarangko bel-belengasa ine agantokskaengachim. 

Lisha be en bimang an-sengmitingo maidake ka dinga, kusi 
ong-been ka-dingaha. “Angni bimungko sing-enga, Bhabesh?" 
bi-sa sakoba sing-enga gita aganengachim. Bhabesh uni bimungko 
chittio sing-atachim aro salamba on-atachim, Tasa uko bakan gisik 
ra-baaha. Indiba ia bi-sara mainasa Bhabeshrarako agandame 
dongenga ma-gipa chanchibeengachim. 

“Oe ai,” ma-gipa uni sing-ana aganchakaha. “Dadade nang-ni 
bimungko uikujana. Dada nang-na salamba on-ataba ai.” 

“Angko manderangde ‘Lisha' minga,” bi-sa aganangtaiaha, 
“Indiba anga an- tangde ‘Lasa’ mingakon namnikbata. Uan nama. 
Nang-na chisol ra-bagipao ukon sebo.” Bi-sani indine aganon 
pilakan dingtangesa chanchitokaiaha. Bhabesh ma-gipa sagisa ia 
Lisha pil e atchia ine aganmitugrikna a-bachengaha. Bhabesh 
ma-gipa maikae siaha darangan gisik ra-kuaiengachim. Ua 
Kristian ong-na sikbeachim indiba segipara rake dongaia. 

segipako ku-monga man-gijan ua Kristian ong-gijasa 
sichipangaiaha. Lishani da-o aganengako Bhabesh magipa baksa 
tosusae niatode indake chanchiatna altubeen man-a. 

Doktorba sokbataeaha aro bakbakan nengtak- 
nengrakgijan ua mikchipe tomtom tuenggipa bi-sako niaha. 
Doktor Lishani jakko saldoe rim-prete niaha. 

“Jakjanggijan dongjaha,” doktor jakgittokko rime niaoni 
an-pile aganaha. 

“Maia!” ine Tasa chrikmanggasiaha. Bi-sani indake tom tom 
siangako darangba uirikjaha. Lishani sigimin manggisiko gipake 
ma gipa grapbeaha aro manggisio tudape grapajoljol 
nombokangaiaha. 

Jinmarang ma-gipako ka-sne de-tome dingtang biapo tuataha. 
Sigimin bisani manggisikoba de-jite done, sapporiri andapchenge 
uni kosako nitobee ro-rengbalbal pujue tuataha. 

Pagipa sol-gimin ro-ongni kimako songe dona gita pilakkon 
tom tom chadenge nie dongengachim. Ua ku-saba aganja, aro 
grapja aro darangba una aganskajaengachim. Jikgipani 
nom-bokakoba nikenga, de-tomangakoba nikaienga aro 
demechikko doktori jikgipamangni pujuakoba nien dongenga 
indiba uo uiani bilrang dongsrangjaha gita, jadasikesan nikuake 
dongaiengachim. 

Giljani kontaba walni ka-sindikdiko Lishani siako 
parakataha. Waltingesa narongenggipa jajong da-osa kam 
matchotaha ina gita, bokkrokro teng-suaha. Walni somoio 
darangan jripjrang neng-taktokenga. Manderangsan siksak-jikjak 
- re-anggipa re-angenga, re-bagipa re-baenga. 

Indakmitingo pagipa darangniba nikrikgija gopramona 
re bamanaha. Sina skang demechikni agangipa kattarang uko 
gisik saatbeaha aro indake chanchiprettange, a-a chutinge samsi 

chapripgipa Bhabesh ma-sagini gopramosa ua krengengachim. 

“Maina! Maina? Angko badita chang duk ong atnaka 
Maina re-bana nanga? Sigiminde sijok, badita chang sina nanga 
Badita chang atchina nanga?” 

Jinmade uni krengani kurangko knae rikbae niesa 
niketokaiaha. Ua krengman-ahaora ro-rengreng chutinggipa a-ako 
rim-e gipake grapaba grapaha. Manderang uko ka-sne agane 
saldoaha aro dilkepe rimbaaha aro nokona sokeoa ua demechikni 
manggisio daosa tipningpilgija au au grapbeaha. 

“Ama, maina sinara atchia! Maina angko saksan galanga!” 

Kontasamang nom-bokani ja-mano Tasa mikselbaaha. 
An-tangko gijip jipenggipa bochitang aro skoo chi ka sin 
sim-enggipa me-chikmarangko ua name niaha. Adita ru-ute indakc 
nie dongani ja-mano ua rang-speaha aro da osa an-tangara 
demechikni manggisi kosako nombokachim ine uibaaha. 

Tasa mikselaha ine knaoa adatang doktoriba nokningona 
napbaaha aro nogipako okame sing-engachim, “Tasa, maiba 
jumangrangko nika? Me-mang. . . me-mangrangko nika?” 

“Bhabeshna kobor rikatangbo,” Tasa aganna a bachengaha. 
“Nonora, Bhabesh ma-gipasana, da-o anga jumango nika. 
An-tangna chisol man-panasa nononi bimango Kristian ong-c 
atchiana. Uni chisolo ‘Lasa’ inesa sena nangana. Angasa uko 
Kristian ong-ate atchiatani gimin angna mittelpilani gita, angni 
bimungchi ma-rape ‘Lasa’ mingon kusi ong-batachimna aro 
gopramni chisolo indakesan sena nangana.” 

“Me-mangde donga injok,” doktori gisik nange knatimani 
ja-mano aganengachim. “Mandede simanahaon me-mang 
pil-aiaha. Ia mande sigiminni me-mangsa a-gilsakona re-bapile 
manderangko kal-akenga...” Indiba doktorini indake gisik nang( 
aganenganina indaka apchangket somoio darangba gist 
nangtokskajaengachim. 

Bhabesh ma-gipa aro Lishani siani somoio ong-a obostarang 
aganna krakraan apsanbebeachim. Da-alni gita sinkarini mikka 
waani somoion, apsan tarikni walon aro apsan somoion Bhabesh 
ma-gipaba sia. Chanchiate nion uan atchipila inan krakra indiba 
Kristian beberaanio ian ongna amgijanisan; Tasani jumang nikaba 
jumangsan aro Lishani sianiba somoi apsan ong-gakaianisan ine 
mitam Kristian dilgiparanga agane beberadiljaha. Walba 
seng-mitchibarabarajok, Bhabeshna rikatanggipa mande sakgniba 
pringni re-gipa gario reangna dao rechakatangokaha. 

Siaona re-bagipa manderang pilakan ua kattararakosan 
golpo ka aiaha- Bhabeshni chittioni a bachenge Tasani jumang 
nikaona, pilakni golpoan uararasaha. 

Magipa pagipani agana gitan Lishana chisol tarigipao ‘Lasa’ 
inesa seskabebeaha. Mangsundukkode pagipa an tangan 
helicopter -ni bimango nitobee tariaha. Ua mangsunduk aditan 
nitoaha je darang mandeba indaka mangsunduko tuna nangon 
kasrokbeesan sina sikpilaigenchim! 

Salo inditan sal namaha aro mejal attamo mikka waaha inon 
darangba bebera-jawahachim. Manggisini inditan ronggrikara, 
uko tue donga gitasan nikaiachim. Mikkang pindapako kinggilake 
nigipa sakantian grapgijan dongna man jaha, darangan 
te jangbitbit nitobegipa bi sani siana ka-a betokaiachim. 
Tangmitingo uni kal akgipa bosturangko manggisini septmgo 
dandake dona aro uarangko nikon maidake Lisha uarangko kal e 
mi bijak song-a dake, pagipako aro ma-gipako chachina okama 
dakachim, ua bosturangko nimanon ma-ani ka-tong bretnasia gita 
dakbarachim. Lisha da-o tomtom tuate pujuaoni uarangko kalna 
jak sniljawaha, pagipamung kam karimpajawaha, mikka chio 
autaijawaha aro pangnaba darang baksaba agan- 
kadinggriktaijawaha - maina ua siahachim! 

Sal napna gitikosa Bhabesh sokbaaha. Ua da-ode pante 
chasrokaha aro songjinmao donge poraia ma-at, chijrenge 

nitoaha. Pagipamung mistri ka-gipa Bhabesh aro songj inmao 
poraigipa Bhabesh - namen dingtanggrikbeaha. Indiba mikkolo 
jingjeng jingjeng mikchisan gapaiani gimin ia dukni somoio uni 
nitoaniko dongpengengachim. 

“Angko maina sengsoja, Ai! Maina re-soa! Angaba nang-ko 
baditan nikna skachim!” Bhabesh Lishani manggisi pujuako 
rim-tate grapchaaha. Sepangon asongenggipa Tasa, “Nibo nang-ni 
nonoko,” ine manggisiko pindapgipa ba-rako kikprakataha. 
Sepango asongdulenggipa me-chikmarangni grau apsan 
grapattaioa knagipa darangni ka-tongrangan bikil bikil 
daktokengachim. 

Bhabesh tangmiting-nammitingode Lishakon nikpakujachim 
aro da-osa graproroe name niengachim. An-tangna rikanggipa 
mande sakgnini aganako knae, ma-gipa pile atchigipa Lishako 
ua gisikon nikna ske rebaengachim. Manggisini knini rong, kni 
sronga, mikron kosakni ritchagipa miksmal, gingting rorenga, 
perangni soonchoka, jakasini peo me-mang so-dika - pilakan 
ma-gipasraksrakan gita ua nikmanengachim! Tasaba graproroe 
an-tangni siboko nikgipa jumangko una agane on-engachim. Ia 
kattarangko manggisini mikkango dao knataiora, aganna 
changpilgija gisik ra anirang nabae, dambe pante gitok 
delsimakpile grapengachim. Lisha uni ma-gipa ong-e 
atchibebeahaode uan una namjabejok maina Kristian ong-e 
siangjani giminsa ua kosto ong-bee changgni atchina nangaha. 
Mande saksani sio changsasan una grapna nanga, duk ong-na 
nanga. Lisha atchitaie, ma-gipana duk-mikchi ong-na nangania 
changgni ong-na nangaha. Indide tangmitingo Kristian ong-gijania 
baditan dukni! 

Lishani bon-kamgipa songreani da o sokbaaha. Sal 
napsrimangaha, chongipa mangsundukni kosako pilakan sko 
choknoktokengachim. Gilja kan-dike ka-a matchotoa jinma 
grapani ku-rang gam-taiaha. Pilakan chongipa bi-sani mikkangko 

nirike grapriktokengachim. Bhabesh mangsundukni dogarangko 
hikhikari graproroe chipgripaha aro akolchina reanggiparang 
baksa Lishani mangsundukko detomangpaaha. 

Bhabesh ma sagini goprammung apsanan uko donaha. 
Vlanggisini namnike geetgimin gitan, siade Lishasa sia indiba uni 
bimungko ‘Lasa’ inen chisolo seaha. 

Lishako akolona dingonate ia nitobegipa me-chik bisako 
a ao soe gimaichina ina gita a a dapgripataha. Gopmanahaon 
Bhabesh songdogipa chisolo seako poraie nitatchae dongkuaha, 
manderang uko simsakbee nie dongskaengachim. 

“Angaba iakosa namnika Ai,” Bhabesh songdogipa chisolko 
poraie inaha aro joljolan jinma baksan nokona re-bapilaha. 


XI 

Skul nokni klas kuturi ge antion jikjak-bel belanirang. 
Chatro-chatrirang kal-rikenga, dakgrikenga, ingrikenga. Bhabesh 
uamangni jikjakanirangko ka-dinge nie roenga indiba gisikode 
ua maiba chanchianian gapa gita nidatesan dongenga. Adita 
ialrangna skang noko ong-anggimin obosta uoni talangkuja aro 
aasan gisiko nababataienga. Indiba noko indake duk ong e 
*ebaako pasikasan pasikaia, uni gipin salrangoba bisaskarang 
>ita ua agrepile kalgrikrongja. 

Mini bisaskarangmungan kalgrikama ma katbaanisama 
leha-bakha rang site Bhabeshni saksan asonge dongaona 
e-baaha. “Nang-ko sko saa gita nika Bhabesh?” Mini sepango 
isongbeke singeaha. 

“Sko saa?” sikbregijako cheele Bhabesh gisik nangbregija 
iingskaengachim. 

“Maisa na-ara sko saa gita asonggake donga?” Mini 
singaha, “Sko sajaode kalgrikbo, klasara abachengkujaba." 

“Im. Anga sko saenga, ok saenga aro gisikba saenga!” ua 
Minichiko nigija bi-sarangni kal-grikachin mikron sronge nie 
aganchakaha. 

“Atcha! Na-a sko saode sko saani samko ringna nanggcn. 
Sam ringoba namjaode biji su-na nanggen. Aroba. . kaji am a 
gnang Mini uni skoo jak dondape roe aganangkuaha, . .Aroba 
namkujaode skoko rate nie taningko su-srangna nanggen!” 

“Mini!” Bhabesh ka o nange chrikdataha aro uni jakko 
ra-gale galataha. “Na a bachi re-na ska re-angbo. Angko saksan 
donbo, ka-sapae ianoni re-angbo.” 

“Ong-aia. Reangaigen,” Mini nengrae agane chakataha. 

“Nibo Mini, anga duk ong-enga. Angni nono chongipa siaha! 
Anga una ka-sarachim!” 

Mini da-osa uni dukko ma-sie bal-ek-bal-tek aganaoni gisik 
dingtangbaaha. Bhabesh duk gnang ine nikoa ua aganbewalo 
name aganna a-bachengskaha. 

“Kema ka-bo Bhabesh, anga ma-sijaesa. Basako sia?” 

“Antisa ongangaha.” 

“Oe nang-ko skuloba nikja. Naa reangakonba?” 

“Re;anga,” ua sikbregijasan aganchakengachim. Indiba 
ongae-ong-jae agane bel-belna man-gipa Mini uko singbetbete 
donge golpo ka-dilangkuaha. 

“Anga nang na aganachimba, mo Bhabesh? Anga dal ahaode 
nurse ka-gen, Florence Nightangle gita. Aro anga sagiparangko 
ka-sae sangen. Anga dal-ahaode nang-ni nonokoba sangenchim. 
name sangenchim aro nang-ni nono sijawachim.” Mini uni 
agangrikna sikjaengakode ma-siskajae indake bel-belesan 
dongengachim. 

Ka-onangoba ba namnikjaoba ta-raken nampilna mangipa 
bi-sani gisik, Bhabesh uni agandame dongana gisik nangbaskae 
aganaha. “Saa bilongenga inesan rikbagiparang agana. Nok 
sepangangosa siaha ine uamang agananga. Nononi manggisikosan 
anga nikebebeaiaha.” 

“Ha!” Mini rang-speaha. “Baditan dukni!” 

Unikoa ua Lishani dingtangmancha atchiako, uni sinasio 
aganangako, magipa sagini mikkang-bimanggita srak ong-e 
atchiako, ma-gipa sagini aro Lishani siani somoi badita apsan 
tiktak ong-a - pilakkon magipa sagisa atchipila ine talate agane 
on-aha. “Angade chanchinan changpiljajok! Uni chisoloba ‘Lisha’ 
ine sejaha,” Bhabesh agane bonataha. 

“Ha! ‘Lisha’ ine sejaha? Indide mainesa seskajok?” Mini 
uni aganana gisik nange aiao inmane sing-aha. 

“Da-o donggipa angni Aiko Tasa minga,” Bhabesh talataha, 
“Aro uara Kristian. Skangode Lishako Lasa inen mingachimna, 
ja-manosa Lisha ine mingjitana. Ai Tasasa uko Kristian ong-e 
atchiatani gimin, uni bimungchim ma-rape ‘Lasa’ ine mingakosa 
ua namnikbatana. Nokgipani agana gitan chingaba uko ‘Lasa’ 
ine chisolo seaha.” 

“Anga dal-ahaon Lasani gopramko nina re-gen, namgenba 
Bhabesh?” Mini sing-aha. 

Bhabesh gakguachi aganchakaha. Konta rengtengaha aro 
bisarang pilakan klastangtangona napangtokaha. Uamang 
sakgnini golpoba rengtengana gam-enggipa kontani ku-rangchin 
dontongatako man-aha. 

Bhabesh poraiani gadang da-o bataha aro mandeba 
dal-batbaahaoa nanganirangba bang-batjok, giljani tangka 
watatengade uan uan; Bhabeshna ua bang-gijagipa tangkarang 
chu-ongmanchajaengahachim. Iana agrede uo gipin tangka 

mandapani cholrang grichim. Nokoni tangka watatna man-paja, 
bebegitaba da nang pagipa aro Tasaba badita kosto ong-bee, 
neng-beesa janggi tangpaenga; baoni tangkako on-atna 
man-pagenchim. Hostelona re*bachengo ua an tangko maikae 
rasong gnangbee rajani depante gita chanchiachim da-oa 
kangalbea gita nikmanaha. Songj inmao dongengani kri an-tangni 
jan gg i tangani gadangkoba ra-dona nanga indiba uo mamungba 
chol dongjaengachim. Giljani on-atakoba maikae kratcha-bratcha 
bariatchina agangen, uamang ka-saesan on-atenga. Skulo nanga 
pilakkode giljaan gamenga aro beben on-ti-min-tide korosnaba 
on-atenga indiba mande ong-e nangdapaniranga gitap gitap 
bang-pret. On-ti-min-ti watatenggipa tangkaranga uarangnade 
chu-ongjachongmot. Giljarangchi re-o ba a-palrangchi 
ripengskarangmung roo dingtang dingtang ganding- 
chindingrangko nangpara; bisaskarangmung kusi ongani, maniani 
ba atchiani salrango boksis on-grikna nangpara; basakoba 
a-palchi kusi ong rimna re-ram-roramarango koros nangpara, 
indake mande ong-e nanganirang baditan gnang. 


Mini uan saksa man-e cha-gipa doktorni saksakamkam 
demechik ong-achim. Ma-gri ongan baksana pagipaba sorkario 
doktor ka-gipa ongani gimin demechikni poraianiko nirokatna 
somoi jokja aro ia skulara ua jolgimiko niksengbatgipa ongani 
gimin Mini ia skulni hostelo donge poraiani ong-aha. Doktor 
demechikna ka-sae bosturang aro cha-anirangko 
watatrongengachim. 

“Iara sonani ghori. Mijaonin bi-atachin da-osa watata daka. 
Ka-o nanga angade babakode,” Mini nokoni watatgipa 
bosturangko da-alba man-sotaie ripengtang Bhabeshna 
mesokengachim. Ua Bhabeshni jakko sal bake ghoriko ganataha 

aro saldengdenge donge aganengachim. “Nibo nang-ni jaknade 
tiktak namaia, angni jaknade rongranga indiba indake olgroken 
ganaigen. Dalahaode tiktak nameaignokmo Bhabesh?” 

Mini Bhabeshni jakoni ghoriko okpilaha aro an-tang jako 
ganskae, badita rongranga jaktangko songone songdoe 
nicngachim. “Nang-naba ghori nangachimba. Nang babao naaba 
sonani ghoriko bi-atbo na-a, watatgenba. Na aba aro angaba 
sonani ghoriko gane klaso asongode name nikgenchimba. Nang 
Babana indinen aganatbo, watatjawane Bhabesh?” 

“Watatjawa,” Bhabesh duk man-bee ka-snesan 
aganchakengachim. 

“Nang-pa watatjaode. . Mini jajajiji dake chanchichengaha. 
"Nang-pa watatjaode anga iakon nang-na on-gen.” 

“Na-ara maiko ganskagnok?” Bhabesh uni 
jaksramdugaengana aiao inmane saingaha. 

“Angnade. . . anga Babao biattaiaigen, doktor saksa ong-pile 
demechikna ghori ge-sako watatna man-jawane?” 

“Nang Babara doktorma?” Bhabesh sing-taiaha. 

“Sorkari hospitalni. Babao tangkaba bang-ana, angna 
changsao uni gari chalaitimgipa agana indiba angade tangkanade 
mikbokja, bosturangko bree on-on ong-aiaha,” Mini talate 
aganaha. “Nang-paba doktoranma?” 

“Ong-ja,” Bhabesh seng-sotesan aganchaktaiaha. Ua ia 
mane cha-gipani demechik Minina an-tangni indaka obostao 
poraiengako aro nokdangtangni kangal ong-aniko aganna 
sikjaengachim aro badita man-a inditasa agangelna jotton 
ka engachim. Indiba kangal ingipara mai bostu, mai katta aro 
mai obosta, mamungkon ia me-chik bi-sara uipajachim aro uko 
aganoba, talatoba haida Minide uipajawachim. Ua kangal 
ong-anikon cha-tote nikkuja haida chanchiatna man-a, ua kangal 

mandemung agangrikaba dongkuja! 

“Songadamo mistri ka-enggipa, depantcna sonani 
ghoriko watana!” Bhabesh uni sing-ana gisikosan aganchake 
chanchiengachim. Uni ripengtang Bhabeshara mai gadangni 
nokdangni bi-sa, maikae poraienga darangni agananikoba 
knapakuja aro uipakujani gimin an-tang gitan pagipani 
dakchakachi hostelo donge poraienga inesan uipae Mini 
indake sing-engachim. 

“Ia ghoriko anga nang-na boksis on-gen indiba basako 
ma-sia? Nang-ni atchianiko maniani salo. Basako nang-ni 
atchiani tarikehim?" ua sing-aha 

“Ma-sija. Aiara siaha aro babara angna aganjaha." 
Bhabesh beben an-tangni atchiani tarikko uija aro da-alona 
kingking uni atchiani salko manikuja, da-o ianona poraina 
re-baesa knachengpacnga, nikehengpaenga, indake katta 
chong-motko donnuc ua agangonggena jotton ka-engachim. 
Indiba Mini mandeskani gimin indake chanchinaba 
changpakuja, an-tangni sing-ana namgipa uni aganchakaniko 
man-asan ua krcngskaengachim. 

“Indakode naara maidakesa an-tangni atchiani salko 
manironga? Hosteloba, skuloba, gimikan manitokengo?” Mini 
sing en dongkuaha. “Angade nang-kode chanchina 
changgijagipa gitasa nikaia! Maidakesa na ara mombati 
spognok, maidakesa ripengskarangna cha-ani sualgnok ... T 

Minini indake sing-anirang uni gisikko saatbeaha. Ua 
an-tangba iarangni gimin ba una bateba chanchie baditan 
kangal ong-anina an-tangko one nikenga aro uni kosako 
Miniba indake agandapenga, Bhabesh chakknapjaha indiba 
ua mamung dakeba Miniko dosi on-e matnange chanchijaha 
Una aganchakani ba golpo ka-dapangkuna rama dongjaha. 


94 



MANGSUNDUK TARIGIPA PANINGSA 


Sakgni asonge golpo ka-enggipa biaponi ua chakate 
mamungkoba aganchakgija jripjrip re-angaiaha. 




“Nengtakchengna. Kamde ka-ode bon-ja, dongroroangaia,” 
mistri budepa aganengachim. Bhabesh ku-sik kosakni ritte ritte 
donggipa ding-olrangko ripake, renda on-ani bolklap kosako 
asongblekaha aro ro-e rang-speengachim. Mistri budepa kam 
ka-aoni neng taka maate, dimpang dimpang ta-makku 
ringengachim. Bhabesh skango bisamitingo pagipamung kam 
ka-mitingoba indake suk ong-e neng-takronga. Kam ka-ani 
neng takade bilongen suk ong-a, Bhabesh uko chanchiate, 
ta makku ringani balpongbaenggipa wal-kurangko 
ringchapman na ba rang sitchapman na kene dokpakpake 
galsoaha. Pagipaode indake ta makku ringani bewal dongja, 
Bhabesh tamakkuni walkuko gingsiknan namnikjaengachim. Ua 
budepani ta-makku ringaba bon-kujaenga, Bhabesh 
balmikkangchi re ange chadenge nigame dongengachim aro ua 
mistri budepara tamakku ringako chikkape renda on-na ratonge 
dongipa chokki ja-chokko doktaktake niroroengachim. 

“Iansrek renda on galna nanggen,” an-tangni doktaktake 
nienggipa bol chongchiko pensilchi ari salgipako rimrokroke 
mesoke mistri budepa aganaha. 

Bhabesh nigamen dongkuenga aro uni mesoke aganengako 
niatgija, “Im” inesan aganchakatengachim. Uochachan 
an-tangtangchipaknan mikkange rebaenggipa mande sakgniko 
niksoe Bhabesh uo sing-aha, “Atchu, naa uamangko ma-sia?” 

“Sawa?” mistri budepa asonge ta makku ringoni an pile 
niataha. “Im, masia. Doktorara. Aro uara demechikgipa. Pagipan 
pagipa srak, seng-baenga ia bi-saba. ‘Paan pasrak, ma-an 

masrak’ ingipa agananide bachina! Ku-sik re-reara, bachin agane 
bachin joka inmanpilgen!” 

Bhabesh mamungkoba singtaina chol ong-jaha, sokgiparangni 
rebaengan sepangbeahaora singtaibebeoba knapilaignokchim . Kni 
chambile sronga, mikkang ro-sroka, an-pil-ketchi nia taraka, reani 
bewalrang — antangni nikgimin, gmn ggim in, saniba gita tiktak dakani 
gimin Bhabesh ia metrako nitatbeengachim. Pante mande, metrako 
nitatna baditan kratcha ani aro indakakode namgipa bewal ine 
darangba de-mitteljawachim. Inditan sepangbeahani gimin pante 
mande Bhabesh, ua nikon mikkim gnanggipa nitobegipa me trako 
nichakna pa-jaha. 

“Re-banan nangtaijokae,” doktor aganaha, 
“Namnikaiakonba?” 

“Nasimangkon namnikjaode sakosa namnikgnok?” asongna 
on soe, misti budepaba bal ekchake aganskengachim. 
Sokgiparang asongmanoa ua abachengtaiaha. “Aganbo, maiko 
tarina nangtaia? Anga ta-raken tarigen. Ango tarakgipa batali 
donga! Ian angni ta rakgipa batali!” ua Bhabeshko doktoptope 
balekangkue aganaha. 

“Oho,” doktor aro demechik sakgnian janggilate kam 
ka enggipa Bhabeshko niate ka dingaha. Me tra da-onadipet 
mamungkoba agankujaenga indiba uni ka dingani bewal saniba 
ka dinga gita gam engani gimin Bhabesh ua me trako an tangni 
chanchienggipa mandemung meliate niengachim. 

“Mijalo ia bisa,” doktor abachengaha, “Antangni asonge 
poraigipa chokkikon saljitora ga^akatana. Kosako tom-bote 
tarigipan be klengsrangjok. Ukosa, na an tariara taria, meliate 
taripilna man-arok inesa ra-basrange niengachim. Man-ora tarie 
on-atsrangkubo, man-jaora man-ja.” 

“Oh! Man-aigenba. Baosa chokkiara? Ma nokon?” mistri 
budepa sing-aha. 

“Da-on rabagen. Garionchim. Gari chalaitimgipako bostu 
brena watatenga.” Doktor aro mistri budepa indake 
agangrikengon pante Bhabesh an-tangna kratcha-chake 
mikkangtangko donnuesan pakmachipaksa mikkange batali 
wil esan dongaiengachim. Ua re bagipa metrako banoba 
nikmanaha gitan daknikchongmotenga aro sing e ninaba skade 
skenga indiba ia me-trakosan indaka ong-ja, Bhabesh an-tangni 
ripeng gitchamrangko grongnan sikjaenga, uan uni dakrongbewal 
ongengani gimin ua mamungsaloba antangko parakjawachim. 

“Skangni gitan taripilbone Atchu,” metra daosa aganna 
a bachengaha. “Sile, name aro rongkoba on-daptaiboha, 
knaengakonaba Atchu?” 

“Atchu! Angni Atchuko na-aba ‘Atchu’ nangpara?” Bhabesh 
atchutang mistri budepani aganchakna skangan tarak tarak 
gisiktango ua me trako singskaengachim. 

“Knaenga, namen knaenga ambi,” mistri budepa kusi 
ong been aganchakaha. “Nang-ni atchu kni bokana agre 
mamungan ongsikuja. Nachil namen knaenga, mikron ronggni 
ronggriken namen, nikkuaienga, jaa jakrangba bilakkuaienga,” 
misti budepa indine agane ka-dingon re-bagipa paningsaba 
kadingpaengachim. 

“Atchu na ade indake bostu tarie palani tangkarangkode 
banon donpilenggen?” Nachil knakuaienga ine aganmanoba, 
nachil knagijagiparangna agana gita rake rake aganen me tra 
sing-taiaha. 

“Tangka donna biap dongjawane?” mistri budepa uko 
sing-pangpilskaengachim. 

“Ong-ja na-songara noko mandean dongja inesa. Sawa 
cha-pilgen, sawa koros ka-pilgen,” me tra apsan ku-rangon 
agankuaha. 

“Tangka bang ade ongja na-a ambi,” mistri budepa 
agankue golpo bakrodapatangaha. "Bank - o alamala 
donpara, indakemung ua chingni college - na jao on ti-min ti 
dakchakatpaenga. Uarangan angni koros.” 

“Angade baosa,” jripjrip knatime, ka-dingtime dongaoni 
doktorba inataha, “Mijao nang-ni aganana, ia jaode on-atpana 
inachim, jamangchipa dakaiengj ok . ” 

“Oe na-a, college kuliaja mangja, bi-am dal-gipasa 
pil-srangengjok!" mistri budepa intaiaha. “Ang jonggipaan 
college - ni Skotong ong-anasa dakaiengjok angade 
Basakobade galchipe ninaba sikpila. Indiba anga naa 
dakgiparangan galchipskaode maian ong-skagen 
Poraipaenggipa bisarangko chanchie dakasan ong-aiengjok.' 

“Galchipadc maina galchipaina. Indiba uko aganoha 
an langara dakchakpana amjaesa," doktor aganaha. 

*‘Aiao na songde indakeba an tangtangni seng-akode 
skien dakchakc on paenga. Man-ode. angade, salgimik 
ka-srange dakchakakon namnikbatachim nang kode 
Bi-sarangde nang skiako namnikbeasae,” mistri budep; 
mol-mola gnang aganengachim. 

“Aiao angade salode man pajawa.’' doktor jechaki 
aganchakaha. '‘Mandcko dakchaka inade mingsasnt 
ong-jaba. Angni pharmacy - ba baditan dakchakenga." 

"College - o skigipa ong-e dakchakana batede,” me-trab; 
uamang sakgnini golpoa jangchio aganpaengachitn 
“ Pharmacy-o sagiparangna dakchakan nambataienga na-; 
Babade.” 

“Da-o angni pensinni tangkako man pahaosa gong sa 
gong gni niataignok angade,” doktor agantaiaha. 

“Oe na-a. De pilakan dakchakgrimtokpabo,” mistri budep£ 

intaiaha. “Ia college nok rika matchotahaode on-tisa koros 
komianggnok. Nok gital riken agre biljimbeengade. Klas 
ka-chakgipa kuturirangmangmangkode matchotengahachim, 
matchotade.” 

Gariba re-bakuja, uamang indake sakgittam golpo kaen, 
tariatna ra-bagipa chokki gnang re-bakugijagipa garikoba gisep 
gisep nisojoljolengachim. Bhabesh uamangni golpo ka-ako adha 
uirika adha uirikja dake knatimesan dongaiengachim. Indita golpo 
ka-a gimik ua ku-saba aganpajaha, aro janggilatesan maikoba- 
majakoba kam ka-e mesokaiaha. 

Bhabesh antangni ia mistrini kamona tangontaianina 
kratchanike darangnaba uiatna sikjaengachim. Beben ua ia 
doktorni demechikko name sing grike golpo ka-e 
talatgrikgenchimode haida uni gisiko rimchipenggipan ongnaba 
dongachim; ua antangkoba uiatna sikja aro mingsadakera uigija 
me-tra mandeko sing-ramramani pante mandena namgipa 
dakbewal ong-ja ine chanchiarian ua golpoao jak on-pajaha. 

Lishani siana nokchi reangaoni adita ruutgijan obostarang 
dingtangbana a bachengaha. Bhabeshko beben giljasa 
poraiatachim aro pilak nangako gamatan baksa 
dingtangmanchaba tangka watatrongengachim. Indita mahamaha 
koros chu onge poraina man-jaoba Bhabesh ua tangkarangchin 
cholipaengachim. Indaka cholko man-on pagipani skigimin pilak 
mistrini changanirangko watgalsrange ua poraianinan kangkare 
kae re-chakataha aro uni neng bee jotton ka-ani biteara maidakao 
bon-ea ukosa nisengsoengachim. Indiba chamsogimin rasongko 
dingtangatna amja ina gita ua an tangni miksonga nisanona 
sokjaha. 

Rasong grie, mondolini tangka dontimgipa nokdangko 
dakait dakaha! Giljani je gam dongpara pilakan gita nisiatako 
man-aha! Mondoli kangal ong-na a bachengaha. Ka-sachakgipa 

Kristianrangni on-gilpaania, giljani dilgiparangna aro kam 
ka-giparangna dormaha on-nan chu-ongjaha. Indake ong-engon 
giljani dakchakachi poraienggipa Bhabesh nokona 
okamatpilakosan man-aiaha. Indiba skulni Skotong pilak 
a-selrangko uipae una ka-sachakaha. Ua an-tangni nokon dongate 
adita kamrangko ka-gisepate poraina dakchakaha aro Bhabesh 
indaken poraipaengachim. Maiba cholchin bon-chongdikatna 
nanggen ina gita, skulni Skotongba damgipin biapona 
tang-angskaaha. Ua sikbeoba Bhabeshko dakchakangkuna 
man-jaha. Skulni Skotong wate re-angahaon ua maiba cholrangko 
am-e poraiangkuna chol am-taiaha, indiba magnasaha. 

Ja-mano, depanteni ia obostao songjinmao brange 
dongengako uie Bhabesh pagipa detangko am-angaha aro nokona 
rimbapilaha. 

Bhabesh songona rebapile mangsunduk tariani kamkon 
pagipamung ka-na abachengtaiaha. Tasa una ka-sabea aro uaba 
mamungsaloba Tasako gipin daken nikmangja. Uamang 
paningsan una ka-sabeachim. 

Indiba songjinmao donge poraiani namgniko cha-tote 
rebagipa Bhabesh, bi-sao karonggipa ia kamko name nikjaha. 
Poraianisan uni janggi tanganiko dingtangatna man-gen ine ua 
nikmanaha aro ia mistrini kam uni nisan ka-gipaona 
sokmanchajawa ine chanchianian gapaiaha. 

Ua an-tangni poraiangkuna skenganiko ma-a-pana aganaha. 
Indiba mai chol? Ua damgipin songjinmaona re-brange poraina 
chanchianiko parakaha, pagipa dingtang dingtang 
ong-bagnirangko niksamsoate aro an-tangara skango gitan 
dakchakna amjawa uko ma-sisoate re-angna on-na sikja gita 
aganaha indiba Tasa paningsanan ka-dongatani kattarangko 
aganaha aro Bhabesh indake poraidapangkuna miksonge 
ka-sagipa pagipa aro Tasako wate damgipin songjinmaona 
brangangtaiaha. 

Poraina brangbaa ine ma-sioa saksa mistri budepa una 
ka sachakaha. Bhabesh, pagipani skigimin mistrini pilak 
kamrangko gisik ra-kuaiengaaro skioba changninga. Mistrini 
kamrangko jakmine changbea ine nikahaora ua Bhabeshko 
namnikbeaha. 

Indake salo ua mistri budepako kam dakchake, ia nokon 
donge walni skulo poraiaha. Ia mistri budepani nokora mandean 
dongja, uan Bhabeshmung sakgnisan. Tangkade kraagitan donga, 
ukora jonggipani kulienggipa gital college - na uan tangka 
chalaienga. 

Kosto ong-bee poraieba Bhabesh klassani jamano klassa 
porairoroen da-ode pringni college- o poraie uni B.A.-ko seani 
bon kamgipa porikka sokpilnasiaha. Ia mistri budepa aro uni 
jonggipani kuligipa college - ara agre gitalmangmang, chuonga 
gita klasrangan dongkuja, ong-jaode ua unon nengrabee poraina 
manaignokchim. Skigiparangba chu onga gita dongkuja, 
songjinmani skia man giparangsa dakchakgrime skie on-enga. 
Indake dakchake skie on-enggiparangoni ia da-o re-bagipa 
doktorba saksa indiba Bhabesh ua college - o poraijani gimin 
doktorko nika dongkuja aro indaken ua uko ma-sipakujachim. 

Gari sokbahaoa chokkiko ra-one done uamang paningsade 
re angpilaiaha. Uamang ia tariatna ra bagipa be-gipa chokkiko 
maikae tarigen name chanchie niroroaha. 

Bhabesh ua chokkiko tarina a-bachengaha aro maibakae 
songteke nimanoa chokkini ningachipako maikoba seako nikaha. 
Bakan Bhabesh chonchongipa oikorrangchi seako poraina 
bamgopaha. 

“Da-o re-bagipa me-trara Minianma Atchu?” Bhabesh 
chokkioniko poraie sing-aha. 

“Oe, Minianba. Ma na-a Miniko masia?” mistri budepa aiao 
inmane sing-skaaha. 

“Masija," bakan Bhabesh kattako donmitape aganchakaha. 
“Ia chokkio l Angni Namnika Chokki - Mini’ ine seako 
nikanasa inaia.” 

“Minini asongronge poraigipa chokkianjokona. Skango 
angni tarigipa chokkianchim. Ru-utengjok, Minian chonkuenga. 
Gipin biapo donge poraian changgniengjok. Uni gipin biapo 
donge poraia gimik jakkalja, daosa jakkaltaiengakon. Nipabora. 
chokkian chasong gitchamnisaba. Da oni chokkirangde 
ja-chokchi gongbingoba indakpilede ong-jaha. Char char (4’X4* ) 
batamsa iade, angan gisik ra-kuenga,” su-dikdike mesokroroc 
mistri budepa aganengachim. 

“Gnigipa changora badia gipin biapchi re anga Minia?" 
Bhabesh sing-kuaha. 

“Ah... Maiba mingachim, jamangaha angade, an ching 
a song ong-jasa. Bimungan rakpret, changsa-changgni aganode 
gisikan rapilja,' 7 budepa a-songni bimungko mingna manjae suk 
ong-gija aganchakaha. 

Ua me-trara Minian ine uiahaora Bhabesh uni gimin 
uiangkuna ske indake mingsani ja man mingsa dake 
sing-roroengachim. Mistri budepaba an tangni uia gita aganc 
on-paenga indiba chu gimik talsrangede agane on na 
man jaengachim. Skanggipa changode Mini an tangmungan 
poraia, ukode ua gisik ra engpitti. Mini beben da o me tra sokaha 
aro skango bi samitingo ripengtangni “Mini me tra sokahade 
silgnok” inc agangipa kattako ua gisik ra-atengachim. Me-tra 
ongahaora Mini silbebeaha - ua silbebea, nitobebea; uasan uni 
bimangni daknanganiko talatani kakketgipa kattarang! Una agre 
agandapode batangnaba donga ba komiangnaba man-a: 
me chikni gun gnange daknanganiko talatna katta chu-ongja. 
Bisamitingni bewal miksrak-gingsrak nia taraka, mistri budepani 
agana gita ku-sik re rea, gisiko mamungkoba jrime ra ja 

uarangdake mitamde talkuja, indakesa dasio nikchengaonin 
Minian mc-tra sokaha ine ua chanchiaiengachim. 

“Maiko chanchienga atchu Bhabesh?” mistri budepa uni 
indake chanchiengako dokdipblonge sing-ataha, “Muni 
nangatgipa sagreni aganprakanganan nom-angengjok? Minide 
mai. na-a una batgipakon man-aigen. Na-aba pantesaba. Pantesa 
metrani katongko bnekata, metra panteni katongko 
bnekatchengjana simsakbo,” atchutang bal-ekjole aganengachim. 

“Ong-ja Atchu,” Bhabesh jechake inaha, “Anga indakede 
chanchijaenga aro anga mikkangchiba chanchijawa. Angara 
angasan, mistri ka-paaigipasan!” 

“Sawa nang-ko indake aganchina skiaha?” atchutang 
ka-dimeate sing-skaengachim. “Angko manderang indine aganode 
uade ong-a. Indiba nang-gita dambe mandeko sawa maiko aganna 
pa a? Ro ongsa ro-ong ong-e dongkama ba a-kintesa mikka china 
golia indiba naade naasa - roongba ong-ja, akinteba ong-ja.” 

“Mittela Atchu,” Bhabesh inaha, “Hai da-ode golpoko 
dingtangatna. Minia da o mai dakenga?” 

“Uan da-oba nibora,” budepa ka-dinge aganaha, 
"Golpokode dingtangatnana.Minini kattaan bon-jaenga. 
Atcha da alde Minikon aganani a bakku donsrangainaha. 
Tariaba Minini chokkikontariengajokona mo? Miniara...,” 
ro e rang-spea dakchenge ua agananga daktaiaha, “...Ua 
maiba 'training ' ingipako ra-engana. Mai 'training ’ namede 
ma-sija angaba, manderangni aganako knapaaiasa. Nokgipao 
sing-srangara dongja angaba. Indakemung aeropilen bilao cha 
sualtimgipa ka-naba porikka senasiengana. Ukoba namede 
ma-sisrangja angade. Mai aeropilen bilao cha sualtima, ma 
mai dakama! Cha sualtimnan porikka sepilesana, a-gimikan 
changaigen ukora!” 

Bhabesh sing-dapangkuna kratcha-manaha, atchutang 

mistri budepa una chu-gimikko talsrange aganna man-jaoba 
je an-tang ma-sipara bewalde aganen on-aha aro indakc 
aganengon maikobasa agandape bal-ekaba 
bal-ekjolaiengachim. Ianpako Bhabesh pante bilsokgimin 
ong-e me-tra mandena kratcha-sikani gisik dongan baksa, 
me-tra chagimin Miniko nikchengpae an-tangko niate 
onatbeesan chanchiengachim. Gisik dukan gape be-enni 
neng-skima baksa tua-bama, roa-choa somoi apchangket 
ong-e walni skul ba pringni college - o duk chakbee poraie uni 
nitobapaenggipa be-en-bimangong-siangbeaha. Ua gitoktengteng 
ram-bataha aro bilni-jakni kamko ka-ani gimin ja-patte- 
jakpatterangsa emsot emsot dal-dalbaskaaha. 

Indake mistrini kamko salgimikgimik ka-e neng-beoba, jotton 
ka-stape poraie uni poraiani gadang tang-dopaaha. Somoirangni 
re ange bilsisani jaman bilsi soktaiako kasinbee nika indiba 
chanchiatpile niatode basakgalgal bi-sani somoiranga batangaha, 
mai duk-kostoko chake poraien B.A. sokpiljok dikdiksasan, 
ma-sisrapja gita nikmanpilachim. 

Mini uko ma sijaha aro ukon ua an tangba name 
nikengachim. Uimangmangahaode Mini maikon, badinen 
agangenchim, sing-genchim ma onbegipa gadango janggi 
tangengako nike aganan agangrikjawachimma, sing-en 
nimangjawachimma! Indiba aiao inmanani mingsa: Indita somoina 
apsan biapon, chong-motan Minini songjinmaon ru-ute dongeba 
changsaba grongmangja, nikgrikmangja, daalsa nikdikgrika; 
Bhabesh chanchiatengachim. 

Chanchiroroe ka-ora a-baba tang-anga aro tariani kamba 
bang-mangmangjani gimin Minini be-klenggipa chokkiko 
bakbakan tariman-aiaha aro adita salrangni ja-manoa gari 
chalaitimgipa re-bae tariatani damko on e ua chokkiko ra-angaha. 

XII 

“la bisade maian ongpaienggen, maikon seattaia.” Bhabesh 
pagipa sokbagipa chittiko rachake aganengachim. 

Bhabeshna agrede sawa gipin seatronge, uni chittian ine uie 
fasa porainan sikbreja ina gita gisiko chanchiesan dongengachim. 
I.ishani siani somoikon ua gisik raatengkua; gisik ra-nan krakra 
skangoba uni chittiko man soarin bisara bilongprete sae siaha. 
Bhabeshni chittiko mansoode noko a-sel ongaia ina gitasa 
daksrangaia; Tasa poraie on-aoni jokna ina gita babilsi ning-on 
maikoba-majakoba kam ka-e chittiko poraie onnade 
simsakjaengachim. Unbaksana kam ka tona janggil kosako 
ba gipa bi-saba grape mandikatbeengachim. Nokningo aro 
babilsio nanga-nangja bosturang bilding-bildang dongenga, 
nokningni bosturangko tarie donate aro babilsio saksan wilwil- 
stik ka engora kam ra chakengachim. 

“Bhabeshni chitti sokbataia, kna Tasa?” knaeba jikgipani 
nabaningjana ua sing e dongengachim. 

“De, de. Da o ninadong,” Tasa apchakgija kam ka aoni 
aganataha. 

Segipa kam kaengako dontonge, kam kachakram biapon 
asonge jikgipani re baningjaenganinaaro depante maikon seattaia 
uina ske dongsikengachim. Ua nachilo siksepe ra-bitenggipa 
pensilko rimretrete roe sengsoa amchakjaora uchin enbalopko 
su-ponge chittiko kuliaha. 

“Angade kuliataijokai,” jikgipako okama gnang ua 
aganatengachim. 

Kam ka ani jak sosiako an tang gana ku sreo ripakroroe 
Tasa ong-katbaaha aro segipani jakoni kuligimin chittiko nitate 
dongeaha. “Bhabeshni chitti,” enbalop kosako segipa oikorko 
niarin Tasa aganaha. 

“De unanba. Depanteni chittina agre san chittiko 
man-sorongpae? Ma saoba me-tra seatengsusu nika? Unasa 
ong-katbaningja inbo. De, de, poraibojok,” segipa chittiko on e 
dongnapgija aganaha. 

Tasa segipani inana maikoba aganchakna ku-ang ku-ang 
dakengachim indiba chittiko ra-chake badale poraiora 
aganchakna am-a kattakon jamangangsrangaha gita, chittini 
kattarangkosa nimrakmrakangaiaha. 

“Ah! Nang-pa!” Tasa an tangnasan poraie aiao inmane 
chrike inaha, “Bhabesh . . .Bhabesh B.A. porikka namahana!” 

“Maia? Bhabesh B.A. porikka namaha? Ra-ba nina," 
somoitiktako nabadike Tasa adatang doktorisa ineskaha. 

Bhabesh pagipaan depanteni porikka nama ine knae mamung 
kusi ongchakani kattakon agansrapkuja, uasa chong-motgipa 
mande ina gita da-o bel belgrangetaiaha. Tasaba chittiko bon e 
poraie on-an man-srangjajok, adatang doktorian uko 
ra-sekbrotaha. 

“Him! Namjok, namen namjok!" doktori chittiko poraiskac 
gakguroroe inaha. “Porikka namani kattasan ong-ja. 
poraidapangkuanikoba seata. Iara 'Dilgipa Ong gnina Ski- 
tarisamsoani’ ingipa Sorkarini dingtangmancha a songni 
man sramgipa bi sarangko seoke poraiatanina. Porikka namako 
knaa tapan uno Bhabeshba bimung omatahana. Seoka 
man mangmangahaode America, Paris, London, Hongkong. 

. . .ba ong-jaode. . . . iara. . .” seako gam-atna man-ingjae ua adita 
jajajiji dake poraie aganengachim. “Ba ong-jaode 
Kua. . .la. . .lumpur ingipa biaposa poraiani ong-genna. Poraigni 
biapko an-tangtangan seokna man-ana aro uara Americako 
seokatahana. Ia biapo donge poraiani koros gimikko Sorkarian 
on-genna. Isolni ka-saachi seoka man-pahaode poraina re-angna 
skang an-chingko grongna atchutangmung re-bagenna.” Doktori 

chittiko poraie agane one matchotataha. 

Bhabesh pagipa, boningtang doktorini chittiko poraie agane 
onagimikjripjrip knatimesan dongengachim. Doktori bon-ahaoa 
uni aganani ong-skaaha. 

“Mai daka rasongan sesoa dongpara! Maikae anga 
songadamo mistri ka-paaigipani depantera America, London 
ingiparango poraina manpagnok! Maichi poraiatpagnok angara!” 
Bhabesh pagipa ma-ama gnang inaha. 

“Seoka man-ode namjok!” Tasade kusi ong-beesa 
aganskaengachim, “Sorkarian pilak nanga korosko 
on-tokaiengode na-ara mainasa sko sapaengjok? Dakchakgipan 
dongaiengora mai ma-amani katta? Na-ade degipako poraiatna 
skade dongan dongsrangj akon ! ” 

“Mai sko saja?” doktori nogipani aganako ra-chake aganaha. 
“Sorkaride jak samsachi on e samgipinchi bi-skara. Sorkarini 
on-ako ra-chaknade jak samgittam dongna nanga!” 

“Im, jaksamgittam donggiparangsa Sorkarini on-ako 
ra-chakaia!” nogipa adatangko jera ra-e aganaha. 

“Na-ara maiko ma-sipaa?” doktori nogipako amna krenge 
aganaha. “Jaksamgittam inana mandeo jaksamgittam ponggeng 
ponggeng chabebeakosa ma-siaiama na-ara?” 

“Na-ara jaksamgittam inen aganengajokona,” Tasa 
jegrikangkue aganaha. 

“Jaksamgittam oe,” doktori uiatangko talate aganangkuaha, 
“Knatimbo, anga agangen. Mijagita, Hetalko nibora, ‘Taningni 
Aiao Inmanpilgipa Kam’ ingipani gimin sesusaanio 
sakhajalsotbonga segiparangoni Hetalan skanggipa ong-ana. Ua 
sesusaanio skanggipa, gnigipa aro gittamgipakode Sorkari 
poraiatgenchimna. Hetalkoba New York ingipao poraiatna 
seokaijokna. Ukoba Sorkarian poraiatengana. Aeroplen tikkitna. 

a-songgipinchi re-na jakkalgipa lekka-panjana, sokange 
dongechengna, cha-echengna pilakkon tangkatangchisa skang 
dakchengna nangana. An-tang koroschisa da-onan dongenga- 
cha-enganaba Hetala. Sorkarini tangkade sokangan 
sokangkujanaba. Poraimane re-baede Sorkarian kam ong-genna 
on-ade indiba uni poraia gimikni koros badita ong-a ukode 
dormaha man-aoniko bakrini baksako den-genna. Da-ode 
chanchiate nibora, Sorkari on-enga jaksamsachi, ra-pilenga 
samgipinchi aro uko ra-chakna? Uko ra-chakgipade jaksamgittam 
donggipasa ong-skana nanggnok! Uni ortode, an-tangtangon 
jedaknaba bingbang tangka bilmangipa ongna nanga.” 

“Na-ra banonikosa knapajok, uiprete agana dakengara?” 
Tasa adatangko onchepe ra-e sing-aha. 

“Skango changsa attamo bichakna gilja ragipara maisa? 
Giljana skang aro jokmaneba chinga ukon golpo ka-dame roaha. 
Waltingbaanan angade Hetal jongdrangkosa re-dilatbapiljok.” 

Doktori aro Tasa indake adasaan jegrikroro-agangrikroro 
dakengon Bhabesh pagipade jripjrip knatimesan dongengachim. 
Boningtang doktorini agana bon ahaosa ua ka-sne 
a-bachengskaha. 

“Katta asolde uan. Boning ong-akon agana. Kangalni kusi 
ong-paade duk brinesa. Da-o nibo, degipani porikka namparana 
kusi ong-aha minitbonga, duk ong-e dongna nangade 
chasongnan!” 

Tasa ia me-apa sakgnini aganchipilako ma-sipajae aiao 
inmane segipachiko bik nie intaiaha, “Bhabeshni B.A. porikka 
nampae graduate ong-ara mai namgijani ! Mainasa unara chasong 
gimik duk onggnok? Batesa kusi ong-ani! Na-aba graduate-ni 
pagipa ong-pajok!” 

“Oe. Anga an-tang poraia-skia gri mikron nikjaoba 
depantede graduate ong-jok. Indiba da-o degipana ka-e-dake 

on pana man-gijanisa, uasa dukni! Nangenga kamko da-o 
chusokatnamanjaode..., uasachasongnadukonggnide! Beben 
anga saksa graduate-m pagipa ongjok, uko aganode na-aba 
graduate - ni ma-gipa.” Bhabesh pagipani agana tapan doktoriba 
inattaiaha. 

“ Angaba mamatang ! ” 

Sakgittaman golpo bonaha ina gita jrip dongtokengachim. 
Bhabesh pagipa maikoba aganna kuang kuang dakengachim 
indiba aganade agansrangjaenga. Tasa degipako janggilchi donate 
warengoni debrako ra one ba engachim aro uchi jipjeng ichi 
jipjeng re-ani ja-manoa adatangni jakoni chittiko ra-e poraie 
nitaiaha. Poraiani ja manoa tem taie enbalapo chiptaiaha aro 
antangni gam-jinsa ina gita ua an-tang gana kondilao bil e ra aha. 
Doktori nogipani daka-ka ako ku dambokbok nitatesan 
dongengachim aro indake pilakan jripjripan dongtokaiengachim. 
Unon Tasa jripjrip dongako begruate agantaiaha. 

“Ong jok. Da alnade ong jok. Bhabesh poraina re angna 
man oba man jaoba, uade ja mani katta. B.A. porikka nampaan 
an chingnade dal bata kusi ong ani! Nang pa do bipa mangsa 
rim srangbo. Darang gipinko okamna man pajaoba, nokoni 
manderaraba meattam apsan cha-srangna. Uan nambatgenba?” 

“Namjok Tasa nang chanchiade. Namjok!” adatang chonika 
gnang aro kusi ong-joleba aganaha. “Tasani kamde uan mai - 
chaani!” 

“Indakode boningba bochigipa aro bi sarangko 
rimbasrangbo,” segipa Tasani chanchiako namnikpae aganaha. 
“Bisarangmung jinma reangpilode walangoba kenara kenjawa.” 

“Kenja angade, kenade,” doktori nengrae aganchakaha. 
“Rama-rambirangode me mangde dongja na a. Indiba mande 
mikkang ma-sijamiting walsimsim dakangengmitingode rorama 
uamangba. Indakmitingode jamang-gualeba re ongkatskana 

nangja. Walae-salae je somoioba dongsimaiade 
gopramrangosae! Ramako re-nade, ian ian re-telnan nangaiaha 
inode waltingarangon saksanan re a dongaha angaba indiba 
‘gopram gopram’ ingipaonade salomangba rc-na pa-jane angadc! 
An-tang kenakode maina. . . !” 

Doktori indake nanga-nangjae bel-belangkue re-angaiaha 
aro attamo jik dedrangko rimbite re-bana ku-chakangaha. 

Attam ong-ahaoa uamang nokgimik re-babebeaha aro 
Bhabeshni porikka namanina mingc kusi ong-bee meattamko 
cha-aha. 




Bhabeshni chittiko man-soaoni da-o salgni ong-angaha. 
Agittal mande sakgni gilja barini do-gacholmongko oc 
re-baengachim. Tasa bi-sako rime sa-rao chadenge 
re-dobaenggipa manderangko gisik nangbee nisobeengaehim. 
Saksade budepa aro sakgipinara pante; pante changroa, skia- 
poraia donga inan krakra rongtale gana-china, mikkim-rasone 
gnanggipa mande gita niksomana aro janggilora rodrongdrong 
dakgipa gisim aro gitchak rongni Ac/^-koba kea - skangon 
nikmanaha gitan nokchipaknan tongtong re-baengachim. 
Sepangbatbahaoa, ua pantera depante Bhabeshan ine ua uisoalia 
Bhabesh baksa agittal mande re-baenga ine uiora ua kratcha-sikt- 
segipani kam ka-ani somilik-somilak jabolrangko rippong rippong 
ta-rake etroksoaha aro Bhabesh pagipara komilleng-kosleng kam 
ka-soengaoni ja-su-miksuna chiakolchi katanggalgalskaaha. 

Etrokani a-dimu chadoengachim aro sokbagi parang sa-raon 
chadengchae dongaha. 

“Noko nape asongdilbo,” Tasa agansona katta man-ingjae 
inaha. 

“Baba dongja?” Bhabesh sing-aha aro an- tang baksa 
rebagipa budepako nokningchina napdilangaha. 

“Iakae, donga. Asongdilsoku,” pagipa chiakolo ja-su- 
miksuaoni depanteni sing-ako knasoe aganataha. 

Tasaba uamangni ja-man nokningchi napbaahaaro re-bagipa 
budepako salam kaaha. 

“Iara Atchu. Angni na-songna chittio aganatgipa. Aro atchu, 
iara Ai,” Bhabesh talataha. “Baba chiakolchikon, da-on re-bagen.” 

“Kam kasoa dakengachim jokona, jasu-jaksuna 
reangenga ude,” Tasa segipani ruutbacnganina aganengchim. 

“Kam ka-gipa da-nang!” mistri budepaba aganchakaha. 

“Indakaia chingade, Atchutang. Mistriode nok dongja,” Tasa 
golpo ka-dile aganengachim. 

“Ian namaia,” mistri budepaba aganpaaha. "Angaba mistri an. 
Xang agana gitan angoba nok dongja. Gipinrangnasa namnama 
nokrangko rikaia, asong-dengdengchakanirangko tariaia 
chingade, antangtangode mamungan gri." 

Bhabesh pagipaba chiakoloni re baaha aro jaksu-miksue 
mikkangoni rangija chiko pakkretango ripakroroe nokningona 
napbaaha. 

“Ilai salam,” sokbagipa budepako salam ka-e ua aganaha. 
“Nang atchukonba Bhabesh?” 

“Oe angan,” budepa joljolan aganchakaha. “Atchu 
Bhabeshni rimani gimin aro anga an-tangba biap, song gilal 
nikagita re-bana skani gimin sokbasrangjok.” 

Re bagipa mistri budepa aro Bhabesh pagipa indake 
a-bachengange songadamo aro jilao donge janggi tangani 
dingtanggrikani, mistrini kamko ka-e janggitangani, 
nokdangtangtangni obosta, Bhabeshni poraiani ba 


111 



MANGSUNDUK TARIGIPA PANINGSA 


poraidapangkugnirang maikae, maidake ong-a aro indake 
bangarangni gimin singgrike, talatgrike golpo ka-angaha. 
Bhabeshara an-tangtangni rabagipa chaani bosturangko Tasana 
bikotroroe on-e cha ritao dakchakaha. Babilsio cha tarina wa-al 
sikora wal kutiptipaha aro Tasani janggil kosako ba-enggipa 
bisaba gagitdike grapengachim. 

“Anga jojongko rimskana, Ai,” Bhabesh Tasana aganaha, 
“Walkuanan grapengakon.” 

Tasa debra engsroke on-ate aganaha, “Oe. De 
rimangsrangkubo.” 

“Oho! Angni jojong,” Bhabesh kusikko rochokate kalake 
inaha aro a palchi rimangaha. Adatangni rimoa grapenggipa 
bi-saba tol-rorot donge rimenggipani mikkangkosa nidoe 
dikdiksanade jripaha aro aditani ja-manoa skang gitan 
grapwakwaktaiaha. 

“Badita ja ong-engaha jojonga?” grapako toptoproe 
Bhabesh singengachim. 

“la jako chane jasni” Tasa aganchakaha. 

“Ukon angade agangriknamanchan miksonge re bade 
re-baenga,” mistri budepa Tasani ra-baa chako opsa ringate 
kaenggipa golpoko abachengtaiaha. “Iano seoka manade atchu 
Bhabeshde rasong gnangbejok! Anga an-tangba name nika. Da-o 
indake nengrae man-enga cholko galataiode, gipinkode maiko, 
basako mantaia.” 

“Angade knatimpanasan choliaiengjok,” Bhabesh pagipa 
an tangko onatbee aganaha. “Pilak koros, je nanga gimikkon 
na an indake dake on-na man aiengode, angade kusi ong-aia ine 
aganan nangaigen.” 

“Maiko chanchichimemung da oa?” Tasa golpoo jak 
onrimpae singaha. 

“Angni chanchiasan ongaijawa, mongsong nama-namgijako 
agan-chanchirimnade ma apasa; da-osan chinga uko golpoe 
roenga,” mistri budepa uni sing-ana talate aganna abachengaha. 
"Angni je on-tisa gong-sa-gong-gni man parako anga bilsi 
chi bongana kape donpara. Uko anga ia jao man-aha; anga 
gong-saba koros ka-kuja, bebeko aganode, bikotsrangkuja. 
Koros nangchengenggipako hisape niora chuongbea. College- 
ni Skotongba iarangni gimin agangrikoa kusi ong-bejok.” 

“Bhabeshni college- ni Skotongba tangka on-atna 
am-paengana,” segipaba mistri budepani aganenga jangchio 
agandapataha. 

“Oe,” mistri budepa aganangkuaha, ''"College- ni Skotong 
an-tangde ongja, indiba college- ni gita. Americachini poraia 
matchote rebapilmano Bhabesh ua college-on Skigipani kamko 
ka-eode Sorkari college- ni gitaba aro mingsa dakera Sorkari 
an-tangni gitaba uni poraia gimik dakchakgen. Ia Sorkarini 
dakchakanikosa angaba name masikujaenga indiba ia college- 
rs gita dakchakenggipade stiphen gita.” 

“ Stiphen gita ong-ode,” Tasa sing taiaha, “Tangkakora 
jaantian watatgenma?” 

“Oe jaantian,” budepa aganchakaha. 

“lara, dakchakenggiparangan dolgni ong engakonba, mo 
Atchutang?” Bhabesh pagipaba sing-kuengachim. 

”Oe,” mistri budepa unaba aganchakaha, “Dolgni 
ong-engaba. Uabauaba Sorkarinin sorkanide. Indiba mingsara 
Sorkari an-tang aro minggipinara College- ni Skotong gita.” 

“Maikaesa Bhabeshara indakgipa cholko man-angskaaha?” 
Tasa sing-taiengachim. “Badita bilsimang ru-ute poraina nanga 
Atchutang?” 

“Badita bilsi angaba namede ma-sikujane na-a,” budepa 

aganchaktaiaha. ‘‘Lekka sokbagipakoba angade name nikuja. 
Indakemung... maidake man angskaaha ingipade indake: lara 
‘Dilgipa Onggnina Ski-Tar isamsoaoni ' ingipa poraiani. 
Dingtangmancha Sorkarini a songni gisik matsramgipa 
manderangko sesusaate seoke poraina dakchakani. Ua seoka 
man-gipa mandeara a-songtango dongmitingo, a-songni 
silroro-namrorognina kam ka-ani dolo ba lekka-porako 
silroroatna kam kagipa dolo ba pante me trako mikaoatna 
kam ka gipa dolo ba uandakgipa dolrango dolni dilgipa ong na 
nanga. Angara changoba changpajaoba, uioba uipajaoba 
chingni kulidaldalgipa College - ko chalaigipa dolni Pamong 
dake dongpaenga. Skotongde angni jonggipaan indiba ia 
kamna anga atchu Bhabeshkon namnikbataha. Da o ia angna 
on-gimin cholko ra-pana, angora uianian sokdopaja. Indiba 
an-tangni biok-cho ot ine angni sakki on-ode, uaba 
ong-taiaiana, unasa da an naman namjok ine Bhabeshko ia 
susaanio bak ra ate niaha. Aro rasong gnangbee ia bi-saba 
seoka man-paaha. Da ode chingade re-gninasa pilakkon 
tiktak ka-aijokchim indiba ia dal-gipa kamko chu-sokatna 
ma-apani ska-namnikaniko nangchongmota. Ma apaan 
a-gilsaknide isol. - ” 

Bhabeshmang re-bara ine knaoa inamatang doktoriba 
chawatbaaiaha. Nokgimik cha ringroroe indake agan- 
ch£inchirimsomiting tiktako sokbarani gimin, mistri budepani 
agancngmitingko knadike ua jripjrip asonge dongepaaha. Tasa 
ka-sne chakatange adatangnaba cha ra-eaha aro doktori cha 
ringroroe uni aganengako mikronko mikskemate gisik nangbee 
knatimbeengachim . 

Uni agana bon ahaoa doktori an-tangko talate, ‘'Angara 
Bhabeshni mamatang,” ine agane salam kaaha. 

“Da-o nokgimikkon gronge kusi ong beengjok!’" budepa 
mande salam ka-chakna chadengaoni asongpile aganaha. 

“Angade jamansa re baaba rebara, kattakon adhasan 
knapaaiaha. Indiba masitoka gitan dakaijok aro angni 
masirikpaani gitade poraiani rokomde nama. Aro uaba America- 
osajokona!” doktori cha ringe gakguroroe aganaha. “Indiba 
Bhabeshde poraian bonpiljok, B. A. matchotpilahaora maiko 
poraipilkuna inesa?” 

“Ma B.A.-on mandeni poraina nanggnia bonaiaha?” nogipa 
ka kama gnang agane bik ra-chakataha. “ Graduate ong-ahaode 
a-gimikkon ma-sitokaiaha?” 

“Mamungkoba masigijasa B.A. matchota?” doktori 
rang-datataha. “A, B ko Z-ona aro 1, 2 ko 10-ona man-jokon 
mandeni uina nanggnide bon-jok! A-na skang aro Z-ni ja man 
mai oikor dongkua? 1 -na skang aro 1 0 ba 0 ni ja-man mai ongko 
dongkua? Iarangan mandeni uina nanggnigipa a-bachenggiparang! 
Bhabeshde, da o nibo. iarangko uimangmangade mai, uni skigipa 
ong piljok! Unasa B.A. matchotmano, graduate ong manora mai 
poraidapani dongkua inesaba! Ma A, B-na; 1, 2-na batgipa ba 
komigipako poraiani Americaode donga?” 

Mistri budepa. Bhabesh aro pagipade uni indake nogipako 
bel-bele inana kadingesan dongengachim. Tasa adatang doktorini 
bol*bolako knatimdamna sikjae, ringmane donenggipa kaprangko 
babilsichi ra angaha indiba bakan rc-bapilaha. 

Tasa Bhabeshni rimenggipa bi-sako gipaktaiaha aro kumichit 
dake ka dinge Bhabeshko sing-aha, “Na-ara re-angna kusi 
ongaigcn?” 

“Maina kusi ong jawa?” adatang bik ra chaktaiaha. 
“America, America inengo, sawa duk ong-gcn? lade poraina, 
angade America injokode matchu niriknan re-angaigen! 

‘ Americani Rakkual’ ine bimungkode man pagen!” 

Doktorini inana pilakan ka dingtokengachim. “Rakkualba 
nangana Mama nangade,” Bhabesh ka-dingengaoni inaha. 

“Indiba Americaode samsi chakalan gopramrangosana.” 

“Gopramo matchu nirikna nangode dadade kena amchakjaen 
gitilkrope sisrangaignok! Aro. . Tasa adatangko chonikataha aro 
aganangkuna am-oa doktorian agansektaiaha. 

“Anching songonamobaaigen! Inon badita samsi bang-pret! 
Boningkoba mistri kaatjawaha, angmungan nirikatc matchurangna 
waa bijak, bol bijakrangko ritamtimatgen, mo boning?” Bhabesh 
pagjpa boningtangni an-sengdilana kadingesan dongengachim. 

Mistri budepaba doktorini indake nokgimikko kaji ong e 
bal-eke an-sengdilenganina kusi ongchakengachim aro uaba 
nokgimikni balek-ansengao bakrime aganpaaha, “Mai Mamagipa, 
Americani matchurangko mobaoa, sagal chi kosako mobaaigen?” 

“Aeropleno gatbaaigen!” doktori bakan unaba aganchakaha. 
“Matchu nirikani aerolplenbadongenggenba, Americaode! Okaahao 
gate moangpilaigen!” Nokgimikan changatangtang gita indake agan- 
bal-eke roengachim aro iara miksonge re-baenggipa mistri budepako 
kusi ongatbeengachim. Chongipa aro kangalgipa nokdang ongoba 
nokgimikni meli-nangrime balek-ansenggrikako nikon agittal 
mandena nike katchana namgipa chol ongengachim. Indake kusi 
ong-bee nokgimikni agangrikani bewalko niken Bhabeshkko chela 
asongo poraiatna watatna mairongpile kusi ongtokenga ine ua 
uirikengachim. 

“Indake ongode,” bonkamao Bhabesh pagipa inaha, “Angade 
daal attamon gilja raako namnika.” 

“Reania basako ongengachim?” doktori golpoko jakwatatgija 
sing-aha. 

“Aeroplen tikitni gitade,” Bhabesh aganchakaha, “Da-alara 
Budbar jokona, Sukrobaron ongengaha.” 

“Sukrobaron!” doktori asongaoni chakataha. “Him, indakode 
somoian dongjajok. Da-alna agre basako? Anga kontakoba dokgen 

aro giljani dilgipa sakprakprakchi ree reeba agansrangaignok.” 
Indine agane ua reangaba re-angjoljolaiaha. 

Bhabesh an-tang baksa rebagipa atchutang mistri budepako 
auna taridilaha. Songadamo auani bewal, chiakolni chiko baltinchi 
ko doe auamangmangba ua budepanade gitalgipa bewal ong-e 
namnikbeengachim. 

Aditani jamanon doktori heha-bakha rangsite sokbataiaha. 

“Maisa ong taiaha boning? Memangan kal aktaiama?” 
Bhabesh pagipa singsoaha. 

“Ong-ja boning,” doktori ka dinge aganchakaha, 
"Bhabeshmang atchusana angni kuturiko tariatbo ine agane donasa 
re bapila. Angade re jojoan bon kujaenga, re-pi laignok,” ine agane 
uare-naan-pilaha. 

‘intang attamoba aganne man-aigenchim ukoa,” Bhabesh 
pagipa ianha. 

“Da-o aumaneba, nengtaknanangpagenba danang. Neng-aba 
neng enggnok, Atchutangde. Tasako tariatchina aganbone, 
boningne.” Indine aganjol jole ua reangtaiaha. 

“De, de,” ine Bhabesh pagipa aganrikaha. 

Bhabesh aro atchutang nokona re baon adita biskutrangko 
ra-baaha, indiba uaremga attamo gilja ka-ao mande jinmana on-na 
chu ongmanjawa ine nike Bhabesh pagipa cha-chini koros ka-na 
dokanchi re-angaha. 

Tasarajoljolan meattamna mi bijak song-na sket-bakket tariaha. 
Attamo giljaona rebagipa manderang lasani rongtal-an-talaniko nike 
mittelangchina, nokoni wilwila gimikko aro sa-rako chirongbitbit 
rongtalbee ua etroksoaha. 

XIII 

Salba napronga gitan saliramchin napangaha. Aram tin-dak 
tin-dak dakao salni teng-a nangchakkue a-bri ku-chotmungan 
nangdimsranga gita gitchak gitchak nitobeenga. Doktorim 
dokenggipa gilja nokni konta walni andalbanasiako kobor 
on-soenga gita songgimikjangpile gam-rcngrengenga. Giljani 
manderang sakarot saksarot attamni giljana re-batokcngaha. 
Pante me-trarangba tom-dak tom-dak git ring-c, agangrikroroe. 
ripengtangna minge ra-enggipa giljaona re-batokengaha. 

Sa-rao aro uni wilwilao manderarachek, gapaicngjok. Nokni 
manderanga sokbagipa mandcrangna asongchakanirangko tari- 
simsake on-e apchakjacnga. Bi-sarangba wil-wek-chil-chal 
bang-jok, katwcnwcne kal-grike rotokkuaienga. Giljani 
dilgiparangkoba gisiko kusian gapchipa gita nika, sakantian 
aganaan, ka dingaan indiba giljako dilnasicnggipa mandedc 
darangmungba agan-golpogija, bigil gisim ki tap dal gipakosa 
chosmagane badalbikbike poraibeenga. 

Da-alde ia kangalni noko indita bang a manderang 
dingtangmancha kusi ong-enga aro nokni manderangba sokbagipa 
pilakkon kusi ong-e rimehaksoenga. Da-al ia songni mandcrangni 
gisiko dingtangmancha kusi ongchakani: Bhabesh saksa 
songadamo mistri kapaaigipani depantesan, songtangoni 
graduate , skanggipa ong-e Americao poraina 
re-angchengnasienga aro mingsa gitara porikka namanina kusi 
ong-e ra-enggipa giljaba ong-jolcnga. Uamangni nokdanga ia 
giljaonin a-bachengaha, ia giljani a-selsa Kristoni ka-saani 
nokdango teng-suaha. Tasana segipa am-e on-a, Bhabesh 
pagipana jikgipa am-e Kristian ong ate bia ka-e on a aro 
Bhabeshko poraiata - pilakan giljani dilgiparangni mingnamgipa 
kamrang ong-a. Giljani dakchakanirang beben Bhabeshna 
chu-ongjaha indiba Isol una ka-sae minggipin cholrangko bikote 
on-skaaha. Darangniba chanchisogijao, Americao poraina seoka 

man paachi, Isol darangnan ka-sara aro kangalba indaka 
gadangona sokdona mana ine mesoknasienga. 

Bisarang aro pante metrarang sarao asongdule a-wak 
awak git ringtokengachim aro darangan kusi ong-e ring-engoa 
sepangni gilja nok ra-chake chel-gipa biaprangonan 
knasengpiiengachim. Noknokgipani manderangde gilja 
abachengpilnasiomangba asongna man-pilgija wilwilstik kaman 
bon-jaengachim. Bhabesh baksa re bapagipa mistri budepana 
agrede gimikan babilsiosa ba bachiba-bajachibasa, uasan giljaona 
re-bagipa meapa me-chikmarangmungde golpo kae 
rodilpaengachim. 

Git ringa jripahaoa gilja a-bachengnasiengaha ine pilakan 
nisenge dongengachim. Nokoni manderang pilakan rebae giljao 
asongct'okaha aro aganatako man-e baditaba sak pante 
me trarang gilja jokmane sachina babilsichi napangskaaha. 

Bi-chakani giljako ka-ronga gitan ka ange, bi chakanio 
pangchakna ine giljako ka dilenggipa nokni skotong Bhabesh 
pagipani agananiko bi-aha. 

“Ia angni nokdangona,'’ Bhabesh pagipa agane 
a bachengaha, “Na-simangni gisik nange tom-bahanina Isolni 
bimungo rimchaksoa. Da attamo maina ia angni sa rao gilja 
ka enga, na simangoni bang-an ma sia ba bang-an 
ma sikujaengnaba donga. Depanteko poraiatna, skiatna angni 
gisiko jumangmangba nikjachim. Ia chanchianiko angni aro angni 
depanteni gisiko atchiatchenggipara ia giljaan ong-a. Da-alo angni 
kangal ong-aniko rabie mesoke angni depante B.A. porikkako 
see chusokgipa ongpaaha, uan uni uianichi ongjaha indiba uko 
sokdoangna do-ga oe mikaoatchenggipa ia giljani aselsa. Anga 
aro angni nokdang Isolko uie janggi tangna chol man-paaha. Angni 
nokdang ia giljana dalen gro nanggipa onga. Anga bilongen giljani 
dilgiparangko mittelbea. Isolni kasaani pangnan anchingni gilja 
baksa ong angchina aro na-simangni indaka mingnama kamrangna 

Salgio on-pilskaani ong-china. Unbaksana, Isolni manchisogimir 
gita, ua ambin sal Sukrobaro Americao poraina re-chakatnasia 
Da-alo iaangni mingnampagijagipa nokdango ia giljako ka-atna 
okampaania uni porikka nampaanina aro poraina 
re-chakatnasienganina, Americao donga gimikna; mittelpilani aro 
Isolni dakchakangkuanina bi-angpachina miksonganio 
okampaenga.” 

Pagipani indake ro e aganani jamanoa Bhabesh an tangba 
aganpana nanga ine chanchie joljol chakate aganaha. “Pilakko 
nipile Nokgipakosan mittelna ska. Je miksonganio Baba da-o 
aganaha uan kakket ong-a. Angna ka-sae dakchakahanina 
na-simangko mittela. Chingni miksonganirang badita Uni namnikao 
chu-soka, anga Americao poraina re-chakatnasia. Da-attamo ia 
chingni nokdangona tom-bagipa angni maa-parangna, pante- 
me-tra ripengskarangna, chonchongipa jonggipa-nogiparangna 
angni aganpana skania indake ong-genchim:- An-tangko Isol 
galchipaha ine je a-sel ong-oba chanchinabe; nama skani gnang 
bi-ode Ua on-a; anggita dakgipa mandeko ka-sachakchina Isol 
na-simangona namgipa chanchiningani gisikko watataha aro da-o 
Americao poraina gitaba Isolan seokaha, ian aiao inmanani indiba 
ian angni duk chake poraianichi ba gisik matsrambeanichi ine 
an-ching chanchina man-ja, uan darangnan ka-sae dakgipa Isolni 
dal-bea pattianisan! Anga darangni janggi tanganina mesoke 
agananina ong-ja, Isolsan an-chingna ia pilakko dakmesokgipa 
ong-a.” 

Bhabeshni agana bon-ahaoa giljako ka-angtaiaha. Giljani 
dilgiparangoni saksa mai miksonganio giljara Bhabeshko 
poraiatachim, ja manoa maikae dakchakangna amjaha aro 
dakchakgipa gri maikae ua tikkelbee poraiaha kema bi-jola gnang 
kan-dike agan-talataha. 

Pilakni aganakon knatimrike doktoriba chakate aganpana 
sing-aha. Nanga kattarangko saksani agana ja-man saksa 

agandaproroen gilja ka-ade ru-utangpilengjok, pilakan uko 
aganjachina beng-tokaiaha. Doktori manie asongpilahaora giljako 
tomtomen ka-angtaiaha. 

Bhabesh baksa re-bae giljao dongpaenggipa mistri budepa 
sakprakprakni aganakon gisik nangbee knatimrikengachim. 
Giljako ka-dilenggipa uamang nokdangni janggi tanganiko aro 
Bhabeshni poraiani gimin agananio ua mistri budepaba Bhabeshni 
janggi tanganina aro poraianina cholko on e mongsonggipa 
dakchakgipa ong-a ine an tangko mittelengakoba ua 
knarikengachim. 

Gilja ka-manahaoa, gilja ka-na skang maidake jikjaka 
indaken apsan gam-taiaha. Me-tra aro panterang cha aro 
cha anirangko jinmana ra baaha aro saksa Isolo bi chenge 
rabamangimin chaani ringanirangko ra-aha. 

Jinmaan agan-ka dingroroe cha chicha-ringchichaengo 
doktori pilakni bel belana batpile rakbate aganengachim, “De 
ripengrang, alamala iakon cha pae-ringpaebojok! lakosan 
dakpana man-aiaha!" 

“Ka sae, mittelpile on a inode pilakan dal a chona gri,” saksa 
me-apa doktorina aganchakatengachim, “Ro-ongan sona 
ong-aianaba! Da o iadepangpangcha ani-ringani.” 

“Ro-ongan sona?’' saksa chrike sing-ataha. 

“Ching bario rong-dotma donga,” saksa tap inattaiaha, 
“Knalo anga nang na mittelpile, ka sae on e nigen. Sona 
pil-amapil-jawa...” 

“Indakode, Bhabesh pagipa,” saksa indapattaiaha, 
“Unade ro-ongkon donsoaina nangachim! Cha-aba 
cha-jawahachim ude, ro-ongkon sona ine kole 
ra-angaignokchim ! ” 

Indake saksa tap saksa agandapdapen aganchenggipa 

meapade aganchaknan man-piljaengachim aro aganpaengoba 
darangan knachakgija indake jinma jinma chonikc 
rotokaiengachim. 

“Ia ro-ong dongaba, anga ka-sae mittelpile on-atenga. 
ha,” ine agane saksa me-apa kolgaka ro-ongko uni asonge 
cha ringa sepangona goataha. “Sona pil-jaode chao sim-e 
cha-skabo!” 

Maikoba aganna am-paoa, bachibasa katta sokatange 
jinmaan una kadinggrimgrimtokengachim. Aganchenggipa 
me-apa mamungkoba aganchakna changjae sawa maiko 
a-bachengatskana ukosa chinge dongsoskaaiaha. 

“Dasio giljaora maikosa aganna am-achim, Doktori?' 
ka-dinga tipaoni saksa singatengachim. 

“Ukon. Mamatamg ma-ate maikoba aganpana 
inesachimba,” doktori aganchakaha. “Bhabeshni gimin angadc 
bi sa odekonin ma-sia, rorima, unasa aganpana inachim.” 

“Uko aganarok na-a, gopramni me-mangkosa 
agantaiarok,” saksa chonikataha. 

“Americara,” sakgipin me-apa golpoko dingtangate. 
“Ang knaa gitade, an-chingonide chel-anajokona, ringosa 
re-angna nanggenkonde?” ine j inmao sing ataha. 

Saniba ku-sretakosan agan-bal-ekna nisenge dongtokaiengo. 
ia me-apaba namgipa aganchakaniko man-taiaha. 

“Oe! Ringosa re-angna nanggenna!”me-aparangoni saksa 
bik aganchakataha. “Bhabeshba biota sol-ahaba! Da-ode ring 
choe re-angaignok!” 

Jinma da-oba ka-dinggrimtaiaha aro maikoba aganengo 
bachibasa katta salange, ka-dinggrimesan rotokaiengora darangan 
golpo a-bachengatnan kenmanpilengachim. 

“Na-aba, me-apabaP’ me-chikma saksa ku-sik rim-tipe 
ka-dingaoni aganatengachim. “Aganpaorajahas inpasrangosa!” 

“Angabajahas inesa aganpaengachim na-a. Gual gual ring 
inesa aganatmansrangjok,” jinma ka-dinggrima man-gipa meapa 
indake mitu mitu agane dongaiaha. 

“Angaba skang pantemitingo Londonosa poraiachimba,” 
saksa joljol tol-attaiaha. “Jajongchi bildonasa angade poraiachim! 
Uara bao, mikka wasimsimen jajongan nachipja!” 

Da-osa da-si skango ka-dingsteka man-gipa me-apade da-on 
man-an man-a ka-kame aganchakataha. “Londono poraigipa, 
jajongchi bildobebegipa da-nang! Jajong nabebeemung 
bildoangoba na ade salchisa branganggnokchim! Sichrete 
ran-chrete sianisahachim na de! Da-on niaibora, Bhabeshmango 
gilja donga donga inora, gilja nokosa saksan asonge 
dongbeengachim! Angasa maibadake nikatgake rime ra bara.” 
Indake aganatskae ua da-sio antangko chonikgrimanikode ajak 
chotna man-skaaha aro uni agan-gangbopaako aksote galataha. 

“Jajongchi bildobebena man-oba simsakna nangana,” saksa 
indapatkuaha. “Jarambongmitingosa ong-onena nangana. Jagital 
ba ja siange jajong chonmitingode, ga-chakna biapan 
dongjanade!” 

Jinmaoni bang-an indake kusitangtang agan- 
an-sengman-ahaora cha ringaba bon-angtokaha. Mitamde 
Bhabeshko aro mistri budepako salame re-pilangtokengaha. 
Dongrikkuenggipa me apa me-chikmaranga gisik nangkale 
Bhabeshni Americao donge poraiangani gimin golpo kaangkuaha. 
Bhabesh, Tasa, bochitang aro mitam pante me-traranga jimnana 
tarisogipa asongchakani aro cha-chak-ringchakani bosturangko 
tari-tilonge donattokaha. Pagipa aro mistri budepara 
dongkuenggipa me apa me chikmarangko golpo ka-e 
rodilangkuaha. 

Wal batrikrikbahaon pilakan re-angtokaha, ja-man 
chakbatgiparangde doktorimang jiksesaaro dedrangrangsanjok 
aro uamangba dedrang sakgniko rime re-angtokaha. 

Bhabesh aro mistri budepa uamang atchusaba doktorini 
kuturio tusina biap tarie, tusiangna biap ra-aha. Tasa aro segipara 
depanteni mikkangchini gimin agangrike rokuen tusiningjaenga. 
Chi-indikdik wal jripjrang ong-engon a-gilsakni neng-takna 
nanggipa pilak janggi gri aro gnanggiparangan walni andalao 
tusimepekangtokaha. Gilja nok sepangni nokrango tuenggipa 
manderang — Tasa, uni bi-sa aro segipa, Bhabesh aro atchutang 
mistri budepa pilakan dao tusiangtokaha. 

Pring ong-ahaoa Tasa nokni manderangna cha-a- 
ringanirangko tariengachim. Aeropleno re-angmitingo Bhabesh 
cha-e reangchina ineba ua maikoba-majakoba tarie niengachim 
indiba kraa-namsanga cha-anikon tarina uijaengachim. 

“Angade aeroplenoba songrce niaba nipakuja, na siaba 
ma-sipaja! Suji tariatora Bhabeshara namnikaigenma?” Tasa 
babilsio kam ka-roro, belbelroro dake singataha. 

“Sawasa aeropleno sujirangko cha gnok!” segipa Tasako 
jegale aganchakataha. “Cha-ani tariatode America sokangoba 
nosto ong-jana gita namesa tariatsrangbo.” 

“Mamungkon onatna nangjawa. Chaani-ringani pilakkon 
aeroplenon man-aiaba,” mistri budepa Bhabesh baksa nanga 
bosturangko ra-na tarigitikpaaoni aganatengachim. 

“Indiba America sokahao nokchiko gisik ra-atkande, anga 
maikobade tarie on-atgen,” Tasa aganatkuaha. 

Uochachan doktorimang jiksesababa sokbataiaha aro adita 
maiba-majaba bosturangko katomchotchote ra-bae Bhabeshna 
on-eaha. 

“Tasade aeropleno cha-e re angchina suji tariatengana” 

segipa nalis ka*e doktorina agansoaha. 

“Suji!” Tasa nokningoni chrikataha. “Sawa aganenga? 
Angasa suji on-atna am-enga?” 

“Tasa!” adatangba krengatskaha, “Nang uipaade 
chong diksasan! Nang nasa sujian nambatgipa cha-ani! Sawasa 
kratcha-bratcha nang sujiko aeropleno cha-gnok?" 

Tasa mitu mitu bel-belangkuaha indibadarangba uni indake 
inako rongtalede knaajaha. 

“laranga maisa Mama?" Bhabesh doktorini on cgipa 
katomrangko nitate sing-engachim. 

“Sastromung Gitsaba,” doktori aganchakaha, “Somoi 
jokarango poraikande. Indakemung ua ge-sa katomara longpen. 
N’amjaoba noko dongarangode alamala gane rona namgen inesa.” 

Bhabesh katomko kulie niaha. “Mainasa longpen 
nampretakoko breatjok Mama! Dam rakenggenba iara.” 

"Mamung mingnamako on-na man paja anggri Bhabesh! 
Alamala ra-angbo,” doktori cholgriatangko janapjole inaha. 

Chaman-ringmantokahaoa da-o pilakan tiktak ongaijok, 
rechakatna gari ramaona ong-katanisanjok. Agre pringdugaenga 
indiba Bhabeshni ripengskarangba re batoktaiaha aro 
re-ongkatnasigitiko nokon srapkue nama skani kattarangko 
aganetokaha. 

Chonmitingo indake nokko wate reangmitingo pagipa aro 
doktorina agre darang gipin ripengrang indake re barongjachim 
indiba da-anpak songrenasio saksa mandeko watanan indita 
manderang uamangni noko tom-grutokengachim. 

Bhabesh da-o pante sokaha, ua pagipako rim-skape haida 
graptaijawaha indiba mande je gitaba dal bo, degipade degipa, 
ua maapanade bisaan ongaia; jegitaba asakni gita poraia-skia 
man-bo, manderangni mande ra-ako man-pilgipaba ong-bo. 

‘Skigipa’ ine darangni okampilgipa, jagamgipa mandeba ong bo. 
maapanade bisaan; da oba pagipa depantena apsanen 
ka-saengpitti aro ka-pakriktaibeenga. Nokoni depante chel a 
asongchi reangnasicnga, baditan nokdango kasagrikgipa 
manderangni duk onggrikani ! Indiba ia Bhabeshni watangengania 
baditan maapana, nokdangna ba songna-nokna ba jatna 
rasongko ra-bana aro senganiko tombubana reangengani gimin 
pagipani gisiko adita kusiniba brinengachim. Skango uni poraina 
reangchengani, gnigipa reangtaiani aro da o Americachi 
re-angengani baditan apale dingtanggrika, pagipa uarangko 
chanchie daanpakde kusinin bangbatengachim. 

“Baba, Bhabesh,” pagipa depanteko ka-dongate 
aganengachim. “Anga nango kadonga. Naa indita bilsian amgipa 
ongaha, pilakkon cheaha; ianpakoba naa chusokgen. Kengni, 
misilgni, ruraani - pilakan nang-ni ramao donga. Uarangko amna 
sawa dakchakronga, Ukosan sandichengbo. Ian Isolni ska 
ongode, naa chusoke rebapilgen, baba!” 

“Chittirangko seatbo - seatsimsimaibo.” Tasaba magipa 
ma ate depantena ka-paka ku rangchi aganengachim. “Na a 
sokangarin seatbo. Chingnaba nang ni dongramko uiatbo aro 
maikae nang-ona chitti see watatgen ukoba skiatbo.” Indake 
agana jangchi ongoa ua name katoma gesako one aganaha. 
“Iara angni on atenga: Jeba ong a! Iako Americao soke, nang ni 
manchenggipa ripeng baksasa kulibo. Nangni manchenggipa 
ripeng maikoba sing oa ‘ Ai’ inesan aganchakaibo.” 

Tasa suji tarie onatna am-ako jegala manen mamungkoba 
onatjaha inesa chanchiaijokchim, re-nagitiko da-osa on-enga 
pilakan uijae kadingsmitesan nie dongtokaiengachim. 

Doktori adatangan adatang ma-at indatataha, “Maikosa 
bal-eka dakenga Tasara! America, America inengo nang suji 
songa gita dakako cha-aia ine chanchia? Galat!” 

“Naara suji ine maidake masijok?” Tasa kadongbee 
warachake singpangpile aganchakaha. “Jeba ongchina! Ian 
ma ani detangna kasae on atani. Bhabesh, dede, naa 
knaengama?” 

“Knaa Ai,” Bhabesh rachake aganchakaha. “Anganang-ni 
agana gitan iako angni manchenggipa ripeng baksa Americaosa 
kuliegen.” 

“Uaba,” doktori chonika gnang bakan indaptaiaha, “Nangni 
ripeng man chenggipa baksasana! Tasani kam, hing!” 

“Atcha jeba ong china, ra-bo atchu Bhabesh,” mistri 
budepaba indita jripjrip dongchaoni ku-pattidape aganpaaha. 
“Name sokangpaoa ian mingsa nokko-jamko, ma drang- 
bakdrangko gisik raataniba ongbegen.” 

Adatang doktori mamungkoba agandaptaijaha aro segipaba 
Tasani on ata bostuni gimin namnikpaaiaha gitan mamung 
intaipajaha. 

Aganna nanggipa aganmanaha, ku pattina nanggipa 
ku pattimanaha aro salamrikna sikgipa pilakan salam 
ka-mantokaha, da-o re-chakatanisanjok. Re chakatnasiahaoa 
dongpaenggipa pilakkon saraon chadenggrimchina agane pagipa 
antangan Isolo bichakaha. 

Jinmaan reangenggipa mande sakgniko gisiko kusi onga 
aro ka-pakrika gnang gari neng takram biapona grau grau 
ja rikbatokaha. Mistri budepa da alna agre basako niktaikuna 
ina gita songni redilatgipa manderangko watangna kapakbee 
aganengachim. 

“Angade budepaba budeparoroangengjok. Na simangko 
grongna, nikna manpaade ian skanggipa aro bonkamgipaba 
ongaignokkon.” 

“Mitam mandede budepaoba siningja na a,” doktori 

aganchakskaengachim, “Basakoba re-bae rotaibo. Tusiade 
angmungba, ua na-songni tugipa kuturion tusina man-aigenba. 
Angnaba walsa walsa dakchaka gita indiba na-ade me-mang 
kal-akode kengenkon inesa. Me-mang kal-akbea, sepangon 
gopram dongajokona!” 

“Ru-utkale tusie nina man-osa uigenchim,” budepa 
aganchakaha. “Angko me-mang kal-akama, memangko anga 
kal-akama! Basakoba re -bataina.” 

Gari re-baako sengsoengon Bhabeshni ripengrang 
Americachi poraina rc-angenggipa ripengtangko gronggrikna 
rebakuengachim. Uamang Bhabeshko salam ka-e nama skani 
kattangko aro kusi ong-chakani kattarangkoba aganatengachim. 
Me-trarang re bapagiparanga salam ka-e, jrima ku rangchi agane 
ka-pakrikenga ine mesokengachim. 

Tasa me-chik ma-ate degipako ba gipa debra ku-srechi 
jo-olenggipamikchirangko ripakengachim. SegipaTasani indake 
grapengako nikatahaora bakan uona re-bae, re-angenggipa 
mandeni mikkango grape mesokna nangja ine talate on-engachim. 

Da-o gari sokbaaha. Bhabesh garini jang-kerangko ka snc 
gadoangaha aro atchutang mistri budepaba ja man ja man 
gadoangpaaha. Gari re jitaha, re angaha aro re-angen re angen 
ta-rakroroangaha, garini kelki gita ripripangenggipa jak ge-gniba 
chadenge nirikenggiparangoni niksoka dipetnan ripripangkuaha. 

XIV 

Gari re-ronga gita ta-rake aro mamung a-sel nanga gri 
re-angode uamang an-tangtangni songjinmaona seng-gnangan 
sokegen. Indiba ramao manderang gadoa ong-ona bang-ode 

attamchibarasa nok manegen. Noktangni gario re-ode ia ramako 
re-na kontadok ba snirangsan nangrongaia indiba ramram 
manderangni songregipa dal-gipa garirangde salsade salsa 
nangtelaia. 

Bhabesh Americachi songrena nanggipa pilak 
nanggnirangkon noko name tarie donbamanaha, tikkit aro lekka- 
panja pilakba tiktak ong-manjok. Pilakkon tiktak indake tarie 
donbaesa songtang-noktangni manderangko grongnasan 
re angaiahani gimin soktaiede mamungkon tariena nangtaijawaha. 
Aeroplen tikkitni gita walni chet bajiosa aeroplen bilchakatni 
somaiara ong-engani gimin chona-rema nangdaparangko 
tarietainade chu-onga gitan walsa salsa somoi man-ekugenchim. 

Rasong gnange asongchakanirangko nengraen manaha, aro 
Bhabesh aro mistri budepa sakgnian damsan asongchakanio 
asonge songreangengachim. Indita songrea gimik gario sikdikdik 
ong-e uni asongenganina atchutang mistri budepa unbaksa 
maikoba gisik nangatani golporangko kadilna abachengaha. 
Indiba ua atchutangni golpodila kattana gisik nanggijasan 
kachakaiaha. An-tang saksanan golpo abachenge, an-tangan 
sing-a, aganchaka dake bel bela amchakjaora budepa an-tangan 
aratbaaha aro indake on-tisa jripjrip dongahaoraua an-tangan 
tusiangskaha. 

Mistri budepa tusiangahaon da-o Bhabesh saksan 
ong-batsrangaha. Indiba darangba sing-betbete ba 
aganpengpange man-dikatgipade dongskajahani gimin jekoba 
chanchie ronade ua suk ong-been man-skaaha. Noko wate 
dongbagipa ma-drangna chanchiatade gimaangsrangaha, 
gam-enggipa garini ku-rangba uni knaani nalsao gam- aha aro 
Bhabesh chanchiani wario napsrimangaha. Mikronrang mikchipe 
neng takengoba uni taningrang neng-takskajaenga aro uni 
mikchipenggipa mikronrang dandorere neng-ake ja-ajakrang 
badale ga-ake dongenggipa dal-gipa dolphin na-tok gita nikgipa 


129 



MANGSUNDUK TARIGIPA PANINGSA 


bokgipa rongni aeroplenko nikatengachim. 

Salniangani sal rakdapengora teng-suani nangchake. 
neng-take dongenggipa aeroplenko nichakna mikbrappile 
teng-suchakengachim. Chelaoni niataiode uko chonbea gitasan 
nikataia, indiba sepangona reange niesrangoa uni bimang inditan 
dal a, uni chakkarangmangmangan mande sko kambe changroa 
baksa apsanpilachim. Grangranga inditan dal-dale badala, garini 
gari salbae gatenggipa mal-bosturanga, cha kapo ki-skil 
donggipani cha bijak gisime skila gitasan dakaiengpittichim. Biap 
cha-banga kakketo gatataiengode haida bang-en chakkuaienga 
indiba indita bang-a aro jrimgipa mal-bosturang baksa 
manderangba gakatkugen, bildilna mamung jajrengjawama 
Bhabesh nitate chanchibeengachim. Indiba indake nikkugijagipa 
mande dake nitatdamna kratcha-begni ong-a haida saobarangde 
da-osa aeroplenkon nikchengengakon ine nitatskae chanchinaba 
donga ine chanchiate Bhabesh ia dal-begipa bimangkoj 
nitatdamjaha. 

Salba bik salniangaiaha aro walba bakan walangningaiaha! 

“Washingtonona bilangenggipa aeroplen dikdiksani jamanon 
bilchakatgnok. Pilak songregiparangkon biaptangtangona 
re-angtokchina mol mola,” ine kurang ganvbrapaha. Bhasbesh 
uni ka-sagipaatchutang mistri budepako ekgrikna salam ka-aha 
aro songregiparangni asonge sengchakram biapo asongc 
dongaoni, neng-take dongenggipa aeroplenchina mikkange gipin 
songrerimskagiparang baksa uaba reangpaaha. 

Aeroplenona sokange dakdoanggipa jang-keni teksao ja-paj 
ga-dapaton, jang-ke an-tangan uko aro gipin songregiparangko 
kosakona ra-doangaha. 

Nokningchi napangoa gringgrang dal beachim 
Asongchakaniranga chudoe ro-roa, dal-a aro ua asonge nigijan 
bilongen to-op to-op asongtobegen ine chanchiatengachiin 

Sakprakprakni asongchakani nokking tongtong baditaba ge 
sikdepanirang gnang aro uarangkoa badia badia maidakani, 
songredaldalpaenggiparanga maikae masigen ineba ua nie 
chanchiengachim. Asongchakanio dakchapgipa gisim rongni belt- 
kode aeroplen bilchakatnasio aro bilonnasio teke ganna nanggipa 
inen ua ma-siengachim. 

Aeroplen nokningona nape ua asongchakanirangko 
rim brak-dambrak dakengon aro antangni asongchakaniara 
badianchim am-na chanchiengmitingon saksa nitogipa metra uona 
re-bae ka-srisri aganeaha. “Nangko Washingtonona rimchaksoa 
Skigipa. Anga nangko dakchakna mangenma?” 

Bhabesh ia uigimal gita ku-sik onenggipa me-chikko inditan 
nitobee nikengachim aro banoba nikmanaha gita nitatbeengachim. 
Ua wagamrangko ching-chetpile nata aro ku-chilkoa meliate rong 
nonga. Pegitchak gitchak dake nitoara mikkangon marble teka 
gita. Uni mikronrangara, bolgrimrang rikamo chae chiko 
tangsekpae nikatagita tangsek, gipok aro gisim rongrangchi brine 
nitoatgimin ongachim. Salgi bangbango songresimaia inan krakra 
kniranga balsrasra daka aro namatiktak roao ratimbingora uni 
skoko Isolan nitochina minge dakaha ina gita mandeni bimangna 
krakra ninangbeachim. Uni agangrikani ku-rangan aro re-a-doa 
ba chadengengani bewalan seng-gipa-matgipani, tiktak meliate 
gana aro rimiltritrit gana-chinani rongrangan ia aeropleno kam 
ka-enggipa me-chikrangoni saksa ine mamung jajaani aro 
kenchaka grian sakki on-engachim. 

Dikdiksani gisipmangmangon Bhabesh ua me chikni nitoani 
gimin indita bakroe chanchiaha indiba mikjapsani somoi gitaon 
ua, ua me-chikko sing-skaaha. 

“Nang-ni namgipa bimungko mai minga Metra?” 

Bhabesh indake nitate an tangni gimin maikoba chanchienga 
ine uichakskaoa ua me-traba gisiko kratcha-sika gnang una 

aganchakaha. “Manderang angko Laura ine okamronga indiba 
angni bimung chongmotde Laura Phillips ong-a. Anga Chicago- 
o saksan dongenga,” Bhabeshni sing-ahanina ua antangni 
dongramkoba joljolan agangchakaha. Saksan dongenga inanan 
ka-sachake nikama, ma maikae saksan dongna nangaha ine 
chanchiesama, antangan angtang mai miksonganio sing-enga 
ma-sipiljaengoba Bhabesh uni maapakoba sing-kuaha. “Angni 
pagipa jean dao siaha, Washington Postni Sub-Editor ong-achim 
aro angni magipara anggitan aeropleno kam ka-e aeroplen a-sel 
ong-e kamchipao angni chonmitingon siaha,” ine duk man-a gnang 
metra aganchakaha. 

Bhabesh nikjagrak mandeko indake sing damenganina 
da-osa kraja ine gisiktango chanchina a-bachengaha aro 
mamungkoba sing-angkuna namnikjaha. Aro mingsa gitara gipin 
songrerimskagiparang gadobaengani gimin rama champengenga 
gita daknike, antangni asongchakani biapko mesoke on-china 
ua metrana antangni nomborko agane on-aha. 

Me tra inditan uko nikarin namnikjolaiaha ina gita unijakko 
jakkindile rimange uni asongchakanio asongate doneaha. 
Bhabeshni mittele aganoa me-traba uni muni nangatgnigipa 
mikronrangko rongretate nie agankuaha. 

“Rimchaksoa. Skigipa, naa mamung ineba chanchipajaode 
- ia skanggipa sikdepaniara nang-na ka-sinatgipa balwako on-gen, 
iako sikdepora na-a git knana man-gen, iako sikdepora chingoni 
jeba nang-ko dakchakna re-bagen, iako sikdep...” 

“Chu-ongbeaha, mitteljok!” Bhabesh aganpengaha. 
Songrerimskagiparang knaoa haida da-osa aeroplenon songree 
nipaiengakon inaignok ine chanchie ua me-trani agan-talate on-ana 
kratcha-manaha. An-tangko pangnan songree uigimal dakmikna 
ske Bhabesh ua me-trako ka-dingsmite mesoke watgrikaniko 
dakaiaha. 

Ia to’op to-op dakgipa asongchakanio, dikdiksana asonge 
dongengon Minini sakgni bimangrangba uni gisikona nabaaha - 
saksara Minini bi-samitingni bimang aro sakgipinara Mini metrani 
bimang. Indiba Bhabesh pante ua Mini me trani bimangkosan 
gisik ra-atbatengachim. Atchutang mistri budepa baksa salsao 
kam ka-rimengon Mini aro pagipa doktor uamangona 
be-klenggipa chokkiko tariatna re-baachim. Chokkini 
bo-rotgipako ua an-tangan Minina tarie on-atachim indiba 
antangni chokkiko Bhabesh, uni porairimskagipaan tarie on ataha 
ine uade uiskakujachim. Ua ripengtang Bhabeshko adita 
bilsirangni ja-manon uipiljaha, haida pante sokahaoa uaba baditan 
dingtangskaenggnok. Unsomoio Minini uko uipilgijaniba namaiaha 
maina ua an-tangba an tangni tang-onpila janggi tanganiko 
porairimska darangnaba uiatna sikjachim. Ba unsomoio Mini 
maibadake uiahaode antangara baditan kratcha-ani, rasong 
be-ani ong-begenchim - Bhabesh chanchibeesan dongengachim. 
Da-osa ua atchutang mistri budepani unsalo aganakoba gisik 
ra-atgakengachim - Mini aeroplen bilao cha sualtimgipa ka-na 
porikka senasienga. Ma ua dao dikdiksana skang gronggipan 
Minianchimma? Haida ua porikka namange, kam man-angen ia 
Washingtonona bilengipa aeropleno kam ka-engahama? Indiba 
ua mechik aro Minini dakbewal, ku-agana aro pilakan namen 
dingtanggrik! Mini aeroplen songreao kam man angbebeahaoba 
dasio skang gronggipa metrade Mini ong-na krachongmotja! 
Minini metra sokako ua changsaba nika dongkujaon masijolaia, 
nikgimin mandeko ru-utmangmangkujao guapilnara ong-na 
amgijani! De, ia me chik Mini ong-jalaha, haida ua kam 
man-angpae ua me chik gita indake aeroplen songreao kam 
ka-engaha ong-ode aro ua an-tangba rasong gnanggipa balwa 
bale cholko chagrongode uko grongnaba donga. Miniko da o 
maibakae grongtaiode ua an-tangan ku-rang on-draaignok. 
Da-odepangpang maina kratcha-kue? Ua an-tangan Americani 
chatrosa ong engaha aro niksenggipa manderangoni saksasa 

ongnasiengjok! Haida Miniba kusisan ongchakaignok - 
Bhabesh asonge dongarin indake rasonggragra chanchiengachim. 

5e//-rangko ganchina aganatahaora bakbakan 
bilchakataignok ine ua ma-siengachim. Nokningo, bilchakatani 
gam-petpetaniko knabregijan uamangni gadoenggipa aeroplen 
a ao ta-rake malamaha. Adita chel-e malame taratpretangoa 
skochipakni degangaha aro dikdiksani gisepon bimanggimikan 
bangbang salgio gitchoe bilangaha. Kelkichipakko niatmanoa 
antangni janggi tangao gachengenggipa aeroplen salgi bangbango 
chubeaosaha ine ua uina man aha. Ramarango bijoli teng ate 
reenggipa garirang skotengo chinggipa chibrimrang gita 
il-lengaha, chudogipa nokrango tengenggipa bijolirang jonai bila 
gitasan chonchone teng aha aro wal andalao simdike nikgipa 
abrirangko reppiminika gitasan nikangaiaha. 

Tarake reenggipa gari reaoni dondikpretoa uni mikkingba 
maioba totkimaha aro tusia gita dakaoni ua daosa mikselbaaha. 
Da nang Bhabesh gari nokningon asonge songreaiengachim! 
An tangtangni songreenggipa garian uni janggi tangao bile 
songrechengenggipa aeroplen! 

Songregiparang pilakan garini indake dondikpretani gimin 
aiao inmane aro sakna man e a selko sing tokaha. 

“Menggo salpreta,” ine gari chalaitimgipa 
aganchakatengachim . 

Misti budepaba tusibeengaoni mikrakbaaha aro mikwang- 
pewang niwilwale singaha, “Mai ongaha Bhabesh?” 

“Menggo salpretana,” Bhabesh aganchakaha. 

“Badiaba asongni manderangde ramao menggo salpretako 
dal e ra-e bebera-ana,” mistri budepa tusina skengkuani chin dal e 
ajamroroe aganaha. “Mitam gari chalaigiparangde menggo 
katsotmangmangon garikon dondike dikdiksani ja-manosa 
saltaiana. Namja ine bebe ra-tokana." 

“Indiba da-ode katsotakon salpretesrangaha!” Bhabesh 
atchutangni aganana gisik one aiao inmanbee aganengachim. 

“Im. Mamungba ong-ja,” mistri budepa ritchenge ra-e 
aganchakaha. “Saoba saobarangsa bebe ra-aia. An-chingde 
an-chingsaba, bebe ra-oba ra-jaoba. Anga an-tangde bebe ra-ja.” 

Gari mamung champenga grian re-chakattaiaha. Mistri 
budepade tusinan sikkuaiengani gimin adita rama re-angarion 
ajampetpete tusiangtaiaha aro Bhabesh skang gitan saksan 
ongtaiaha. Sepango asonge songrerimska darangba un baksa 
agangrikjaenga aro ua antangba darang baksaba mamungkoba 
sing-na nanga ba aganna nangaba dongskajani gimin jripjripan 
re-na kusi ong-aiengachim. Kelkini a-palchiko ua niataha, niksoka 
dipet a-palo donggipa sam-bolrangko aro chelao donggipa abri 
bo-rotrangko nikatenga indiba uan mikronni nikanirangsan; uni 
chanchiani mikronrangde Americaona soke chudogipa nokrang 
aro rimiltrittrit ramarango garirangni riting riting reengarangkosan 
nikataiengjok! 

Neng-takram biap damsaona sokbaoa gari 
neng-takengachim. Unon baditaba sak asongchakani man-gija 
chadenge re enggipa songregiparang ong-onrikaha aro da-ode 
gario chadenggiparang dongjahani gimin rang-sittokalaha gita 
dongtobegnokchim indiba uamang ong-onarin saksa kni 
bo-selsel dakgipa chola gisimo pul bibal gitchak donggipako 
gangipa me-chikma gadobaskaaha. Ua me-chikma garini 
skotongchipakonin asongna am-roroe sing-baengachim. 

“Asongchakani dongama? Banoba asongchakani 
dongkuengama?” 

“Asongchakanide bang en donga,” Bhabesh an-tang 
songree aratengako ku-sa-ku-gni agane roe chel-atna ine 
agachakate roaha. 

“Bano, namgipa pante?” me-chikma ka-donga gnang kusi 

ong-bee sing-paaha. 

“Uarangan, iarangan,” Bhabesh kosak-ka-ma mesokate 
roe aganengachim, “Indiba asongchakani gimikon manderang 
asongtokengaha inesa!” 

“Mai?” Me-chikma krenge rang-dataha aro ian gisik 
seng-e aganchakanina gisik seng-skae dakani ina gita uamang 
atchusani asongengao chakgijako minggijan ua 
asongpreteaha. Asongchakaniara sakgninisan, uno sakgittam 
asongora sikket-chang-ket asongtojabeaha. Mistri budepade 
kelkichipaksa asonge mamungkoba masipagijatusiaienga, 
man-dikade Bhabeshsa ongaiengjok! 

“Na-a mamungba angni aganana chanchipajaode,” Bhashesh 
mol-mola gnang agane, "Gipin asongchakaniko am-e asongode 
namjawachima?” ine ua niam gri asongpretgipa me-chikmako 
singaha. 

“Asongchakanirangoni iaba ge-sa. Ian namaia, mittela 
namgipa pante,” mechikma antangni gisik nange asongchakani 
am-paengo uni aganchakanina a-jak soke, uni man-dikengakode 
ma sichakgija aganchakskaha. Bhashesh uni aganchakani 
bewalko nike agantaina ka-dongja gita dakengachim aro 
molmole aganpaoba ia mechikmara uichakskaja dakaiengachim. 

“Nibo, ia asongchakaniara sakgninisan, an ching sakgittam 
asongode chakjabea,” Bhabesh mol mole agane nitaiaha, “Gipin 
asongchakaniko ante asongpabo.” 

“Angade mechik mande, darangan mechik mandenade 
ka sachaka! Na ade me asa aro pante mandesan!” me chikma 
un baksa songgigrikna miksonge aganchakskaaha. “Namnikode 
na-a dikdiksana chadenge re-bo aro aditani ja-mano anga 
chadenge re-skagen. Ka-sapae, pante mande, angnaba 
ka-sachakpabo.” 

Ua ia mechikma baksa agangrikangkuna ka-dongjaha aro 
indake aganchae donganina antangan biaptangko wate on-e 
chadengen re-srangaiaha. 

“Maironggipa me chikma!” Bhashesh chadengskae 
bachikoba niate chanchiengachim. “Jensalo saoba me-asa 
mechikrangni asongao indake asongpaode uko namkalen 
ingnokchim aro songregiparangni mikkango 
kratchaatbegnokchim! Indiba me-asarangni asongaode indake 
asongprete asongchakani nokgipakosa a-rikpangpila! Aiao 
inmanpilgipa me chikrangni gun!” 

Bhashesh biaptangoni a-rikgala man e chadengen 
songreangaha aro ua mechikmade namgipa rasongko gronggake 
uni asongchakanio suk ong-prete asongangskaaha. 

Dikdiksani ja-mano chadenge re-skagen ine ku-chakara bao, 
ua kni bo-sel mechikma gari re-ani mojingjangora bakan tusiasa 
tusiangsrangaha aro mangmungkoba uija nanagri tusie 
repaenggipa mistri budepamungsa sko totgrime tusiangpaaha. 
Gari re-ani mojingjangoa ua su-krop-jotkrop tusiangaikue mistri 
budepao dan-dana gita dakangaha aro uachi iachi 
tang-jujettaigijan budepao rim-skapen tusiangaiaha. 

Bhabesh an tangan indake chadenge re*na nangahanina 
inditan gisiktango ka onangbeengoba basakobara uamang 
sakgnichiko niate ka-dingna skatpilengachim. Atchutang mistri 
budepade beben danang dasionin suk ong-en tusibeenga indiba 
ua me chikmade da-omangmangsa tusiangkuaiengani gimin 
bakoba chanchiode, dakmika gitaba nikmanpilengachim. Haida 
mikrake re-ode bakbakan Bhabeshna biap wate on-skana 
nanggnok ine chanchien tusiasan dakengakon. Sakgnian inditan 
rim-skape tisiengora haida jumangba apsankon 
nikdimenggenkon! Bhabesh uamangchiko niate indake chanchie 
ka-dingsmitesan chadengengachim. 

Adita ru-ute indake rim-skape tusiaoni mistri budepa 
mikrakbachengaha indiba mikronrangkode naugija ajamesan 
dongkuaiengachim. Ua antangko gipake tusibeenggipa 
me-chikmako mamung gitaba ra-gija, skangnin indakakon 
am-aienga, namasan namjok ina gita, asongrimen dongaiengachim: 
bebegitaba Bhabeshan asongrime songrebaengani gimin 
an tangko gipake tusienggipara Bhabeshan inesa ua 
chanchiaiengakonchim. 

Mikron naugijan ua tuenggipa mandeni skoko dangamata 
gita jak nangatora kni ro-ako rim-gakmanaha. Ua bakan mikron 
oaha aro nibo, uan Bhabesh ong jachim! Saksa uigija mechikmasa 
uni pakkreo ku-chi seldappile rim-skape tusibeengachim! 
Mikrakdaldal ongani mikselbrekuja dakengo aro an tango 
me-chik mande tudapengako nikora mistri budepa jagoka gita 
Bhabeshko okamaha. Budepani de-kikie galatora mechikmaba 
mikrakaha. 

“Bhabesh! Sawasa iara?” mistri budepa me-chikmako nitate 
sing-aha. 

“Nang-o dan-dane tuna ine biana anga an-tangni 
asongchakaniko wate on- a," Bhabesh kadinge aganchakaha. 

“Mainasa bi-oba, asongchakanitangkoa wate...” mistri 
budepa ka-kame aganengachim. 

“Dan-dane tuna inede angaba bi-ja,” me-chikma uni agana 
jangchio aganpengaha. “Anga me-chik mande chadenge re-na 
ampaja inesan, anga ua namgipa panteo bi-aha. Pante angna 
ka-sachake asongchakanitangko wate on-paaha aro anga suk 
ong-bee asongengachim. Tusina skana tusiangaha unora nang-osa 
tudapmane man-dikatbejok, kema ka-pabo.” 

“Nang golpo aganako knatimnade anga asongjaenga," 
budepa rake jegale aganangkuaha, “Na-a angko indake niam gri 
tusidapna nangjachim.” 

“San niam donako aganbaenga, naa budepara?" mechikma 
rakbate krengbaaha. “Basako, sawa, sana donaha? Tusidapako 
namnikja inode na a angni tusiangna skangan aganna nangachim!” 

“Tusiengani gimin anga uijaha!" mistri budepa chrikdataha. 
"Uiode anga nangko tusidapna ongenchimma?’' 

“Angaba tusiangani gimin uijaesa tudapman-aha,” 
mechikmaba an-tangko onatmanggija chrikdatskae inchakaiaha. 
“Uiode anga nang-ko budepa sel-tagijako gipake 
tusigenchimma?" 

“Jrip!” budepa indataha. 

“Na an jripbo!” Me chikma an tangode teng saba dosi 
gaakatgija kukeng-wakeng indaken jegrikchae dongaha. Mistri 
budepaba ka-onangan ka-chi ondimgijan ine dongchaaha. Uni 
pakkreo ku-chi seldape chola sosiakode gong-bregijako che-ele 
ua me chikma an tangni rumalchi ripake galataha. Bhabesh aro 
gipin songrerimskarang darangan mamungkoba inpagija uamangni 
jcgrike dakenga tamasako nie aro knatimesan dongtokaiaha. 

Indita jegrikani ja-manoba ua me-chikma un baksa asongen 
songreangkuaiaha indiba saksa sakgipinchiko niatgrikgijasa, 
ku sikbaon griktaijahachim. Me chikma an tangni songgigrika 
kattako gisik ramangja dakaiaha aro mamungsaloba Bhabesh 
biaptangko man piltaijaha. Budepamung jegrikako pa siken ua 
Bhabeshkoba ka-onangjolaiaha ina gitasa, mikkangan 
m i kkangsrangj aj ok. 

Bhabesh indaka rasongko chagronge chadengen 
songreangaiaha. Atchutang mistri budepa tusitaijaha aro an-tang 
baksa jegrike asongdimenggipa me chikmako niatmanggija 
jripjripsan kelkigita apalchi naue songreangaiaha. 

XV 

Salgi rongchinga aro bangbango attamprang aski 
tengengachim. Gipin askirang wal andalmitmatkujaengana 
kratcha e bimangtangko parake tengbrekujaengon ua aski 
darangna bate ching-batengachim. Salgiko nigitoe niwilwalon 
darangni mikronna ian nikchengani. Indiba kanamgijagipa aram 
kaprangsa banoniba tomdake dongaoni gitchobae uni 
chingbatenganina aro manderangni nie katchaenganina mikbua 
ina gita simdapaha. Aski badita tangdoa aramba inditan 
gitchodobae tangdopaaha aro unwalode uko nataina 
onchipjaha. 

Bhabesh pagipa ua nachipgijagipa askiko nigitoe 
nataipilgenma ine senge dongengachim. Tasaba uni chadenge 
nigitoenggipa biapona degipako gipake rime re-bae 
chadengrimepaaha. 

“Maikosa bisa dake nigitoe roengjok?” Tasa singengachim. 

“Nibo, attamprang teng-supaengachim, aram gitchobae 
simdapora nachipsrangjaha,” simdikdik aram kaprangko mesoke 
ua inaha. “Indakpilesa ua aramara kanamjama!” 

“Aramde mai nangpa,” Tasa aganpaaha, “Badiaba 
manderangde ia aramgitan. Antangtangba jotton kae nija aro je 
mande jotton kae chusokangpara ukoba nina sikja.” 

“Maikosa naara miksongskajok?” jikgipako nitatate ua 
singaha. 

“An-chingni Bhabeshko nibo,” Tasa agachakaha, “Dao ia 
somoirangode ua aeroplenosa asongenggnok. An chingna 
tengenggipa ia attampranggitan. Indiba mitam manderang ua 
aram kapranggita; haida saobarangde uni poraina re angako 
namnikgijagiparangba donga.” 

“Maina indina Tasa,” segipa kasroksrok kuroe aganaha. 

•Bhabesh anchingna ia tengenggipa attamprang ong ode 
namjok! Iana sawa uko mikbugen? Da-alsa ia aram uko srapgen, 
i knal attamode ba attamgipinrangode nataiaigen. Mikbugipa 
mikbuchina, agangipani kusik aro gisik chinwakna manpileba 
gisimchina indiba unaba Isoi donga. Mandc Bhabeshko amna 
man-oba, Isol uko chena on-skagen.” 

Walo tusiani somoi ong-pilaonan jiksesaan indake golpo ka-e 
mikgil siktokpiljaengachim. Chelbea asongchi reanggipa 
dcpanteni seatgipa chittina baditan sengnapgija ong-engachim, 
golpoa kattao pilakkon mangopengachim. 

Pring seng-e sal ongaha, sal ong-manoa wal ong aha aro 
indaken ong rongengachim. Indaken un pringoba chakatronga 
gitan pringnin uamang chakatdaldalchim. Unon chitti rabarongipa 
hudepa pringnin sokbataiaha. 

“Kema ka pabo Bhabesh pagipa,” budepa sokbarian kema 
bi chenge aganaha. “Mijalon ia telegram-ko man-achim. 
Nangchongmotgipa telegram- sachim, anga rebana jokteljaha; 
unasa da-al pringnin ra-baskaaijok.” 

"Telegram'?' Tasa aiao inmanbee sing aha. 

“Oc” asongna ona ampoko asonge budepa aganchakaha. 

“Ong aiaba,” Bhahesh pagipa inskaengachim, 
"Mandesajokona basakobade anchingde indakaia.” 

“Iara maisajok!"' Tasa telegram - ko saksan kulie chrikaha. 
"Xang pa...! Bhahesh... Bhaheshde...!” Tasa aganangkuna 
man-jae ka a be e grapaiaha. 

Bakbakan segipa uni chadenge poraiengipa biapona 
chawatbac chadengepaaha aro jikgipako jaksamsachi gipake, 
jaksamsachi kuligimin telegram - ko rimkappaejajrengbeagnang 
nicpaaha. Da*nang Bhahesh pagipa, mai seako poraie mainan 
grapenga mamungkoba masipajae aganchakna changpilgija 

grapenggipa jikgipakosan singchae dongengachim. 

“Mai ongaTasa? Bhahesh mai ongaha?” 

Chitti ra-bagipa budepaba maiba dal -a a-sel ong-akor 
an-tangni ra bagipa telegram- o seataha ine chanchit 
asongengaoni chakataha. Budepa uamang jiksesani chadenggipa 
biapona re-baaha aro Tasade raamungkoba aganchakna 
changpilgija grapaiengahani gimin budepa uni jako badale 
dongenggipa telegram - ko poraie niskana bi-eaha. 

“Maiko seatemung? Mai ongaha?” Bhahesh pagipa uni 
poraiako sengnapgija nitate singtaiengachim. 

“Bhahesh pagipa, obostarang namjajok!” budepa kattako 
rongtalate aganchakaha. “Bhaheshmangni re-anggipa gari a-sel 
ong aha! Bhahesh da ode sorkari hospitalosaha aro uni obosta 
bilongen namjabeenga! Indinesan seataha.” 

Mikka kimpreta gita budepani kattarang uni nachilo 
gam-wengwengangaha! Indonga dal-begipa, misilgni aro 
ka-namgijagipa dukni kattako knae ua il leng-morenggija 
sokbagipa telegram- ko mikjapgija nitatesan dongaiaha. Tasa 
darangchiba manning ka-dimeataniko man-gija grapengkua aro 
segipa, pilak dukko chel-chake ka-dimeatgnigipa, jadasikgimmin 
dotgimik dakesan jikgipako gipake dongaiengachim. 

An-tangan indaka duk a-sel ong-ako uiatgipa telegram- ko 
ra bae poraie on-eba budepa jagoke duk ong-enggipa 
manderangna mamungkoba agane ka-dimeatna uijaha. Haida ua 
maikobade agane nina skakonchim, indiba ku-sik kuang kuanj; 
dakoba kattade ong-katbajaha; ja-manoa uko dakna jaja, uko 
agana deda dakoa, jiksesako doktoptope donesan ua 
re*angaiaha.. 

Teng-enggipa askiko beben dukni aram simdapahal 
Chudogimin kusi ong-ani a-a pa-chap tang-onpilaha! Seatpila 

chittina nisenga, indaka kattakosa mansoskaha! Telegram inon 
bang-a changon indinesan seaia, changantion katta 
chong motkode donurongaia! Haida a-sel ong-ao Bhabeshni 
sisrangako seatjasakon! Da-nang depante Americao poraie 
baditan niksenggipa mande ong-panasiengachim; da-o siani srape 
cha-sote galaha! Ma ian Kristian ong-ani namgipa chinma? Kristian 
nokdang ongahaora Isolara indaka ka-namgija milsilgni 
a-selkosan pattiskahama? Nokdango mande siarara, a-sel 
ong-arara; ian Ka-sachakgipa Pattina Man-gipa Isolni kamma? 
A-gilsako indita manderang duga namgijakosan dake salko 
re-atenga, umangnasa indaka sastiko on-na krabea indiba 
Bhabesh aro uni nokdang - uamang baksa tosusaate niode, mai 
namgijako dakpae? 

Mande an-tangona chaktogijagipa dukrang sokon antangko 
galone indake chanchia. Ua Isolkoba matnanga! Bhabesh pagipa 
jean darangni draani gimin Kristian ong-gipa ongja, Tasako bia 
ka-namangmangba ongja ba Kristianrangni gilja ning-o donge 
kam ka-ani giminba ong-gipa ong ja; an-tangan an-tang ma-sie 
Kristian ong-aha, ia dukni salo ua Uko matnange chanchijaha. 

“Tasa, na-a grapako dontongkubo,” jikgipako jaksamsachi 
gipake donge ua inengachim, “Anga iana Isolko matnangja. 
Na-aba indake chanchinabe, angaba chanchijawa. Bhabesh 
siahaode siaichina. Mande sinan a-gilsako atchia. An-ching iana 
Isolko matnange dos on -j ana. Uni dakarang pilakan maiba 
namgninasa. Isol bi-nahai mikchipbo.” 

Tasa grapako ra-rikna man-jaengoba amadipet 
chakchikaha aro segipani bi dilao jak on-paaha. “Apa,” 
Bhabesh pagipa an-tangba grapna ska ku-rangchi til-til-tal-tal 
dake Isolo bi-na a-bachengaha, “Na-asan uia, chingna ia 
somoio mai a-sel ong-aha! Chinga Nang-ko iana matnangjana 
gita chingna skibo. Na an uia Apa, chinga ma-apa ong-e 
depantena badita ka-sara indiba Na-an namnikahaode 

indaken ongchina! Bhabeshni siako nikomangba chinga 
Nang-ko matnangjana gita chingni gisikko mangrakatbo. 
larangkosan bia. Amen.” 

Segipa ‘Amen’ inan insrapkuja, Tasa chakchikprete 
dongaoni rakprete grapattaiaha. Haida telegram ra bagipa 
budepaan joljol re-ange aganeakon doktorimang jiksesaba 
sokbaaha. Bochitang sokbaarin Tasani grapengako bak ra c 
grapdimeaha aro uamang boningsaba indaka duko saksa 
sakgipinko nikgrikoa aro jikgipatangtangni grapa ku rangchi 
ka-tong moatako man-oa, sakgnian rimskape 
grapgriktokaha. 

“Rasongan indakaia boning an chingde!” Bhabesh pagipa 
hikhikari grape aganengachim. 

“Mai kagen, darangan sina re-bara, sinan nanggen!” 
doktori graproroe kadimeata gnang aganaha. “Mandede je 
rokomoba sic ia a-gilsakko watna nanggen! Bao Tasa, 
maikomancha seta telegram-oaT' Doktori sokbagipa 
telegram - ko bi-aha. 

Ua nogipani teme jakkipe ra-bitenggipa telegram - ko rachakc 
badale nie poraiaha. "An-chingni chanchia gitade ong-mangmangkuja, 
Bhabesh janggimangmangde dongpakuenga.” 

“Sawasa dokatskara telegram-koaT' Tasa bochitang grapa 
tipangdaldal ku-rang dal e sing ataha. 

“Hospitalo kam ka gipa doktorsa uiatskaenga. Haida 
Bhabeshko maibadake ma-sie an-chingna uiatskaha,” segipa 
doktori aganchakaha. 

Mande siana grapani ku rangko knae aro kobor 
man-gilgilange songni nokni manderangba re batokaha. Pilak 
me-apa me-chikmarang aro giljani dilgiparangba re-batoke 
mandede aditan bangbaaha. 

“Da-oa maiko dakchengon namgnok?” meapa saksa duk 
ong anio bakrime doktorio sing-aha. “Manggisiko ra-bana 
maikoba dakgenma inesa?” 

“ Telegram-ni gitade, jangimangmangde dongpaenga. 
Sorkari hospitalo sanengana,” doktori aganchakengachim. 

“Kema ka-pabo, angade badepilesa sing-mansrangjok,” 
meapa an-tangni aganmana kattana duk ong-pile aganengachim, 
"Tangpakuode nampaenga!” 

“Darangan indakesa chanchiaignok,” doktori meapako 
kadimeatpile aganaha. “Iamang bochisaan ku-rang on-chengjok. 
Darangan siaha inesa chanchiaignok da-nang. TasabaTasa bebe, 
maiko miksonge seata name nichengpaosa.” 

Indaken manderang Bhabesh siaha ine kobor man-gilgilange 
sokbagrimtokaha aro saksani ja-man saksa asel ong a 
chongmotko singtokengachim. Nokoni manderanga sokbagipa 
telegram - o pangchake, basakoba badepile ba chuongmangija, 
basakobara sanabade sisrangaha gita ba sanabara tangkuenga 
gita agane on-engachim. 

“Indakode,” saksa giljani dilgipa aganataha, “Da-on 
somoioba dongenga, maina somoiko galataiengna; sawa sawa 
re-ani onga tariroroba namaignok.” 

Bhabeshna a sel ong-aha, ua siaha ba sikujaengnaba donga; 
uko ra-ena ba rimena nokni manderangni kaman ongachim. Indiba 
indita chel-aona re angna, ja achide sokjawachim ba saksan 
re-angtengtengnaba man-jawachim. Jekoba aganbo jako tangka- 
paisa donggijade kaman ong-jawachim. Songoni manderang 
saksa-sakgnide re telgen aro uandake nokoni manderangde 
darangba dongrikna sikjawa indiba indita koros nangnasiengao 
mai jaduchi tangka bilbaatnaka! Doktori aro Bhabesh pagipa 
boningsan indake chanchiari engki-engka man-dike ua me-apani 
kattana aganchakna ba an-tangtangraraba mamungkon daknan 

changjapilengachim. Sawa re-ani sawa dongrikani kattadc 
chanchiani ja-mansa,jako tangka-paisa donggijanian skanggipa 
chanchiani; uan jeko aganaba ba daknaba deda-bakda 
man-dikbatenggipade. 

Aditani ja-manoa doktori cholko gisiktangko bikoterae ua 
aganenggipagiljani dilgipakon jinmaoniko rimgonggeange dakna 
nangenggipa kamko chu-sokatna dakchakchina mol-molaha. 

“lade giljani dakna nanggni kamanba,” giljani dilgipa una 
aganchakengachim. “Da-o ianon chu onga gitan giljani 
dilgiparangba dongtoka, tangka-paisani gimin chinga jekoba 
dakgen. Dikdiksa chanchirimate tangkakode bikotataigen, unadc 
jajrengnabe. Naade re-nasigipa manderangkosa taridilaiboha." 

Uni indakgipa kasachake dakchakna kangkare kaani 
kattarangchi ka-dongatako man e bakbakan doktori nokoni 
re-nasigipa manderangko taridilaha. Bhabesh pagipa an-tangdc 
tangka paisani mamung cholko dakna changjaengoba ua 
boningtang doktorini bikotdila cholo kadonge ka dimeatako 
man-aha aro ta-raken re-na taripaaha. Tasa aro bochitang, songni 
Bhabeshni ripengska pante me-trarang, adita sak me-apa 
me-chikmarang aro baditaba sak giljani dilgiparangko man-gope 
Bhabeshko nina, ba uni manggisiko ra bana rc-enggipa 
manderang aro uamang sket-bakket tarie re-nasan tiktak 
ong-aiaha. 

“Boning,” Bhabesh pagipa re-chakatna skang doktoriko 
okame aganengachim, “Angade telegram - kode katta donua 
gitasa nikaia. Sokange angade Bhabeshkode dingtang obostaosa 
nikena ka-dongaiengjok. Uni gimin rc-gipa mande bang-ako 
pa-sike hospitalni sagiparangko salgipa gariko bi-e nisrange. 
ra-jolaiahaora nambatjawama?” 

Uni indake aganengmitingo giljani dilgipa saksaba chadengc 
knatimepaaha aro doktorini aganchakna skangan ua 

aganchengaha. “Uaba namaigen indiba mandeni obostara, 
anchingni ma-sienga gita, indaka obostaonara 
soksrangkujajokona, angade hospitalni gariko rae reakode 
onge nikja.” 

“Siade sisrangkujaba boning,” doktori agandapataha, “Siaha 
ong-ode telegram-on seataignokchim.” 

“Angade telegram - ni kattao bebera-jaesa agane 
niaiengjok,” Bhabesh pagipa inkuaha. 

“Badeede chanchijana boning,” doktori ka-dimeata gnang 
aganchakaha. “Mande sia ingipade ramram kattaong-ja. Mitamsa 
nengrae siningaia, mitamde sinagittoba tangpilaia. Siaha inede 
angade bebera ja aro siaba sikujawa. Bhabesh sibebeahaode 

angnade bilongen namjawajok, memang ” Doktori 

aganangkuna manjaha. 

“I lospitalni gariko ra e re ode ua kamna gitasa nikaignok. 
Intango sokange namkalako nikeode mandeskade mai inaignok 
ba Bhabeshba niksoe maiko chanchisopagen! Indake 
ong-jachina, indiba obostarang namteljaha ong-ode uchini garikon 
jakkalainaha. Sorkarini hospitalon donenga ong-ode, 
nangomangode unoni garikon altuen man aigen,” giljani dilgipa 
talate aganaha. 

“Ianonikode ra e re-jana boning,” doktori intaiaha. 
“Re-giparang pilakan kosto ongemangbajinmani songreronggipa 
ramram garion re-aichinaha.” 

Saksa sakgnisan nanga kattako indake agangrikaiengachim 
unon saksa dap saksa re-baroroe knatimeon re-chakatna skang 
tom-grua gitasa daktaisrangaijok. Aro saniba agana maiba dake, 
sakgipin maikoba aganskae, agan-chanchirima kattarangan 
meligija, ga-nanggija ritdang-bandangsa ong-srangaiengjok. Tasa 
aro bochitangba jinma tom dakgipa sepango chadenge 
knatimpaengachim. 

“Indakede ong kujachina na-a, nang-pa,” Tasa segipako 
ka-dimeate aganaha. 

“Ongae-ong-jae kattako rongtalchenggija grapa 
dakgiparangde na-song bochisaan,” doktori manenga gnang 
inengachim. 

“Saksa dap saksa aganaiengode kattade bon-jawa, hai hai 
re-chakatainaha,” giljani dilgiparangoni saksa indine agane 
re-chakatdilaha. Pringni re-ronggipa gari, je somoio re-gipa garion 
re-ange Bhabeshmang a-sel ong-achim, uko nina re-angenggipa 
songni manderangba unon gadoangna reongkatbatokaha. 

Reanggiparangan gario gadoangkuja, Bhabesh siaha aro 
uni manggisiko ra-na re-angtokenga inesa songode ta-raken 
gipangaha. A-sel ong-gipa nokdang Bhabeshmang nokoba 
re angpagijagipa songni manderang aro pante me-trarang 
rorikkuaha. 


XVI 

Songrea inon dingtang dingtang nokdangni, asongni bajatni 
manderangko aro rokom rokom dakbewalrangko chagrong- 
nikronga. Rasong namode songreanio bang a kusi 
ong-anirangkoba ra-baronga aro mingsagitara songrenangjaode 
dukni ba janggi mangkimaniba ong-ronga. Songrena skang Isol 
bi-ode mamung a-selba ong-jaha inede ong-ja indiba bang a 
namgipa Kristianrang ba Kristian ong-gija gipinrangba 
songrenasio bi-e songreronga. Indimangba basakobade a-sel 
ong-telaia maina Uni daksogiminko darangba uisona amja. Uan 
Uni skaosan pangchaka. 

Bhabesh aro mistri budepa salgimik songreani gimin 
neng-beaha. Da-o kantasamangni ja-manode miksonge 

songreenggipa songjinmaona soke noktang-jamtangko 
manpagnok. Gari sale rona ka sroksrok ramaba nambea aro 
rama namako toe gari re engara tarakengachim. Ontisa 
re angarin man asienggipara siltinrangni nokking donggipa ro gipa 
aro dal-gipa dolong. Ia dolong aro kamaora dalbegipa chibima 
- minggni songregiparangni nie kasrokani. Songreani soknagitik 
songjinma che 1 j amangmango darang songregiparangan ia dolong 
aro chibimako nina kasrokrongachim. Dolong chua aro gari 
reenggipa dolongni kosako konggrang konggrang dake siltinchi 
rikdapgipa nokking, nikjagrak manderangna mikkim gnangatbea. 

Songregiparang pilakan kusi ong-e antangtangni 
ong-onasigipa biaprangkosan mikjumang nikattokaiengaha. Gari 
chalaitimgipa inditan ta-rake aro songregiparangko an-sengate 
salengani gimin haida, dolongni mikkango ‘Ta-rakaniara 
Sokninge Arvsengatani Aro Sootniba Onga ' ine see dongipako 
gari chataitimgipa an-tangba aro songregiparangoni darangba 
poraijaha gita nikmanachim. 

Duk-skimani darangkon senge donga aro sianiara 
ka dingsmite rimchaksoa. Sakantina sesoa rasongrang 
basakobade damsa biapo gronggrika. Songrebaenga rama 
tong sao gari chalaitimgipa menggo mangsako salpretbaaha, haida 
ua salpretman e gojrone sigipa menggoan maikoba sao 
onatahama ma manderangni beberaaon pangchakahama, gari 
re-ani bewal dingtangangaha. Gari, dolongni siltinchi rikgipa 
pakmarangoka saninggijachapekrimrimaha! Salgimik songrebae 
soknasienggipa gari songjinma nigamarin asel 
chagrongaha.Ta-rakprete reengmitingon gari kingreng-kingcheng 
dake tang jujongaha aro dolongni pakmarang tengtang-tengtang 
gam e garini obosta dingtangangenganina chrikaha! 
Chapekrimrimaoni dolongni sil be-tonggipaoni tong-sa, gari 
chalaitimgipa mandeko ka tongo bu protaha aro ua gari 
chalaiabaibai biaptangon sikamaha! 

Gari da-o chalaitimgipa gri ongaiaha aro re-aba dontongaha. 
Songregiparangni kenjagoke chrikpaengana mamungba gisik 
nangpagija ua chichipak mikkange nione tochakanio onchoka, 
tang-doa gita skate adita somoina chibimao chokona chanchie 
dongchaaha. 

Songregiparang pilakan an-tangtangni bil amasrek 
“Dakchakbo, dakchakbo” ine chrikmanggasiaha aro mitam 
bilbatgiparangde bilonasienggipa garioni chokone kataha. 

“Bhabesh,” ine mistri budepani chrikpaenganiba chrika 
gam-enggipangoni ku-rang ge-sa ong-engachim. Gari su-datani 
sa-dika man-ahaoba uamang atchusaba krengenggipa jinmako 
sikchepchep-nol chepchep, sikruru-sikpakpak dake 
mikkangchipak ge sasan dongaigipa dogaona sokbana 
krengpaengachim. Indiba ia do gara dolongni tang-badaeanggipa 
garini bak bangbangosaha! Kelkirang gita chokongiparang 
an-tangtang be en chakgijako nappretprete ainarang matpil- 
bu-pileba krengsmaktokengachim. Dolongni bangbango garini 
dingdede dongakode an-tangtangni janggina krengenggipa 
songregiparang chanchiwilwalna gualaha, uamang garini do-ga 
gita ongkate katnasan krengtokaiengachim. Gari ki-sangni aina 
dal-gipako dokprue ongkate katnaba sawa 
chanchisrappakugenchim ba ukoba indake apchangket somoio 
maichi dokprugenchim. Jensalo songregiparang bang-batan 
dolongni a palogipa ku-tete dongengggipa garini do-gacholo 
sokchimongaha, garini jrimara bangbango dingdee 
dongenggipachipak bataha, krengsmake kelkirang gita chokone 
katgiparangmangkoba minggijan gari bilonangaha. Dolongni 
krong dal-gipani ro-bate on-gipa siltino gari dokchaka gita dake 
chel-e til-watangaha aro indake chibimani chio ong-gija rikamni 
an-chengosa su-teka gita ga-akchakeaha! 

Indake apchangket somoio sawa, sana, maiko dakna ba 
dakchaknaman-srapechim! Haidajadu-montroni bilbaindaka 

a selonikode jokatna amjawakonchim! Ong-onsrape adita sak 
jokpagipa manderangba chrikesan dongna manaiaha. 

Darangni chanchisoanian chu-sokjaha aro darangni kusi 
onganian indaka a-selni dukosan boneaiaha. Bhabesh aro mistri 
budepani chanchisopaaba indaka rasongonasan sokonangaiaha. 
America sokange kuliechina Tasani ka-sabee tarie on-atgipa 
cha-ani kadepba ia chibimani an chengosa dapa gita dake 
bon-aiaha. Bhabeshni aeroplen aro America soke ramarango 
re-jojoe roeangako mikjumang nikpara indaka ka-namgijagipa 
a-selosan chong-dikdik bon eaiaha. Su-krope ga-akongimin 
garioni songregiparang darangba chadenge ong-katbajaha. 
Chel-aoni nikatna manaragari gaakonani ripponggipa anchengni 
a-dimu chadoa, kamachi ongonange nikna man-ara gari gimikon 
an-chirara aro ku-rangko knana man-ara saknaana gojrone 
ma-amani! Bhabesh jean Americao porainare-angpanasiachim 
da-nang ua panteba ia gojrone ma-amenggiparangoni saksasan 
ongpaaiaha! 




“Bhabesh! Bhabesh!” ine saksa dambegipa doktor me-tra 
de mesaengachim. A-sel ong-gipa songregiparangko koldoe 
hospitalona ra-baon bang-batakon, sigiminrangko donchakram 
nokosan donetokaiaha. Indiba be en gimik an-chichripchrip 
dakgipa pante saksakode, ka-tongo tappo tappo dake 
rang-sitkuengani gimin sanram kuturiona ra-bae niaha. Uni 
an-chirara ganenggipa chola-ba-rarangko okgale be-enrangko 
rongtalate ripakmitingosa uni longpen jeponiko photo baksa 
bimung aro songdongani biapko sea donggipa college - ni lekka 
pal-takko uoniko man-aha aro ua panteara Bhabesh ong-achim. 

Bhabesh gitok manchaon bilongbee mata man-aha aro uoni 
an-chi tipjaengachim. Be en gimikon matade bang-ahaaro be-en 


151 



MANGSUNDUK TARIGIPA PANINGSA 


ning-o maian bilongbee jokom ong-aha ukode ma-sija indiba 
kosakgilgilko niaiode ua gitoko matwakgipan bilongbataha. 

Asel ong'chakram biaponiko sal dongkuengon hospitalona 
ra-baaha, da-o wal chi-gni baji dokaoni ru-utpilengaha, Bhabeshni 
gitoko mataoni sre sre anchi joken dongkuaiengachim aro 
sangipako jajrengatbee on-tisaba mikseljaengachim. 
Sagiparangko walo nirokgipa doktorrang aro nurse - rang 
an-tangtangni dormahanasan kam ka-enga ina gita sagiparangni 
nangnikanirangkode simsakbrejaenga; kuturio tom-dake donge 
an-tangtangsa hihi-pitpit ka-dinge agane roaiengachim. Indiba 
saksa dambe doktor me-tra, Bhabesh aro uni tangspa 
songrerimskagiparangna dingtangmancha simsakengachim. Ia 
asel ong-aoniko rabagiparangoni bangbatan siangtokengaha aro 
Bhabeshba da-onan mikselkujaengora bakbakan siaignok gitan 
ongpilaiengachim. 

Walni sa baji konta dokna sepangpiltaiengjok Bhabesh 
da-osa kasne maambaaha. Saako saa minggija an-pilatoara uni 
gitoko matwakgipaoni an chi rue rue jokpokpokbataiaha. 

“Ka-sne, ka-sne Bhabesh” dambegipa doktor me-tra uni 
an-pilbaako rim-changsoc aganengachim. “Anchi jokbataienga, 
indake nigitoen tuaibo.” 

“Chi,” ine Bhabesh ka sne ma amc bi aha. Simsakenggipa 
dambe doktor me-tra tarie donenggipa ding-bomgipa chiko una 
chamoschi kanataha aro uni bimungko minge “Bhabesh” ine 
okame niaha. 

An-tangni bimungko minge okamon ua gisik ra-baa gita 
dakaha aro miksela ku-rangchi rongtalen ku-chakaha. Ua ka-snc 
nauaha aro an-tangara banona sokbaaha niwilwalaha. 

“Ka-sne, ka-sne,” ka-sabee nirokenggipa dambe doktor 
me-tra aganengachim. “Da-o neng-take dongkubo. Ja-mano anga 
mai ong-aha ka-sne agangen.” 

Bhabeshko darangan tangpilgen ine ka-dongjaha. Asel 
ongchakram biaponiko de-tome ra-bagipa una bate 
mangrakbatenggipa gipin songrerimskagiparangan saksa tap 
saksa dake siangtokengani gimin uaba ru-utgijan siaignok 
inesa darangan gisik nangtokjaha. Ia doktormangmang 
simsakjaode haida uaba basakonin simangnokchim. An-chi 
tipatna jotton ka-beoba, namdapbaani pal jokasa 
jokpokpokbarani gimin ukoba siakosan nisenge galgopesan 
donaijokchim. 

Bhabesh ku-sik aganna manaha ine knaora aro ua doktor 
me-tra una dingtangmancha nirokenga ine ma-siahaora 
bakbakan unwalo a sel ong aonan dingtangmancha tarie 
dongenggipa doktor jinma aro baditaba nurse-rang 
chagrimbataiaha. Okame nion sagipaba mikselbebeaha aro 
saknaana gojrone ma-ambcengachim. 

Somoiko on-tisaba gimatgijan doktorrang una 
ka-sachake matwakgipaoni jokenggipa an-chiko tipatna 
jotton ka-taiaha. Nokgipani ka-saachi an-chi ka-sne ka-sne 
tiproroangaha aro ja mano katipako enge nioara gitchakjrejre 
matwakgipaoni an-chi tipsrangaha. Sa-dika namatgipa 
bijirangko sutaie uni gitoko matwakgipakoba kochepaha. Ua 
adita chaktokalaha aro agannaba man-batbaaha. 

“Gari songteke ga-akna am-akode anga ma-sikuenga,” 
Bhabesh gisik ra-bae aganna a-bachengengachim. “Anga 
Atchukode kelki gita ong-onchina sikongkatengachim, 
Atchuara ong-katna man-srapama man-srapjahama ukode 
anga uiangjaha.” 

“Da-o namkalangahao aganbo Bhabesh,” simsakenggipa 
dambe doktor me-tra uko beng-e aganaha, “Jekoba agankunabe, 
neng-take dongkuaibo.” 

“Da-alde na-a an-tangan sagipana dongtimaiengane? Saoba 
ma-dranganma?” doktorrangoni saksa singengachim. 

“Oe ma-dranggitan... angni mande ma-siaan,” doktor 
me-tra aganchakaha. 

“Atcha indake ong-ode,” doktorrangoni bribatkalgipa 
aganskaengachim, “Sagipani janggi an-chingni jakon, 
obostarang namjabatbaora angnaba kobor on-ebone Doktor 
Mini. Anga laboratory kuturion ong-aigen.” 

Bhabesh biji su-ani samrangni a-sel aditan 
chaktokalahani gimin jripjrip neng-take dongengachim, arc 
uni indake nambatbakalako nikora doktorrangoni mitamde 
saksarot saksa re-angpiltokengahachim. 

Bhabesh da-ode ong-rongbewal gitan mikselbeaha aro 
saa amjaengoba nachilde sengahani gimin ‘Doktor Mini’ ine 
bimung mingagita knarikaha. Bimung mingna skangde ua, 
an-tangna simsakenggipa doktorko nimangjaha; da-o mikron 
naue niatnaba pakmachipaksa ketchie tuenga aro an-pile niate 
ninara uni daksokaoni nalsaosaha, ua rimdregipa gride 
be-entangko il-lengnan man-jaenga! ‘Mini’ ine bimung 
minggipaba a-nasamsam, badia Minian ong enggen Bhabesh 
sing-ate ninade skaha indiba doktorskarangni re-angpilako 
sengsrange mikchipkuen dongrikengachim. 

Doktorni mande ma siaan ine uioa baditaba sak nursc- 
rang ua doktor me-tramung sagiparangni kuturion 
dongtimpaaha aro da-ode ua saksan ong-jajok. 

“Na-a tusina nangahachimba Doktor Mini,” Bhabesh 
ketchie tuaoni mikchipa gnang aganate niaha. 

“Bhabesh!” Doktor Mini aiao inmane, “Na-a angko 
maidake ma-sia?” ine sing-aha. 

“Ma-siade ong-ja,” Bhabesh ro e rang-site, neng-take 
ra-chenge agantaiaha, “Doktorrangni aganangako knarika. Unasa 
na an ong-enggenma ine aganate niaia.” 

Mini Bhabeshni siaoni tangchapile antangko uianinakusi 
ong-beaha. “Oe Bhabesh, angan ua Mini. Na-a angko 
ba-tomjachina? Da ora angni nang-ko ba-tomani sokskahaon 
angan amjaenganina duk ong-a!” 

“Anga pante ong-ahani gimin?” Bhabesh sabeengoba an-tang 
bisamitingni ripeng gitchamko man-pile aro uan doktor ong-e 
an tangko ka-sabee sanengani gimin kusi ong-bee gisik 
ritchengbatbae ka-dingsmita gnang Miniko sing-kalakataha. 

Sagipa mandeni doktor baksa indake golpo a-bachengatoa 
uko dakchakpaengggipa wwrse-rangde saksa sakgipinchiko 
ka-dingsmit dake nitatgrikari ong-katangtokaiaha. 

“Hi-ing. Pante sokahaora na-aba jrimbatjok,” sanenggipa 
doktorba bal-ekchakskae sagipa mandeko kusi ong-dilengachim. 

“Nang-ni aeropleno kam ka-na porikka seara?” Bhabesh 
gisiko nabagakako sing-ataha. 

“Sawa agana. . .? ...Banoniko knaa?” Mini to-ta to-ta dake 
agane aiao inmanbea gita sing-engachim. 

“Bakrogipa golpo. Da-ode anga aganna sikjaenga,” Bhabesh 
sikbregija aro neng-ako che-elenga gita aganchakaha. Miniba 
an-tangan sangipa ong-e uni neng-takna nangenganiko ma-sie 
aganjachinan beng-e aganaha. 

“Nang namkalangahao an-ching bang-e golpo ka-na. Da-ode 
na-a neng-takna nangbeenga. Agre bel-belode gitok siksaka gita 
dake an-chi ong-tainaba donga. Nang-ni gitoko glass bu-aha 
indiba rasong gnangbee gitokbuo nangejani gimin Nokgipako 
mittelbea. Ong-jaode, haida namjabatgipa obostarang 
ong-skanaba dongachim. Na-a ka-sne knatime dongaibo, anga 
nang-na angni gimin aganna. Mangrakbakalahaora na-aba 
aganskakande.” 

Mini asongenggipa stul- oni re-bae uni palango asongeaha 

aro aganna skang uni pinenggipa bararangko bachi gipa gipja 
nichenge name pinattaiaha. 

“Na-a okkribeenggnok. Anga nang-na chaani tarie dona, 
on-tisa cha-chengbo. Angadu-ataina,” Mini cha ani donchakgipa 
hospitalni silni chongipa almariko kulina am-e aganaha. 

“Nangjawa Doktor, okkrijaenga,” Bhabesh cha-na 
jechakaha. 

“De, indakode. Anga agangnok,” Mini a-bachengaha. 
“Angade ua skulon bon-e poraibara. Na-a mai kiason ua skulko 
watbaaha, angade da-onan nang-kode masijajok. Ua skulni 
bon-kamgipa porikkao anga maidake matchotbaaha, na-aba 
knaenggen. Alamala, sakchikkung nambatgiparangoni skanggipao 
bimung donga dakpara. Unan Baba angko. . . Babara doktorchim, 
da-ode pensin mane noko dongenga aro an-tang pharmacy kulie 
unon sananikoba dakenga; Baba angko Amsterdamo poraina 
watatachim. Amsterdamo poraiade poraiabebeachim da-nang, 
uno poraia inditan suk ong-beengachim aro science-n i bidingo 
dake nianirang bange dongani gimin a-gilsako nambatsranggipa 
University gita nikmanpilengachim !" 

Mini an-tangni poraiarangni gimin indake gisik nangbee 
aganengachim aro ukon Bhabeshara jripjrip knatime 
tusichipangsrangaha gita nikmanpilengachim. 

“Tusiangaha Bhabesh ?” Mini aganbeengaoni dontonge 
sing-aha. 

“Tusikoja,” Bhabesh ku chone aganchakataha, 
“Aganangaibo, anga knatimaienga.” 

“Amsterdamo poraiaona sokahamo?” Mini aganna 
a-bachengtaie sing-aha. 

“Ing,” Bhabesh aganchakengachim. 

Mini joljol aganangtaiaha, “Angni gisik nange poraimiting 

tiktakon Babara chakri kaangkuna nengbeaha ine gitik-gitak 
antangan pensin bi-aijok. An-tang pensin ongahaora angkoba 
poraia matchotna gitto gitto okamatpilaijok. Amsterdamoba anga 
doktomi bidingon poraia, unasa matchotsrangna manbajaoba 
uko iko dakna jajamitingo Baba angko ia songpangni University- 
ona re-dilanga. University - ni Skotongba Babani ripengtangan 
ong-ani giminsa namaijok. Ua angna ka-sachake dakchakjok, 
uchini nanga lekkarangkoba bi atjok, indakesa anga joljolan 
poraidapangna man pajok. Uchini re badaldal noko 
dongmitingosa da-sio nang-ni sing-gipa, anga aeropleno 
songrenioba kam manangbebeachim indiba Babako nirokgipa 
dongja aro Babamanchaba watna sikjani gimin anga re-angjaha. 
Ia hospitalo kam kaengade ruutmangmangkuja, mijaonisa. Ian 
Babani ka-anggipa hospital, Bababa ianon kaachim. 
Mingsagitara iano angni ka engaba nampilaijok, nang-ko 
dakchakna manskagnok.” 

Mini aganako bon ataha. Bhabesh tusiaha ba siaha gita 
illeng-siksakgija tolrotrot tue dongengachim. Antangni aganako 
ua knaama knajahama Mini jajrenga gnang ua saenggipa 
mandeko bamgope niaha. Uni mikronrang mikchipenga indiba 
uko pindapgipa bagipa ba-rade rang-sitengani gimin mojim mojim 
dakengachim. Mini uko nien sikuja ine uina man-aha. 

“Mai Bhabesh, tusina skengaha?” Mini una aganchaka 
kurangna kadonge singaha. 

“Tusina ska gita daktaienga,” Bhabesh mikchipe dongaoni 
aganchakataha. 

“Tusiangbo indakode. Sin-ode aganbo, anga ba-ra ra-bae 
donaha,” Mini palango asongkapkuen aganengachim. 

Bhabesh, “Im,” ine aganchakesan tusiangaiaha. Miniba uni 
palangni jachokchipak stul-o asongskae nitime dongaha. 

Wai sikdikdiko saksan ongahaon una bang-a chanchianirang 

sokbaaha. Bhabeshna mai namjabata obostaan ongangkugen! 
Dao namenga gitan ua namjoljolbagenma ma namjabata 
obostaona sokanggenma, sagipa mandeko nitatari maiko ma-sia? 
Skango apsan porairimaoni da-osa niktaia aro uaba indaka 
obostaosa! Bi-sao damsan rorimgipa ripengko niktai- 
grongtaina baditan kusini indiba indaka a-sel ong c 
sinagitikosa! Bhabesh bisamitingo baditan namgipa bi-sa 
ong-achim, da-o pante sokahaora uni bi-sani bewalranga 
baditana dingtangenggenchim - apsan ong-aienggen. 
nambatenggen ba namjabatenggen, bilsi ru-utani ja-mano 
niktaigipa mandeko masina amjachim. Uni poraiania, uni 
longpen jeponiko mangipa college - ni lekkao gita ua B.A. 
poraienga, ukosanmangmang uade masipakuaienga. 
Jedakgipa obostaoba ong bo uko tange rakkina, nirok- 
sandina ba simsakna pilakan an tangni jako ine kange ra c 
Mini indake chanchiengachim. 

Sa dika chaktokalahani gimin Bhabeshde tusibeengaha. 
Doktor Mini antangba doktorrangni kuturiona tusina 
napangaha indiba kan dikgipa somoinasan ua tusina manaiaha 
maina dikdiksa tusiaiengpittion andalgipa wal jrangjrang 
seng-baaha. 

Mini chakate re-bae niaha indiba Bhabeshde 
tusikuaienga. De-mesae ninaba tusiako golmal ka-a gita dakna 
kene ua de mesaade de mesajaha. Me asani tuako ba-ra 
kikprake nina me chikni niam ong ja indiba ua saenggipara 
tusian tusibebeengama ma tusiabaibaian siangsrangahama, ua 
kenchakan gapaha aro bebegiataba ua mandetang gita ba 
hospitalni doktor gitaba sanenga; sagipako nirokna uo bil 
gnang. Pinatgipa ba raba, haida ritchaaninkon, rang sitana 
mojimaba mojimangjaha. Ua pinatgipa ba rako ka snc 
kinggale niaha aro nibo rang sitengani gimin Bhabeshni 
ka tongni bigil tang ona tang doa dakengachim! Ua sikuja. 
tusiengasachim! 

Bhabesh tusiengpittion, mikrakahao miksue cha-na ringna 
man-agita, ua pringnin chaani ringanirangko ra-echina nurse 
saksako watataha. Adita somoini ja manoa Bhabesh 
mikrakbabebeaha aro mikrakera bao cha na-ringna, ua 
saknaana gojrone maamesan dongaiaha! 

Bakbakan Doktor Mini nwrse-rangko okamataha aro 
una sadika komiatgipa bijiko su-na on-taiaha. Aditani 
ja-manoa uni ma-ama komiangaha aro ruek ruek tusiangtaiaha. 

“Sadika komiatgipa bijima ma tusiatgipa, Doktor,” sagipani 
jrip tusianganina aiao inmane nurse - rangoni saksa sing-aha. 

“Minggnikon,” Doktor Mini aganchakaha. “Dikdiksani 
ja-mano mikrakbataigen, sa dika komiangskagnok. On tisa 
dongtokalmitingon cha-anirangko on-bo. Mande 
mangrakkalahaora jekoba daktoa.” 

Doktomi agane donanga gitan Bhabesh dikdiksani jamanon 
mikrakbaaha aro “Okkrienga,” ine bi-sarangni ma-gipao bi-a gita 
cha-ani bi-aha. 

Nurse tarie doncnggipa sagipani cha-tona gita dakgipa 
cha anirangko ka sne du ataha aro chi rim-chi rim dakgipa 
ringanikoba uni ku-sikona chamoschi kanataha. 

On tisasan cha-man ringmanarin bilakbaaha ina gita Bhabesh 
golpo ka-na a bachenge sing-taiaha, “Angni Atchuara mai 
ongaha, na-a ma-siama Sister ?” 

“Angade ma-sija Skigipa,” nurse aganchakengachim. 
“Haida Doktor Mini ma-sigenkon.” 

“Doktor Miniara banosa?” Bhabesh sing-aha. 

“Nokchi re anga,” nurse aganchakaha. “Da-alba Doktor 
Minide walon dongani ong-taia, intang walosa re-bataiaignok.” 

Attamo Mini hospitalona re-bataiaha aro Bhabesh apsan 
kattakon sing-taiengachim. 

“Sawachim nang atchuara, Bhabesh?” Mini sing skaaha. 
“Budepaahama?” 

Bhabesh gakguani chin mikronko mikjap dakskae 
mesokaha. 

“Budepa. . . Longpen gisim aro chola rimitnangnang dakako 
gana? Aro chola rimitora gisimchi chonchone saltongtonga?” 
Mini sing-taiaha aro uara ka-sne gakgutimengachim. “Angaba 
ma siaukora. Mistri kam ka a?” 

“Oe. Mai ong-aha?” Bhabesh an-pilsrange ketchie suk ong-e 
golpona manjaoba mikronko rongret dake niate sing-atengachim. 

“Uaba saenga,” Mini sengsote aganchaka. 

“Bano ?” ua sengnapgija singkuaha. 

“Bhabesh, nibo naa sabeenga. Naa antangko raka dake 
mesokkunabe. Na a namkalangahaon an ching bang e golpo 
ka-gen ine anga aganjahachimma?” Mini singskae aganpengaha. 

“Mini,” ua molmolaha, “Angni Atchu siama sikuja, ukosan 
aganaibo. Uan angni ka-sara Atchutang, uan angko Americao 
poraina watatnasienga. . 

“Bhabesh!” Mini aiao inmane kusi ong-chake aganaha. 
“Americao poraina re angnasienga! Isolko mittela! Basako 
reangani ongenga Bhabesh?” 

“Rama dongjaha! Anga indaka obostao da awalo 
Washingtonona bilangna amgenma? Onggramaiaha!” ua duk 
man-bee skimangkuaha, “Angni aeroplen tikit sogiminsaha! Aro 
nang-ni kattadonnue aganengako anga ma-sia Atchu siaha! Angko 
dakchakgipan sisrangaha!” 

Mini mamungkoba aganchakningjaha aro uni uina ske 
sing-enganina maikoba dakskae ba aganchakskae jokani 
cholkosa am-roroskaengachim. 

“Agre chanchina nanggipa kattarangko agankunabe 
Bhabesh,” Mini kasariri aganengachim. 

“Atchu siama sikuja?” Bhabesh singtaiaha. 

“Bhabesh,” Mini a-bachengaha, “Anga maiko 
aganchakgnok! Nang namkalangahao aganna inesa inachimba 
indiba na-a sengnapja. Na-a indake draode anga agangen, 
knatimbo. Nasimangni a-sel onggipa dolong ka-maonan chinga 
re angaha. Polisrangde chingnaon-tisa skang soksoaha. Chingni 
manderang aro polisrang gari nokningo aro a-palo ga-akgipa 
songregiparangko kolamaha. Nang ni aganenggipa, nang 
atchutangkode chinga ninan misilpilaha. Ua kelkigita ong-ona 
am akonchim ine agana indiba ongonsrapna man jahakon. 
Gariara songteke ga-akonanga aro ja-mano an-chengoba ketchia 
gita bikpiltaikua. Nang atchude kelkion sikketa gita dake garian 
sin depchapaha. Maibadake gariba uni donggipachipaksa 
ketchiaha. Gariko polisrang aro mande jinma nigiparang bikilesa 
uni mangisikode raongkataiaha. Da oba ianon dongenga, 
manggisirangko donram kuturio.” 

Minini agana gimik ua knatime dongengachim. “Kelkigita 
sikongkatatgipa anganchim, anga gisik ra-kuenga. Angan Atchuko 
so-otaha!” 

“Indake inabe Bhabesh. Maikaesa na ara so otgipa 
ong pajok,” Mini indine ka dimeate re angaiaha. 

Bhabesh mangrakbakalaha aro tangpilnasigipan ine nikoa 
uko dingtangmancha sanram kuturiona sikruruangaha. Iano uko 
nambate sanna managita be-eni pilak bakrangko porikka rae 
niaha. Be en kosako dokretreani ba dokkropani gita an-chi 
kamtokaha, gitoko matwakgipana agreba gipin bakrangoba 
baditaba dam mata bang- aha aro be en ning-o aditan jokkon 
ong-aha indiba rasong gnangbee greng ge saba be- j aha aro 
mikkangoba chin rohina manning mata-bu-a dongjaha. Gitoko 


161 



MANGSUNDUK TARIGIPA PANINGSA 


matwakgipaoni an-chi jokaba tipsrangaha aro katipako enggale 
gitok gimikko duule name katiptaiaha. 

An chi agre pakahani gimin ua bilongen bilgri ong-beaha 
aro doktorrangni agana gita an-chi on-na nangnaba donga. Indiba 
Doktor Minini aganskaa gitade, mande mangrakbatroroe cha-na 
ringna man-aiaong-ode, an chi on na nangjawa, cha-a- ringakosa 
tik onge cha-skana nanggen. 

Uni saako porikka ra-e nia namaon chu-sokaha. Minini 
ka-sae dakarangoni mingsara, an-tangan ia sagipana sko chake 
SSR (Staff Sick Room) ingipa kuturiko Bhabeshna tik ka-e 
on-aha. Ua kuturi nambea, rongtala aro sagipa saksankosan 
donaiani gimin dongtobea. Porikka ka chakram kuturionide uko 
ua kuturi gitalonan sikrurue doneaijok. 

Porikka ka-na nom-bokataoni dikdiksa ja-manon ua 
mikselbaaha. Ianpakode ua skangna bate dongtobatbeaha aro 
agannaba mamung jajrenga grian man-aiaha. Uko kusi ong-bata 
gitaba nikaha aro aganarangba salario nammitingo jedake agana 
indake aganbewalon aganengachim. 

Doktor Mini aro «Hrse-rang una kuturi gitalko man e 
maikoba-majakoba tik ka-roroe tarie donatengachim. 

“Mini,” Bhabesh okamtaiaha, “Na-a angna mingsa 
agantaibone.” 

“Maiko Bhabesh?” 

“Me-chikma saksa chola gisimko gana aro kni bo-selsel 
daka, uara siama sikuja? Na-a nikama nikja?” an-tangni 
asongchakanio asongkete atchutangmung jegrikgipa me-chikmako 
miksonge ua sing-aha. 

“Chola gisim!” Mini jajajiji dake chanchiaha. “Chola gisim.... 
Chola gisimo pul bibal gitchak donggipako gangipa me-chikma?” 

Bhabesh gakguaha. 

“Siaha. A-sel ong-chakram biapon sikama. Nang 
atchumungsa da-ode, ua manggisi donchakram kuturion. Unagre 
saoba dongkuenga?” 

Bhabesh naringrengaha aro atchutang mistri budepamung 
songredimbaoni da-o siaona kingking uamang maikae apsan 
ong-aha Minina agane on- aha. 




XVII 

Daksogiminrangko uisona mandeni chanchisokani nalsao 
ong-a. Mandeni chanchisoanirang basakoba tiktakan chu-soka 
indiba basakobade bikpil ong-skaa. Unon mande an-tangko 
galchipa man-gimin gita onbee chanchia. Bhabeshna 
daksogiminrangba pilakan namgninasachim indiba da-oa 
mikjapsani somoi gitaon pilakan dingtang ongbaskaaha. 

Bhabesh uni be-en kosako matarangna bate be-en ning-o 
jokkom ong-bataha: ua biaponin chakatnan man-jaengachim. Mini 
uko ka-sabeen sanenga aro dingtangmancha hospitalni aro 
mandetang gitaba nirokengachim. 

“Mini,” Bhabesh okamaha. Mini uni okamana 
ku-chakengachim. “Na-a angna mingsako dakchakna 
nangtaigen.” 

“Maiko Bhabesh?” Mini sing-engachim. “Anga an-tang 
man-asrek nang-na dakchakna tarie donga.” 

“Songo donggipa angni ma-a paana na-a ia a-sel ong-ako 
uiatna man-genma?” ua sing-aha. 

“Angade uiatjok,” Mini aganchakaha. “Nang-ni college- ni 
lekkako chinga man-aha. Anga nang-ni pante ong-giminko 
changsaba nikkujaoba nang-ni bi-samitingni bimangko anga gisik 

ra-engpitti. Nang mikkangde uan uan dakaia, ua college - ni 
lekkaoniko nangni bimungko nikoa, ian angko skango 
ba-tomgipa Bhabesh ong-chongmotna nanga ine, anga angni 
mande ma-siaan ine a-kange ra-aiaha aro hospitalo bimung 
segataoba anga nang-na sko chakaijok. Nang ni songkoba ua 
iekkaonikon nike un attamon telegram dokataha. Telegram 
man-soode haida da-orangde re-asa re-pilenggnok.” 

“Namjok” ua kusi ong-e aganaha, “Nang-ni indaka nama 
kamna mittelbejok! Nang ni angko uipile dakchakahanina aro 
dakchakengkuanina Iso Ini bimungo mittelchong-mota!” 

“Bhabesh!” Mini beng-a gnang aganengachim, “Indaka 
kamara chingni dakna nanggipa kamanba. Jeko ma-sia ukosan 
angade dakpaaia. Anga chanchia, da-ode uamang telegram 
mansotelenggnok; tarake nangchongmotgipa inesa anga dokata. 
Seng-gnang man-soode ta-raken re-baaigenba mo Bhabesh? 
Unode na-aba nokni manderangko niksoe kusiba ong-batgnok?” 

“Kobor manarin bik re bana! Jako tangka-paisa dongosa 
knaarin re-banaba! Ba banonikoba ra-chak-sroe man-paoba, 
darangba re-dilbagipa griode, re banan nikbapaosa!” Bhabesh 
uni sing-ana aganchakninggija indake chanchiesan dongengachim. 

“Atcha uarang jeba ong china, re-bagipa re baaignok, 
sokbaaignok, nikeaignok,” Mini golpoko dingtangate agantaiaha. 
“Uarangko donaibojok, da-ode nang ni golpoko knanaha. 
Angaba da-on somoi man-paenga. Agana man aignokkonba, 
Bhabesh?” 

“Man-srang,” Bhabesh kusi ong-e mesoke 
aganchakengachim. “Maiko knakugen, gimikan wal-kuo 
gimaange bon-aiaha!” Minini miksonge knatimna ske senggipa 
kattaona sokna skangan ua aganna gitto gitto dontongpilaha. 

Uni indake agananina uo maiba duk gnang ine chanchie Mini 
maiba-majaba kattako am-e ka-dimeata gnang aganengachim. 

■Bhabesh, nibo, nangna a-sel ong-aha indiba na-a siku ja: Nangni 
Jaknananggni kamrang dongengkua. matchotkujaenga; nangni 
chusokatgni kamrang bang-engkua. Na-a saa nampilgen, skangni 
jitan nampilgen. Re-na. katna. bilehrokna. aganna. ka-dingna 
pilakan namgipamande gitan ong-pilgen. Agre duk ong nabe." 

Uni indake mechikma gitcham dake aganmitingo Bhabesh 
rnikkangtangko kodam ningo donnue knatime dongengaehim. 
Bhabesh mamungkoba aganchakgija indake jripjrip ba grapagila 
dongon ua gisik saa gnang jrime aganskaaha. 

"Nokoni manderang nang-pa nang-mamang nang ni 
ohostako knae duk ong-gen ine angaba masia indiba uamangna 
mate anga manning namgijakoba dakkujakonba? lade, angade 
uiataiasan. Haida re bac da o nang ni nambarako nikeora kusi 
ong-epagnok.” 

Saksa maikoba dakaha sakgipin maikoba uisretskaaha. Mini 
uni daka kamna maikobasa gonggegc ehanchiskaha, pil-sagitara, 
mikkang. kisang, sambeng, ketchi, ia pilakko ehanchiwilwalpana 
da nang Miniba me-chiksan! Bhabeshni duk ong-a gita jripjrip 
donganina ua gisiko sabaskaaha. 

“Mini na a mamung namgijakoba dakkuja! Ian namaha,” 
Bhabesh kodam ning aoni aganataha. 

Da-ode Minini pal sokbaskaha, ua jripjrip mamungkoba 
aganchakgija Bhabeshni kom-pengpeng tuakosan nitate 
Jongskacngachim. Uno tiktakan Bhabesh an-pilbana siksakaha 
iro Mini bakan uko rim-changsoe ka-sne ketchie tuataha. 

"Ong-jaMini, na achanchisretnabe,” Bhabesh uni jakrangko 
itn-rike ka-sioke aganaha, “Anga uko aganna duk ong-e aro 
\ratcha-esa. Indiba angni kangal ong-aniko anga nang na 
ionnuchana amja...“ 

“Angan gualaha Bhabesh,” Mini an tangni jakrangko 

Bhabeshni rim-kepe dongcnganiko salokc, perango jo-olengu 
mikchirangko ripakjoljolc aganaha. "Angko kema ka-pabo 
N'angni bilakbaahaosa anga iarangko singna inengachim. Angan 
scngnapjaha!" 

“Mamungba ong-ja," Bhabesh aganchakaha, ‘‘Anga 
bilakaha, mangrakaha, an-sengaha! Uko agannamangmangara 
maina bilakna, mangrakna, an scngna nanga? Anga aganna 
man-aignok. Atcha, na a gisik raengagama Mini. ‘ Angiti 
Namnika Chokki - Mini' ine sea donggipa chokki be gipako 
ua sianggipa Atchu bndepana na songni tariatna ra baako?” 

"Angni Namnika Chokki - Mini ! .... Chokki be a!" Mini 
sningc aganpae ku-chiltangko chikkape chanchiatengachim. 
"Ha...! Oe... indiba na ara maikaesa ukora uiskajok?’' 

"Anga uia. Aro mistri budepa baksa saksa pante dakchakgipa 
kam ka engako?" jaksi ge sachi todinga gita chin dake ua 
singtaiengachim. 

"Gisikde ra-enga," Mini gakgue agiuichakalia, "Indiba anga uni 
mikkangkode gisik raatjaengaha, chingchide janggilatpilcsa kam 
kaengachim.” 

"Him," ua inalia. “Angan ua pantechim!” 

"Na an uii ! Na an ua pantechim?" Mini aiao inmanbee sing-aha 
“Na-ara uno maidakcngachim? Mai... mai... Na an ua ong-ode 
angkora maina singskajajok, naade angkode ma-sirikachim?" 

"Ma-sirikachim. Namemanchan ma-sirikachim," rang-spcc 
galchenge ua agantaiaha, "Angade kangalsa Mini. Babadt 
manggisina memgsunduk tarigipa mistrisan! Angko chingni giljas; 
poraiatna dakchakachim, ja manora mondolio tangki 
bon-changanichi angko poraiatna man jaha indiba Isol angna 
cholrangko on taiaha aro Uni gisik on-achi ua siangggipa Atchu 
mistri angnadakchakbeaha. Dao Americaona watataona kingkingan 
dakchakna aganman-jok aro re-gnina pilakkon tarimanjokchim 

Da odc Atchu antangan sisrangjok aro angni ramaba peng-e 
dongaijok .” 

Mini uni agana gimikkon knatime dongengachim aro agana 
bonahaou maikoba dakchakani cholko anvroroenga gita 
aganengaehim. 

“Anga nangko dakchakgen Bhabesh." 

“Ong-ja Mini,’' ua inaha. "Americao poraiani katta bi-sarangni 
kal ani ong-ja! Da-ode angni aeroplen tikil gimikan sogiminsajok, 
magnasaha aro na-a dakchakgen ine bal-ekengoba ba 
dakchakbebeoba angni poraignina re-angani aro uno napeanian 
kan dikbegnok. anga srapjawaha. Anga an-tangba indakaienga, 
basakon saa namgen!” 

Mini dingtang dingtang choirangko bikote, uni 
gimanikenggipa poraianiko maiba cholchi man-pilna agane niaha. 
Indiba Bhabesh uni aganenga aro bikoichrakgipa ong-na 
amgijagipa cholrangni kattaehi ka dimena man jacngachim; 
uaranga mc-chik mandeni rongrct-cholet agananisan! Katta 
bebede maibakae ua Americachi re-angna man-bebeoba poraianio 
napegnian agre ja-manchakdugaaignokchim. Indimangba Mini, 
iarang pilakko ma sioba ripengtangni dukko chel-chakna 
krengangkuaha. 

“■Babade dakchcikna namnikgipa, maina nangko dakchakna 
jechakgen? Anga an tangni chanchiengako parake agangen aro 
na-ara angna parakskana nanggen. Indiba dakchakanikon 
ra-chakna sikjaode sikja. Angade mai, haida salgini sagrerangba 
nang-ni sikgijakode drana man-janaba donga!” Indine aganmanoa 
ua duk ong-e songgoke dongengachim. 

Bhabesh uni donmitapa gnang talbregija agana kattarangko 
on-ti-min-tiba uirikjaha aro aiao inmane knatimesan 
dongengachim. 

“Mai salgini sa-grerang, mai mamung. . . ?” ua aiao inmane 

sing-skaengachim. “Naara ripcngsan aro ripeng ine chanen iarang 
gimikko angna dakenga. Na-amangmang dongjaodc angna maian 
ong-genchim! Mai anganang-nidakchakako ra-chaknasikja; ian 
ra-chakenga! Maidake ra chakakosa na ara namnika Mini?” 

“Oh Bhabesh! Na-a. . ua aganangkuna dakengachim indiba 
maikoba guale aganna am-ako gisiktangon rarikpi la gita agangija 
donpilaiaha. 

Mini ku-bososo dake dongchaaha aro sakgnian indaken 
jripjrip dongtokaiengachim. Unikoa ua sotnoi jokja aro kam 
dongako pasike a palchi ongkatangaha aro ru utaonan 
nabachipjaha. 

Bhabesh kulurio saksan ongengon uni agana kattarangko 
chanchitaitai uina jotton ka engaehim. Mini uni bi saonin ripeng, 
uni ka-sachakc sanenganiko nainnikenga, uni dakchakaniko 
ra chakenga. Uni gisepon ‘Dakchakaniko ra chakna sikjaode' 
ine uni inara tnai katla? Ka sachakan gapgipa mandeni gisika 
dikdiksani gisepon mai ong angaha? Maina indila gisiko sae 
mesokenga, rna ua una maiba gisiko sa-dikgniko aganman-ahama? 
Ua ong-akosan aganchakaha, uni aganchakanio mamung 
gualanide grichim! iiaida da ogita ka onange Minimangmang 
dakchakjahaode una maian ong-gen! Nokoni manderangba 
basako re-bagen aro ia somoionin dakchakgipa gri ongnasiengo 
basakgalgal sokbaninge dakchakegen! Haida Minini watataha 
ingipa telegram - koba man-soama man-sojaenggenma aro 
man-sobebee re-bana inoba baoni tangka, sawa rc-dilbagen? 

Adita ja manoa Mini cha-ani ringanirang, Bhabesh Ta-rake 
Saa Nampilbo ’ ingipako sea gnang lekka pal-tak aro bang-a 
bang-ja pul chokchimko ra-bae uni kutturiona napbapilaha. Ua 
mamungkoba agangija ra-baatang pul chokchim aro lekka 
pal-takko Bhabeshni tua skopango ka-dingsmite donneaha aro 
ra-bagimin cha anirangkoba tarie chamoschi du atna jakgeng 
dakaha. Mini indake ku-sik-waring on gija kamkosa kam dake 

mesokengon, cha-aniko kusiko du-atna gitto gitto uni dakenga 
kamna Bhabesh aiao inmane aganaha. 

“Mini anga minitsaba naa gri dongna man-ja!" 

Ding kario bol ja-pango sri sri, kasne aro rinoke balenggipa 
balwa gita ehacha uni ingipa kattaranga Minini ka-tongona 
napprotangaha aro ka-tong. chong-motan anchi rongdikona 
indakgipa napangoa uarang be-en gimikona pipraange chanchiani 
kol taningona sokeoa, chanchisoa kattao nangeaha ina gila, uni 
cha-ani du-atna jakenggipa jakrani jakba goka change 
rakchangaha. Mikronko pindape aro kinggale mikjapatenggipa 
mikgilba an chi jokruraenggipao indakgipa kattarang brinani 
a-selankon mikjapna changjaha aro nitatengoba, kanarangni 
mikron naueba nikja gitasa Bhabeshni kodamksoan nitatc 
dongchaengachim. 

“De Mini, du-atboha,” Bhabesh Minini sol gimin bimanggita 
tolrorot dongako nikc aganengachim. 

Minide jumangosaha aro uni ku rangko knataiosa tusiaoni 
mikrakbaa gita “I ling,” ine gisik nangbegijasa inaiengachim. 

“Maisa ong angaha?’'' Bhabesh ka-dingsmite sing-taiaha. 

“Ing. . , ha. . . ha. . . Bhabesh, ka sne nang man asrek cha-bo,” 
Mini jajajiji dake agane chamoso ra gimin cha-aniko uni ku siko 
du-ataha. 

“Xang jakoni ang ku sikona baditaba mailrang chel-ama? 
Ma chamosan jrimdugaama?” ua sing-kalakengachim. 

“Maina,. . . maia?” Mini orto gri sing aha. 

“Mainasa du-atningja?” 

Ua aganchaktaijaha indiba Bhabesh uni jripjrip du-enggipa 
cha-ani aro ringaniko sagipani cha-na man-a gita okkasrekan 
cha-aha aro kanata ringanikoba ringaha. 

Mini ku-gri ba ku-ma changgimin mamungkoba aganjaenga 
aro cha-manahaoa Bhabesh an tangba aganna katta bikotna 
man-skajae ua ketchiesan tuna am-aha. Mini kuturio donggipa 
sikdepaniko sikdepe gamaton sakgni nurse -rang re baaha aro 
sagipako rinvdree dakchake ketchie tuataha aro uamangoni 
saksa kuturio dakdimgipa su srangchakanio uni 
cha-chakanirangko su-gale donataha. Kam matchotahaoa 
uamang kuturioni reangpilaha. 

“Bhabesh,” ine okame ua aganna abachengtaiaha. “Na a 
saa namkuja dipet ua kattako agantainabeha. Nang-ni saa 
namahaon an-ching bang-e golpo ka-gen.” 

Bhabesh uni indake gisik rongjrime aganana gisiko nangbac 
antangni amasrek sko de dange niataha. Mini mikgil skeme 
sagipani tuengako nie dongengachim. 

“Mai kattako?” uaaiao inmanani kurangchi singataha. 

“Uko. Da-o nang agangipako.” 

“Maiko aganemung?” gisiko tuangtaie ua aganaha, “Anga 
ia somoio dakchakgipa gri dongna man-ja inesaba.” 

“Ia somoiomangmang? Saanamahaode manaignok?” Mini 
kaakame ine singaha. 

“Anga jegrikna sikjaenga Mini,” ua an tangni sa dikengako 
minggija palango turomrome aganaha. “Anga an tangan saa 
amjaenga. Anga indake raka kattarangko aganna sikkuja. Anga 
nangko nangnika, naa angko jedakeba chanchie kao nangaibo 
indiba nang-ni dakchaka gri dongna man-jawa inesa.” 

Bhabesh duk man-a gnang tue dongengachim. Mini da-osa 
antangni chanchigija agananichi sagipa mandeni gisik sagnina 
kenchakna a-bachengaha. Sagiparangko sanna aro ka-sariri 
agane kusi ong-ate rakkina uamangni ba uni kam indiba Mini 
bikpile sagipakon gisik saataha; ua suk ong -jabeaha. Antangan 

nanga kattarangko jamano golpogen ine aganc donaha, uni 
gisepon ua sengsrapgija golpodile nanga-nangjaona katta 
sokataha aro sagipakoba gisikni gita biljimate sadapataha! Mini 
mechiksan danang, ru-utesa bawilgipa somoiko ruutni ka ha aro 
dikdiksa somoinan sengsrapjaha. 

“Tusina skengaha?" Mini sikdikdik tuenggipa sagipako 
de-mesaa gita nama dakmike singaha. 

“Sikja,” Bhabesh aganchakna sikbrcgija kasne agachakaha. 

Mini una mamungkoba agandaptaina ka dongjaha aro 
da-ogita chanchichenggija agane bakoba aganna am-cngo 
bachibasa sokattaina kene aganeba nisrangjaha. Ua an tangan 
an-tangko sao on e, saie asonggakesan dongaiengachim. Maikoba 
aganna amc paraksrangggija agananichi, uko dingtangkosa 
ma siatskaate duk ong ataha indiba ia somoio ba biapo 
agansranganira mairongpile mitchigni ongchongmotgenchim! 
Indiba agangija donaiora Bhabesh daogita chanchisrete baditan 
duk ong-angkugen aro ukon gisiko ra bite be en saa baksana 
gisikba sakame donggcn! 

Mini kim-kim chanchiaha aro uni tugipa palang sepangona 
re-emgaha. 

“Iachi an-pilbabo Bhabesh,” ua janggilate ketchie tuenggipa 
sagipako niondape aganengachim. 

Bhabesh uni agana gitan an-pilbana be en moataha aro uni 
rim-dree dakchakanichi an-pilbae aganako senge dongaha. 

“Maiko aganbo Bhabesh?” ua ka-dingsmite nitate singaha. 

Bhabesh aiao inmanaha, Mini da-osan ka-onanga aro da-on 
nampile ka-dingsmita! Ua uni indakgipa bewalna ka-dingsmitna 
jaja maikoba aganna deda dake nitate dongchaengachim. 

Mini uni skopango asongaha aro uni knirangko rim-ile 
ka sariri sing e aganengachim. 

“la somoinasan angni dakchakaniko nangaia? Chasongnade 
nangjawa? Indiba angade indake chasongnan nang-ni sam. . ua 
agana bon srangkuja unon chippengesan donenggipa do gao 
doktiktikani ku-rang gam-aha aro mande jinmani jikjaka gita knaaha. 

“Saoba re-baakon Doktor, niebo," Bhabesh aganataha. 

Mini do-gachipak re-ange kasnc oataha. Aro do-ga oatarin 
nibo, mande jinmanapgrubaaha! Uamangoni saksa me-chikma 
janggilo bi-sa ba-a gnang mikkangtangko rim-tipe mande siao 
grapa gitagrapwakwake napjoljolbaengachim. 

Mande jinma uan Bhabeshko nina ba uni manggisiko 
raangna rc-baenggipa songoni manderang ong-achim aro ua 
grapjoljolc napbagipa me-chikmara uni ma-gipa Tasa ong-achim. 

“Maikaesa indakaijok baba!" '1'asa grapjoljole inengachim. 
“Maidaka rasongkosa chagrongjok!" 

Bhabesh songtang-noktangni mandcrangko niksoe kusi 
ong-beahaaro uni mikrononi mikchirangjo-olengachim. Segipa 
Tasako gipakc, gipakenggipa jakchin doktoptopengachim; 
Iasaba grapa tipange degipako ba gipa debra ku-srechi 
mikchirangko ripakc kasiksike dongengachim. 

Tasani grapa tipangahaora sokbagipa manderang sing-na- 
aganna abachengskaaha. Darangan darangni singako scnggrikja, 
aganakoba knatimgrikja, jinmaan manatangtang, paltangtang 
sing-grugru-agangrugru dakcngora, jinmani jikjaka 
gam-pilengachim. Jinma napgrubaora kuturian gapketpilaijok. 
Mini pakmachipak mande jinmani kisangchisa chadenge, knatime 
aro nie dongpilaiengachim. 

Jinmaoni saksa. meapa bilsi reangaha aro salgimik gario 
songrebaani gimin kni bil-si-bil-dak dake sel-tagijagipa mande, 
ki-sangchi nipile Minini saksan chadenge dongako nikate uni 
sepangona rebae singeaha. 

“Uigija sing anina kema ka-pabo nono, na an chingna 
telegram dokatgipa doktorchimma?” Ua singenggipa meapaan 
Bhabesh pagipachim. 

“Oe angan,” Mini agachakaha, “Angan Mini. Anga aro 
Bhabesh bi samitingo porairimachim. Anga uko ma siesa 
nasimangna uiatskaaha.” 

“Nambeaha dede!” Bhabesh pagipa kusi ong-e aganaha. 
“Mittelbeaha. Na-a uiatpajaode chingade mamungkoba 
uipajawachim.” 

Bhabesh mande jinmani gisep gita uamangni agangrikengako 
nikataha. Ua bakan Miniko an-tang sambaona okamataha. 

“Mini, ia nang-mung agangrikenggipaan Baba," Bhabesh 
talate on-on uamang salani ka-grikaha. “IaraAi, iara Mama, 
iamanga chingni giljani dilgiparang, iamanga ehingni ka sara 
noksulrang aro iamanga. angni ripengtangrang." 

Sokbagipa sakanlikon Mini salam kaengon Bhabesh ukoba 
manderangna talate on-skaengachim. 

“Iara Mini. Angni bi samitingonin ripeng, apsan poraigipa; 
ia hospitalnin doktor angko sanenga aro ian telegram dokate 
na-simangna uiatgipa." 

Minian telegram dokatgipa doktor ine uiahaora jinmaan, 
“Mittelbejok, mittelbejok," ine aganc salam ka-giminrangmangba 
chagrubataiaha. Mini salam ka-an bon-kuja, sakon skang sakon 
ja-man ka-gen, amchakpiljaengachim. “Mittelbejok” ine 
aganenggiparangba gitap gitap - sanan aganchakbreng. Indake 
sokbagipa gimik jak saldokdoke salam ka-ora ia dambe doktomi 
jakde chotbakna am-a gita chimitpiljok! 

“Ia SSR No. 1 ingipara maiasa Doktor?” doktori Miniko 
sing-aha. 

“Ian Staff Sick Room-rangoni skanggipa kuturi,” Doktor 
Mini aganchakaha. “Hospitalo kam kacnggiparangoni saoba 
saodc ian sanram kuturi.” 

“Hospitalo kam ka giparangba saamasac! Basakonisa 
Bhabeshara ia hospitalo kam ka-cngaha Doktor?” doktori 
singkuen dongaha. 

“Chingaba sapaa,” doktor kadingsmite aganchakengachim. 
“Bhabeshko angni ma-drang ine bimung segatani gimin angna 
minge ia kuturiko on-paenga.” 

"Nang atchuara Bhabesh?” doktori Bhabeshko bik 
sing-taiaha, “Nampakuengama?” 

“Atchude sijok. Mama!” Bhabesh agachakaha. “A-sel 
ongchakramon gari sindeppreten siana!" 

“Ah!” doktori jagoke inengachim, “Sisrangaha? Angnade 
‘ Basakoba re bataigen' inc aganc donbarachim. . . !” 

“Da-o me mang pil-e re anggen da nang,” saksa 
aganatskaaha. 

“Oe uansac! Basakoba angmung tuc nina re-bataigen ine 
agane donbara! Mc-mangkon kal aksusanaam pilgipasachim," 
doktori jajrenga gnang inaha. 

“Da o me mang pil e, me mang jinmako rimgomc kal akgnok 
nang-kode!” saksa dap kendilattaiaha. 

Mini ka-dingjimjime kuturioni ongkatangaha aro aditani 
ja-mano hospitalni sepangni hoteloniko aganatgipa cha aro 
cha*anirangba sokbaaha aro mande jinma Minini on a cha-a- 
ringanirangko charoro-ringroroe kasinkala kurangchi golpo 
ka-tokengachim. 

XVIII 

Minimangni nokara hospitalni ehel-bregijaon donga, jaachin 
altuacn rc-sokaia. Xok dala, mandeara dongja: pagipa doktor. 
demechik Mini, gari chalaitimgipa aro babilsini kamrangko ka-na 
rakkigipa me-chik- inditasan. Uni ka-sae rimchaksoako man e 
aro pagipa doktorba namnikpac Bhabeshko nina re-bagipa mande 
jinmabaunwalode uamangni nokon waltuaha. Bhabeshni indake 
saa namkalangako nike doktorimang jikscsa aro jinmarangde 
salgipinon re-angpilaiaha. Pagipa magipade dongrikkuaha aro 
depanteni saako re-rurae niroktimaha. 

Mini skango jedake niroka. da-oba ka-sabeen nirokkuenga. 
Ian uni saenggipa ripengtangna hospitalni doktor ong-e 
dakchakani aro mingsagitara uni bisaonin ripeng gitcham jekon 
uagisiktango maikobadingchike see ramanaha. Bhabesh asel 
ong-e indakgipa obostaona sokaha aro Mini una ka-sabee 
simsakaha. Ua Bhabcshna ka-sachakaha aro indakgipa 
dakchakani cholko on-na man-on. Mini da nang me chik ma-ale 
chanchianirang dingtangbaaha aro darangniba uigijao una 
ka-sanapaha! Mini an tangni chanchianiko basakonin aganna 
skengjokchim, pagipa doktorni chawari ong-odc Americao 
porainaba dakchakaigen ukoba aganna skengjokchim indiba ian 
una namgipa somoi ong-kujaengachim. Bhabesh saa namkuja, 
il-lengnan jenetenesa man-aienga aro indaka obostao ka-sako 
parakgrike an-sengna! Ukon Mini an-tangba chanchipile donenga. 
Beben Bhabesh an-tangna indita ka-sachakbee dakchakenggipa 
Minini ka-saaniko nengrae ra-chaknaba donga indiba 
ra-chakjaode? An-tang indake chanchia dongesa una simsaktea 
dakmikenga, nirokmikenga aro ka-samikenga; uni pilak 
ka-sachakani kamrangara indinsa namgija bimungko man e 
nasiaignok! Bhabesh saa namahaosa gisiktango indake an-tangni 
kasaengako paraksrangaignok ine chanchiari aganna gitto gittoba 
ua indita salna ra-bitkame dongpaengachim. Indiba Bhabeshara 

ma-sichakskajae maikobasa gonggege chanchiskaaha aro 
an-tangko mainaba ka-onange namnikjacnga inesa uisretskac 
gisiko duk man-skaenga. 

Unsalode, au-miksuna ine ma-gipa pagipade seng-gnangan 
nokona re-baaha. Kuturio saenggipa Bhabcsh aro sanenggipa 
Doktor Mini, sakgnisanehim. Bhabesh da-ode aditan 
nambakalaha; mandc rim-kepe redilode a-pal-bi-sare-narangde 
man-engaha. Bhabcsh palangko de-gange kodam chandoe tong-sa 
asonga, tong-sa tua dake dongengachim. Minia janggilate 
sagipako sanani lekkarangko niroroe, nangkucnggipa samrangko 
segatlaiengachim. 

“Mini,” uaokamaha. Mini an-pile kuchakgija nipilaha. 

“Na-a maiko chanchia, nang ni indita bang e 
dakchakanirangna angni maiko on pilako namnika?" Bhabesh 
orto gnang ka-dingsmite singaha. 

Mini da-sinin gisiktango ukon chanehie dongenga, da-o chol 
manengjok, uajekoba aganchakatna manaiengjok indiba measa 
inandeni indake sing-ako man-ora ua kratcha-ani gisik nabaaha; 
ua an-tangni segatenggipa lekkao jak dondapcsan 
aganchakninggija dongaiaha. Ukon agane paraknan basakobanin 
chol am-aienga, somoi nirokrokaienga aro da-o chol 
man-srangahaora aro somoi sokbasrangahaora maibakae 
kratcha-anisa nabaskaaha aro uchiko niatnan ka-dongjaenga gita 
songgokesan dongaiengachim! 

“Iachi ang jaksokaona re-babo Mini, na-a namnikode,” 
Bhabesh ^ak samgniko on-soe aganaha. 

Maiko miksonge, maina. Mini uni mangsonge aganengako 
uigija aro gisiktangosan chanehie dongaiengakora maikae 
ma-siaha ine chanehie aiao inmane nitatesan dongaiengachim. 

“Namnikja Mini?” Bhabesh sing-taiaha. “Anga da-o 
samitingosan nang-ni nirok-sandiako, dakchakaniko nangaia 

ongja; angni janggi tanga gimiknan nanga. Anga songadamni skia 
manpagijagipa mandesan, nangmung tosusapana aro nang ni 
mingnama kamna onpilna ango mamung gamchatan gri; tangka 
sona - anga kangalsan. Indiba na a ra chakna namnikode ia angni 
gamchata grigipa janggiko, nangna kasan gapgipa angni 
katongko nangna on-na ska.” 

Mini mamungkoba aganchakna changjaha ua 
kusamangmang kattakoba ong katatna manjaha! Uni 
kamenggipa gisiko to rudapatoa darerip darerip chingenggipa 
wa-al gita kusi ong-anina chadoaha! Ua uni agana kattarangna 
chanchina manjae tangpikaha aro srongate rimchaksona tarie 
dongenggipa jako gaake, ua saenggipa mandeko gipake 
grapaha. Bhabesh gisiko kusian gape uko gipaksoaha; uni 
mikehirangba jo-olpaaha aro gipake grapenggipa dambe 
doktorko janggilo doktoptopate kadimeatengachim. 

“Anga ianan nang ko gisik saatbeaha Bhabesh !” Mini uni 
ka bak ning oni grape aganengachim. 

“Angaba pilakkon ma-sienga Mini,” ua aganchakaha. “Na-a 
iakon miksonge aganengachimbamo?” 

Mini grapa gnang gakguengachim. 

“Indiba songoni manderang re bae golmal ka chengaha?” 
Bhabesh uni chikkipe tudapenggipa janggilo doktoptoptaie 
aganengachim. 

Indake gipakgrike dongarin, golpokode bakroatangna 
man-jae sakgnian jripjripsan dongtokengachim. Unotiktakan 
sagiparangko nirorojoljole Minini ka-rimska bribatkalgipadoktor 
aro baditaba sak nurse -rang, niam gri, do gako doktikgija oe 
napbaaha. 

Mini uamangko niksoarin chakatprakaha aro pa*sike aganna 
jotton kaengachim. 

“Doktor. . . ! Skigipa. . . ! Sagipa rangsitna man jaengachim! 
Katongo sikjetjctatora adita manbapilaha!” 

Nurse-rang uni pa-sike tol-e aganenganina ku-miehit 
ka-dingtokcngachim indiba doktorde mamungba gisik nanggijasa 
sagipa mandekosan niroke kamtangkosan ka-e mesokengachim. 

“Namaha,” doktor a-bachengaha, “Sagipako jedakeba tangc 
rakkinasa nanga. Indiba haida na-simangna poraimitngo name 
skijahakon! Sagipa rang-silna man-jaengode ka-tongo sin-jetna 
nangja, peosa ku-dimna nanga! Unosa ta-rakbate rang-sila!" 
doktor indine agane kadingaha aro unon rebagipa m/r.ve-rangba 
jinma ka-dinggrimaha. 

“Iara da alni Bhabeshni su gni bijirangma Doktor?” doktor 
Bhabeshko sanani lekkarangko niroroe ka dingsikengachim. 
“Samrangkode namcn onengakonba, ringna nanggipako ringna 
on-e, su-na nanggipako suna one? Ongjaode ulta-pulta kaode. 
rangsitna mantaijawa danang!" 

Indine singmika dakmanoa uamang rena anpilaha indiba 
do-gacholona sokoa ua nipilatkue agantaiaha. 

“Aro ha! Rangsitna mantaijaode katongo 
sikjetjettainabeha. Angni aganako gisik ra engakonba? Peosan 
kudimaibo, uan namatninggipa dakgni!” 

Jeko aganan Mini katong kame dongengachim ua kam dao 
pang-sangsang matchotaha. Ua inditan kusi ong-aha. Mongma 
wagam badinggiparangni muktako man skae kusi ong a gita 
chacha uni kusi ong-aniba ong pilengachim! Pangnana bate ua 
an-tangni doktomi gandingkoba bokbate nikengachim! 

Beben saksa sakgipinna parakgrike inditan kuside ongaha 
indiba Mininasa! Hospitalni ka rimska doktor aro nurse-rang 
nikdike kattajanganggninakenchakskaanide batbaskaaha. Sawa 
maidakgipa raja maidakgipa niamchi mande katta agangnikoa 
champengnaka? Nikanggipa uni nur^e-rangde gipinrangnaba 

aganskatelaignok aro doktorba uni karimska gipin doktorrangna 
aganskaaignok. Unode hospital gimikan uamang sakgnini 
kattararasa gipaignok! Hospitalde mai. a-palrangonan 
gipangkugen, manderangba inaignok, “Sorkari hospitalni Mini 
minggipa doktorde sana changana ! Rang sitna man-pilgija 
sagipakon ku-dimachi namataiaha!" Ian una namjabeaha! 
Hospitalona kam kana re-baa changantin bal ck-aganakode 
chakc niaiboha! 

“Bhabesh," Mini palango sepangbee asonge okamengachim, 
“Manderang bal-ekeba ba bebeba aganaba donga, ‘An-tang 
indake namnika dongesa niroktea daka, simsatea daka* - na-ara 
badine chanchia?” 

“Indaken ong-aba ongbebeajokona," ua joljolan 
aganchakaha. “Nang ni kaman indake ! Manderang ong akon 
agangen.” 

‘indiba angara. . Mini aganengachim. 

“Angara namnikede ong ja, ka-saesa inema?’' Bhabesh 
sing-sotat£iha. 

“Atcha na-an amaha, indaken ongaichinaha,” Mini rang-spee 
inaha. 

“Agangipa aganaichina, unara maina jajrenga?” Bhabesh 
nengrae ra-e sing-aha. “Mandeskani aganana, balekana kenara 
- iade nang-ni angni ka-sagrika ja-kokkimaosa! Maia batanggnok, 
maina komianggnok! Angaba angasa, naaba na-asa!” 

“Angaba angsa naaba na*asa !” Mini kusninge aiao inmane 
sing-aha. 

“Jeba nang-osa angosa pangchakaia,” ua talatengachim. 
“Skang bi-samitingoba skulo indaken injachimma? ” 

“Ina,” Mini chanchiate aganchakaha. “Anga Bhabeshko 
ripake galachim aro na-ara Miniko ripake galskaachim?” 

Bhabesh kadingsmite gakguengachim. 

“Indiba da-ode,” Mini aganangkuaha, “Angni Bhabeshko 
anga chasongnan ripakgaljawaha. Na-ara? ” 

“Angade semikmikarangkode ripake galaigen,” ua gisik 
gnange, “Indiba ka-tongtangko Mini ine segipakosa chasongnan 
ripakgalskajawaha !” ine aganchakaha. 

Sagipa aro uko sanenggipa dambe doktor me-tra indake 
golpo ka-te-ka-tean somoini re-angakode uirikjaenga gita 
ong-pilengachim. 

Bhabeshna cha-ani on-ani somoi ong-taiaha, Mini una 
tarijoljole maikoba-majakoba sing-kolame golpo kadilengachim. 
“Chi griba cha-na man-aigenkonba?” ine uajoljol sing-ataha. 

Sagipana ra bite dongipa chi bon-changaha, Mini 
ong-katange chi ra-enan pa jae ukosa rope aganskacngachim. 
Sagipana chi inon ramram chide ong-jawa, ding akon nangtelaia. 
Nurse-rangm jinma dongchakram kuturion chi ding ate donade 
donga, indiba uko re-ange ra enaba baditan neng ani kam! Ba 
sakoba nw/we-rangko ra bachina aganatnaba, uaba rakbegipa 
kam! 


“Chi gria maikacsa cha-gnok?” Bhabesh jachake 
aganengachim. 

“Dongjaode angaba baoniko man e on-gen?” mini tol-e 
sing-kalakkuiengachim, “Changsakode chi griba cha-ataiboha.” 

Bhabesh uni pa-sike aganengako uiengachim. “Anga 
cha-anikon cha-jawa, chikon ringgen! Ong-jaode angko dilbo, 
anga ra-egen.” 

“Nang-ko unona dilangna. . . uh!” ine agane jokko ra-esan 
Mini an-tangan ra-ena ine kuturioni chringchrap ong-katangaiaha. 

Nurse jinma donggipaona napangoa sakantian ukosa 

mikritdak nisotokaha indiba ku samang aganpanaba Mini 
uamangnide doktor. darangba mamungkoba insojaengachim. Ua 
antangko mamungnaba jajrengjaenga gita nama dakc mesoke, 
uamangni jinma nitatsocngako minggijan dingatc dona chiko 
cha ugipani dakenga gita sriksrik ruengachim. Badita ta rakc 
man-a inditan ua rabaatang joko gapatna jotton kaengachim. 
Gapsrangna on titisanaha, dao changsa changgni we-wake 
braatode gapaignok; iachi /iwr.ve-rangba uni ruatenga 
changprakko, il-lcngenga gimikko miktuatgijan nie 
dongskaengachim. Joko chi gapsrangaha. Mini dctomesan wir 
dake rc na an pilaha indiba indake anpilmitingo uni ja-a, jak, 
bimang aro gisik gimikan somoi inclijaha; maibadake rimskoke 
ua chi ding a gapgimin jokko jaktuataha. Saoba maikoba 
ingcnma. saoba banonaba sokatgenma inc gisikan til ik til ik 
dakpaengo da o uamangni mikkangon indakcsa a-sel ong c 
rasrangjok! 

Chi ding a kuturi gimik tang srisraaha aro ga akgipa biapo 
bingbo bingbo chirarasajok! Mini chi ra taina jaja nokkrao 
nasigipa chiko satpake galna deda dake nwr.se-rangko nitate 
dongchaaha aro indake apchangkct somoio an tangan ku michil 
dake ka-dingchengaha. 

Senge dongaienggipa nurse - rang uni indaka kamna 
kadinggrimaha jenan ua antangba kadingpaaiaha. 

“Sagipade namkalangahama Doktoi ?” saksa orto gnang 
sing-ataha. 

Mini mamungkoba aganchakgija ku chilkosan chikkapc 
ga-akgipa jokko koldoaha aro su srange chi brana 
a - bachengtaiaha. 

Lnotiktakan dasimangmang uamangko kuturio nikdikegipa 
doktorrangoni bribatkalgipa nasinabal ua kuturiona napbaaha aro 
uni chi braengako nikeaha. 

“Doktor Mini, sagipade rangsitna man-engama?” Doktor 
ka-dinganiko naate sing-aha. 

“Da-ode nampaenga Doktor,” Mini aganchakaha. 

“Im. Namgen! Anganba aganaba, peo ku-dimode sagipade 
tarake rang-sita aro saaba namangninga!” Doktor indine aganon 
««r.yejinmabakadinggrimtokengachim. 

Joko chi pokpek pokpek ra-e uni sket-baket re-baako 
niksooa, palangon tue dongaienggipa sagipa aiao inmane 
sing-soaha, “Mai ong-a Mini?” 

“Mamungba ong-ja,” ka tappo ka-tappo rang-site ua 
aganchakaha. “Ia doktor angko bal-eka daka.” 

Bhabesh a-selko uichake ka-dingsmitesan jripjrip dongaiaha 

Unsalo pringni Mini pagipa doktor, Bhabesh pagipa aro 
Tasa, uamangni roram kuturio asonge golpo ka-tokengachim. 
Doktor Minide hospitalon kamrang bang-simaia ine aro 
Bhabeshkoba dingtangmancha nirokna nangani gimin nokon 
dongrongbrejaengachim. 

“Doktor,” Bhabesh pagipa aganengachim, “Da-o 
ru-utangpilengaha, chingade na-simangon dongkam-cha-kam. . 

“Mamungba ong-ja,” Mini pagipa aganpengaha. “Mai 
ong-paa uara. Bhabeshni nama namkujana kingking ianon 
dongaibo indiba toa-chi-akosa on-pana man-ja, tuna-dongnasa 
name dakpana man-ja.” 

“Chu-ongbeeangaba Doktor,” Tasa golpoao jak on-pae 
aganengachim. “Indakeba na simangsa chingkode 
dakchakbeengjok. Mittelana agre chingade maiko dakpana ame! 

Da-ora ia golpoon joljol naatjola gita, chingade indake 
chanchiengachim. . 

“Maiko?” doktor sing-aha. 

“Bhabeshba saara namkalangpaengahani gimin chinga 
nokchi re-soskae, ja-mano hospitalo gamna nanga tangkarangko 
ra-e re-bapilna inengachim.” Tasa matchotataha. 

Maidakgipa nokdang aro maikae janggi tangenga Minian 
uamangni obosta pilakko pagipanaba agane on-manaha aro 
doktor uamangni miksonga pilakkon Tasani aganengaon 
ma-sirikengachim. Haida ian pa-sikani ba bebeba ong-naba 
donga indiba katta chong-motde gipinni noko dongdame cha-na 
ringna, nokdangtang donggimin manderangnade baditan 
kratchaani! Aro pil-sagitaranokko-jamko nirok-sandigipa gri 
watbaaba, ru-utaba ru-utengaha. 

“Uaba ongaia,” doktor aganchakaha. “Nasimangba nok- 
jamko wate dongan ru-utpilengjok. A-rika-sanalade ong-ja indiba 
re angnade, na simangba nangbebea inesa aro Bhabeshkora 
Minian nirokatnaba man-aigen, anga aganatna. Iano hospitalo 
nangakode gamna nangjawa. Sorkari hospitalsajokona gamna 
nangjawaba. Gamna nangoba bang gijasan nangaigen, je on-ti- 
min-ti nangakora angaba on-atna man-aigen.” 

Doktor dakchakangkuna sken a-kange ra engachim. 
Ma apana ian kratcha ani ong-naba gnang maina saenggipa 
depantea uamangnisa, da-o dakchakpaanasan dakchakpaenga; 
bebeko aganode, Bhabesh ba uni ma-apa aro Mini ba Mini pagipa 
doktor - uamangni gisepo mai nanggildegrika dongechim! Uni 
ka-sachake dakchakna am-engako ra-chakna ba jechakna 
uamang jiksesaan aganchakna man-dikniktokbeengachim. 

“Inditako dakchakani kosako na-aba baditako 
dakchakangkugen,” Bhabesh pagipa an-tangko onatbee 
aganchakengachim, “Na-a mamung namgija chanchijaode ia 

hospitalni korosmangmangkode chinga gampana.” 

“Nangja, nangja,” ua jechake aganchakaha. “Bang-beeba 
on-na nangejawa uara. On-tisamangmangko on-ara maina 
rebataitaina. Name namsrangahao sagipa an-tang 
re-angpilaichinaha. Indiba re-angna skang Bhabeshna 
aganchengode nambatgenchim mesa." 

“Bhabeshnade aganjok,” Tasa aganchakaha. “An tangba 
namara namkalangengaha inc watatsonan kusi ongaienga.” 

Golpo kate-katean ja-manoa doktor an-tangan hospitalchi 
sakgittaman resrangna ine kumongdilaha. lana skang ua 
Bhabeshko nina inemanchade re-anga dongkujachim. Indake 
indake sagipa donga ine demechikan una aganman-aha indiba 
da-nang uaba saksa doktorsa; salon badita sakko sanenga, 
mande bilongako, a-sel ong ako, sibokako, siako - pilakko 
nikronggimal mandesa, ua Bhabeshko nienamangba somoi 
man-jaenggenchim ba hospitalni sagiparangoni saksa inesan 
ra enggenchim. Indiba da oa uamangni nokon sagipani ma apaan 
dongchake nirok-sanditimengora ua Bhabeshkoba nokoni mande 
saksa chanparahakon aro indaken nina re na ku mongdilaha. 

Gari chalatimgipako salatange uamang sakgittaman uni 
garion hospital re angaha. Ramara sepangbeanigimin uamang 
bakbakan sokningangaiaha aro joljolan Bhabeshko sanram 
kuturiona napangaha. 

Kuturio sagipa saksan Minini rabae ongipa kitaprangko 
poraie dongsoengachim. 

Mini pagipa doktor uko changsaba nina re-baa dongkuja 
indiba changsa, sianggipa mistri budepa baksa kam ka mitingo 
nikrikako gisik ra bae uan, uko ka-sae sanenggipa Doktor Minini 
pagipa ine Bhabesh uisoaha. 

“Mai Bhabesh, namkalangengahakonba?" bangbang 

donggipa asongchakanio asongjoljole ua singaha. 

“Namkalangengaha Skigipa," dandane asongaoni beenko 
siksake radoe Bhabesh aganchakaha. 

“Nangni atchu mistri budepade sisrangjok! Rasongan 
indakaijok nasongde!” doktor duk man-a gnang inaha. 'indiba 
na a jajrengna nangja, nang atchu siahaoba anga dongkucnga. 
Xaa saa namchengbo. Nangni dake chusokatgni kamrang ango 
bang-en gnang. Na-a dakchakna namnikpaodc angaba kusi 
ong-begcnchim.” 

Unotiktakan Bhabeshko nirokani somoi ong taiaha aro 
dambe doktor metra Mini sagipako tape nigipa ostroko 
gowingwange kal-akjoljole ringringari kuturiona napbaaha. 
Bhabesh baksa pagipani agangrikengako nikeora uni ring-ringa 
tipaha aro deldikdik dake chadcngaha. 

“Mai dambegipa doktor me tra, an seng an seng 
ring ringpilcsa? , ‘ l pagipa sing kalaksoaha. “Mai samrangko 
orrenga?” /Vwr.ve-rangni donanggipa sanani lekkarcingko niroroe 
bakan ua intaiaha, "Im. Ong-aia. Samrangdc namgipaan. Name 
tik somoirango onrongbo.” 

Pagipani nimanahaoa ua Bhabeshni saako nie adita 
samrangko sedape donangtaiaha. Unsalode ua gipin doktorrangni 
dakronga gitasan ka-na nanggni kamtang matchotahaora joljol 
ongkatangaiaha. 

“Skulonin ma-sigrikana," Bhabesh pagipa aganengachim. 
"Minimangmang iano kam kajaode, indake nirok-sandipajaode 
Bhabeshde maian onggenchim!” 

“Minisa dakchakpaengjok da-nang!” Tasaba joljolan 
aganpaaha. 

Nurse saksa kuturiona napbaaha aro sanani lekkarangko 
ra-angpilaha. Aditani ja-manoa Doktor Mini aro nurse re-bae 

Bhabeshna samrangko kanaha aro bijikoba su-taiaha. 

“Mai dakchaka uara,” Mini pagipa doktor inaha, “Ian 
hospitalo kam ka-giparangni dakgni. Unabateba dangdike on-asa 
nangachim indiba da ororo doktor nurse ka-giparangkode maiko 
agangen. Tangkanasa mikpakma nia gita kam katokaia!” 

Saako sanenggipa Doktor Mini aro nurse sakgnian. 
uamangni indake golpo kaengao jripjrip knatimesan kamtangko 
ka-tokaiengachim. Kuturi ning-o rotonikjaekon, Tasani 
babitenggipa bakgitachaka ga-giteke grapaha. Degipani grapana 
ma-gipade golpo ka-gittoan bi-sako toptoproroe a-palchi 
ong-katangaiaha. Minimangba kamrang matchotahaoa 
grapenggipa bi-sako togie kal-akroroe Tasa baksan 
ong-katangaha. 

Dao kuturio uamang sakgittamsan dongrikaiahaora doktor 
paningsako golpo ka-dile aganengachim. “Bhabesh, na-aba saa 
nambapaengaha, namroroangainok aro anga Miniko nirokchina 
aganenga. Da o nang-ma nang-paba nokko-jamko wate dongan 
ru-utpilengjok. Nang-ma nang-pa nokchi re-angsochina, 
namnikama namnikj awa?” 

“Mijalon aganangade agananga doktor,” Bhabesh mande 
ra-a gnang an-tangko onate aganchakengachim. “Salgni 
salgittamni ja-man re-bapilode namaia.” 

Tasa aro Miniba kuturiona napbapilaha aro me-asarangni 
agangrikengako chadenge knatimepaaha. 

“Chinga ta-raken re bapilaigen,” Tasa an-tangrara mine 
dongimin kattako naatgija aganmitapengachim. Katta 
chong-motde uamang basako re-bapilgen uija, uamang nokgipino 
dongdamna kratcha-emanchasachim aro uamang paningsani 
Bhabeshko sanenga koros gimikko, nokchi re-ange maiba cholko 
am-bae, gamskana inesan sagipamung agangrikgiminchim. 
Bhabesh ma-apani re-angpilako ong-e nike namnikpaaha aro 

uamang nokdangnirara mingimin kattako Minimang paningsade 
uirikjawahachim. 

“Indake ongode chingaba rechakatskaon namaiggnokon,” 
Bhabesh pagipa aganaha. 

“Salange donsrangchina, anga angni gari chalaitimgipako 
agane donaha,” doktor inaha. 

“Aiao, mittela Doktor!” Tasa inaha. “Nangjawaba, chinga 
manderangni songregipa ramram garion reangaigen.” 

“Ongaiba,” doktor intaiaha, “Dao rcchakatangode nasong 
sokangningaigen aro chalaitimgipaba seng gnangan 
sokbapilaigen.” 

“Baba. Bhabesh,” reani katta minmanahaoa pagipa 
rechakatna skang kasariri aganengachim, “Naa taraken saa 
nampilgen. Chinga da o re ange ta raken...” 

“Chinga taraken rebapilgen baba,” Tasa agandapataha aro 
uni knirango rimile grapna gitik dakengachim. “Naa bakbakan 
saa nampilgen, chinga Isolo ukon bi enga, na aba an tangbabi bo. 
Mini nang-na ka-sae nirokenga, naa unaba kasabo. Isolni minge 
watata salgion sagre gita naa uko dalnikbo!” 

“Agreangpilengaha!” doktor inataha, “Baoni Miniara 
salgioni watatgipa sagre dakgen!” 

Demechik mamungkoba aganchakgija ka dingsmite 
jripjripsan dongaiaha. 




XIX 

“Angade indake ta - rake nampilna ka-dongjachim,” 
hospitaloni jokdaldale ongkatbaenggipa sagipa aganengachim. 

“Minggittam brinesa ia angni saade tarake nampilningaha!” 

“Minggittam?” dambegipa doktor metra saa namdaldal 
sagipako jakkindile redilrorobae, aiao inmana gita 
sing- skaengachim. 

“Ing. . . Skanggipa Isolni ka-saanichi, gnigipara hospitalni 
samra-sampilanichi aro bon-kame, nang-ni minggni 
ka-saanirangchi.” 

“Minggni?” dambe doktor me tra sing-taiengachim. 

“Ha. . .a. . .a. . . Minggni! Skanggipa: Na-a ripeng gita angna 
ka-sachengaha, uni jamanora. . . 

“Na-a bang e aganronga!” doktor me tra saa 
namdaldalgipani jakko saldokdokc aganpengaha. 

Bhabesh da-o saa namsrangaha. Hospitalonijokani ja-man 
salsa salgnimang Minimangni noko donge neng-takkuchina pagipa 
doktoran ku-pattiani gimin ua, ua songjinmao dongangkunan 
nangengachim. Nokchiniba, tarake re-bapilna agane donanggipa 
ma-apaba da-onan sokbachipjaha. 

1 lospital nokoni ong-katbaoa, pagipa doktor an-tangni gari 
sepangon chadenge nisoengachim. Hospital ning-a aro apal gimikon 
Mini uko jakkindilen re-dilbaaaha, hospitalo kam kagiparangba 
uamangni ka-sagrikengako ma-sitoke darangnaba kratcha ani, 
kenananin dongsrangjaha, Miniko batesa ka-dongbatataha. Indiba 
a-palona sokbahaoa, pagipa doktorko nike uni jakritinge 
re-dilbaanina Bhabesh gisiko kena gnang aganengachim. 

“Nang-ni jakko Mini!” “Nang Baba...! Nang Baba 
sengsoenga, niatbo!” 

“Babana kenane?” Mini nangchapsrange re-esa sing-aha. 
“Angade Babanade kenja. Anga Babanaba gimikkon aganaha! 
Bababa nang-ko namnikaia.” 

“Anganaha! Basakgalagal?" Bhabesh kurangko gam-atgija 
aiao inmane sing-engachim. 

Dao sakgnian uni gari nengtake sengsoenggipa biapona 
sepangbeaha. mamungkon aganoba knapaaignok arc uaba 
agangrikbaenga gimikon nachil dekrange knatimsoengachim. 

Demcehik Mini aro Bhabeshni kusi ong-e jakrilinge 
rebaengako niksooa ua inaha. 

“Name nika ! Gilja nokoni bia kadaldale ong katbaenga 
gitasa niksopilaijok!” 

“Baba!" Mini chrike inskacngachim, “Maina indina, angaba 
kratchapara!" 

"Kratcha-a?" pagipa sing-kalaktaiaha. “N'ang ma sagiba 
indaken kratcha-a dakachim. Ja-manode ban kratcha a, 
an tangan gimaangaia aro namesa nikpilaiaha ina gila dakaijokP 

Unikoa ua Bhabeshko nitatc, “Mai Bhabesh, 
namaiahakonba?” ine sing aha. “Nang-ko bilakbee nikjok?” 

“Namaha Skigipa,” Bhabesh gisiko kratcha a gnang 
aganchakaha. 

“Namjok. Da o neng take dongkande. hai nokchi 
re-chengboha,” doktor garini do-gako ororoe napna on-e aganaha. 
“A-palni balwakoba rang-sitna sikpilenggnok na ade. Hospital 
ning-ode sam sengan bilonga. Indiba angadc indakako similgipen 
da-o budepa ong-piljok.” 

Doktor uamang sakgniko gari ki sangni asongchakanio 
asongataha aro an-tangde chalaitimgipa baksa mikkangchi 
asongaha. 

Minimangni nokara hospitaloni badita chel-a Bhabesh 
changsaba re-baa dongkujani gimin uikujachim, da-ora nibo 
dikdiksa re-baengpittion rajani nokna krapilgipa gringgrang 
dalgipa nokni mikkango gari neng-takeaha. 

“Nok sokjok Bhabesh,” Mini garioni do-ga oe ong-one 
aganaha. 

Doktor aro Bhabeshba joljolan garioni ongonaha aro gari 
chalaitimgipara gariko on-tisa salangkue, nokmikkango 
neng-takate donronggipa biapo neng-takate doneaha. 

Mini garioni ong-onnarin uko salbitbitangaha aro una 
donsoenggipa kuturiko mesokeaha. 

“Ian nang-ni kuturi, namnikama Bhabesh?” Mini ba-ra 
bokako andape donenggipa palango kang-jangjang asongc 
singaha. 

“Namnika,” ua kuturini dal-ako niwingwange 
aganchakengachim. “Indakako namnika inanagre mai katta 
dongkua!” 

Indita sal hospital dongaoni daosa nokona rebaenga. 
Bhabesh janggitangkon gital daknikcngachim. Unbaksana nokba 
balwa jokpingpinge rongtala, dongtoa aro kuturiba rokom rokom 
nitoatanirangan gapchipa! Aro unagreba, ia maironggipa nokara 
uni kasatang Minimangni nok! 

Bhabesh mamungkoba dakchengna skang chi ding-bomachi 
auchengaha. Da osa be en gimik hospitalni sam senga gimikko 
augale ua baditan dongtonikbeengachim! Minia babilsio 
song-timgipa me-chik baksa songna-ritna dakchakskaaha. Mini 
pagipa doktorde dakronga gita uni pharmacy - chi Bhabeshko 
agane done reangaiaha. 

Minini song a-chanaba matchotaha aro Bhabeshba aumane 
neng takengahaora Mini cha ram kuturio mi tarie cha china 
okameaha. 

Mini baditan ka satang Bhabeshna gisik ka-tong an srange 
dangdike-sachie on engachim, babilsio song-timgipa me-chik kam 
ka-roroe kelkigita niate ka dinge roskaengachim. Indiba ua mi 

cha-enggiparangde, nikatskajae, agilsak gimikon an-tangtangsan 
ina gita, sakgnitangtang gisiko kusian gape cha-skaengachim. 

Attamchibara, ua an-tang baksa Miniko rimbitange, 
atchutang mistri budepa sagini nokchi reangaha. Noko darangba 
dongja aro uni kam ka-chakram nok tala tekesan dongengachim. 

Mistri budepa siahaon aro uni nokdango manrikgni darangba 
dongjaora ua nok darangniba ong gijasa dongaiengachim. Uni 
dakchakanichi kuligipa college aro uni jonggipa college - ni 
Skotongba mamung simsakaniko dakjaha. Hospitalona 
ra-bagimin manggisimangmangkoba darangba ra egipa 
dongjahaora, uni manggisiko hospitalni soe galgipa kolchisa soe 
galaiaha. Sepango dokan dakgipa jean Bhabeshko uiachim, uni 
sing-ana pilakkon indake agane onengachim. Bhabeshba ua mistri 
budepamungan apsan a-sel ong-rimachim ine uie, a-seloni joke 
nampilanina ua mande namen kusi ongchakbee aganaha. 

“Indiba uni jonggipa college - ni Skotongde Atchuna 
simsakna nangachim,” Bhabesh aganengachim. 

“Tangmitingosa mandeni an-chi kari nangrim nangrim 
mitima!” dokan dakgipa mande aganchakaha. “I la ringcngachim, 
simanahaora an-chi tipaha; ua, uni pilak tangkarangko 
man-rikskaaha! Nammiting-rakmitingosa mandeni ma drang 
donga; jonggipa, nogipa, adatang, abitang-- pilakchim wilwila 
indiba siahaode ba mamung kamnaba cholijahaode, ua 
soginrangni ba dongnue donggipa perurangni bijaksan ong-aiaha!” 

“Bhabesh,” walo apsan ong-rimtaie Mini pagipa doktor 
aganengachim, “Nangni chanchienga gita na-a Miniko mikcha- 
namnikaiahaode bia ka-na manaigen ine nikama? Man*jawa! 
Na-a Kristianni depante, anga Kristianrangko namnikja ine na-ara 

uikujama?” Doktor ka-o nangani mikronchi nitatengachim. 

Bhabesh uni aganenga aro nienga bewalna aiao inmane gisikan 
dingtang ong-srangengachim. Ua doktorko nichingchakna pa-jae 
nichikkomesan dongaiaha. Chanchisogijao indaka aganani, uko 
bilongen sutingahachim aro mai katta ke ako aganchakgen ine 
chanchiengora nachilon gam-wengwengenga gita 
knaman-pilengachim! Bhabesh agannanangakatlako kim-kim ra-e. 
an-tangni ka-dongatokko chimongc aganchakna jotton ka-aha. 

“Angko iana kema ka-pabo Skigipa. Anga an-tangni kangal, 
songadamni mande aro skia man-pagijaniko chanchie Minina 
ka-sana krapajachim. Unbaksana beben angade Kristianni de. 
Angan gualaha Skigipa, ong-na inan ode na a angko kema 
kapachina. Aro Mini, anga nang-gita mikkim-rasong gnanggipa 
mandena krachong-motpaja, angko kema ka-pabo. . .” Bhabesh 
agangitto Minichiko niatmanaha aro Minia pagipachiko bik, 
Bhabeshchiko bik nipilrurae ka-dingcsan dongengachim. 

“Kema ka-jok,” ku rangko ka-sinate ka dingsmita gnang 
doktor aganpengaha. “Nang agana gita Kristian ong-oba, 
songadamni ong-oba, kangal jengjapoba, bida dongjaoba - 
Minide nang-kon namnikaiahana, angaba namnika. Na-ara maiko 
chanchiskaa?” 

Bhabesh uni dakmikako ma sie da-osa an-tangni agananan 
kratcha-pilaha. “Angko kema ka-bo Skigipa,” ua an-tangko 
onatbee aganaha. 

“Ah! Skigipa maina inenga?” doktor jegale intaiaha. 
“Minikon namnikengora, pagipako maina Skigipa ina? Mama ine 
okambo, ma intonikja?” 

Bhabesh mamungkoba agantaigija kratcha-a gnang 
ka dingsmitesan dongaiaha. Mini asongaoni chakataha aro 
pagipani asongenggipachokki ki-sangchi re-ange jannggilchinipak 
pagipako gipake dongeaha. 

“Maina indake inchaenga Baba," Mini pagipako mol-mola 
gnang aganengachim. 

“Aha! Gisepodc bal eknaba nangaba. Bal ekana angko ka o 
nangaha Bhabesh?" doktor singaha. 

“Mamungba ong-ja, Mam...” Bhabesh kusik re-jae 
ka snesan ‘Mama’ ingipa kattako rongtalgregija mingataha. 

“Maia?" doktor knagijadake sing aha. “Maikon agana 
angade "Mam’ inesa knarikaiaha! Indake okameokamcsa inang 
ingangsa ku sik re-gen.” Indake naehilakc ansengata jamanoa 
ua gisik nangbaskae aganangtaiaha, “Nibo Bhabesh, nang ma 
nang pa badita nang ko rakgen ukosa masija indiba Minide aro 
anga an-tangba nang-ko namnikbea. Nang-gita dakgipa mandeko 
chawari man pana angade an tangkode rasong dongnikbeenga! 
Anga kusi ong en Miniko nang na ku paka.” 

Bhabesh mikkangtangon indake mittelako man na 
kratcha-nike mamungkoba aganchakna changgija dake 
dongengachim. Minia pagipani indine aganako knaon rake jakpa 
doktape kusi ongskaaha aro. “Mittela Baba, mitlela!” ine agane 
kudimaha. 

"Nangkoba mittela ama,” doktor dcmechikni kniko saltetate 
roe aganaha. “Doktorrangan da-ororoni doktorrangde 
pagolrarasa!” 

“Anga sana pagol daka Baba?" Mini suk ong gija dake 
pagipao sing-aha. 

“Sanagen? Bhabcshna!” pagipa aganchakaha. “Da-o 
changgipinodc darangkoba indake ka-sanapate santainabeha!’ 

Bhabesh knaatangon antangni gimin agane agan-bal-eke 
roengani gimin maibadake dongsiksakengachim. Pagipa aro 
demechikni gisepo inditan mcliani giminba ua aiao 
inmanpilengachim; katchagipa nokdang inora indakbebea 

da-nang! Dedrang ma-apana daksrukja aro maapaba indakgipa 
dedrangna ka-saa aro indakosa nokdangara katchasimaigipa aro 
kusi ong-kamaigipa nokdang ongna man-a. 

Demechikko bal-eke ro-ani ja-manoa doktor aganangtaiaha. 
“Minide bisaonin Kristian skulon aro apalchi poraina re-ange 
nasong Kristianrangni janggi tanganikon namnikbeana. Angkon 
' An-chingba Kristian ong na Baba' insimaia. Da-oba Kristian 
ong-nan sikkuaiengana. Angade je toromba ong-bo, mande 
namnasa nanga, namnikaia. Anga antangde je toromoba ong-aia. 
Mande mandeskana ka-saode, churing-chupekjaode, 
a-gilsaknirangna mikpakma nijaode ukon angade torom chanaia. 
Na-songde Jisuko ma sina nanganaba, unosa torom ong-ana. 
Da-ode, Bhabesh, na-a Miniko rimange torom ma-siatbo. skibo, 
Jisukoba ma-siatbo, napbolaba napbolatbo aro biaba ka bo 
Angade ian pakwatengjok.’' 

Miniko songtangchi rimangna! Maikon kangal minga 
uipagijagipako kangal mistrini nokona rimangna! Bhabesh rimna 
sikjabce aganna skengaehim indiba Minia mamungkoba 
ma-sipajae Bhabesh baksa re-nasa kusi ong-skabeengachim. 

“Anga nang na changsa aganachimba Bhabesh. anga na song 
nokchi Lasani gopramko nina re-gen inc? Na-a gisik ra kuenga? 
Da-o angko rimbojok, anga nang-ma pil e atchigipa Lasani 
gopramko nikgnok!” 

“Naa re-na sikbebeengama Mini?” Bhabesh jajrenga gnang 
sing-engachim. 

“bababa watatenga, angaba re-na skenga; mai rimna 
sikjaenga Bhabesh?” Mini sing-aha. 

“Inghing. Ska,” Bhabesh seng-sote aganchakaha. 

“Anga uia Bhabesh,” doktor aganpengtaiaha. “Pilakkon 
anga uia. Mini nang-ni dukrangko pilakkon angnaba aganaha. 


194 



MANGSUNDUK TARIGIPA PANINGSA 


Songadamni onganina ba kangal onganina maina antangko one 
chanchia ? Ian kratcha*ani chin ong - ja. uko amesa mesokna nanga. 
Chingaba songadamnisan, kangalsan; sawa man e chaa, sawa 
kangal ong a - anchingara uko maina chanchina? Kangalara 
kangalni kri nangnika. man - e cha'gipara marne cha'gipani kri 
nangdaproroa. Nanga gimikko chu onge mantokaigipa 
mandekosa mane chagipa minga. Anehingde 
nangnikatangtangko bon e mantokna anijani gimin gimikan 
kangalanba. Miniko nasongchi rimangbo aro Kristian 
ongatchengbo. IJasan dakna nanggni. Masiengakonba 
Bhabesh?” 

“Ma-sia,” Bhabesh aganchakaha. 

“Na ara napbolahama?” Mini uko nitate sing engachim. 

“Angaba napbolkuja indiba bakbakan napbolgnok,” ua 
aganchakaha. “Na aba bakbakan napbolna man gcn indiba na a 
Kristian ong ahaoba indake chanchinabe aro manderangba 
chanchijachina - Segipa ra namangmang napbolgitike Kristian 
ong-a.” Bhabesh indine agancngon doktorara ka dingtime 
dongskaengachim . 

“Indakcn tiktak ongaiaha Minide,’' doktor inaha. “Bhabeshni 
Kristian onganasa bia kanamangmang dakmikenga!’" 

“Baba!” Mini chrikataha. “Angara nang-koba Kristian 
oangna inachimba, naasa gongja dakenga!” 

“Angade sakoba Kristianko mikchaaba dongja, bia kanaba 
nangja,” kaji arrva gnang ua inkuaha. “Maina angara Kristian 
onggnok?” 

“Angade skangnin Kristian ong-na ska!” Mini chrike 
aganengachim, “Bia kanamangmang ongja!” 

“Atcha, atcha, atcha. . . ! Angade chanchijawa aro maibakae 
anga indake chanchiman’ahaode ukoba ra-pila. Indiba 

manderangde uijawa; segipa ra-nasa napbolgitika, Kristian 
ongmika inesa ma-sitokaignok aro indaken inaba inaignok!” 
doktor indaken demechikko kaji am-e ka-onangate roangkuaha. 

Hospitaloni re-bae salgnini somoirangara maikai re-angaha 
Bhabesh uisraprikja gita daknikpilengachim. Salsa salgninasan 
neang-takkuchina aganaha, da-o re-pi lani somoi sokahaora baosa 
Bhabesh ua salko hisapnan jamangman-engachim. Inditan ua 
salara ong-ninga, a-gilsakba gong-rake bawila! Ka-sadaldal 
manderangara ia so-sojengjengan gapgipa a-gilsakkora roto- 
dongtobea gitasa nikskaengachim ! 

“Angni Washingtonba an-senga,” salsao sakgni golpoengao 
Bhabesh aganengachim. “Angni Washingtonni Rani Mini!” 

“Angni Amsterdamba aivsengaba,” Miniba inskaha. “Angni 
Amsterdamni Raja Bhabesh!” 

“Angade porikka seenga inako knae,” Bhabesh golpoko 
on-tisa dingtangate, “Angni Minikode Chicagoni Victory 
aeropleno kam ka-engakosa mikjumang nikengachimba,” ine 
aganaha. 

“Victory aeroplen!” Mini aiao inmana gita inskaengachim. 
“Victory aeroplenko na-ara maikaesa inskajok?” 

“Mai? Angaba Americao poraina taripaachimjokona, 
Americani mongsonggipa songreani aeroplen aro biaprangkodc 
gisiko donchengpajokchim. Changsaba re-angkujaoba ma-sinade 
nangaba, nangjane?” Bhabesh talata gnang agane singaha. 

“Indake ong-ja,” Mini skoko ringrengaha, “Victory 
bimungko knaoa Amsterdamo poraimitingo an-tangtangni 
roramarangko gisik ra-atesa.” 

“De, de, agansrangbo,” ua inaha, “Bachi bachi roamangaha 
nasongara, Amsterdamo poraimitingora?” 

“Bangede roramja, indiba nikpakujagipanade rorambikbika 
gitan,” Mini rasong dakmikengachim. “Dao nangni agangipa 
Victory aeroplenon, Krismasna chutti manmitingo, angni ripeng 
baksa Chicagoona re-anga. L'ni nok Chicagoon, unon Krismas 
manic Seattleona bilanglaia; Puget Sound aeroplen 
bilonchakramoni chinga Mount Rainierona re anga. Mount 
Rainierni an sengara bon aijok! Angade salgio gitasa 
chanchimanpilaijok! Oh! Nangna anga photo 
mesokkujabamo?” 

Mini aganroroe, dal dalgipa/j/w/o donchakani kitaprangko 
raongkatbaaha. 

“Bako skang nignok ?" Bhabesh photo ki taprangko 
badalbikbike singengachim. 

“Jekoba nichengaibo," Mini sko rokreke aganchakaha aro 
dandake donaoni photo ki tap kingsako bikote inaha, “lasa 
Mount Rainier-o ka bagiparangde." 

Sakgnian sko nangchape nie Bhabesh photo 
kingprakprakkon badia biapo ka-a, dongchapgipa manderanga 
sawarang sing roroengachim aro Minia rasonggragra agane 
on-timskaengachim. 

“la mexhikkode jeoba nang-mingan niksimaia.”/7/»o/o-ni 
sahep mexhikko jaksi jotdikdike ua singxngachim, “Sawa iara, 
nang ripeng?” 

“Uan angni ripeng Kate, Chicagooni," Mini talataha. 
“Uamang nokon anga Krismas mania. Aro iara uamang 
nokgimikni photo. Ma-gipaan Katenade nitobatpila.’ 

Bhabesh uni on a photo ki'taprangko kingsa bon-ani ja-mano 
kingsa dake nisobeengachim, unotiktakan doVxov pharmacy-oni 
nokona rebapilaha. 

“Daalde seng'gnang Baba?” niksoarin demechik sing*aha. 

“Badita ka-pilgen!” doktor asonge jutta okroroe sing-soana 
aganchakengachim. “Saoba ok saana, sko miksulana, be en 
dokromroma gita saana, gusuengana, ka-rekengana - knanan 
aratpila! Basakobade indake nokni manderangmungba mamung 
kam gri donge, agan-golpoeba rona sikpila.” 

Bhabesh photo-vangko niangkuaha indiba ta-rake nibikbike 
matchotataha. 

“Daal naa hospital reangja?” pagipa singaha. 

“Reangja,” demechik aganchakaha, “Angni kamara 
da-ororode walosaba.” 

“Bhabesha, salgimikan noko?” 

“Oe. Salgimikan,” Bhabesh aganchakaha. “Knal re naha 
inengachim. . doktomi skia gita ua ‘Mama' ine inatna skachim 
indiba ku sik re jaha; ua aganakon tong sa dake agane 
donpilaiaha. 

Indake uni tong-sa dake agane donana uamang paningsa 
ka-dingsmit daktokengachim. 

. .Angaba namaranamangaignok,” Bhabesh matchotataha. 

“Im. Minia chutti man j ok?” doktor demechikni chuttina 
dorgasto galako miksonge singataha. 

“Manaha. Knaloni chanange salchibongana manjok,” Mini 
jaksiko chanroroa gnang aganchakengachim. 

Demechikni chutti bakroe ra ako knae doktor ka dingaha, 
“Mai bia ka bajolsrangaignok, indakpile ro e chutti ra ara? 
Ongipaba ongipasajok!” 

“Baba! Na-a nanggijakosa bang e aganronga!” Mini 
bisadake pagipako doktoptope inengachim. 

Pagipa nokona sokbaoa Mini bakbakan babilsichi re-ange. 

rakkigipa mechik baksa cha taricaha aro sakgittaman asonge 
ringna ine roramona antangan rabajolaha. 

“• . .Bhabesh, ian nangni angna dakchakna nanggipa kam,'' 
doktor agane matchotataha. 

“Angade asong gipinchi songrearangde dongpakuja indiba 
jotton kae niaignok," Bhabeshba aganchakskaengachim. 

“Maiko Baba?” Mini tong-sakosan knapaaiahani gimin 
uirikjae singaha. 

“Anchingni aganenggipara," pagipa kandikeaganchakaha. 

Mini pagipa doktor pensin man daldalon pharmacy kulinade 
chanchijachim; uo dingtang kam dongachim. Ua an-tangni kamo 
dongmitingo apalbate sana-bananiko skic ra-na Japanni skotong 
songjinmaTokyoona re-angaha. Iokyoo dongmitingo ua Japanese 
saksa baksa ripeng dakachim. Uan Toyoto garini, a-gilsak 
gimikchi gari chalan ka timgipa mahajon saksa ongachim. Ua 
Mini pagipa doktorko namnikbea aro pensin man-na ru utjaha 
ine uioa an-tang baksa bakrime badingani kamko ka china 
mol-molachim. Mini pagipaba uming karimnan ku-chakbaaha aro 
dakgni pilakkoba tiktak mesoke. talatgrike donbaaha indiba da-o 
pensin manbebeahaora uachi iachi rerurana nenge nikahani gimin 
donchipa gita dongaiengachim. Uni ripeng da omangbagisep gisep 
sing-atkuenga indiba uara antang reangjaoba mande watatenga 
ine pa-sike dongaiengachim. Babeshko da*o jakripeng 
man-ahaora doktor uko ia kamko ka-atna chanchie dongiminkosa 
ua parake aganahachim. Bhabeshna ian doktomi omgipa kam! 

Mini me chik ma-ate chanchibregija kusi ong esan jakpa 
doke chrike aganengachim. “Bhabesh, naade salaramni chehgipa 
a songrangkode niktokaignok! Bangkok, Teipei, Dubai, 
Philippines, Kualalumpur, Tokyo, Hongkong...!” 

“Naaba reangkande ama, anga nangkoba watatgenba,” 

demechikni kusi ong-e aganako pagipaba namnikpae aganaha. 

“Angkoba Bhabeshmung watatgen Baba?” Mini kusian gape 
sing-taiengachim aro pagipara ka-dingsmite gakguengachim. 

“Mittela Baba!” 

Bhabesh indita rakgipa kamko jako man e unwalo 
turamtango tue donge chanchiengachim. Mandeni chanchisogijao 
Isolni aiao inmangipadaksamsoani! Kangal mislrini depantcsan, 
da-o adita salrangni ja-mano gari badinggipa mahajon pil-nasienga! 
Manderangan maiko chanchipilgnok - ua ongna amgijani gitasan 
nikmanpilengachim! Ua an tangan songree nipakuja indiba da oa 
man-e cha-gipa doktorni demechikko bia ka nasie uni chawari 
ong nasienga, saniba sikdoachi gadoangpanasienga, a song 
chel chelarangchi songreangna man asienga! Ua antangni 
nokdangkoba niatengachim; da onasoke nokdango mamung 
namdape dingtangbaanin dongkuja, babilsi te-sa rikdapana agrc 
uanba uan paikmako bolklapchi datkapkapaigipa kangal mistrini 
noksan! An tangni indaka noksuriona ia rajani noko donggipa 
rani knalo re angpanasienga! Banon tuchakna on-gen, maikon, 
bano cha-dilgen, pilakan una kragijagipararasan! 

Pring ong-ahaoa, pringni cha aniragko cha mane 
songrenasigipa pante me-tra sakgni tari-tilonge sa-raona 
ong-katbaaha. Ranasigipa bosturangkoa gari chalaitimgipa, garini 
kisangchipakko oe, donchakgipa biapo gatengachim. 

Doktorara re-bae dilatani pal nokknng kosakonisa 
ka-dingjimjime nigame dongengachim. 

“Chi on atahama?” ine chrike Mini rakkigipa me chiko 
singatengachim. Rakkigipa me-chik kongsi-mongsi katbae chi 
botolko oneaha. 

“Bia ka-daldale badiaba songgipinchi manina re-anga gita 
niksrangaiengjok,” doktor kal-ake inatengachim. 


200 



MANGSUNDUK TARIGIPA PANINGSA 


Demechik Minia pagipani inatana batesa ka-dingjimjime 
mesoke, j aktangko Bhabeshni jakpong gita sikate rasonggragra 
jakpa ripripataha aro chalaitimgipani oe oivcnggipa garini 
dogacholko napange dogako chipgripaha. 

“Adita salnade nang mung kusi ong-rimani somoikode 
gimatengjok Baba!” garini kclkiko naue Mini chrikataha. 

“Angaba nasimangko gimanikenga!” ine pagipaba ka-paka 
gnang chrikatskaaha aro pattieba aganataha, “Name kusi ong-e 
re-angchimbo!” 

Gari saljite re chakatahaoa Bhabesh kelki samsachi aro Mini 
samgipinchi jakpa ripripangaha. 


XX 

Salrang re angaha, somoiranga kandikbaskaha. Minina 
songgipin biap indiba Bhabeshmangni noko ua kusi ong-en 
dongenga. Uni kratcha chakbaenga gita Minina mamungnaba 
jajrengani dongja, songadamo aro kangalrangni songo-noko 
janggi tangani unade pilakan gital ong skae aro uamangoni 
an-tangkoba saksa daknike suksd ong-nikskaenga. Giljarangchi 
re-ronge ripengrangkoba bangen manaha; songni manderangba 
uni meliningna man-gipa bewalna namnikskabea aro man-e 
cha gipa aro poraia-skia man-gipa bi sa ong-oba mamungba 
mandeko baseani dongjani gimin pilakni namnikako man-ingaiaha. 
Ua mamung kamko ka-naba misilani gri ! Bhabesh pagipa baksan 
mistrini kamrangkoba ka-paaia aro bewal mc-asana batede 
kamrangkoba changningbea. Tasaba uko namnikbea aro dikdiksa 
salrangni gisepon noktangni mande gitasa nikmanpilengachim. 
Bi-sa bakgitchakmangmangba namnikpaa ina gita umingde 


201 



MANGSUNDUK TARIGIPA PANINGSA 


mamung grapa, denggu daka grian roaiachim. Indake an-tangko 
onate songni mande dake mesokengora darangba uko a-palchi 
poraie re-bapilgipa aro Sorkari hospitalni doktor inon 
beberapiljawachim! 

“la gopramrangna na songa kenjama Bhabesh?" Mini 
gopramgrimo romitingo gopram gesao jawewee asongpile 
singengachim. 

Minini asongengipa gopram name nitoe simentchi repigimin 
ongani gimin asonge ronaba mamung mitchiani gri. Unbaksana 
gopram gimikkon rongtale rakkiani gimin attam sal ka-sinangode 
balwa balsri bale ronasa an sengbea. Sepango wa ge ge giparang 
balwa balon saisaiari gam-a aro wa aska wa a natdudetgrike 
gam-on maikoba chanchiatode an-tesreng dake kenaba nabara 
indiba Mini mamungnaba nasinabal roaiengani gimin indake 
chanchinadejamangaiengachim. 

“Kena?” Bhabesh chonika gnang singskaengachim. 
“Angade roasa rotonikbea. Angni nika kakketode Mama 
doktorisan gopramrangna kenaia.” 

“Lasani gopramko silbate tariode namachim,” Mini golpoko 
dingtangataha. 

“Silbata! Gopramrangba silbata, siljabata dongane?” 
Bhabesh sing-skaengachim. 

“Ong ja,” ua aganroroe Lasani gopramchipak re angaha 
aro jakchi rimtaptape mesoke, “Ianoni abachenge ianonamang 
simentchi reppina nangachim inesa,” ine aganaha. 

“Simentchi repina!” Bhabesh gisiktango chanchiengachim. 
“Pringo tok, attamo tok chaenggipa nokdang, sigipani gopramko 
simentchi reppina!” 

“Namgenchimbamo Bhabesh?” Mini sing-atkueangachim. 

“Namgenchim,” Bhabesh gisik nangbregija aganchakaha. 

“Babamang tarijaha, anga ja-mano tariatskaaignok.” 

“Anga? Bhabesh,"’ Mini mikgitching niate inengachim, “Anga 
ine ong-ja, ‘Anching’ inesaba; angkodc changalaigen?” 

“Atcha, atcha,"’ Bhabesh ka-dingaha, “Anching bia ka-ahaon 
Lasako gisik ra-gen aro uni kosako 'An ching' iako gipin 
gopramrangna bate silbate tarigen. Indinema?” 

“Him!’' Mini da-osa kusi ongaha ina gita jakpa dokroroe 
gakguaha. “Atcha uarang jeba ong-china, an-chinga basako 
napbolgen?” Mini golpoko bikote sing-taiaha. 

Mini dao Kristian ongna mamung jeanin dongsrangjaha. 
Pagipa doktomi aganata gita dakede una toromko skina nangjaha. 
Jisu Kristoni janggi tangani golpokoba skangonin ma-sie ra-gimin 
ongani gimin una skidapani kattaan dongjaha. Sastroko poraian 
baksa dingtang dingtang sastroni gimin am-rikkite segipa 
ki taprangkoba poraigipa aro gisikon Kristian ong na ske 
indakgipa ki-taprangko sandirikkitgipa ong ani gimin uni uiani 
ramram Kristianrangnade badea, indiba napbolgija, giljao 
member saksa ong pajaesan uko Kristian mingna man gijania 
ong aia. Napbolara mai boslu ua talatna nangpilgijan uie 
dongmanaha aro uko man asan skaiahani gimin ian uni 
sing-rongenggipa gitasa una ong-engachim. 

“An-ching jensalo bia ka ani ong-a unsalon napbole bia 
ka-jolaigen, Babamanggita,” Bhabesh uni sing-ana aganchakaha. 
“Bababa Aiko bia ka-oa napbolgitiken kaaia.” 

Sal napangaha aro simdikdik dake chel-ao nikatgipa a-brio 
sal napangani gitchak gitchak dakesan dongaiaha. Gopram inditan 
sikdikdikbegipa biap ong-a, walna a-bachengbaon kenanisan 
ong baiaha indiba bi-saonin roronggipa Bhabeshna ian 
dakronggimalsan ong-pilaia, haida Minisa kensikaiengnaba donga 
indiba me-asa mandean mamung kena mesokjaengora ua 
ka-dongpaen roaiengachim. 

“Mini na-ara maidake chanchia, angade chonaonin indake 
walrangoba ianon rorongaia?” Ua Minina kenchaka gnang 
singengachim. 

“Walo rooba dikdiksasan roenggcnba, walgimikde nokon 
tusiengcnggenba?” Mini katta aksote sing-skaaha. “An-ching 
nokchi rejawane Bhabesh?” 

“Oh. . oc. I lai walangengaha re-gnokmo? Lasako re-gnok 
injawa?” 

“Lasa, rc-gnok. Dongboha,” Mini jaksamsachi Bhabeshko 
aro samgipinchia gopramko dangdikc inaha. 

Minini chutti bon-asiengaha. Repilgni somoi sepangbaonan 
ua kusi ong-e roan bon-kujaenga aro dongangkuna skcnga ina 
gita mamungnaba simbragijasan roaicnga. Bia ka ani kattaba 
ki-tiksaoniba a-bachengkuja. Bcbcn Bhabesh maapana pilakkon 
agane on tokaha indiba samsadingding kam ka c basakoba bia 
ka-ani niamara ong ama? Mini pagipade chu gimik bilkon uo 
on-ataha gitan napolate bia ka bo ine pakwatatjok indiba 
aganasan nengraaia uko bimangona ra banadc baditan rakgipa 
kam! 

Gilja barini do-gacholmongo gari bolsa nengtakaha aro uoni 
mikkim-rasong gnange mande ra-ako mana kragipa saksa me-apa 
gilja nokchipakan mikkange dobaaha. Gariba uni ja-man ja-man 
ka-sne salbaaha aro Minimangni re-bagipa gariko donenggipa 
biapo apsan neng-take dongeaha. 

"Baba!” ine chrike Mini redobaenggipa mandeko chasoaha. 
“Baba, mainasa rebaskajok?” pagipani mamungba uiatani gri 
gitik-gitak sokbaanina ua aiao inmanbee singsoengachim. 

"Anga pilaknan kusiniko, kam bang-ako sualna re-baenga 
angde,” pagipa rang- spec jrima kurangchi aganchakaha. 

Mini mamungkoba aganchaktaigija uko ka-dingsmite 

nitatesan nokchina jakritinge dilbaaha. 

Nokona sokbaahaoa ua nokni manderangna skang 
antangsa, sokbagipa pagipana chokki gital gesako ra bae 
asongchina on-aha. 

“Baba,” pagipani asongenggipa chokki gitalko jaksi ote ua 
inaha, “la chokkiko badita asongtoe nika?” 

“Mai,” doktor asongatang chokkiko rim roke gisik 
nangbregija inaha, “Mistrisa tariajokona nama.” 

“Na a masija Baba!" dcmechik rasong chac aganaha. “la 
chokkiko angantariaha! Iaangni rorekgipa jaksirangni kam!" 

“Angni deinechik tangbangchina! Nang ni ro rekgipa 
jaksirang kamni jaksirang ongchinu. nambeaha dede!” pagipa 
demechikko mittclc aganaha. 

Mini rereadao jripangaha aro sokbagipa pagipara nokni 
manderangko salam kae, ramarangni bakroani, nitoanirangni, 
songni-nokni obostarangko, Bhabcsha saama sataija indake 
uarangko sing'C-sane nokni mcapa inc'chikmamung golpo ka na 
abachengaha. 

Adita golpoani jamanoa Mini cha aro biskutrangko 
golpoenggipajinmanatarie ra baaha. Bhabeshara asongtimpaoba 
katta aganna chol manpajae gari chalaitimgipa baksa doktomi 
ra-bagipa bosturangko detomgitike tariate donskaaha. 

“Chingkode nang-ni namnika gita jc ineba inaiboha Doktor, 
Bhabesh pagipa inengachim “Bhabeshkode na-songnan galchipe 
donaha gita dakaijok, reangnan manchipjaha. 

“Ong-aiaba. Anganba aganataba." doktor aganaha, 
“Bhabeshba namaba namjoljolangaiaha.’ 

“Doktor, chingade nangko mittela ine aganamangmangba 
mande ong-paja,” Bhabesh pagipa an tangko onatbee agankuaha. 

“Unbaksana...” 'Iasa golpoao jak on-pae aganengachim 
“...Aganaba chinggitanide kratcha-anisan! Maiko agangen 
Doktor, chingan dos ong aijok!” Tasa an-tangni miksonge 
aganasiako bonsranggija aganc donpilaiaha. 

“Maiko miksongachim?” doktor uni rongtalgija aganako 
uirikjae singaha. 

“Bhabeshko maiko agangen! An tangkode nichengja, 
chingkoba chanchija!” 7'asa a-bachengtaiaha. “Nang-m 
demechikko bia ka-na namnikama namnikja ine chingosa singa 1 " 

“Rongdik dokprua!” segipaba duk aro kratcha-a gnang 
inataha. 

“Na-songara maiko chanchia, Bhabeshna maine 
aganchaka?” doktor jiksesachikon nipilrurac sing-engachim 
“Namnikja ine ma namnika ine?” 

Somoitiktako doktorni rim geka gita sing engana uamang 
jiksesan aganchaknakratcha-anian gapengachim. Uamang Miniko 
namnikja ong ja, Bhabesh uko ra bebea dongbebea ong ode 
baditan kusini! Indiba man e cha a aro kangal, skia man gipa 
aro mamungkoba uigijagipa ba songjinma aro songadam - indake 
dingtangatna rikpenggimin pakma inditan chua, mangraka! Ukoa 
sawa bilakgipa raja sason kae basako pee galemung! Aride ari 
- kniding dingsani gitakoba dingtangatgimin! Ian niam, aro ukon 
agilsak songgoke olakkia! 

Kasagrikenggipa measa aro mechik sakgniba babilsio 
donge ua me chikma aro me-aparangni agan-golpoengako 
knatime dongpaengachim aro sawa maiko agane maidakao 
bonegen ine jajrenga gnang sengengachim. 

Bhabesh pagipa maikoba aganchakani pal bachikobasa 
gongbeng niskae rang-spee dongengachim. Doktorba katta 

“Angade..." I'asa jajajiji dakc dongchaoni jotton kac, 
ku-sikoni jcdake katta ong-katbaa baibai aganataha. “Chingade 
Minikode namnikbea, pilak karnkon mikchara indiba chinga uko 
aganna skangba an-tangtangko nichcngna nanggiparang ong-a. 
Depantc ranina mikchaomangba, ka-saomangba ang degip a an 
raja ong-chengjaode! Depante aro chinga nokgimik uni a-sel, 
ranini pagipa Rajani jakchi sko sotakosan man-aignok!" 

lasani ka-sachaka man-ani kurangchi duk man-bee 
agananina doktor gisiko ka sachaka nabae aiao inmanbee nie 
dongengachim. Segiparajikgipani aganengako mai katiakoagane 
banona ra-anga ine chekrike, knatime, maidakao bonatgen ine 
jajrengchake dongskaengachim. 

“Angade indinesa chanchiaia,” doktor a bachcngskaaha, 
“Ro c aganaba changpaja, haida agancn agancn ro-anggenma 
ukoba ma-siade ma-sija. Raja ranini chasongode beben indaken 
ongengnaba donga indiba ua chasongde badeangaha. Da-o 
an-chingni depante demechik ka-sagrikenggiparanga aro 
uamangni ma a paa an chingba raja raniranga ong ja. Angaba 
na-simangni matnanga man-gnigipasan. Mai ka-gcn, angni 
demechikan indakgipa kamko ka c pagipako, mahariko, 
ma-kringko, jatko — kratcha-atgipasan. An-tang mikcha- 
namniknasa, saako chol rae, an-tangna al sala gnang sangipa- 
bangipa dakaijok. Indiba deni a selan rasong chaa, deni a seian 
mikgil sia; angade Bhabeshko aro ma-apaa na-simangko jak 
chopjolnasan ia somoini bakode re-bapaenga. Na-simangni *De’ 
ine namnikpaora namgipa kamko chu-sokate on-pana aro 
'Man-jawa’ inora kratcha-e jaksi chikeba re-angpilainaha inesa 
miksonge indaka rasongo ianona sokbara.” 

Dolgnini agangrikanir angan indaka katta meliao bon-eaha. 
Mini pag ip a Hnlrfnr mamung saloba an-tangni agangimin kattaoni 
jitjawaha ine nikahaora Bhabeshni ma-apaba kusi ong*e 
kuTachaken ia dambe manderangni ka-sagnkaniko 

chu-sokna on-aha. Uamangni nokdang-ba ku dakanggnina, 
be-penggipa bolko salgale den-kree rama bang wata gita dolgnian 
kusi ongbee watgrikha. Da-o matchotna gitto gitto bon chote 
donggipara kusi ong-batsranggipa bia kaani salsanjok! 

Sokbaronga gita doktori jiksesaba jamanchake sokbataiaha. 
Jiksesaan doktorko salam ka-e biap ra-e asongjoljole aganronga 
gita doktori nasinabal kattakosan aganc golpo gital a bachengna 
am skaengachim. 

“Indakaia doktor chingni obostade. An chingni kamni 
bimungrangko mingode apsan apsan dakanga; na-ara ‘Doktor’ 
aro angara ‘Doktori’ jokona. Indiba na an nikaienga, indakaon 
mandeara dingtanggrika.” 

Indiba Bhabesh pagipa agan-manchigimin kattarangko uni 
masijac bachibasa katta gonggeatangenganina pilak mingimin 
kattarangko una agane on skaaha. Doktori da osa 
agangrikenggipa katta chong-motko masibae gisiko nangbaaha 
aro agan-chanchirimengao bak rapaaha. 

la chusokatgni kamnan uamang bakroe golpo kaangkuaha. 
Doktorni agana bang-akon Bhabeshni manderangchinipakba 
namnikpaaiaha. Uara daon dingan dinga chana nama ina gita 
demechikni chutti man-a neng ako pa sike, Kristian bewal gita 
demechiktangni napbolna kraa kragijako sing-roke, sakgni 
ka-sagrikgiparangkoba okamate sing e uamangni namnikanikoba 
knae aro giljani somoi choljokarangkoba uamangon singrok- 
sandie re baenggipa Robibar salo bia ka-ate kam gimikko 
timbangbang matchotatsrangna inc agan-chanchidilaha. Iachi 
me-asani bakrangde agane chol bikotpanade cholnikjaenga; 
doktomi seng-gipade seng-gipama-at pilakkon mikkang-ki-sang, 
sambeng-ketchi niwilwale aganatora name niktokaijok. 
Mingsamangan jeani gri aro ong-gijaba gri. Ua an-tangde ia 
gimikna tarie, minchie re-bagiminsa ong-ani gimin pilak 

daksognirangkon chi rua rua, mingsani jamano mingsa aganroroe, 
measani bakchinikode katta meliate kusi ongaten tik kadilaha. 
Doktomi aganaba darangkoba onchepani ba dedoani donggija 
jangchijoljolsa aganaiani gimin kusi ong-e ra-chakani katlaan 
ongbebeaiachim. Onggija nanggijakode agangija aro sokrikgija, 
badegija dake, ba naatgija agane tik kadilaiora, pilaknan 
namgnikosa rabanakgipa ong ani gimin ukoba maio 
matnangkuna! 

Indake agandilao darangan, "Namaigen,” "Ongaigen,” 
"Hi mg,” “Ho e,” incsan aganchaktokaiengachim. Doktori uni 
aganana bon-ahaosa mingsani ja-man mingsa sing-na 
a- bachengskaaha. 

"la gari badinganiara maidakemancha ong gen Doktor ? Ma 
gari gimikkon salbaataigenma? Riting riting salbaode 
nitopilaigen!” 

“Uade badinggiparangosa pangchakaia,” doktor ia 
uininggijagipadoktorina talataha. "Indakede salbaatjawa indiba 
uamangni watataosa pangchakaia. Gari gimikkon watatama, ma 
garini bakrangko ge-sa gc-sa dake chipdime watatgenma -- 
agangrikani gitasa ong-gcn.” 

“Sagalgita jahaso watatrongama?” doktori sing-angkuaha. 

"Skangode jahasgitaba watataia indiba da-ode 
badingchiwalanio ta-rakbata ine acroplenkosa jakkalbattokaia. 
Haida, da-ororo dakenga gita, garimanchako wataljaoba 
bosturangko watatskaaianaba donga ba indakeba indakcba 
dakjaode, iano karkana rike tariaichina hukumkosan on-atainaba 
donga. Uade badinggrikgiparangni aro sorkarini agan- 
chanchirimaniosa ong-aigen.” 

“Pala nangjaode uaba an-chingni na-kam-na-so palaogitan 
noksan ong-aigenkon?” doktori sing-taiaha. 

“Pala-simanide rakbea kam ong-ja,” doktor kadingsmitc 
aganchakaha. “Anching a- songoba Toyota gari bang-srangaba 
Manderang jakkaltokenga, anga an tangba ukon jakkalenga. 
jakkalade jakkaltobea.” 

“Angade ukosa singskana skengachim”, doktori jikgipabc 
inatparaha. “N^,aba nikaienga chingni obostakoba; ma s 
paakoba Bhabeshan nirokna nanggipa uni gimin ianon dongdik 
nirokpachina inesa angade Bhabeshmang jiksesakode molmolna 
sikskaengachim inesa”. 

“Ong-a, nang-ni aganaba indiba iachi uachi salgrikaiengodc 
haida, dutkode saobasa sepe katskanaba donga inesa,” doktor 
inskaengachim. “Angade darangkoba jete ba draede aganjawa indiba 
angaba bilsirangba re-angbecngjok; nirok-sandigipa griara 
nengbegipa j anggi tangani inesa. Aro an-tang dandan-dengdalchakc 
dongpana inesa angade chanchiskapaachim. Ianode, Bhabesh 
pagipanide, janggi tangrimna, duk-sukko chakrimpana ripcnjr 
dongpara; angade indakeba gri! Uni kosako iamang sakgniba 
watgale dongsrangahaode, angade agisio pangsasan chaaigipa 
su chemandegitasadongnanangaignok! Indiba ja mano iamang 
sakgniamaiko chanchia, bi-sarangni skanikoba nina; ma maikoba 
agandapani dongkuengama?” Indake agana bonahaoa ua Bhabesh 
pagipachiko mikglik niate sing-aha. 

“Na-a ong-akon agana Doktor,” Bhabesh pagipa nom e 
aganchakaha. “Angaba nang-ni agana gitan darangkoba drana sikja 
Jeko bi-sarang name nika, kusi ongnika - dakaichina. Indiba angni 
do-gacholde pangnan rimchaksoe oen dongenga.” 

“Bhabeshde da-o indaka kamko jako ra e ka engon nokc 
dongna nangade bang jawa gita nikpila,” Tasa jripjrip knatime 
dongchaoni aganatpaaha. “Jikgipasan noko dongade bang-bataigenj 
Uanba uan, bebegita chinga ianon donge chingko nina nanga inob 
jikgipani kamara uchisajokona, apsan kattaan ong-pilaigen. Giscp 

nirokatpaode, ukonchuongnikbeaignokchim angade/’ 

“Kama Tasa, nang agana!" segipa kusi ong-chake inaha. 
“Angaba ukon aganna chanchie dongengachim: Tasa 
aganataha, namaiaha!” 

“Oe, kattamanchade uanjokona," doktor indapataha. 
“Angaba an tangba badita janggi tatigangkugen, angni 
somoirangba kandikengjok..." 

“Mandede siade siningja naa,” doktori agandapataha. 

Doktor kadingsmite abachengtaiaha, . .Angni janggi tanganio 
nokdang-ba ku dake je nokbusru-jambusru dongpara, pilakan 
uamangnin. Iana sawa sako mikneng-berigrikani gnang? Anga 
dongjahaonchawari demechik man-rikjaoa sawa gipin donge?" 

Asongdule dongenggipa nokni meapa mechikmarang daoba 
doktomi aganakon ong niktaiaha. Da o Bhabeshna rama gital 
osrangaha! Pangnaba chanchisogijagipa pattianirang mikka waa gita 
una Salgioni ga akonbaha! Re mikkang janggi tanganio ua kangal 
ong ciniko cha-tottaijawaha! Indiba da-sinin kangal ong-e dal bagipa 
bi-sara a-songni raja gita an- tang maha maha janggi tangna man-oba, 
kangal maiko minga jamang-gualgenma? Sakgipinrang haida dakna 
ama indiba atchiaoni duk mikchi cha-tot-chasrape janggi tangbagipa 
Bhabesh indake gangbinggipa ong-gcn ine mikjumangchiba 
chanchiatna krajawachim! 




Robibar Sal! Gilja nokni mistri Bhabesh pagipamang sa-rao 
pasa rika. Manderang iachi uachi re-e kam apchakjaenga. 
Song gipasong-enga, changipa chanenga. Bi sarangbajil wek- 
chil chal kal grikenga. Pante me traranga bal ek-ettalgrike hihi- 
wakwak ka-dingroroe kam dangdikenga. Indake jinma 


211 



MANGSUNDUK TARIGIPA PANINGSA 


bel-belanikoa gam e knapilenga. Da-al pilakan kusi ong-e 
an-sengtokenga, darangnin ka-dingsmitani mikkangsan! 

Gilja nokni knasenggipa kontako dokataha. Manderang 
asongchakanina sekseke gilja nokningona napangtokengaha. 
Gnigipa konta dokattaioa napboldaldal bia ka-ani gandingko 
gangipajorasa jakritinge gilja nokni jang-kerangko gadoangaha. 

Bia ka-nasienggipa me-chikko unsalo inditan nitobee 
nikengachim! Uni be-enni bak teng-sakoba gandapja inan gri! 
Dotgimikgipa bokgipa suuri il-lengenga gitasan nikmanpilengachim! 
Bia ka-nasienggipa pantekoba unsalode ganding-chinding baksa 
magape dakbewalengora, dingtangmancha mikkim gnangbee 
nikengachim! Ka-dingjimjimesan pilakmungan agangrikjoljolangesa 
kusi ongbee gilja nokchina mikkange doangenga, unbaksana sa-gre 
me-chik dakako jakritinge reangoa, nikrikgipa ba niksoenggipa 
pilakni mikronrangan mikjapna gualpile nitatenga gita 
nikmanpilengachim! Bi saranga da osa nika ina gitajaksi ote ote 
mesokeagangriktokengachim. Ja-man kisangchi ja-rikangenggipa 
manderanga: Bhabesh pagipa, Tasa, Mini pagipa doktor, 
doktorimangjiksesaaro giljani dilgiparang. Iamanga daasalora maina 
dingtangmancha indake bachinajinma jinmareangenga? Bisarangba 
ma-siaienga, uan Bhabesh aro Minini bia ka-ani sal! 

Bia ka-ani gilja a bachengna skang bi-sarang aro pante 
me-trarang a-wak a-wak git ring-aha. Pilakan gisiko nange kusian 
gape ring-wakwakengora gilja nokan mojime bretna am-a gita 
dakpilengachim! 

Da-o gilja nokningo jripjrang ka-sinangtaiaha aro darangba 
agangrikgija aro siksakgija dongtokengora sikee donenggipa 
ghorini gam-akon knasengpilengachim. 

Giljako ka-dilgipa Pamong da-o a-bachengataha. Bhabesh 
aro Mini chasongnaba ekgrikjawa ine mitchetkange jik se ong-na 
Isolni aro mande jinmani mikkango jakritinge chadengaha. 

Mini pagipa doktor bia kaenga gimikkon miktuatgija 
niengachim. Bhabesh pagipa aro Tasa kusi ongchake saksa 
sakgipinko nitatgrike kadingsmitengachim. Doktorimang jiksesaba 
nie dongbeenga aro doktoride mikrononi mikchi joolbaako nikna 
kene, sruk sruk kratchaa gnang ripake galengachim. Dao bia kaani 
gilja ka a adha ong angahaoa bia ka enggipa mea aro mechik 
jaksitangtangko ongrike kurachakani jakstenko patgrikaha aro 
giljao dongenggipa pilakan kusi ong chake chadenggrime jakpa 
dokaha. Da o Bhabesh aro Mini Isolni namnikao aro ia Kristian 
jinmani mikkango indake kurachakgrike ianoni dipetan jikse ong-aha 
inc agilsak aro Salgisakna parakatako manaha. 

Bia ka-a matchotahaoa pilakan chaa-ringanina iachi uachi 
re-rurae tari-sachina apchakgija kam ka toktaiaha. Mini pagipa 
doktorba antangni manasrek mi bijak song e dongipachi bik, mi 
cha-chakna rikgipa pasachi bik katrura-rerura dake sawa cha-aha, 
sawa cha-kuja nirok-sanditimenga aro kam ka-enggipa jeko nika 
agan-skie ontimenga. 

Kam ka-ao indake simsake niroktimengon, jinmani cha-a 
jangchio chadengmitingchachaon uni longpen jepo chipbitgipa 
maiaba phone ka-ani ku-rang gita gamchangaha. Aro beben uara 
chelao mamung kabingagrian agangrikna mangipachongipap/ione- 
anchim. 

Doktor mi on-chakna rikgipa pasani sambengchi mande 
eng-kalgipa biap baangkalaona re-angaha aro uano saksan bel-bele 
agangrikengachim. 

“Knalo?” ua knatime aiao inmane singengachim. ‘‘Knalode 
manjawa, daalsaangni demechik Minini bia ongengaaro uni segipa 
Bhabeshkosa anga watatna ine aganatachimba.” 

Unikoa ua nachil samsako rimtipe gisik nange knatimtaiaha. 

“Rakkale aganbo, mande banga, j ikjakani gimin knaja. . . 
Oe daalsa. Anga. . .anga bia ka-chakram biaponin aganatenga. . . 

Oh! Kusi ongchakaniko aganatnasa ka-atenga. . . Uni ja-man. . . 
Ambinsalo?... Atcha atcha, nambebegen, indakode Tokyoon bia 
ka-daldalaniko maniechinajiksesakon watatgen. . 

Bia ka-daldal Bhabesh aro Mini bia ka-ani gandingrangko gane 
manderangni cha-engako kusi ong-atna ine re-baaha aro uni phone- 
o agangrikengako knadikeaha. 

“Sani phone Baba?” Mini sing-aha. 

“Angni ripengni pagipa aganchakaha. “Na-songko ambin salo 
Tokyoona okamatenga. Da-al nasongni bia ong-engako anga mijaon 
aganatachim, kusi ongchakani kattako aganatengana.” 

“Tokyoo bia kadaldalako maniani ! ” Mini kusi ong-e chrikaha. 

“Bia ka-daldalaniko maniani!” doktori soreao bijak de-tome 
ra-angako a-ao ongale, kang-kare rim-jangjange chadengdike 
inengachim. “Bia ka-jok, uan mania ong-jok! Ia bia ka-daldalaniko 
maniani ingipara maiasa?” 

“Da-o ianoraagilsako, uchirajajongo!” nogipaTasaknaate 
chamoschi chin dake aganataha. “Jajongo manianiko indake 
mingana!” 

“Mai jajongo maniani?” Doktori nogipani agancholetako 
ma-sijae sing-taiengachim. 

“ Honeymoon na-a Dada, honey-ara bija bitchi; moon - ara 
jajong. Uko nangrimatode Bija bitchi jajong Tasa adatangna 
talatna jotton kamikengachim. 

“Maia?. . . Basako?” jinma topgrue golpo ka-engako nikate 
Bhabesh pagipabare-bae sing-eaha. 

“Bia ka-daldal jiksesani songgipin biapgipinchi kusi ong-e 
roramangako indine mingana,” Tasa bochitang talate agane oneskaha. 

“Knalon re-anggenne ?” doktori aiao inmanbea gita sing-taiaha. 

“Knalode angasan re-angsoaigen,” doktor aganchakaha. “Anga 

regnina pilakkon tik ka-sona nanggen aro Tokyoora angni ripeng 
kasoskaengahana. Aro mingsara. angni reangsocngara, Minini 
giminba, chutti radaptaina nanggen, una." 

“Nasongni maniao angkobagisik ra-bone Bhabesh, Mini,” 
doktori nateng pee nie aganengachim. 

“Ra-chongmotgen Mama!” Bhabesh inaha. 

“Aro maikoba ra-bana nangode, aganatbo Awang,” Miniba 
inaha. 

“Japano memangna kenako namatgipa sam dongcxie, angnade 
ukosan ra-baaibo!” 

“Me mangna kenako namatgipa sam!” Mini jagokaha. 

Re-gni sal sokbaaha. Mini aro Bhabesh - bia kadaldalc 
ka-sagrikenggipa sakgni jinmako nengpile salam ka-e re-chakatna 
gario gadoaha. 

“Angnade rebapile Japanni kusikkoba skiebo!” doktori kelkio 
naue chrike aganengachim. “Me mangna kenako namatgipa samkodc 
j amangbanabene ! ” 

Unon gari re-chakatna saljitaha. 

“Bakbakan re-bapilgen!” inc Bhabesh garini gam-ana aro 
jinmani bel-belanarakbate chrike aganangengachim. 

'"'‘Photo ka-dambagenba!” ine Miniba chrikangpaengachim. 

“Name re-angchimbone! Kusi ong-e re-angchimbone! ine 
ku-rang dingtang dingtang, mande jinmaba chrike chrike jakpa 
ripripatchakengachim. Dongrikenggiparang aro re-angenggiparang 
jakpa ripripgrikengpittion gari re-angaha aro mande jinma garini 
samtangtangchi jak ge-gnini ripripangengko nikrikenga dipet nirike 
jakpa ripripatskaengachim. 


BON-AHA 

Duk-aselrangko chagronge, duk ongchinamangmang 
I sol uarangko ongatjaha indiba antangona 
katnapchinasa chol-rama oe onenga. Babeshmang 
paningsa - uamangna duk-skimani aro mikchi 
ongraranisan ongaioba, uarang mijalosa ongahachim 
ina gita daal uarangko chanchiatpilon gisik raatani 
gitasan ongaiaha. Babesh pagipa aro Tasha - ia 
ka sagrikbegipa jiksesana, nitobegipa demechik Lisha 
siahaoba depanteko patti^ffia. Doktori memangna 
kensimaioba, Isolni kam ii^ibktorini kamko jakwatgija 
daonaba kaengpitti. Sakanttnl nama kamna gajitgimin 
jaku pangnaba dontongatako manja aro janggi 
tanganina tikkelgipa sakafj&unf biteko man chongmota. 
Babesh dao skia-por^^|(^dha. Rakbegipa kam 
ongoba, obiteni charngforttn rkpftirgvi badingani kamko 
ka angna ua kang kare kaabaarosalaramni chel chelgipa 
asongrangona reangnf rtengftaSiengaha. Jikgipa Mini 
una kasara aro b£krdie ; dbutti rae segipako 
ja rikangronggen. £ 

